AALI BA ALAWIY 


SEHEMU YA KWANZA 


MKUSANYAJI 


MANSOOR A. SAMEJA 



UTANGULIZI: 


Namshukuru Mwenyezi Mungu aliye tujaalia neema ya Uislamu baada 
ya neema ya kutuumba. Na rehema na amani zimshukie Mtume wetu 
Muhammad -Rehema za Mwenyezi Mungu na Amani zimshukie- aliye 
tumwa kututoa kwenye kiza cha ukafiri na kutuongoza kwenye nuru ya 
Uislamu, na ziwashukie pia jamaa zake tulio amrishwa kuwapenda 
ndani ya Qur-ani na zisiwawache pia masahaba wake na wafuasi wao 
hadi siku ya Kiyama. 

Ama baada ya kumshukuru Mola na kumsalia Bwana Mtume (SAW), 
hatuna budi kushukuru neema ambayo Mwenyezi Mungu ametujaalia 
wakazi wa Afrika ya Mashariki; nayo ni kutuletea masharifu 
wanavyuoni wa Ba Alawy, kutufundisha Dini yetu na kutuongoza kwa 
vitendo katika njia sahihi ya kufuata Qur’ani na mwenendo wa mbora 
wa viumbe, Mtume Muhammad (SAW), pamoja na waja wema (salaf 
salalih). Hakika wao wamekuwa ni mfano mzuri mno wa kuigwa, 
“Alhamduli-Llah”! Kwa hivyo, katika kujenga imani na uislamu wetu, 
ni muhimu sana kwa waislamu kuwajua na kuelewa mienendo yao na 
tabia (akhlaqi) zao njema. 

Cha kusikitisha, ni kwamba Waislamu wengi wa Afrika Mashariki au 
wenye asili yake hatutambui mchango wa masharifu wanavyuoni hawa 
wa Ba Alawy na wala hatuzijui historia zao; na kila kukicha tatizo hili 
linazidi kuwa kubwa. Pamoja na hili, hatufuati mwenendo na tabia zao 
njema ima kwa kutokujua au kwa sababu ya kutingwa na Dunia, 
sheitani, na matamanio ya nafsi. 

Na kwa kuwa ni wajibu wetu kukumbushana, tumeandika kitabu hiki 
kueleza asili yao, mwenendo wao, tabia zao na matendo yao mema ili 
pamoja na kuwafahamu, tufuate mwenendo wao, kwani haiwezi kusilihi 
(kutengenea) sehemu ya mwisho ya Umma huu ila kwa kufuata njia 
sahihi ya wale wa mwanzo kama alivyo sema Imamu Malik(ra). 

Hali kadhalika, kwa kufuata nasaha hizi na nyengine kama hizi huenda 
tukaingia kwenye bishara ya Mtume(saw) kwa kuhuisha Sunna yake na 
kutengeneza yale yaliyo haribika,. Katika bishara yake, Bwana 
Mtume(saw) alisema, “Uislamu ulianza ukiwa mgeni (kwa watu) na 
utarudi kuwa mgeni kama ulivyo anza, basi furaha iliyoje kwa hao 
watakaokuwa wageni”, akaulizwa: Ewe Mtume(saw) wa Allah! Ni kina 
nani hao wageni? Akajibu: “Ni wale watakao tengeneza (mambo) 
wakati wa kufisidika watu”. Na katika riwaya nyengine: “Ni wale 
wanao huisha Sunna yangu na kuwafundisha waja wa Mwenyezi 
Mungu”. 

Na Habiib Abdillah Al-Haddaad anasema katika Risalatul-Muawana: 
“Na ama mwenye kulingania kuelekea kwenye mlango wa Mwenyezi 
Mungu pamoja na kuilaumu nafsi yake na kuizuia na kuwa na 
mapungufu (kwenye kutekeleza maamrisho yake) na akaihimiza 
kufanya jitihada, anategemewa zaidi kupata kuokoka kuliko yule anaye 
amrisha mema na kukataza mabaya na huku hatekelezi wala hana nia ya 
kweli. Na kwa hali yoyote ile , yule anaye jua na kufundisha na hatendi 
(kwa mujibu wa elimu yake) ni afadhali na anakaribia njia iliyo sawa na 
mwisho mwema kuliko yule asiye tenda wala hafundishi”. Mwisho wa 
kunukuu. Na sisi tunakiri makosa yetu na tunafanya jitihada kufuata 
mwenendo wao huku tukitaka msaada wa Mwenyezi Mungu. 

Kitabu hiki tunakiandika kwa ajili ya kutafuta radhi za Mwenyezi 
Mungu. Tunamwomba Mwenyezi Mungu atutakabalie, na atupe Radhi 
Zake. Matumaini yetu ni kuwa kitakuja kuwa na manufaa kwetu na kwa 
vizazi vyetu, na kiwe ni kichocheo kwetu katika kuufuata mwenendo 
wa Mtume (SAW) na waja wema walio tangulia, tupate kufaulu duniani 
na akhera, kwani Yeye ni Muweza juu ya kila kitu, Aamiin. 


Tanbihi: Kwenye kufasiri aya za Qur-ani tumetumia tafsiri ya 
Muntakhab ya Sheikh Ali Muhsin Barwani, Mwenyezi Mungu 
amrehemu. 

AHLIL BAYT 

• UTUKUFU WA AHLIL BAYT 

• TARJAMA YA AHLIL KISAA 

UTUKUFU WA AHLIL BAYT 

• Aya za Qur-an zinazowaelezea Ahlil Bayt 

• Hadithi za Mtume zinazowaelezea Ahlil Bayt 

• Maneno ya Masahaba na Salaf katika kuwazungumzia 
Ahlil Bayt 

• Wajibu wa Ahlil Bayt 

• Masahaba wa Mtume 

Kwa kuwa ukoo wa Ba Alawiy ni wajukuu wa Mtume(saw) na ni 

sehemu ya Ahlil bayt, tunaanza kitabu hiki na kuelezea utukufu wa Ahlil 

Bayt. 

Aya za Qur-an zinazowaelezea Ahlil Bayt 

L 

i^pi vn 

x 

“Sema: Sikuombeni malipo ila kuwapenda jamaa zangu”. (Shuura, 
23). 

Imepokewa na Sahaba Ibn Abbas kuwa ilipo shuka aya hii, (masahaba) 
walimuuliza (Bwana Mtume (SAW),) “nani qaraaba (ndugu/jamaa) 
wako (waliotajwa kwenye aya) ambao tuliolazimishwa kuwapenda?” 
Mtume(SAW) akajibu: “Ali, Fatima na watoto wao wawili (yaani 
Hasan na Husain)”. Imepokewa na maimamu Ahmad, Tabraaniy, Ibn 
Abiy Hatim, na Al-Hakim. Na imetajwa kwenye tafsiri zifuatazo: Ibn 
Kathiir, Qurtubiy, na Durrul-Manthur ya Suyutiy. 

Na katika hadithi nyingine: 

f- t- ♦ ^ jJ 

(«SOjL Jju» Jjii oj jLi JLj aUi i )I 

j 

“Hakika Mwenyezi Mungu amejaalia ujira wangu kwenu katika 
kuwapenda Ahli bayti wangu na mimi ni mwenye kukuulizeni kwa 
hayo kesho (Kiyama)”. Imepokewa na Mulla kwenye Sira. 

Na katika Durrul-Manthur yametajwa maneno ya Sayyidna Ali 

aliyoyapokea Abu Shaykh: “Kwetu sisi Aali Muhammad imeshuka aya: 

Hahifadhi mapenzi yetu ila kila muumini, kisha akasoma aya 

- y. » x 

i i vi^ 

Wamepokea maimamu Al-Bazzaar na Al-Tabraaniy: Kuwa Sayyidna 
Hasan bin Aliy alitoa khutba na katika jumla ya maneno aliyo yasema 
ni: “Mwenye kunifahamu amenifahamu na asiye nifahamu basi mimi 
ni Hasan bin Muhammad”, kisha akasoma aya: 



£ l_J I £ 4 _L« 



Na nimefuata mila za baba yangu Ibrahim .. .(Yusuf:38) 

“Mimi ni mtoto wa Bashiir (Mbashiria watu wema Pepo), mimi ni 
mtoto wa Nadhiir (Mkhofishaji watu waovu na moto)”, kisha akasema 
“Mimi ni katika Ahlil-bayti ambao Mwenyezi Mungu Mtukufu 
amefaradhisha kuwapenda na kuwafanyia nusura na usaidizi”. 
Akaendelea kusema, “(Mwenyezi Mungu) katika aliyoyashusha kwa 
Muhammad-Rehema na Amani zimshukie: 


JL 




14 bp i vi i>i 4J£ i v jj 


Na imepokewa na Imaam Al-Tabraaniy kutoka kwa Zaynil Abidiin 
(Aliy bin Husain bin Aliy) alipo-letwa hali ya kuwa mateka baada ya 
kuuawa baba yake Husain, akasema mmoja wa watu wa Sham, “Sifa 
zote zinamstahiki Mwenyezi Mungu aliyekuueni na akamaliza mzizi 
wenu na akakata shina la fitna”. Akasema (Bwana Ali - Zaynil- 
Abidin),: “Je, hujasoma (aya) 


j> j> 


j-JL) I (3 ® 2 'J-o-5 1 V) )1 V 


Akauliza: “Ndio nyie kwani?” Akajibu, “naam (ndio sisi)”. 

Na Imaam Shafiy-Allah amrehemu-anathibitisha hayo kupitia mashairi 
yake alipo sema: 

aJjsI Dlj2Jl (3 <dll (j&ji ^JlJl J j+oj cuj Jj^I L> 

aJ ^ SJ 1 c - *^hr £^a |*S*LiS* 

Enyi Ahli bayti wa Mtume wa Mwenyezi Mungu, mapenzi yenu 

ni faradhi Aliyo ishusha Mwenyezi Mungu kwenye Qurani. 
Unakutosheni ubora wa malipo kuwa 

asiye kuswalieni hana Swala (yaani haijakamilika). 



- f * » t T -* * ' . >, 

P a\M ‘Ajj-J Lo-)I 



“Hakika Mwenyezi Mungu anataka kukuondoleeni uchafu, enyi 

watu wa Nyumba ya Mtume(saw) na kukusafisheni barabara”. 

(Al-Ahzaab, 33). 

Amesema Imaam Ibn Hajar Al-Haitamiy kuwa wafasiri wengi 
wanakubaliana kuwa aya hii imeshuka kwa ajili ya Mtume(saw), 
Sayyidna Ali, Sayyidatna Fatima, Sayyidna Hasan na Sayyidna 
Husain. 

Amepokea Imaam Muslim katika hadithi ndefu ya Sayyidatna Aisha 
kuwa Mtume(saw) aliwaingiza hawa wanne ndani ya shuka ( kisaa ) na 
kisha akasoma aya hiyo hapo juu. 

Amepokea Imaam Ahmad kwa riwaya ya Sahaba Abii Saiid Al- 
Khudriy: kwamba imeshuka aya hii kwa ajili ya watu watano; Mtume 
-Rehema na Amani zimshukie- Ali, Fatima, Hasan na Husain. 

Imepokewa na Imaam Tabraaniy kwamba Mtume(saw) amesema: 

“Imeshuka aya hii kwa ajili ya watu watano; kwa ajili yangu na kwa 
ajili ya Ali, Hasan, Husain na Fatima”. 

Kwa kuongezea, imepokewa na Maimamu Ahmad, Tirmidhiy na 
Tabraaniy kwa riwaya sahihi, na imetajwa na Imaam Suyuti katika 
Tafsiri yake na Haythamiy katika Majmaa kwamba, “Mtume(saw) 
aliwafunika na shuka na kusema: 

Ji cUi .ifr ^ 

‘Ewe Mwenyezi Mungu hawa ni Ahli bayti wangu na walio karibu 
zaidi kwangu, basi waondolee uchafu na wasafishe kuwasafisha 

Mama Ummu Salamah akasema, ‘Na mimi niko na wao’. Mtume(saw) 
akamwambia, ‘Wewe uko juu ya kheri’”. 

Katika riwaya ya Imaam Tirmidhiy haya yote yalifanyika kwenye 
nyumba ya Ummu Salamah. 

Imepokewa na Imaam Ahmad kwamba Mtume(saw) alikuwa anapotoka 
kwa ajili ya Swala ya Alfajiri anapitia nyumba ya mwanawe 
Sayyidatna Fatima na kusema, “Swalaa enyi Ahlil-bayti!” Na kisha 
husoma aya hii 


3^1 ^ 


K ■? * * * 

4W1 Lo 



Imepokewa na maimamu Bazzaar, Ibn Asakir na Tabraaniy kwamba 
Sayyidna Hasan alipokuwa Iraq, alipokuwa akiswali, akaja mtu 
akamchoma na jambia (kisu chenye ncha mbili) na yeye yuko kwenye 
hali ya kusujudu. Alipo maliza Swala akatoa khutba akasema, “Enyi 
watu wa Iraq! Mcheni Mwenyezi Mungu kwetu sisi (msitufanyie 
maovu) kwani sisi ni watawala wenu na ni wageni wenu na sisi ndio 
Ahlil-bayti ambao Mwenyezi Mungu amesema kuwakhusu wao: 

J-*' 


Jl * 
4^1 wbj_j 




Basi hakuacha kuikariri aya hiyo hadi hakubakia mtu msikitini ila alilia 
(machozi). 

Amesema Habiib Ahmad bin Hasan Al-Attaas - Mwenyezi Mungu 
amrehemu, "Ahlil bayti wanaendea na kujipamba (na yaliyo mema) na 
wasio wao huendea kujivua (na yaliyo mabaya) kwanza (kabla ya 
kujipamba na yaliyo mema), amesema Mwenyezi Mungu: "Hakika 
Mwenyezi Mungu anataka kukuondoleeni uchafu". (Ahzaab:33) 
Akataja “ ankum” na hakusema “ minkum ". Na kwenye maneno yake 
mengine: "Ahlil bayti dhati zao zimesafika, na kwa hakika tabia mbaya 
zinaingia kwao kutokana na kukaa na walio wajinga na wenye 
kughafilika kwa neno la Mwenyezi Mungu aliye tukuka: "Hakika 
Mwenyezi Mungu anataka kukuondoleeni uchafu" (Ahzaab:33), 
akataja ankum na hakusema minkum basi an haikuletwa kwa 
dharfiyya - uchombo/uelezi na hiyo haijulishi kingine ila kuwa ni kitu 
ambacho kinakuja juu yake (kinacho zuka). Na mfano ni kama johari 
yenye thamani unaiweka sehemu ambayo haistahiki kama kwenye rafu 
(ya vitabu) na jalalani, basi sifa zake zikatofautiana kwa kutofautiana 
sehemu ilipo, basi hukumu ni kwa sehemu ilipo wakati ule. Uhakika 
wake ni kuwa ni safi, ikiweko kwenye rafu imefunikwa na uchafu wa 
vumbi, na jalalani (imefunikwa na) najisi, na dhati yake haijabadilika". 


3. 

“Watakao kuhoji katika haya baada ya kukufikilia ilimu hii 
waambie: Njooni tuwaite watoto wetu na watoto wenu na wake zetu 
na wake zenu, na sisi wenyewe na nyinyi wenyewe, kisha tuombe 
kwa unyenyekevu tutake laana ya Mwenyezi Mungu iwashukie 
waongo”. (Aali Imran:61). 

Aya hii ni mashuhuri; inaitwa Ayatul-mubaahala. Kisa chake ni kama 
kifuatavyo: Alijiwa Mtume(SAW)-rehema na amani zimshukie- na 
wakristo wa Najraan wakiwa na wanavyuoni wao, wakashindana na 
Mtume(saw) kuhusu Nabii Isa (AS), Mtume (SAW)-rehema na amani 
zimshukie- akawashinda kwa hoja wakakataa kukubali haki. Hapo 
Mtume(SAW) akaamrishwa na Mwenyezi Mungu afanye mubaahala, 
yaani kila kikundi kimwombe Mwenyezi Mungu aishushe laana kwa 
aliye mwongo. Wakristo wakawaomba ushauri maaskofu wao. 
Maaskofu wakajibu, “Wallahi hakuna aliye fanya mubaahala na nabii 
yeyote, akaishi mkubwa wao na akakua mdogo wao, na kama 
mukifanya mutamalizwa nyote” (Kisa hiki kimetajwa kwenye tafsiri ya 
Ibn Kathiir na zengine, kwenye sira ya Ibn Hishaam, na baadhi yake 
imepokewa na Bukhari na Muslim) 

Mwandishi wa Al-Kashhaaf amesema: “Hakuna dalili yenye nguvu 
zaidi kuliko hii juu ya ubora wa watu wa Kisaa (watu walio funikwa 
shuka ya Mtume(SAW)), nao ni Aliy, Fatima na Hasanain (yaani Hasan 
na Husain), kwani iliposhuka aya hii (Mtume(saw)) aliwaita, akambeba 
Husain, akamshika mkono Hasan, na Fatima akatembea nyuma yao, na 
akatembea Aliy nyuma yao, basi ikajulikana kuwa wao ndio walio 
kusudiwa na Aya na kwamba watoto wa Fatima wananasibishwa kwake 
mnasaba ulio sahihi wenye kunufaisha duniani na akhera”. 

Bwana Mtume(SAW)-rehema na amani zimshukie- alipo kuja akiwa 
amembeba Husain na ameushika mkono wa Hasan, Fatma akiwa nyuma 

yao na Aliy akiwa nyuma yao, alisema askofu, “Enyi wakristo hakika 
ninaona nyuso lau kama wangemwomba Mwenyezi Mungu aondoe 
jabali mahala lilipo angeliondoa kwa ajili yao, basi musifanye 
mubaahala nao mutaangamia, na hatobaki mkristo yeyote juu ya uso 
wa ardhi hadi siku ya Kiyama”. Wakaogopa na wakakataa mubaahala, 
wakaridhia kutoa kodi. Kuhusiana na kadhia hii, Bwana Mtume(saw) 
alisema, “Namwapia ambaye nafsi yangu iko mkononi mwake, hakika 
maangamizo yalishakuwa tayari kwa watu wa Najraan, na kama 
wangefanya ulaani wangegeuzwa ngedere na nguruwe, na wangwa wao 
ungeungua moto na Mwenyezi Mungu angekimaliza kizazi cha 
Najraan, hata ndege juu ya miti; na usingepita mwaka ila 
wangeangamia wakristo wote”. 

Imepokewa na maimamu Daruqutniy na Ibn Asaakir kuwa Sayyidna 
Aliy alisema siku ya Shuura na akatoa hoja juu ya wengine, akasema: 
Ninakuapieni kwa Allah, je, kuna mmoja wenu ambaye ni karibu 
kiujamaa kwa Mtume(saw) wa Mwenyezi Mungu kuliko mimi, na 
ambaye Mtume(saw) amejaalia kuwa ni nafsi yake, na watoto wake 
kuwa ni watoto wake (Mtume(saw)) na wake zake kuwa ni wake zake 
(Mtume(saw)) asiye mimi?! Wakasema: Allahumma Laa, yaani hapana. 


4. 


x x x ^ * / 

'i'f ' *! ' * *'' 4; s 

an! 


OUj 4J01 0' 


“Hakika Mwenyezi Mungu na Malaika wake wanamswalia Nabii. 
Enyi mlio amini! Msalieni na mumsalimu kwa salamu”. (Al-Ahzaab 
aya ya 56). 

Imepokewa na Ka’ab bin Ujrah kuwa iliposhuka aya hii tukamwambia 
Mtume(saw): Hakika tumeshajua tukusalimu vipi, ama kukuswalia 
tukuswalie vipi? Akasema: Semeni Allahumma Swalli alaa Muhammad 
wa alaa Aali Muhammad ”. Hadithi hii ni sahihi imepokewa na 

maimamu wengi wa Hadithi akiwemo Bukhary, Muslim, Ahmad, Abu 
Daud, Tirmidhy, Nasaai na Ibn Maajah. 

Na katika riwaya nyingine aliyoipokea Imaam Al-Haakim: Tulimwuliza 
ewe Mtume(saw) wa Mwenyezi Mungu vipi tukuswalieni Ahlil-Bayt? 
Akasema: Allahumma Swalli alaa Muhammad wa alaa Aali 
Muhammad 

Hadithi za Mtume(saw) zinazowaelezea Ahlil-bayt: 

Mtume(saw) katuwachia kizazi chake: 

Uj Ll3 U jj — aJl£. aJJi ^JL^— aJLJi Jj^j 

\*\i \'*i \\f nt, " " • 

jHj bl UjIS j-ullll L^jI Ul ? tXfc> Ul :Jb jJ J j Ja£jj AJx. ^JSlj ^JUI Xo«3 

^cxjl aJ$ aJJi c-jLS* jl tJjL Llj ,c-cc>*li ^jj Jj-^j 01 <JJ,j^ 

l«S ,4*3 C--Xjj ^JLJ aJJI l^LS* (J>£- 0^c3 ♦ 4j IjSJ*.a!>Jj JlJl l->L^ IjcX^c3 ;,jjJlj 
^Jl j'J'il Jif j ajl Jil J ajl ^il ,^: J»lj" :JB 

*jb ?*£ jif »iiL jj ?& i; J; jif 4 ^ ii jisi "^; jJ j 


'r* : jis :jis JjX; LijlJi *^ J; jif jst, jif j* s^ls 

•|«ju :JJS ?4sXaJl cliii JS" :JJS 'JCc- jfj j»■«> - ji”j J-4* jij Jz Ji 


Imepokewa na Muslim kwa riwaya ya Sahaba Zayd bin Arqam(ra), 
amesema: “Alisimama Mtume(saw) akitoa khutba sehemu inayoitwa 
Khum baina ya Makkah na Madina akamshukuru Mwenyezi Mungu na 
akamsifia, akatoa waadhi na akukumbusha kisha akasema, 


‘Amma baadu, enyi watu! Hakika mimi ni mtu kama nyinyi, huenda 
nikaitwa na mjumbe wa Mola wangu Mtukufu (malaika wa mauti) 
nikaitika (nikafa). Na mimi nimekuachieni kwenu vizito viwili; cha 
kwanza ni kitabu cha Mwenyezi Mungu Mtukufu ndani yake mna 
uongofu na nuru, basi chukueni kitabu cha Mwenyezi Mungu na 
mushikamane nacho (barabara)’, akahimiza na akawatia raghba (hamu 
ya kupenda) kisha akasema: ‘Na Ahli bayti wangu, nakukumbusheni 
kwa Mwenyezi Mungu kwa Ahli bayti wangu, nakukumbusheni kwa 
Mwenyezi Mungu kwa Ahli bayti wangu, nakukumbusheni kwa 
Mwenyezi Mungu kwa Ahli bayti wangu’, 

Huswayn (mpokezi kwa sahaba Zayd) akamwambia, “Nani Ahli bayti 
wake ew Zayd ?, je wakeze ndio Ahli bayti wake?” Akasema, “wakeze 
ni Ahli bayti wake, lakini Ahli bayti zake khasa ni wale ambao 
wameharamishiwa sadaka”. Akaulizwa, “Ni kina nani hao? Akajibu, 

“Ni Aali (familia ya) Aliy, Aali Ja’far, Aali Aqiil, na Aali Abbas”, 
akaulizwa wote hawa wameharimishiwa sadaka, akasema “Ndio”. 

Lakini, kama tulivyo-ona kabla, Ahlil-bavti aliowataia Mtume(saw) 
kwa maneno yake mwenyewe ni: yeye mwenyewe, Ali, Fatima, Hasan 
na Husain. Na maulamaa wameeleza Ahlil-bayti makhsuusi ni hawa 
watano kwa ukaribu wao zaidi kwa Mtume(SAW) na kwa matamshi 
yake mwenyewe Bwana Mtume(SAW). 

Watukufu hao watano wanafuatiwa kwa utukufu na jamaa zake wa 
karibu, nao ni wakeze, watoto wake, ammi zake na watoto wao, na 
baada ya hawa wanawafuata kwa utukufu Baniy Hashim na Baniy 
Muttalib. Hawa wote wanaingia kwa (haya ni kwa) mujibu wa hadithi 
ya Mtume(SAW) ifuatayo: 

j aJlaL- J ^ j«—L)l 

“Hakika Banu Hashim na Banu Muttalib ni kitu kimoja, hawajatengana 
nasi kwenye ujahiliyya wala kwenye Uislamu.iBukhari, Abu Daud, 
Nasaai) 

Hukumu ya kuwa ni haramu kuwapa zaka Ahli Bayti inawakusanya 
wote, wale wa karibu pamoja na hawa Baniy Hashim na Baniy 
Muttalib. 

Ni muhimu sana kila mwislamu akaelewa kuwa kizazi cha Mtume(saw) 
kina nafasi muhimu katika imani na matendo yake. Kwa kutilia mkazo 
hoja hii tuzingatie Hadithi ifuatayo: imepokewa kutoka kwa (Imamu 
Tirmidhiy) kuwa Mtume(saw) - rehema na amani zimshukie - amesema 

L^J (_Lj Ijjailj Ja 

“Hakika mimi ninaacha kwenu ambavyo mukishikamana navyo 
hamtopotea baada yangu, cha kwanza ni kikubwa kuliko cha pili yake; 
Kitabu cha Mwenyezi Mungu - kamba inayotoka mbinguni kuja kwa 
watu wa ardhini - na kizazi changu, Ahli bayti wangu. Na 

18 



havitotengana viwili hivi mpaka vije pamoja kwenye hodhi (langu). 
Basi angalieni vipi mutakaa navyo baada ya kuondoka kwangu”. 


Mfano wa maneno haya yamepokewa na Imaam Ahmad. Katika riwaya 
nyingine aliyoipokea Imaam Al-Haakim, Bwana Mtume(saw) 
amesema. 


J-Jj “dJ 1 Laj 01 IjLai fSL*i djli 


“Hakika mimi nakuachieni vitu viwili, mukishikamana navyo 
hamtopotea, navyo ni kitabu cha Mwenyezi Mungu na Ahli bayti 
wangu, kizazi changu”. 


Hadithi hii tuliyoitaja ya Ahlil-bayti imepokewa na masahaba zaidi ya 
ishirini, na ni sahihi, na imetajwa katika vitabu vingi vya hadithi. 
Katika riwaya mbali mbali za hadithi hii, kuna inayosema kuwa 
maneno haya Bwana Mtume(saw) ameyasema katika Hijja yake ya 
mwisho, siku ya Ghadiir, aliporudi Taif na katika maradhi yake ambayo 
alifariki. Bali kwa mujibu wa Imaam Tabraaniy, maneno ya mwisho 
aliyopokea Sayyidna Abdulla ibn Umar(ra) kutoka kwa Bwana 
Mtume(saw) ni kuwa, 


J-J ^ 

“Kuweni badali yangu kwa Ahli bayti wangu”. (Tabraaniy) 

Na katika hadithi nyingine sahihi kuna neno “sunna” badala ya Ahlil- 
bayti. Riwaya zote mbili hizi ni sahihi. Kwa hivyo inatupasa waislamu 
kushikamana na vitu hivi vyote vitatu (yaani Qur’ani, Sunna, na 
kuwapenda na kuwatukuza Ahli Bayti) hadi siku ya Kiyama. 

Mtu anaweza akajiuliza hawa mabwana Hasan na Husain wanaingiaje 
katika kizazi cha Mtume(saw) ilihali ya kuwa hakuwazaa, bali 
wamezaliwa na mtoto wake mwanamke, Bibi Fatima? Kwa kujibu 
swali hili tuzingatie Hadithi ifuatayo: Imepokewa kutoka kwa Imaam 
Tabraaniy kuwa Bwana Mtume(saw) amesema, 

“Hakika Mwenyezi Mungu amejaalia kizazi cha kila Nabii kwenye 
mgongo wake, na hakika Mwenyezi Mungu amejaalia kizazi changu 
kwenye mgongo wa Aliy bin Abi Talib”. 

Jambo hili limethibiti pia katika Hadithi nyengine ya Bwana 
Mtume(SAW) iliyopokewa na Abu Yaali na Tabraaniy kwamba 
Mtume(SAW) amesema: 

bl^ J j Ijld l][ 4nr1f. ^]| O y *J J J J (JiS' 

“Kila watoto wa mama wananasibika na asaba (ndugu upande wa 
kiumeni) ila watoto wa Fatima kwani mimi ndio walii wao na mimi 
ndio asaba wao”. 

Kwa kuongezea, imepokewa na maimamu Al-Haakim na Tabraaniy, 
Khatibul-Baghdadi na Abu Nuaym; kadhalika imetajwa na Qurtubi 
katika tafsiri yake na Ibn Hajar Asqalaani katika Talkhiis, kwamba 
Sayyidina Umar(ra) alikwenda kumposa mtoto wa Sayyidna Aliy (ra), 
Ummu Kulthum. Sayyidna Aliy akamjibu kuwa ni mdogo na kwamba 
amemwekea mtoto wa ndugu yake Ja’afar. Sayyidina Umar(ra) 
akamwambia Sayyidina Aliy(ra), “Wallahi sikumtaka kwa matamanio 
lakini nilimsikia Mtume(SAW) akisema: 

U .J J ^ I ^J JJ* Cj U kaLJl ^ (JS" 

“Kila nasabu ya mama na nasabu ya baba itakatika siku ya Kiyama ila 
nasabu yangu na kamba yangu, na kila watoto wa mwanamke nasabu 
yao ni kwa baba yao ila watoto wa Fatima, kwani mimi ni baba yao na 
mimi ndio ndugu wa kiumeni wao”. 

Kwa maana hii, Sayyidna Hasan na Sayyidna Husain wanaingia katika 
kizazi cha Mtume(SAW) kwani imepokewa pia kuwa Mtume(SAW) 

alisema kuhusu Sayyidna Hasan: “Hakika mtoto wangu huyu ni Sayyid 
(Bwana)”. (Bukhari) 


Mahdy ni mjukuu wa Mtume(saw): 

Imepokewa na maimamu Muslim, Abu Daud, Nasaai, Ibn Majah, na 
Bayhaqiy: “Al-Mahdiy ni katika kizazi changu katika watoto wa 
Fatima”. 

Na Katika hadithi sahihi pia: “Lau isinge bakia katika Dunia ila siku 
moja Mwenyezi Mungu angeirefusha hadi amlete mtu katika kizazi 
changu, jina lake kama langu na jina la baba yake kama jina la baba 
yangu, ataeneza katika ardhi uadilifu na usawa kama ilivyo enea 
dhuluma na jeuri”. (Ahmad, Abu Daud, Tirmidhiy) 

Na Imaam Al-Haakim amepokea pia kuwa amesema Mtume(saw)- 
Rehema na Amani zimshukie: “Itawapata umma wangu mwisho wa 
zama (karibu na Kiyama) balaa kubwa sana kutoka kwa watawala wao, 
haijawahi kusikiwa balaa kama hiyo mpaka mtu atakuwa hana pa 
kwenda. Hapo Mwenyezi Mungu atamleta mtu kutoka katika Ahli bayti 
wangu ambaye ataeneza usawa na uadilifu kama ilivyo enea dhulma na 
jeuri, watampenda wakaazi wa ardhini na wakaazi wa mbinguni. Na 
mawingu yatanyesha mvua, na ardhi itatoa miti yake wala haitozuia 
kitu (ndani ya ardhi kisiote), ataishi ndani yake miaka saba au nane au 
tisa. Watatamani walio kufa wapate uhai kwa kuona kheri za Mwenyezi 
Mungu alizozishusha kwa watu wa ardhini”. 

Na katika riwaya nyingine ya Imaam Tirmidhiy: “Katika umati wangu 
yuko Mahdiy, ataishi (miaka) mitano au saba au tisa atajiwa na mtu 
atakaye mwambia: Ewe Mahdiy, nipe, nipe! Atamwekea kwenye nguo 
yake kiasi anachoweza kubeba”. 

Na hakika Imaam Mahdiy kama inavyothibitisha hadithi nyingine kuwa 
atamswalisha Nabii Isa, na kwamba atataka Nabii Isa atangulie, lakini 
Nabii Isa atamtanguliza yeye. Na kama ilivyothibiti kwamba 
Mtume(SAW) amesema: 

“Nabii Isa ataswali nyuma ya mjukuu wangu.” (Tabraaniy). 

Na hii ndiyo iliyothibiti kuwa Nabii Isa ataswali nyuma yake, kwani 
pamoja na kuwa yeye ni Nabii lakini atakuja kama mfuasi wa Mtume 
Muhammad(SAW), na mwenye kufuata sheria zake, na sio mwenye 
kuleta sheria mpya, na kumfuata kwake mmoja wa umati Muhammad 
kunadhihirisha kuwa amekuja kama mfuasi. 

Na Imaam Mahdiy atakuwa mjukuu wa Sayyidna Hasan kama ilivyo 
katika hadithi aliyoipokea Imaam Abu Daud, na siri yake kama 
alivyoeleza Ibn Hajar Al-Haitamy kwenye Sawaaiqul Muhriqa, ni kuwa 
Sayyidna Hasan alipoacha Ukhalifa kwa kuogopa kumwagika damu ya 
Waislamu, Mwenyezi Mungu atamjaalia mjukuu wake kushika ukhalifa 
wakati zitakapoharibika zama, ili aeneze uadilifu. Na Imaam Mahdiy 
kama ilivyothibitisha hadithi atakuwa na jina la Muhammad bin 
Abdillah kama jina la Mtume(SAW). Riwaya nyengine inasema kuwa 
Imaam Mahdiy ni mjukuu wa Mtume(SAW) kwa Sayyidna Husain. 


Ubora wa Ahlil-Bayti. 

Imepokewa kuwa Mtume(saw)-rehema na amani zimshukie- amesema: 

“Amenipa ahadi Mola wangu kuwa katika Ahli bayti wangu, ambaye 
amekiri upweke wa Mwenyezi Mungu (amekufa mwislamu) na 
akanikiria mimi kuwa nimefikisha ujumbe, kuwa Hatowaadhibu”. (Al- 
Haakim) 

Imepokewa na Bukhariy na Muslim kwamba Sayyidna Umar(ra) 
alimwambia Sayyidna Zubair(ra): “Twende tukamzuru Hasan bin 
Aliy”. Akarudi nyuma Sayyidna Zubair. Sayyidina Umar(ra) akasema: 
"Je, hukujua kuwa kuwazuru Baniy Hashim wakiwa wagonjwa ni 
faradhi na kuwazuru bila ya ugonjwa ni sunna?” Hadithi hii pia 
imepokewa na maimamu Malik, Ahmad, Abu Daud, Nasaai, Bayhaqiy, 
Ibn Khuzaimah, Ibn Hibban, na Daarimy. 

Maana ya ufaradhi hapa ni kuwa imehimizwa sana. Hivyo kiimani, 
mwislamu hana budi kujilazimisha katika kuwafanyia wema Ahlil Bayt. 
Hata hivyo, hii si faradhi kama ilivyo swala, saumu, n.k. 

Hoja ya kuwaheshimu, kuwaenzi, kuwatanguliza na, kwa jumla 
kuwafanyia wema Ahlil bayt ni hoja muhimu sana katika imani ya 
mwislamu, na ina Hadithi nyingi. Tunanakili hapa chini baadhi ya 
Hadithi hizo ili kuthibitisha imani ya msomaji. 

“Mbora wenu ni mbora wenu kwa ahli yangu baada ya kufa kwangu”. 
(Al-Haakim) 

“Nimemwomba Mola wangu, kuwa sitooa kwa mtu yeyote katika umati 
wangu wala hatooa kwangu yeyote katika umati wangu ila awe na mimi 
Peponi, akanipa hilo”. (Al-Tabraany, Al-Haakim) 

“Mpendeni Mwenyezi Mungu kwa vile anavyokupeni riziki na 
nipendeni mimi kwa mapenzi ya Mwenyezi Mungu, na wapendeni 
Ahlil-bayti wangu kwa mapenzi yangu”. (Tirmidhiy na Al-Haakim) 

“Atakayethibiti zaidi juu ya sirati (daraja jembamba mno la kuvukia 
kwendea Peponi), ni yule anayewapenda zaidi Ahli bayti wangu na 
masahaba wangu”. (Ibn Adiy na Daylamiy) 

“Imekuwaje watu wanazungumza, akija mtu katika Ahli bayti wangu 
hukatiza mazungumzo yao (kwa kumchukia), naapa kwa yule ambaye 
nafsi yangu iko mkononi mwake, haitoingia imani kwenye moyo wa 
mtu mpaka awapende (Ahli Bayti) kwa ajili ya Mwenyezi Mungu na 
kwa ajili ya ujamaa kwangu”. (Ibn Majah na Al-Haakim) 

Sayyidna Abubakr Siddiiq(ra) amesema, 

“Muhifadhini Muhammad kwenye Ahli bayti wake”. (Bukhariy na 
Muslim) 

Yaani muhifadhini kwa kupitia Ahli bayti wake, musiwaudhi. 

Imepokewa na maimamu Ibn Sa’ad na Mulla katika Sira yake: 

“Nakuusieni kheri kwa Ahli bayti wangu (muwafanyieni wema), kwani 
mimi ni mgomvi wenu kwao kesho (Kiyama) na ambaye mimi 
nitakuwa mgomvi wake nitafanya hasama (ugomvi) naye na ambaye 
nitafanya hasama naye ataingia Motoni” 

Na hadithi nyengine waliyoipokea “Mwenye kunihifadhi mimi kwenye 
Ahli bayti wangu basi Mwenyezi Mungu amechukua ahadi (ya 
kumuingiza peponi)”. 

Imepokewa na Imaam Tirmidhiy na kutajwa na Imaam Suyuti katika 
Tafsiri yake na Imaam Hindiy katika Kanzul-Ummaal, 

“Hakika jamaa zangu na ndugu zangu ni Ahli bayti wangu na Ansari, 
basi mkubalini anayefanya mema baina yao, na wasameheni ambao 
watakosea”. 

“Nyota ni amani ya watu wa ardhini na kughariki baharini, (kwani 
hutumia nyota kuwaonyesha njia) na Ahli bayti wangu ni amani ya 
ummati wangu na kufarikiana”. Imepokewa na Al-Haakim na akasema 
ni sahihi kwa sharti ya Bukhariy na Muslim 

“Ahli bayti wangu ni mfano wa safina ya Nuhu, mwenye kuipanda 
ataokoka na mwenye kuiwacha atazama”. (Muslim) 

Baadhi ya Maulamaa wamesema kuwa wanao kusudiwa hapa ni wale 
waliokuwa wanachuoni miongoni mwa Ahlil-bayti, kwani ndio 
wanaoonyesha njia. Ibn Hajar Al-Haytamiy(ra) amekwenda mbali zaidi 
katika kufafanua umuhimu na faida za kuwapenda na kuwatukuza Ahlil 
bayti. Amesema, “iliyo kuwa dhahiri zaidi kwangu ni Ahlil-bayti wote 
(na si lazima wanachuoni tu peke yao). Hii pia ni kwa kuwa Ahlil-bayti 
wanatokana na Mtume(saw), na umma wake hawakuadhibiwa wakati 
wake, kwa sababu ya kuwa Mtume(SAW) yuko pamoja nao. Ibn Hajar 
ameendelea kusema kuwa kwa mantiki hii, baada ya Mtume(SAW) 
kufariki, watu hawatoadhibiwa kwa sababu ya Ahlil-bayti. 

“Mwenye kunipenda mimi na akawapenda hawa (Hasan na Husain), na 
akampenda baba yao na mama yao, atakuwa pamoja nami kwenye 
daraja yangu siku ya Kiyama”. (Ahmad na Tirmidhiy) 

“Hatoamini mja mpaka niwe mimi ni mwenye kupendwa zaidi kuliko 
nafsi yake, na akakipenda kizazi changu kuliko kizazi chake, na 
akawapenda Ahli bayti wangu zaidi ya Ahli bayti wa kwake, na iwe 
dhati yangu inapendwa zaidi kuliko dhati yake”. (Bayhaqiy na Abu 
Shaikh na Daylamiy) 

“Wafundisheni watoto wenu mambo matatu; kumpenda Mtume(saw) 
wenu, kuwapenda Ahli bayti wake na kusoma Qur-ani”. (Daylamiy) 
Hadithi hii pia imetajwa na Hindiy katika Kanz na Ajluni katika 
Kashful-khafaa. 

“Mwenye kumpenda Mwenyezi Mungu ataipenda Qur-ani, na mwenye 
kuipenda Qur-ani atanipenda mimi, na mwenye kunipenda mimi 
atawapenda masahaba wangu na jamaa zangu”. (Daylamiy) 

“Mwenye kuswali swala na asiniswalie mimi (asiniombee rehema) na 
asiwaswalie Ahli bayti wangu, haitokubaliwa (swala yake)”. 
(Daaruqutniy na Bayhaqiy) Na Ibn Hajar Al-Haitamiy anasema: huenda 
ikawa hii ndiyo hadithi aliyoitegemea Imaam Shafiy kuwa kuwaswalia 
Ahli bayti wake ni lazima katika swala." 


Kujihadhari na kuwachukia Ahlil-bayti. 

Imepokewa na Al-Haakim na akasema kuwa ni sahihi kwa sharti ya 
Muslim, kwamba Mtume(SAW) amesema: “Naapa kwa ambaye nafsi 
yangu iko mkononi mwake, (mtu yoyote) hatuchukii sisi Ahlil-bayti ila 
Mwenyezi Mungu atamwingiza motoni”. Hadithi hii imepokewa pia na 
Ibn Hibban, na imetajwa na Haithamiy na Suyutiy katika Tafsiri yake. 

“Mwenye kutuchukia sisi Ahlil-bayti, basi yeye ni mnafiki”. (Ahmad) 

Sahaba Jabir bin Abdillah(ra) amesema: “Hatukuwa tukiwajua wanafiki 
ila kwa kumchukia kwao Aliy”. (Ahmad na Tirmidhiy) 

”Enyi watoto wa Abdil-Muttalib! Hakika nimekuombeeni kwa 
Mwenyezi Mungu vitu vitatu; amthibitishe mwenye kusimama baina 
yenu, amwongoze mwenye kupotea baina yenu, na amfundishe asiye na 
elimu baina yenu. Na nimemwomba Mwenyezi Mungu awajaalie kuwa 
ni wakarimu, (katika riwaya nyingine mashujaa), wapaji na wenye 
kurehemu watu. Basi lau mtu angeliikusanya miguu yake baina ya 
nguzo (ya Ka’aba) na maqamu (Ibrahim) akaswali na kufunga, kisha 
akakutana na Mwenyezi Mungu, hali anawachukia Ahli bayti wa 
Muhammad ataingia motoni”. (Al-Haakim na akasema kuwa ni sahihi, 
pia na Tabraaniy). 


25 



“Ghadhabu ya Mwenyezi Mungu imekuwa kali mno juu ya mwenye 
kuniudhi katika kizazi changu”. (Daylamiy na Ibn Adiy) 

Kwa hiyo ni wazi katika hadithi hizi zilizotangulia kuwa ni lazima 
kuwapenda Ahlil-bayti, na ni haramu sana kuwachukia. Hivi ndivyo 
alivyosisitiza Imaam Shafiy kama tulivyoona kwenye mashairi yake, 
Bayhaqiy, Baghawiy na wengineo. Na katika kitabu Tawthiiq ural- 
iimani cha Al-Baarizy, akiyakariri maneno ya Imaam Harraliy: “Hakika 
wanachuoni waliobobea wanakuta kwenye mioyo yao mapenzi kamili 
juu ya Mtume(SAW)-rehema na amani zimshukie-kisha kupenda kizazi 
chake kwa kujua kwao kuwa Mwenyezi Mungu amewachagulia nasabu 
tukufu. Kisha kupenda watoto wa watu kumi walio bashiriwa pepo, na 
kisha watoto wa masahaba wengine na wanawaangalia wao leo, 
mwangalio wa baba zao siku zilizo pita kama wangewaona. Inabidi 
kujiepusha na kuwatolea maneno makali. Na mwenye kuasi katika 
Ahlil-bayti inabidi tuchukie matendo yake ya maasi lakini siyo dhati 
yake, kwani yeye (dhati yake) ni sehemu ya Mtume(SAW) hata kama 
kuna watu wengi kwenye nasaba mpaka kumfikia Mtume(SAW)”. 

Imaam Ibn Hajar Al-Haitamiy anasema katika Sawaaiq: Ndio maana 
wameeleza wazi wanavyuoni kwamba inabidi kuwatukuza wakaazi wa 
mji wake (Mtume(SAW)) hata kama kuna uhakika wa maasi yao. Hii ni 
kwa ajili ya kuchunga utukufu wa ujirani wao (kwa Mtume(SAW)), 
basi hali itakuwaje kwa kizazi chake ambao ni sehemu/pande 
linalotokana na yeye! 

Na Bwana Ja’afar Sadiq amepokewa akisema, “Tuhifadhini kwa jinsi 
alivyowahifadhi Mwenyezi Mungu mayatima kwa ajili ya wema wa 
baba zao (suratil kahf), basi na mwenye kumpenda Mtume(SAW) 
hawezi kuwadharau wajukuu wake” (Tafsir ya Raaziy) 

Amesema Imaam Qurtubiy: “Hadithi zilizopokewa kwa Mtume(saw) 
zinatoa hukumu ya ulazima wa kuwaheshimu Ahlil bayt, kuwaenzi na 
kuwapenda, wajibu wa ufaradhi ambao hakuna udhuru kwa yeyote 
kukaa nyuma. Hii ni pamoja na kujulikana kwao ni sehemu ya 
Mtume(saw) kwani wao ni kizazi ambacho kimetokana na yeye”. Kwa 
ajili ya hilo, amesema Qadhi 'Iyaadh, “Mwenye kumtukana yeyote 

katika kizazi cha Mtume(SAW) na haikupatikana dalili ya kurejea 
kwake, huuawa”. 


Mwenye kuwafanyia wema atalipwa na Mtume(SAW). 

Imaam Al-Tabraaniy amepokea kauli ifuatayo ya Bwana 
Mtume(SAW), “Mwenye kutenda wema kwa yeyote katika watoto wa 
Abdil-Muttalib na asipate malipo yake duniani, basi mimi nitampa 
malipo yake kesho (Kiyama) akikutana nami”. 

Kauli hii hii pia imepokewa na Ibn Adiy na kutajwa katika Tafsiri ya 
Qurtubiy. Hadithi ifuatayo yenye maana kama hiyo imepokewa na Ibn 
Asaakir, 

“Mwenye kufanya wema kwa yeyote katika Ahli bayti wangu 
nitamlipa kwa hilo mimi siku ya Kiyama”. 

Ufafanuzi zaidi unapatikana katika Hadithi ifuatayo iliyotajwa na 
Zabiidiy na Muhibbut-Tabary na Hindiy: 

“Watu wanne mimi ni mwenye kuwaombea siku ya Kiyama; mwenye 
kukifanyia wema kizazi changu, na mwenye kuwakidhia haja zao, na 
mwenye kuwasaidia kwenye mambo yao (ya Dunia) wakiwa na haja 
nayo, na mwenye kuwapenda kwa moyo wake na ulimi wake”. 


Ahlul-Bayti watapata matatizo sana duniani. 

Imepokewa na Ibn Majah, kwamba Mtume(SAW) aliwaona vijana wa 
Baniy Hashim, akatokwa na machozi, akaulizwa akasema: “Hakika sisi 
Ahlil-bayti, Mwenyezi Mungu ametuchagulia akhera juu ya dunia, na 
Ahli bayti wangu baada ya kufa kwangu watapata balaa, na kufukuzwa 
kabisa na kutolewa kwenye miji”. 

Maneno ya Masahaba na Salaf katika 
kuwazungumzia Ahlil-bayti. 

Imepokewa na Imaam Bukhariy kwamba Sayyidna AbuBakr(ra) 
alisema: “Namwapia yule ambaye nafsi yangu iko mkononi mwake, 
jamaa wa Mtume(SAW) wa Mwenyezi Mungu ni wapendwa zaidi 
kwangu kuliko kuwaunga jamaa zangu”. Katika riwaya nyingine: 
kuliko kuwapenda jamaa zangu. 

Na katika riwaya ya Imaam Muslim: Sayyidina Abubakar alisema, 
“Wallahi kuwaunga nyie (kwa kuwafanyia wema) ni jambo lenye 
kupendeza kwangu kuliko kuwaunga jamaa zangu kwa ajili ya ujamaa 
wenu kwa Mtume(SAW) wa Mwenyezi Mungu, na kwa ajili ya ukubwa 
wa haki zenu juu ya kila mwislamu”. 

Imepokewa na Imaam Bukhariy pia, kuwa Sayyidina Abubakar(ra) 
alimbeba Sayyidna Hasan shingoni kwake na huku akifanya mzaha na 
Sayyidna Aliy-Mwenyezi Mungu awarehemu wote-kwa kusema huku 
amembeba: “Nakufidia kwa baba yangu, umefanana na Mtume(SAW) 
na hujafanana na Aliy", na huku Sayyidna Aliy akicheka. 

Na hii inathibitishwa kwa maneno ya Anas, kuwa hakuna aliye kuwa 
akifanana na Mtume(SAW) zaidi ya Sayyidna Hasan. Na katika riwaya 
nyingine: Sayyidna Hasan amefanana na Mtume(SAW) kutoka 
kichwani hadi kifuani, na Sayyidna Husain amefanana na 
Mtume(SAW) kutoka hapo (kifuani) na chini yake. 

Na amepokea Ibn Abi-Dduniyaa kuwa Sayyidna Umar alipo taka 
kugawa mali kwa watu akaambiwa: Anza kujigawia mwenyewe, 
akakataa, akaanza na walio kuwa karibu zaidi kwa Mtume(SAW), 
hakuja kwenye kabila lake ila baada ya makabila matano. Akawapa 
watu wa vita vya Badr elfu tano, Sayyinda Abbas elfu kumi na mbili, 
Hasanayn (Sayyidna Hasan na Sayyidna Husain) sawa na baba yao. Na 
ndio maana Ibn Abbas akasema kwamba: Alikuwa akiwapenda wote 
wawili (yaani Sayyidna Hasan na Sayyidna Husain) kwani 
aliwatanguliza kuliko watoto wake. 

Aliingia Sayyidina Abdallah bin Hasan (Muthanna) bin Hasan kwa 
Khalifa Umar bin Abdul-Aziz na yeye ni kijana mdogo, akavunja 
Khalifa Umar mkutano wake, na akakaa kumsikiliza mgeni wake. 
Waliokuwepo wakamlaumu, naye akasema, “Hakika nimeambiwa na 
mtu mwaminifu ikawa kama namsikia Mtume(saw) mwenyewe 
akisema, ‘Hakika Fatima ni sehemu/pande linalo tokana na mimi, 
kinanifurahisha kinachomfurahisha.’ Na mimi nina yakini kuwa Fatima 
angekuwa hai angefurahikiwa na kitendo changu kwa mtoto wake. 
Khalifa Umar bin Abdul-Aziz alimwambia Bwana Abdallah bin Hasan 
(Muthanna) bin Hasan, “Ukiwa na haja yoyote niandikie, kwani naona 
haya kwa Mwenyezi Mungu akikuona juu ya mlango wangu”. 

Na Khalifa huyu alipo jiwa na Bibi Fatima bint Aliy bin Husain, na 
yeye wakati huo ni kiongozi wa Waislamu, akamwambia: Hakuna juu 
ya ardhi watu wa nyumba yoyote ninaowapenda kuliko nyie, na hakika 
nyie ni wenye kupendwa zaidi kwangu kuliko watu wa nyumbani 
kwangu. 

Ja’afar bin Sulaiman Al-Abbasiy, liwali wa Madina, alimpiga Imaam 
Malik(ra) mpaka akazimia, alipozinduka akasema, “Nakushuhudisheni 
kuwa nimemsamehe aliyenipiga”. Alipoulizwa zaidi akasema, 
“Naogopa nisije kufa nikakutana na Mtume(saw), nitaona haya kwake 
kwa kuingizwa mmoja wa jamaa zake motoni kwa ajili yangu”. Alipo 
tawala Mansuur Madina, alimtaka Imaam Malik alipe kisasi kwa 
Ja’afar. Imaam akasema, “Ninajilinda kwa Mwenyezi Mungu (na 
kutenda hilo), Wallahi hakunyanyua bakora ila nilimsamehe kwa ajili 
ya ujamaa wake na Mtume(SAW) wa Mwenyezi Mungu”. 

Kwa upande wa maimamu, alikuwa Imaam Abu Hanifa(ra) 
anawatukuza sana Ahlil-bayti, na anajikurubisha kwao kwa kuwapa 
sadaka wale ambao ni mafakiri wa dhahiri, na wale wanaojificha 
wasidhihirishe haja zao. 

Imaam Shafiy(ra) alikuwa akiwapenda sana Ahlil-bayti, hata 
akatuhumiwa kuwa ni Shia. Watu walikuwa wanamsingizia mengi, 
lakini akiwajibu kwa mashairi, mojawapo ni hili: 

Aali wa Mtume(SAW) ni tawasuli yangu 

Nao kumuendea yeye (Mtume(SAW)) wao ndio wasila wangu 

Nataraji kwa jaha yao kupewa kesho 

Sahifa yangu kwa mkono wangu wa kuume. 

Kadhalika Imaam Ahmad(ra) alikuwa anapojiwa na mtu mzima au 
kijana wa kikureshi, au katika masharifu huwatanguliza mbele yake, na 
hutembea nyuma yao akiwasindikiza. Imamu Ahmad mara moja 
alimtukuza mtu katika Ahli bayti ambaye alikuwa Shia, wakamlaumu 
watu wake, akasema, “Subhanallah - utakasifu ni wake Allah! Mtu 
amempenda mtu katika Ahli bayti wa Mtume(saw) na yeye ni mtu 
mwaminifu wa kutegemewa”. 

Amesema Sayyidna Hasan bin Aliy, “Mwenye kutufanyia uadui basi 
anamfanyia uadui Mtume(saw) wa Mwenyezi Mungu” 

Imepokewa na Al-Hafidhu Taqiiyu bin Fahd Al-Hashimiy kwamba 
alisema “Alinijia Sharifu Aqiil bin Humayl akaniomba chakula cha 
usiku sikumpa, nikatoa udhuru. Nikamwona Mtume(saw) usiku ule, 
akanipa mgongo, nikamwuliza, ‘Vipi unanipa mgongo ewe 
Mtume(saw) wa Mwenyezi Mungu na mimi ni mtumishi wa hadithi 
zako?’ Akanijibu, ‘Vipi nisikupe mgongo na anakuja kwako mtoto 
katika watoto wangu anakuomba chakula cha usiku (ashaa) usimpe?’ 
Kulipopambazuka asubuhi nikaenda kwa yule Sharifu, nikamwomba 
msamaha na kumpa nilicho kuwa na uwezo nacho”.. 

Imepokewa kutoka kwa Jamaal Abdul-Ghifaariy Al-Ansariy maarufu 
kwa jina la Ibn Nuuh, kutoka kwa Ummu Najmuddiin bin Matruuh nae 
alikuwa mwanamke mwema, alisema, “Ilipatikana njaa kali Makka hata 
watu wakawa wanakula ngozi, na sisi tulikuwa watu kumi na nane. 
Tukawa tunatengeneza chakula kiasi cha nusu bamba na tunajitosheleza 
na hicho tu, tukaletewa makorobasi (makapu makubwa) kumi na nne ya 
unga, mume wangu akatoa kumi kwa watu wa Makka na tukabakiwa na 

manne. Alipolala (mume wangu) akashtuka usingizini na kulia, 
nikamuuliza imekuwaje, akasema: Nimemwona kwenye ndoto sasa hivi 
Sayyidatna Fatima Zahraa(ra), na yeye akiniambia: ‘Ewe Siraaj! Je, 
unakula ngano na watoto wangu wana njaa?’ Akaamka na kutoa 
kilichobaki kwa masharifu, tusibakiwe na kitu, na tulikuwa hatuwezi 
kusimama kwa njaa kali”. 


Wajibu wa Ahlil-bayti: 

Hapa tutanukuu kwa ufupi maneno ya Imaam Ibn Hajar Al-Haitamiy 
katika kitabu cha Sawaaiq. Mambo yafuatayo ni muhimu sana kwa ajili 
ya Ahlil-bayti khasa na kwa watu wengine kwa ujumla: 

1 Kuwa na hima ya kutafuta elimu za dini, kwani hamna faida kwenye 
nasabu bila ya elimu. 

2 Kuacha kujifakharisha kwa wazazi na kutokuegemea kitu hicho bila 
ya kufanya amali. Imepokewa na Imaam Muslim(ra) kuwa 
Mtume(saw) amesema, “Mwenye kucheleweshwa (kuwekwa 
nyuma) na amali zake, hatopelekwa mbele na nasabu yake”. 

3 Kuwa wacha Mungu zaidi, na wenye kumuogopa Mwenyezi Mungu 
zaidi. Kwani Mwenyezi Mungu Mtukufu anasema, “kwa hakika 
mbora wenu kwa Mwenyezi Mungu ni mcha Mungu”. 
Imepokewa kutoka kwa Hasan Muthanna bin Hasan Sibti, “Lau 
kama Mwenyezi Mungu angenufaisha kwa ajili tu ya ujamaa 
(qaraaba) kwa Mtume(saw) wa Mwenyezi Mungu bila ya amali 
njema, basi ungemnufaisha aliye kuwa karibu zaidi (kwa 
Mtume(saw)) kuliko sisi. Wallahi hakika mimi nakhofia kuwa 
mwenye kuasi katika sisi kupewa adhabu mara mbili, na mwenye 
kufanya mema atalipwa ujira wake mara mbili”. (Maneno haya ya 
Hasan Muthanna yamepokewa na maimamu Ibn Sa’ad, Ibn Asaakir, 
na yametajwa na Dhahaby katika Sira yake). 

Pia wametaja watu wa Tarikh, kuwa Bwana Zayd bin Musal- 
Kadhim, alimpinga Al-Maamuun na kupigana naye vita, 
akakamatwa, akaitwa ndugu yake, Bwana Aliy Ridhaa. Bwana Aliy 

Ridhaa alimkaripia kwa maneno makali, miongoni mwa maneno 
hayo ni haya yafuatayo, “Utamwambia nini Mtume(SAW) wa 
Mwenyezi Mungu ukimwaga damu (za Waislamu) na ukakata njia 
(za watu) kwa kuwatisha, na ukanyang’anya mali bila ya haki? Je, 
wamekupotosha wapumbavu wa Koufa? Hakika Mtume(SAW) 
amesema, ‘Hakika Fatima ameuhifadhi utupu wake, na Mwenyezi 
Mungu akakiharimisha kizazi chake na moto’. Hili ni kwa 
waliotoka tumboni mwake mfano wa Hasan na Husain peke yao, si 
mimi na wewe. Wallahi hawakupata daraja hizo ila kwa kumtiii 
Mwenyezi Mungu, ukitaka uipate kwa maasi ya Mwenyezi Mungu 
waliyopata kwa kumtii Mwenyezi Mungu basi utakuwa wewe ni 
mbora zaidi kuliko wao." 


Mwenye kuzingatia na ayazingatie haya, na asitegemee nasabu 
yake, bali afanye amali za kheri zaidi ya wengine, na arejee kwenye 
nyendo za wazee wake, na kufanya mambo ya kheri waliyoyafanya, 
na ucha Mungu wao, na ibada zao, na kujipamba kwao kwa elimu 
tukufu. Mwenyezi Mungu aturudishie baraka zao, na atufufue 
kwenye kundi la wanaowapenda, amin. 

4 Kuwatukuza masahaba na kuwapenda, kwani wao ni bora wa 
umma, na tutakuja kuona kuwa Ahlil-bayti wote mashuhuri walio 
tangulia na ambao wamesifika kwa ucha mungu, walikuwa 
wakiwatukuza masahaba, na wala hawakubali mtu awatukane, wala 
kuwataja kwa ubaya. Basi wao wawe ni mfano wa kufuatwa, na sio 
kufuata mkumbo wa vikundi vya wanao wasema vibaya masahaba. 
Aliwahi kuulizwa Muhammad Baaqir, “Je, alikuwepo yeyote katika 
Ahlil-bayti aliyekuwa akiwatukana Abubakar na Umar?” Akajibu, 
“Mwenyezi Mungu awakinge na lrilo, bali huwaweka wao mbele, 
huwaombea maghfira na huwaombea rehma. (Imepokewa mfano 
wake na Tabary katika Tafsiri yake). 

Imepokewa pia kutoka kwa Ja’afar Sadik kuwa alipo kuwa 
mgonjwa alisema, “Ewe Mwenyezi Mungu! Hakika mimi 
nawapenda Abu Bakr na Umar na ninawatanguliza, ewe Mwenyezi 
Mungu nikiwa nina chochote kwenye nafsi yangu kisichokuwa haya 

basi usinipe shafaa (uombezi) ya Muhammad”. Imepokewa na Abu 
Nuaym. 

5 Kuhifadhi nasaba yao, na kuidhibiti barabara, usiwepo upenyo wa 
mtu kujinasibisha kwa Mtume(saw) bila ya haki, na Al-hamdu 
lillahi nasabu ya Mtume(saw) imehifadhiwa na wanachuoni 
wakubwa, na kila zama anatokea ambaye anaihifadhi na 
kuisahihisha, na khasa wajukuu wa Sayyidatna Fatima. Na wakati 
wa utawala wa Al-Maamuun walipewa vazi maalum la kijani ili 
kuwatofautisha na watu wengine, na alama hii iliendelea, ijapokuwa 
baadaye ikawa ni kitambaa cha kijani juu ya vilemba vyao, kama 
alivyo kuja kuthibitisha hayo Mfalme Shaaban bin Husain bin Nasir 
Muhammad bin Qalaawuun; mfalme wa Misr na Shaam. Na hakika 
imethibiti adhabu kali kwa mwenye kujinasibisha na nasabu isiyo 
yake. Katika Sahiih Bukhariy amesema Mtume(SAW), “Mwenye 
kujinasibisha kwa asiyekuwa baba yake au kuwa mwachwa huru 
kwa wasiomwacha huru, basi juu yake ishuke laana ya Mwenyezi 
Mungu na malaika na watu wote”. 

6 Kufuata nyendo za wazee wao waliotangulia kwa elimu, itikadi, 
kuupa nyongo ulimwengu, na ucha Mungu, na wazingatie maneno 
ya Mtume(SAW) yaliyomo katika hadithi waliyoipokea maimamu 
Ahmad, Tabraaniy, Baihaqiy na Ibn Hibban: “Hakika Ahli bayti 
wangu hawa, wanaona kuwa wao ni wa karibu zaidi kwangu, na 
hakika sio hivyo, bali mawalii (walio karibu kwangu zaidi) wangu 
ni wacha Mungu miongoni mwenu, yeyote atayekuwa, popote 
atakapokuwa”. 

Masahaba wa Mtume(SAW). 

Hakika kuwapenda Ahlil bayt kunaenda sanjari na kuwapenda 
masahaba. Na hapa tutataja utukufu wao kama ilivyopokewa kutoka 
kwa Mtume(SAW)-rehema na amani zimshukie-asije akafikiria mjinga 
kuwa kuwapenda Ahlil bayt kunashusha hadhi ya masahaba. 

Mtume(SAW) amesema, “Hakika Mwenyezi Mungu amenichagua na 
amenichagulia masahaba akajaalia kati yao mawaziri, Ansaar (wenye 
kuninusuru) na wakwe, basi mwenye kuwatukana imshukie laana ya 
Mwenyezi Mungu na malaika na watu wote. Mwenyezi Mungu 
hatokubali kwake siku ya Kiyama toba wala amali yoyote”. ( Al- 
Haakim). 

Vile vile Bwana Mtume(SAW) amesema, 

“Allah Allah (nakuusieni) kwa masahaba musiwafanye dango la 
shabaha baada yangu, (mukawa munawapopoa kwa maneno machafu). 
Mwenye kuwapenda amewapenda kwa ajili yangu na mwenye 
kuwachukia amewachukia kwa ajili yangu. Na mwenye kuwaudhi 
ameniudhi mimi, na mwenye kuniudhi mimi amemwudhi Mwenyezi 
Mungu, na mwenye kumuudhi Mwenyezi Mungu inahofiwa kuwa 
(Mwenyezi Mungu) atamwangamiza”. (Tirmidhiy) 

Na Imaam Muslim(ra) amepokea maneno ya Bwana Mtume(SAW) 
kama ifuatavyo, “Musiwatukane masahaba wangu, kwani namwapia 
ambaye nafsi yangu iko mkononi mwake, lau kama mmoja wenu atatoa 
(sadaka) kiasi cha jabali Uhud dhahabu hatofikia kibaba cha mmoja 
wao wala nusu yake”. 

TARJAMA YA AHLIL KISAA 

• Mtume Muhammad(SAW) 

• Sayyidatna Fatma 

• Sayyidna Aliy 

• Sayyidna Hasan 

• Sayyidna Husain 

Mtume Muhammad (SAW): 

Huyu ndiye msingi wa Ahlil-bayti na masahaba wote, na Ahlil-bayt 
wamepata utukufu kwa ajili yake, bali umma mzima wa Kiislamu 
umepata utukufu kwa ajili yake. 

Ni Mtume(saw) wa mwisho, na ni katika kizazi cha Nabii Ibrahim(as). 
Amesema Mtume SAW, 

“Mimi ndio dua ya baba yangu Ibrahim, na bishara ya ndugu yangu Isa, 
na aliona mama yangu nilivokuwa nimebebwa na yeye (alivokuwa na 
mimba yangu) kuwa ilimtoka nuru iliyoangaza kasri (majumba ya 
kifalme) za Shaam” Hadithi hii ni sahihi imepokewa na Imaam Al- 
Haakim, na Imaam Dhahabiy pia kawafikiana naye kuwa ni sahiih. 


Nasabu ya Mtume(saw): 

Ni Muhammad bin Abdillah bin Abdil-Muttalib bin Hashim, bin Abdi 
Manaaf bin Qusayy bin Kilaab bin Murrata bin Ka’ab bin Luayyi bin 
Ghalib bin Fihr bin Malik bin Nadhr bin Kinaana bin Khuzaymah bin 
Mudrikata bin Ilyaas bin Mudhara bin Nizaar bin Ma’add bin Adnaan. 

Mama yake ni Bibi Aminah bint Wahab bin Abdi Manaaf bin Zuhrah 
bin Hakiim, na Hakiim ndiye Kilaab bin Murrata. 

Na mpaka Adnaan ndiyo nasabu iliyo thibiti, na zaidi ya hapo mpaka 
kwa Nabii Ibrahim kuna tofauti kubwa sana ( ikhtilaaf) baina ya 
wanazuoni, na mpaka kufika kwa Nabii Adam ndio zaidi. Na 
Mtume(saw) alikuwa akifika kwa Adnaan husema, “Wamesema uongo 
wanao hifadhi nasabu”, yaani wamesema uongo baada ya Adnaan 
kwani haijahifadhiwa sawa sawa. 

Historia ya wazee wake: 

Mtume(saw) amechaguliwa wazee na hayakugawanyika matumbo ila 
Mtume(saw) alikwenda kwenye tumbo lililo kuwa tukufu zaidi. 
Anasema Mtume(saw) katika hadithi iliyopokewa na Imaam Muslim, 

“Hakika Mwenyezi Mungu alimchagua Ismail kutoka katika watoto wa 
Ibrahim, na akawachagua Baniy Kinaana katika watoto wa Ismail, na 
akamchagua Qurayshi kutoka katika watoto wa Kinaana na 
akawachagua Banii Hashim kutoka kwa Qurayshi, na akanichagua 
mimi kutoka kwa Baniy Hashim”. 

Basi bila shaka Mtume(saw) ni mchaguliwa kutoka kwa mchaguliwa 
kutoka kwa mchaguliwa. 

Na katika hadithi nyingine iliyopokewa na Imaam Ahmad, Mtume(saw) 
aliposikia maneno yanayosemwa kumuhusu yeye, alisimama kwenye 
mimbari, akauliza, 

“Mimi ni nani?” Wakajibu (maswahaba), “Wewe ni Mtume(saw) wa 
Mwenyezi Mungu.” Akasema, “Mimi ni Muhammad bin Abdillah bin 
Abdil-Muttalib, hakika Mwenyezi Mungu alipoumba viumbe, 
alinijaalia mimi katika waliobora zaidi. Akawajaalia (akawafanya hao 
viumbe) kuwa vikundi viwili, akanijaalia katika kundi bora zaidi, 
akaumba makabila na akanijaalia mimi katika kabila lililo bora zaidi. 
Akawajaalia kwenye nyumba, akanijaalia mimi kuwa kwenye nyumba 
bora zaidi, basi mimi ni mbora wenu kwa nyumba na ni mbora wenu 
kwa nafsi”. 

Na imepokewa na Imaam Bayhaqiy pia, kwa riwaya ya Sahaba 
Anas(ra), Mtume(saw) alisema, “Nimetoka kupitia ndoa, na sijatoka 
kwa kupitia uchafu (zinaa) toka kwa Adam, mpaka kwa baba yangu na 
mama yangu, basi mimi ni mbora wenu kwa nasabu na mbora wenu 
kwa baba”. 

Kisa cha nuru ya Mtume(saw): 

Imepokewa kwamba Bwana Abdillah alipokuwa akipita njiani baada ya 
kumuoa Bi Amina, alikutana na mwanamke mmoja kutoka kabila la 
Khath-'am, jina lake Fatimah bint Murr. Mwanamke huyu alikuwa 
mzuri sana, na alikuwa msomaji wa vitabu. Yule mwanamke akaiona 
nuru ya Mtume(saw) kwenye uso wa Abdillah, na baada ya kumwuliza 
maswali akamtaka afanye naye tendo la ndoa, na atampa ngamia mia 
moja. Bwana Abdillah Akamwangalia na akasema mashairi yake 
maarufu, kuwa hawezi kufanya haramu. Siku nyengine walipokutana 
tena, baada ya kuonana na mkewe Bi Amina, Bwana Abdillah 
akamwuliza mbona leo huniambii kama ya siku ile? Akamwambia, 
“Kwa hakika mimi sio mzinzi, ila siku ile niliona Nuru ya utume usoni 
mwako, nikataka nuru ile ije kwangu, lakini Mwenyezi Mungu 
ameiweka sehemu alipoitaka.” 


Kushika mimbaya Mtume(saw) na kufariki kwa Bwana 
Abdillah: 

Imepokewa kuwa Bibi Amina alisema, “Sikuhisi kama nimeshika 
mimba wala sikuona uzito kama wanavyoona kina mama wengine, ila 
nilihisi tu kuwa hedhi yangu imekatika, na nilijiwa na mtu usingizini 
akaniambia, ‘Je, unajua umeshika mimba ya nani? Hakika umebeba 
mimba ya Bwana wa umma huu na Mtume(saw) wake’”. 

Bwana Abdillah alikwenda safari ya Shaam pamoja na Makureshi, 
waliporudi walipitia Madina, na Bwana Abdillah akaomba abaki kwa 
wajomba zake Baniy Najjar kwani alipatwa na homa kali. Akakaa 
mwezi mzima Madina. Na walipo rudi wasafiri wenzake, walimwambia 
Abdul-Muttalib kuwa wamemwacha mtoto wake Madina. Mzee 
Abdul-Muttalib akamtuma Al-Harith aende huko Madina. Alipofika 
akakuta Abdillah ameshafariki. Akarudi na khabari ile kwa baba yake, 
ambaye alihuzunika sana. Wakati huo Mtume(saw) alikuwa bado 
hajazaliwa. 

Kuzaliwa kwake Mtume(saw): 

Wanahistoria wanakubaliana kuwa Mtume(saw) alizawa siku ya 
Jumatatu, mwezi wa Rabiul-Awwal (Mfunguo Sita) mwaka wa tembo. 
Na siku ya kuzaliwa kwake, kuna riwaya nne, riwaya ya kwanza 
inasema tarehe 2, ya pili inasema tarehe 8, ya tatu inasema tarehe 10 na 
ya nne inasema tarehe 12. 

Imepokewa kuwa Bi. Amina alisema wakati wa kumzaa Mtume(saw) 
hakupata maumivu, na alipozaliwa ilitoka nuru ambayo ilizagaa 
ulimwengu mzima, Mashariki na Magharibi. Bwana Abbas bin Abul- 
Muttalib alisema, “Alizawa Mtume(saw) hali ya kuwa ametahiriwa na 
mwenye furaha, na babu yake alipomuona alifurahi sana na akasema, 
‘Hakika mtoto wangu huyu atapata utukufu’, na kweli akaja kupata 
utukufu mkubwa sana”. 


Majina ya Mtume(saw): 

Bila ya shaka majina ya Mtume(saw) ni mengi sana, sisi tutataja hapa 
baadhi yake tu. 

Imepokewa na Maimamu Bukhariy na Muslim kwamba Mtume(saw) 
amesema: “Nina majina matano, mimi ni Muhammad, na Ahmad, na 
mimi ni Al-Maahiy (mwenye kufuta) - Mwenyezi Mungu anafuta 
kufuru kwangu mimi, na mimi ni Al-Hashir - ambaye watafufuliwa 
watu kwenye miguu yangu [yaani atafufuliwa yeye Mtume(saw) kabla 
ya watu wote, kisha watafuatia wengine], na mimi ni Al-Aqib (yaani, 
yeye ni wa mwisho katika Mitume)”. 

Na katika hadithi nyingine aliyoipokea Imaam Muslim, “Mimi ni 
Muhammad, na Ahmad, na Al-Muqajfi (yaani Nabii wa mwisho), na Al- 
Maahiy, na Al-Hashir, na ni Nabii wa msamaha, na Nabii wa vita”. 

Waliomnyonyesha Mtume(saw) 

Mtume(saw) alinyonyeshwa kwanza na mama yake, kisha na Bi 
Thuwayba, kijakazi wa Abii Lahab, ambaye alishamnyonyesha 
Sayyidna Hamza kabla yake. Hii ndio maana Mtume(saw) alikuwa 
akisema kuwa Hamza ni ndugu yake kwa kunyonya. Mwanamke wa 
pili kumnyonyesha Mtume(saw), baada ya mama yake, alikuwa ni Bi 
Salamah bin Abdul-Asad; na baadaye akanyonyeshwa na Bi Halimah 
As-Sa’adiyya. 

Kisa cha Bi Halimah ni maarufu. Alimchukua Mtume(saw) kwa kuwa 
hakupata mtoto mwengine wa kumnyonyesha. Bi Halima alikuwa hana 
maziwa kifuani kwake, na mtoto wake akilia usiku mzima. Lakini 
alipombeba Mtume(saw) tu maziwa yakatoka, akamnyonyesha 
Mtume(saw) pamoja na mwanawe mwenyewe. Wakati wa kurudi 
kitongojini kwao, punda wake, aliyekuwa dhaifu wakati wa kwenda 
Makka, akawa na mbio kuliko wenzake mpaka wenzake wakashangaa. 
Mbuzi wake walikuwa hawana maziwa. Lakini tangu kuja kwa 
Mtume(saw)mbuzi wake walitoa maziwa mengi ya kuwatosha, hata 
wachungaji wakiambiwa wawafuate mbuzi wa Bi Halimah, 
wakitegemea na mbuzi wao pia watapata lishe inayofanana. Lakini 
haikuwa hivyo kwani ile haikuwa lishe bali ni baraka ya Mtume(saw). 
Bwana Mtume(saw) alipofikia umri wa miaka miwili, Bi Halima 
alimuomba mama yake aendelee kukaa naye, kwa ajili ya baraka 
walizokuwa wanazipata kwa kukaa na mtoto huyo. Wakakubaliwa, na 
hawakumrudisha mpaka pale Mtume(saw) alipojiwa na Malaika 
Jibril(as) akapasuliwa kifua. Hapo ndipo Bi Halimah akaona kisije 
kumtokea kitu kibaya mtoto wakalaumiwa, ndipo akamrudisha kwa 
mama yake. 

Bi Halimah, alikuja kwa Mtume(saw) baada ya Utume na alisilimu 
pamoja na mumewe na wanawe. Kwa taadhima ya Mama yake huyo 
aliyemnyonyesha, Mtume(saw) alimtandikia Bi Halimah kishali chake 
akae juu yake. 

Ama Bi Thuwayba, hakujathibiti kusilimu kwake. Lakini Mtume(saw) 
alikuwa akimkirimu, na kumfanyia wema alipokuwa Makka. 

Alipohamia Madina alikuwa akimpelekea nguo na mahitaji mengine. 
Ilimfikia Mtume(saw) habari ya kufariki Bi Thuwaiba aliporudi kutoka 
Khaybar. 


Kufariki Mama yake: 

Mtume (saw) alipofikia umri wa miaka sita, mama yake alitoka naye kwenda 
Madina kuwazuru wajomba zake, akifuatana na mtumishi wake Ummu 
Ayman. Akakaa Madina mwezi mmoja, na akafariki njiani wakati wakirejea 
Makka, katika sehemu inayoitwa “Abwaa”. Mtume (saw) alilia alipolizura 
kaburi la mama yake katika safari yake ya Umra. 


Kulelewa na Babu yake: 

Mtume(saw) alilelewa na Babu yake Bwana Abdul-Muttalib baada ya 
kufariki kwa mama yake Bibi Amina. Bwana Abdul-Muttalib 
alimpenda na kumtanguliza Mtume(saw) zaidi kuliko watoto wake 
mwenyewe. Bwana Abdul-Muttalib alifariki dunia pale Mtume(saw) 
alipokuwa na umri wa miaka minane, na alizikwa Al-Hujuun. 


Kulelewa na Ammi yake: 

Baada ya kufariki babu yake, Mtume(saw) alilelewa na Ammi yake 
Bwana Abi Talib. Ami yake huyu alikuwa ndugu wa baba mmoja na 
mama mmoja na Baba yake Bwana Abdillah. Kadhalika, Bwana Abi 
Talib alikuwa akimpenda na akimtanguliza Mtume(saw) kuliko watoto 
wake aliowazaa. 


Safariya Shaam: 

Mtume(saw) alipofikia umri wa miaka kumi na mbili, alisafiri na ammi 
yake Abi Talib kwenda Shaam kwa ajili ya biashara. Huko akakutana 
na padre wa kinasara, jina lake Bahira, ambaye alimjua kuwa atakuja 
kuwa Mtume(saw) kwa dalili alizoziona. Mojawapo katika dalili hizo 

ni kuwa Mtume(saw) alikuwa kila aendapo anafunikwa na kiwingu, 
hapati jua. Baada ya yule padre kumwuliza ammi yake na yeye 
mwenyewe kuhusu hali yake ya usingizini na nyingine, alithibitisha 
kuwa yule kijana ndiye Mtume aliyebashiriwa katika vitabu 
vilivyotangulia. Mwishowe akamwambia Mtume amwonyeshe mgongo 
wake na akaona Muhuri wa mwisho wa Utume. Hapo yule padre 
akamshauri Ami yake arudi naye na akamhimiza amhifadhi sana na 
Mayahudi kwa kuhofia wasije kumdhuru wakiijua hali yake. 


Kwenda Shaam kwa mali ya Bibi Khadija: 

Bi. Khadija alikuwa ni mwanamke tajiri na akiwapa baadhi ya watu 
raslimali yake, waende wakafanye biashara Shaam, na hugawana nao 
faida. Aliposikia uaminifu wa Mtume(saw) akataka aende Shaam ili 
akafanye biashara na kumwahidi kumpa faida zaidi ya anayowapa 
wengine. Katika safari hiyo Mtume(saw) alifuatana na Maysarah, 
mtumishi wa Bibi Khadija. Wakiwa safarini, Maysarah alikuwa akiona 
Mtume(saw) anafunikwa na kiwingu wakati wa jua kali. Katika safari 
hiyo walipokuwa Basrah Maysarah alikutana na padre jina lake 
Nastura. Yule padre alimwuliza Maysarah kuhusu Mtume(saw), na 
kisha akamwambia kuwa huyo ni Mtume wa mwisho na kwamba 
asiachane naye. Katika msafara hyo, Mtume(saw) alipata faida kubwa. 
Waliporudi Makka, Maysarah alimweleza Bibi Khadija aliyoyaona kwa 
Mtume(saw), pamoja na taarifa alizopewa na padre Nastura. 


Kuolewa Bi. Khadija na Mtume(saw): 

Bi. Khadija alikuwa ni mwanamke tajiri, mwenye nasabu nzuri, na 
mwenye tabia nzuri. Wengi katika jamaa zake walitaka kumuoa na 
walimuahidi mali lakini hakukubali. Bi Khadija alimtuma Bi Nafisa 
bint Munyah kumshawishi Muhammad amwoe. Bi Nafisa alieleza 
yaliyotokea kama ifuatavyo: “Nikamwambia Muhammad, ‘Nini 
kinacho kuzuia usioe?” Akasema, ‘Sina kitu mkononi cha kuolea 
(yaani mali)’. Nikamwambia, ‘Ukipata anaye kutoshea hayo yote, na 

pia ana uzuri wa sura, mali, utukufu na kuwa sawa yako utakubali?’ 
Akauliza, ‘Ni nani huyo?’ Nikasema, ‘Khadija’. Akauliza, ‘Yatakuwaje 
hayo?’ Nikasema, ‘Niachie mimi’. Akakubali, na mimi nikaenda kwa 
Bi. Khadija na khabari ile. Bibi Khadija akaandaa harusi na kumwita 
ammi yake Amru bin Asad, ili amwoze, na akahudhuria. Na 
Mtume(saw) akaenda pamoja na ammi zake, naye wakati huo ana 
miaka 25 na Bi. Khadija ana miaka 40, na akamwoa”. 

Baadhi ya wanachuoni wametaja kuwa Abi Talib alipohudhuria pamoja 
na jamaa zake alitoa khutba ifuatayo, “Himda zote njema ni stahiki 
yake Allah ambaye ametujaalia sisi kuwa ni watoto wa (Nabii) 
Ibrahim(as) na kizazi cha (Nabii) Ismail(as) na ni chimbuko la Ma’ad 
na ni ukoo wa Mudhwar. Na ametufanya kuwa ni walezi wa nyumba 
yake na walinzi wa Haram yake. Na ametupa nyumba inayokusudiwa 
kwa Hijja na Haram yenye amani na akatufanya sisi kuwa ndio 
watawala wa watu. Kisha (baada ya yote hayo), hakika mwana wa 
ndugu yangu huyu, Muhammad bin Abdillah, hapimwi na mtu yeyote 
ila yeye atamshinda mtu huyo. Ingawa ni mchache wa mali, hakika mali 
ni kivuli kiondokacho na ni jambo hemezi. Na (huyu) Muhammad ni 
yule ambaye mmekwisha ujua ukoo wake, nae amemposa Khadija bint 
Khuwaylid na amempa mahari aliyoitanguliza na kubakisha nyingine 
katika mali yangu. Naye baada ya leo, wallah atakuwa na khabari 
kubwa na jambo tukufu”. 


Kutetea madhaifu (wanyonge): 

Mtume(saw) alikuwa akishirikiana na jamaa zake katika kila jambo 
jema. Katika mambo mema aliyoshirikiana nao ni ahadi ya kutetea 
madhaifu, ambayo ilikuwa mashuhuri kama “ hilful-fudhuuF , yaani 
viapo vya watu watukufu. Imepokewa na Ibn Is-haq kwamba 
Mtume(saw) amesema: “Nimeshuhudia kupeana ahadi kwenye nyumba 
ya Abdallah bin Jad-an, hiyo ahadi ni bora kwangu kuliko wanyama 
wekundu, na lau ningeitiwa jambo hilo katika Uislamu ningeitika”. 

Ahadi yenyewe ya “ hilful-fudhuuF ilikuwa kama ifuatavyo, “Alikuja 
mtu kutoka Zabiid na biashara yake. Aasi bin Waail akachukua bidhaa 

na akakataa kumlipa. Yule mtu akaenda kwenye makabila tofauti 
likiwemo Abdid-Daar, Makhzuum, na Adiy bin Ka’ab wasiweze 
kumsaidia kumpatia haki yake. Akasimama juu ya Jabal Abi Qubays, 
na kunadi, ‘Enyi Jamaa za Fihr (Fihr ndio Qureshi), msaidieni mwenye 
kudhulumiwa bidhaa yake ndani ya Makka, aliyekuja kutoka mbali, 
asiye na watu (hapa) na (amekuja) akiwa amehirimia Umra, akiwa 
timtim wa nywele, akiwa bado hajaikidhi Umra yake. Enyi mlo kuja 
kwa miguu nyie! Na baina ya jiwe (jabali) na jiwe hakika haramu ni ya 
yule uliopomoka utukufu wake na wala hapana haramu kwa nguo ya 
mtu muovu, mfanya khiana’. Akasimama Zubeir bin Abdil-Muttalib na 
kusema inakuwaje mtu anakuja kwetu tunashindwa 
kumnusuru.Wakakusanyika Baniy Hashim, Baniy Muttalib, Baniy Asad 
bin Abdil-uzza, Baniy Zuhra, Baniy Taym bin Murrah katika nyumba 
ya Abdallah bin Jad-a’n Al-Taymiy kwa ajili ya utu uzima wake na 
utukufu wake. Wakapeana ahadi, kuwa hawatomkuta Makka mwenye 
kudhulumiwa akiwa mkazi wa pale au mgeni aliye kuja pale, ila 
watakuwa pamoja katika kumnusuru mwenye kudhulumiwa hadi 
wampatie haki yake. Kisha wakaenda kwa Aasi na kumnyang’anya 
bidhaa yake na kumkabidhi yule mtu wa Zabiid”. 

Katika riwaya nyengine, alisema Muhammad bin Is-haaq bin Yasaar, 

“.na yakaitana makabila ya Kikureishi kwenye kiapo, basi 

wakakusanyika kwa ajili yake katika nyumba ya Abdallah bin Jad’aan 
kwa sababu ya utukufu wake na utu uzima wake. Na waliapa mbele 
yake Baniy Hashim, Banil-Mutwalib, Baniy Asad bin Abdil-uzza na 
Baniy Zuhrah bin Kilaab na Taym bin Murrah, wakapeana na kufunga 
ahadi ya kwamba wasimpate mdhulumiwa Makka; katika wenyeji wa 
hapo au katika wa kuja miongoni mwa watu wengine, ila watakuwa 
pamoja nae. Na watakuwa dhidi ya aliye mdhulumu mpaka amrejeshee 
alicho mdhulumu na Makureishi wakakiita kiapo hicho kwa jina la 
“Hilful-FudhuuF. 

Katika yaliyopokewa pia ni kuwa Sayyidna Husain bin Aliy alikuwa na 
ugomvi na Waliid bin Utbah bin Abi Sufyan aliyekuwa Liwali wa 
Madina juu ya mali, akawa Waliid hataki kumlipa kwa ajili ya cheo 
chake. Akasema Sayyidna Husain: Namwapia Mwenyezi Mungu, 
utanipa haki yangu au nitachukua upanga wangu na nisimame kwenye 

45 




msikiti wa Mtume(saw) na kisha nitanadi kwa kiapo cha Fudhuul. 
Akasema Sayyidna Abdallah bin Zubair, naye alikuwa amehudhuria 
hapo: Wallahi akilingania hayo, na mimi nitachukua upanga mpaka 
apate haki yake au tufe wote. Khabari hii ikamfikia Miswar bin 
Makhramah bin Naufal Al-Zuhry, naye akasema kama hayo, na 
ikamfikia Abdul-Rahman bin Uthman bin Ubaydillah Al-Taymiy, naye 
pia akasema hivyo. Zilipo mfikia khabari hizo Waliid bin Utbah, 
akampa haki yake Sayyidna Husain hadi akaridhia. 


Kujenga Ka ’aba: 

Mtume(saw) alipo fikia umri wa miaka 35 alishuhudia kujengwa kwa 
Ka’aba na alishirikiana nao kwenye ujenzi, na ulitokea ugomvi juu ya 
nani alihamishe jiwe jeusi na kuliweka sehemu yake, wakakubaliana 
kwamba mtu wa kwanza atakayeingia msikitini humo ndiye awe 
hakimu wa mzozo wao huo. Ikasadifu kuwa Mtume(saw) ndio wa 
kwanza mwenye kuingia, wote wakasema, “Huyu ni mwaminifu.” 
Makureshi walikuwa wakimwita mtu mwaminifu, na wakiweka kwake 
amana hata baada ya Utume. Baada ya kupewa khabari, akatandika 
kishali chake, na kumwambia kila mkubwa wa kabila ashike pembe 
moja, na walipo fika sehemu yake, Mtume(saw) akalichukua kwa 
mkono wake mtukufu na kuliweka sehemu yake tukufu. 


Dalili za utume wake kabla ya kushuka kwa wahyi: 

Tumeshaona kuwa Bibi Amina aliona nuru alipozaliwa Mtume(saw) 
ambayo ilizagaza Mashariki na Magharibi, na pia khabari ya mapadre 
Bahira na Nastura ambazo zilionyesha kuwa yeye ndiye Mtume 
mtarajiwa. 

Pia kuna hadithi iliyopokewa na Sahaba Ibn Abbas kwamba kitu cha 
kwanza ambacho Mtume(saw) alichokisikia naye ni kijana mdogo, ni 
sauti ikimwambia jisitiri, basi haukuonekana utupu (uchi) wake baada 
ya siku hiyo. 

Na katika hadithi iliyo pokewa na maimamu Muslim na Ahmad: 
kwamba Mtume(saw) amesema: “Mimi nalijuwa jiwe Makka, 
lililokuwa likinisalimia kabla ya utume, hata hivi sasa nalijuwa”. 

Na imepokewa pia kuwa alipokuwa anatoka kwa ajili ya kukidhi haja 
yake, sehemu mbali na watu, kwenye majabali na katikati ya jangwa, 
alikuwa halipitii jiwe au mti ila husema (hilo jiwe/mti): “Assalaam 
Alayka Yaa RasulullahV ’ akigeuka kulia, kushoto na nyuma hamuoni 
mtu. 


Jinsi ulivyokuwa ukishuka wahyi: 

Imepokewa katika maimamu Bukhariy na Muslim, kwamba 
Mtume(saw) aliulizwa vipi unateremka wahyi kwako, akasema, 
“Baadhi ya wakati inanijia kama kelele ya kengele na hiyo ndio hali 
ngumu kabisa, unafunguliwa (unafunuliwa) wahyi kwangu, na huwa 
nimeshahifadhi kila alichosema. Na baadhi ya nyakati malaika anakuja 
katika sura ya binadamu, hunisemesha nami huhifadhi alichokisema. 
Amesema Sayyidatna Aisha, “Hakika nilimuona [Mtume(saw)] 
akishushiwa wahyi katika siku yenye baridi kali, hufunguliwa (wahyi) 
na kipaji chake cha uso kikitoka jasho”. 

Na imepokewa kwamba Sahaba Zayd bin Thabit, amesema, “Nilikuwa 
nimekaa pembezoni mwa Mtume(saw), akajiwa na wahyi, na 
akafunikwa na utulivu, na paja lake likaangukia la kwangu alipokuwa 
akishushiwa wahyi. Basi namwapia Mwenyezi Mungu, sikuona kitu 
kizito kuliko paja la Mtume(saw) kisha akatoka kwenye wahyi na 
kunisomea niandike wahyi”. Na katika riwaya iliyopokewa na Imaam 
Bukhariy, likawa zito paja lake hata nikahisi atalivunja paja langu. 

Na katika riwaya nyingine, mmoja wa masahaba anasema, “Niliona 
wahyi ukishuka kwa Mtume wa Mwenyezi Mungu(saw) na yeye yuko 
juu ya kipando chake, (kile kipando) kikajaribu kututumua mikono yake 
mpaka nikadhania kuwa miguu yake itakatika. Na huenda kile 
(kipando-mnyama) hukaa chini kabisa na huenda husimama akiwa 
amejitahidi kunyoosha mikono yake mpaka wahyi umalizike kwa uzito 


47 




wa wahyi, na jasho likiwa linamtoka Mtume(saw) na kung'ara kama 
lulu”. 


Kulingania Uislamu kwa siri: 

Imepokewa kwamba Mtume(saw) alilingania kwa siri kwa miaka 
mitatu, kisha akaamrishwa adhihirishe. Imepokewa pia kuwa Sayyidna 
Abubakr, Sayyidna Uthman, Sayyidna Said bin Zayd na Sayyidna 
Ubaydah bin Jarrah walikuwa wakilingania Uislamu kwa siri, na 
Sayyidna Umar na Sayyidna Hamza walikuwa wakilingania kwa 
dhahiri. 


Watu wa mwanzo kusilimu: 

Wanachuoni wa Tarikh (Historia) wamekubaliana kwamba mtu wa 
kwanza kusilimu alikuwa ni Bi. Khadija(ra), ila wamekhitalifiana katika 
watu hawa watatu, nani anayefuatia, Sayyidna Abu Bakr(ra), Sayyidna 
Aliy(ra) na Sayyidna Zayd bin Harith(ra), “huru” wa Mtume(saw). Kwa 
ujumla, wa kwanza kusilimu katika watu wazima, wanaume, na 
waliokuwa huru ni Sayyidna Abu Bakr(ra), katika akina mama ni Bi. 
Khadija(ra), katika vijana wadogo ni Sayyidna Aliy(ra), katika walio 
achwa huru ni Sayyidna Zayd bin Harith(ra), na katika watumwa ni 
Sayyidna Bilaal bin Rabaah(ra). Watu watano hawa ndio wa mwanzo 
kusilimu na ndio vinara wa Uislamu. 


Kulingania kwa dhahiri: 

Baada ya miaka mitatu ya kulingania watu kwa siri, Mwenyezi Mungu 
alimwamrisha kudhihirisha mlingano wake kwa neno lake tukufu, 


x ^_ £ 4 'f s ^ Sr' £ / ^ . s > s ^ 


“Na tangaza uliyo amrishwa na wapuuze makafiri”. (Hijr:94) 

Akasimama Mtume(saw) juu ya mlima Safaa kama ilivyopokewa kwa 
Sahaba Ibn Abbas(ra), na akawalingania watu wake, walipofika 
akawaambia, “Mnaonaje kama nikikupeni khabari kuwa nyuma ya 
mlima huu kuna adui atakujieni asubuhi au jioni, je mutanisadikisha?” 
Wakasema: Naam bila ya shaka, kwani hatukuwahi kukusikia ukisema 
uongo. Akasema: “Basi mimi ni mwenye kukuonyeni na adhabu kali 
inayokukabilini.” Akasema Abi Lahab, “Umeangamia! Je, hili ndilo 
ulilotuitia?” Ndipo ikashuka, 




“Imeangamia mikono ya Abi Lahab na ameangamia (yeye mwenyewe 
pia).” (Masad:l) 


Makureshi na mlingano wao kwa Abi Talib: 

Imepokewa kutoka kwa Imaam Ibn Is-hak kwamba Mtume(saw) 
alidhihirisha mlingano wake, na akaikosoa miungu yao na wakaona 
kuwa ammi yake Bwana Abi Talib anamlinda. Wakubwa wa kikureshi 
wakamwendea Bwana Abi Talib na kumwambia, “Ewe Abi Talib! 
Hakika mtoto wa ndugu yako ameitukana miungu yetu, akaiaibisha dini 
yetu, na akazitia upotofu akili zetu na akawatia katika upotofu wazee 
wetu, basi ima umzuie au utuachie sisi tumzuie". Bwana Abi Talib 
akawajibu jibu zuri, wakaondoka lakini Mtume(saw) akaendelea na 
mlinganio wake. Makureshi wakachukia zaidi, hasa walipoona kuwa 
Abi Talib hamzuii. Wakamwendea tena na kumwambia, “Ewe Abi 
Talib! Hakika wewe ni mwenye umri mkubwa na mwenye utukufu, 
tumekwambia umkataze mtoto wa ndugu yako na hukumkataza, na sisi 
wallahi hatusubiri juu ya haya ya kutukanwa wazee wetu na kuzitia 
upotofu akili zetu na kuaibisha miungu yetu, kwa hiyo ima umzuie au 
tupigane vita na wewe na yeye mpaka kiangamie kikundi kimojawapo”. 
Bwana Abi Talib akaona uzito kutengana na watu wake na uadui wao 
na wala hakutaka kumsalimisha Mtume wa Mwenyezi Mungu kwao 
wala kumdhalilisha. Basi akamwita Mtume(saw) na kumwambia 

kwamba walikuja jamaa zako na akamueleza waliyoyasema, kisha 
akamwambia, "Basi usinibebeshe mzigo nisiouweza". Mtume(saw) 
akahisi kuwa ammi yake amechoka kumnusuru na kusimama naye, 
akasema neno lake tukufu: 

“Ewe Ammi yangu, Wallahi lau wangeweka jua kwenye mkono wangu 
wa kulia na mwezi kwenye mkono wangu wa kushoto, ili niache jambo 
hili nisingeliwacha, hadi Mwenyezi Mungu alidhihirishe au niangamie 
mimi”. Kisha akalia. Alipompa mgongo ammi yake aondoke, Ammi 
yake akamwita, “Njoo ewe mtoto wa ndugu yangu!” Alipokwenda 
akamwambia, “Nenda ewe mtoto wa ndugu yangu, useme unayoyataka, 
wallahi sitakusalimisha kwa lolote”. 

Walipoona Makureshi kuwa Bwana Abi Talib ameahidi kumnusuru 
mtoto wa ndugu yake kwa lolote, wakamwendea Abi Talib na Ammara 
bin Waliid, wakamwambia, “Mchukue kijana huyu mzuri kwa sura na 
mwenye akili, awe wako, na utupe mtoto wa ndugu yako huyu, ambaye 
amekhalifu dini yako na dini ya wazee wako, na akavunja umoja wa 
watu wako, na akazitia upotofu akili zetu, na tumwulie mbali kwani 
tunakupa mtu badala ya mtu”. Akasema, “Mnanipa mtoto wenu 
nimlishe kwa ajili yenu na nikupeni mtoto wangu mumwue, hilo 
wallahi haliwi”. 


Kukatwa pande Baniy Hashim na Baniy Muttalib na 
kwenda kwao kwenye Shiib (kiunga cha) Abi Talib: 

Na walipoona Makureshi kuenea kwa Uislamu na kupata nguvu kwake 
wakakusanyika kuandika mkataba baina yao, kuwa wasioe Baniy 
Hashim wala Baniy Muttalib, wala wasiwaoze wao, wala wasiuze wala 
kununua bidhaa zao. Na wakaandika katika karatasi na kuitundika 
kwenye Ka’aba. Walipo fanya hayo, wakakusanyika Waislamu pamoja 
na Baniy Hashim na Baniy Muttalib (isipokuwa Abi Lahab) kwenye 
shiib Abi Talib, na wakakaa huko miaka mitatu hadi wakapata njaa kali 
na shida, na hawakuwa na chakula ila walicholetewa kwa siri na jamaa 
zao. Na Mtume(saw) akawa analingania kwa Mwenyezi Mungu kwa 
siri na dhahiri, na wahyi ukiendelea kushuka, mpaka kikatokea kikundi 

katika Makureshi ambao iliwauma sana shida wanayoipata ndugu zao. 
Akaenda Hishaam bin Amru kwa Zuhayr bin Umayya na kumwambia, 
“Je, umeridhia kula chakula na kuvaa nguo na kuoa wanawake wakati 
wajomba zako wako katika hali unayoijua!” Zuhayr akamwambia, 
“mimi ni mtu mmoja nitafanya nini, wallahi ningekuwa na mwingine 
ningeuvunja huu mkataba”. Hishaam akamwambia umempata mtu 
mmoja, mimi mwenyewe, tumtafute wa tatu. Akaenda Hishaam kwa 
Mut-im bin Adiy, akamwambia, “Unaridhia matumbo mawili ya Abdi 
Manaaf yaangamie na wewe unashuhudia na kuridhia hayo?” Mut-im 
akajibu, “mimi mtu mmoja, nitafanya nini? Hishaam akamwambia, 
“Umempata wa pili”. Mut-im akasema, “Tumtafute wa tatu”. Hishaam 
akamjibu, “Ninaye wa tatu, Zuhayr bin Umayya”. Mut-im akashauri, 
“Mtafute wa nne”. Akaenda Hisham kwa Abil-Buhtury bin Hisham, na 
kumwambia aliyomwambia Mut-im. Naye akamwuliza, “Je kuna 
mwingine mwenye kusaidia hili?” Hishaam akajibu, “Naam, mimi, na 
Zuhayr na Mut-im”. Abil-Buhtury Akasema tumtafute wa tano. 
Hisham akaenda kwa Zam’a bin Aswad bin Muttalib, akamwambia na 
kumtajia udugu wao. Zam’a akamwuliza, “Je, kuna msaidizi wa jambo 
hili?” Hishaam akamtajia aliokubaliana nao, wakakusanyika usiku na 
wakakubaliana kuuvunja mkataba. Wakasimama kuuvunja. 
Aliposimama Mut-im kuuchana ule mkataba, akakuta kuwa wadudu 
wameula ule mkataba ila jina la Mwenyezi Mungu. Wakapata faraja 
Waislamu na kutoka kwenye janga hilo. 

Katika riwaya nyingine, Mtume(saw) aliambiwa na Jibriil kuwa 
mkataba ule umeliwa na wadudu ila jina la Mwenyezi Mungu. 
Mtume(saw) akamwambia ammi yake ambaye hakuwa na shaka na 
maneno yake. Bwana Abi Talib akawaendea Makureshi na kuwaambia, 
“Mtoto wa ndugu yangu, ameniambia kuwa Mwenyezi Mungu 
ametuma wadudu na wamekula mkataba wenu ila jina la Mwenyezi 
Mungu. Basi uleteni mkataba, ikiwa ni kweli aliyoyasema basi mtajua 
kuwa nyie mumetudhulumu na mumekata udugu. Na ikiwa si kweli 
aliyoyasema, basi tutajua kuwa nyie muko juu ya haki, na mimi niko 
juu ya batili”. Wakainuka haraka na kuuleta mkataba, wakaona kama 
alivyosema Mtume(saw). 


51 



Kwenda Twaif: 

Imepokewa na maimamu Bukhariy na Muslim(ra), kwamba Sayyidatna 
Aisha(ra) alimwuliza Mtume(saw): “Je, uliwahi kupata matatizo zaidi 
ya yale ya siku ya Uhud? Akajibu, “Nimepata shida kutoka kwa jamaa 
zako na ilikuwa kubwa zaidi, siku ya Aqaba, nilipo enda kwa Ibn Abdi 
Yalayl (wakubwa wa Thaqiif, waliokuwa wakikaa Twaif), na 
hawakujibu ulinganio wangu. Nikaondoka hali ya kuwa nina huzuni 
usoni, sikuzindukana ila niko Qarn Thaaliba. Nikanyanyua uso wangu, 
kutahamaki nikaona kiwingu kimenifunika, nikaangalia nikamuona 
Jibriil ndani yake, akininadia, “Hakika Mwenyezi Mungu amesikia 
maneno ya watu wako kwako na waliyokujibu, na amekutumia Malaika 
wa majabali uwaamrishe unachotaka, ukitaka niwaponde kwa 
kukusanya majabali mawili (Jabali la Abu Qubays, na jabali lililo kuwa 
mkabala wake)”. Mtume(saw) Akasema, “La, nataraji Mwenyezi 
Mungu atawatoa katika migongo yao watakaomwabudu Mwenyezi 
Mungu peke yake na wasimshirikishe na chochote”. 

Mtume(saw) alikwenda Twaif baada ya kufariki kwa Ammi yake na 
kupata maudhi makubwa sana Makka. Akatoka na huru wake Sayyidna 
Zayd bin Harith(ra), akawalingania viongozi wa Twaif nao ni ndugu 
watatu: Abdi Yalayl, Mas-ud na Habiib, watoto wa Amr. Wa kwanza 
akamwambia Mtume(saw) yeye akiwa ni Mtume kweli, basi ataivika 
guo Ka’aba. Akasema wa pili wao, ama Mwenyezi Mungu hakumpata 
yeyote wa kumpa utume ila wewe! Na wa tatu akasema, “Wallahi 
siwezi kuzungumza nawe kabisa, ukiwa kweli ni Mtume, wewe ni 
mbora zaidi, kuliko nirejeze maneno yako, na ukiwa mwongo haitakiwi 
nizungumze na wewe”. Akatoka Mtume(saw) naye akiwa amekata 
tamaa na kunusuriwa na Thaqiif. Wakawatuma wahuni wao, 
wakimtukana na kumrembea mawe. Akarudi amekata tamaa na damu 
zinamchuruzika, na akatulia chini ya kivuli cha mti na kuomba dua 
yake mashuhuri, “Allahumma ilayka ashkuu ...” Hapo ndipo Malaika 
Jibril(as), akifuatana na Malaika wa milima, alipomjia Mtume(saw) 
kama tulivyoeleza hapo juu. 

Isrcii na Miiraji: 

Baada ya kutoka Twaif, na baada ya kupata matatizo aliyoyapata, 
alihuzunika sana Mtume(saw), Mwenyezi Mungu akamtunuku safari 
tukufu ya Israai na Miiraji, akamthibitishia daraja yake kubwa kuwapita 
Mitume wote na akamwonyesha utukufu wake. Israai ni safari yake ya 
kutoka Makka hadi Baytil-Muqaddas iliyoko Jerusalem, Palestina, na 
Miiraji ni safari yake ya kutoka hapo na kwenda mbinguni. Huko 
mbinguni alifaradhiwa swala khamsini, kisha zikapunguzwa hadi 
zikawa tano. Moja katika neema alizokirimiwa Mtume(saw) akiwa 
huko mbinguni katika Safari hii ya Miiraji, kama ilivyopokewa katika 
hadithi sahihi na Imaam Ahmad kupitia kwa Sahaba Ibn Abbas(ra), 
“Nimemwona Mola wangu, aliyetukuka”. 

Wanachuoni wamekubaliana kwamba Israi na Miiraji ilikuwa kwa 
mwili na roho yake, na si usingizini kwani mtu usingizini anaona 
mengi, na si sawa na mtu kushuhudia (kuona kwa macho). 


Maudhi aliyoyapata Mtume(saw) kutoka kwa washirikina: 

Mtume(saw) alipata maudhi ya kila aina, lakini maudhi haya yalikuwa 
yana nafuu wakati wa uhai wa ammi yake Bwana Abi Talib, kwani 
alikuwa akimkinga Mtume(saw) na watu wake, na Makureshi walikuwa 
wakimuheshimu na kumwogopa Bwana Abi Talib kwa ajili ya cheo 
chake na kwa kuwa ni kiongozi wao. 

Alipofariki Bwana Abi Talib, Mtume(saw) alipata maudhi makubwa 
sana. Imepokewa kutoka kwa Sahaba Abdillah bin Mas-ud kwamba 
hakumuona Mtume(saw) akiwaapiza Makureshi ila siku moja. Siku 
hiyo alikuwa akiswali na kikundi cha Makureshi wamekaa na utumbo 
wa uzazi wa ngamia ukiwa mbele yao. Wakasema nani auchukue 
utumbo huu na kumwekea mgongoni Muhammad(saw). Akajitokeza 
Uqbah bin Abi Muayt, akauchukua utumbo ule na kuuweka juu ya 
mgongo wa Mtume(saw). Mtume(saw) akaendelea kusujudu mpaka 
akaja Sayyidatna Fatima(ra) na akauondoa mgongoni mwake. Akasema 
Mtume(saw), “Ewe Mwenyezi Mungu waangamize viongozi wa 

Kureshi! Ewe Mwenyezi Mungu, kuangamia kushuke juu ya Utbah bin 
Rabiah! Ewe Mwenyezi Mungu, juu ya Shaybah bin Rabia. Ewe 
Mwenyezi Mungu juu ya Abi Jahl bin Hisham. Ewe Mwenyezi 
Mungu, juu ya Uqbah bin Abi Muayt. Ewe Mwenyezi Mungu juu ya 
Ubayy bin Khalaf au Umayya bin Khalaf’. Anasema Abdillah bin Mas- 
ud nikawaona hawa wote wameuawa siku ya Badr, kisha wakakokotwa 
na kutupwa kwenye kisima cha zamani, isipokuwa Ubayy au Umayya 
kwani alikuwa mtu mnene, akapasuka. (Bukhariy na Muslim). 

Imepokewa na Imaam Bukhariy, kwamba aliulizwa Sahaba Abdillah 
bin Amr bin Al-Aas, Kitu kiovu sana mushrikina walichomfanyia 
Mtume wa Mwenyezi Mungu. Akajibu, Alipokuwa Mtume(saw) wa 
Mwenyezi Mungu ndani ya Ka’aba alikuja Uqbah bin Abi Muayt 
akayashika mabega ya Mtume(saw), na kumkaba na nguo yake 
shingoni, akamkaba vibaya sana. Akaja Sayyidna Abu Bakr 
akamfungulia Mtume(saw) wa Mwenyezi Mungu na kusema, 
“Munamuua mtu kwa kuwa tu anasema kuwa Mungu wangu ni Allah, 
na wakati zimekujilieni dalili za wazi kutoka kwa Mola wenu?!” 

Imepokewa kutoka kwa maimamu Ahmad na Tirmidhiy kwamba 
Mtume(saw) amesema: “Nimepata maudhi kwa ajili ya Mwenyezi 
Mungu, maudhi asiyoyapata mtu mwengine, na nimetishwa kwa ajili ya 
Mwenyezi Mungu, na hakutishwa mtu mfano wangu ....” 


Kulingania kwake wakati wa misimu: 

Imepokewa na Sahaba Jabir bin Abdillah amesema, Alikuwa 
Mtume(saw) analingania katika mahala wanaposimama watu katika 
msimu wa Hijja na akisema, “Je, kuna mtu atakayenichukua kwa watu 
wake, kwani Makureshi wamenizuia kufikisha maneno ya Mola 
wangu”. Imepokewa na Tirmidhiy. 

Na imepokewa na maimamu Ahmad na Al-Hakim kwa riwaya sahihi 
kupitia kwa Sayyidina Jabir bin Abdillah(ra), “Alikaa Mtume(saw) 
miaka kumi, akiwafuatilia majumbani mwao, (kwenye soko la) Ukadh, 
na Majannah na kwenye misimu Minaa. Akisema, ‘Nani mwenye 

kunikaribisha kwake, nani mwenye kuninusuru mpaka nifikishe ujumbe 
wa Mola wangu na yeye atapata Pepo’. Hata ikawa mtu anatoka 
Yaman au Misri anaambiwa na watu wake, ‘Jihadhari na kijana wa 
kikureshi asikufitini. Anapitia kwenye makazi yao na wao 
wanamuashiria kwa vidole, mpaka alipotuleta Mwenyezi Mungu kutoka 
Yathrib (Madina) tukamkaribisha na kumnusuru na kumuamini. 
Akawa anatoka mmoja wetu anamwamini, anasomeshwa Qur-ani na 
anarudi kwa watu wake, na wao wanasilimu kwa Uislamu wake, mpaka 
haikubaki nyumba katika nyumba za Ansaari ila kilikuwemo ndani 
yake kikundi cha Waislamu kinachoudhihirisha Uislamu wao. Kisha 
tukafanya shauri sote, na tukasema, hadi lini tutamwacha Mtume wa 
Mwenyezi Mungu akifukuzwa huku na huku kwenye majabali ya 
Makka huku ikiwa imemjaa khofu? Wakamwendea katika sisi watu 
sabini, mpaka wakamjia kwenye msimu, tukapeana ahadi ya kukutana 
kwenye pango la Aqaba (panapo tupiwa mawe). Tukajumuika kwenye 
sehemu hiyo, mmoja mmoja hadi tukakusanyika sote tukamwambia, 
‘Ewe Mtume wa Mwenyezi Mungu, tukupe ahadi ya utii kwa lipi?’ 
Akasema, “Nipeni ahadi juu ya usikivu na utii katika hali ya 
uchangamfu na machofu, na kujitolea kwa mali wakati wa raha na 
wakati wa shida. Na juu ya kuamrisha mema na kukataza mabaya, na 
museme (haki) kwa ajili ya Mwenyezi Mungu, na wala msiogope 
lawama ya mwenye kulaumu, na juu ya kuninusuru na kunilinda nikija 
kwenu kwa mnayozilinda nafsi zenu na wake zenu na watoto wenu, 
nanyi mtapata Pepo”. 

Akaendelea kusema Sayyidina Jabir(ra), “Tukasimama na tukampa 
ahadi na akamshika mkono wake As-ad bin Zuraara naye ni mdogo wao 
na akasema, ‘Pole pole enyi watu wa Yathrib! Kwani sisi hatukuja juu 
ya vipando vya ngamia ila sisi tunajua kuwa yeye ni Mtume wa 
Mwenyezi Mungu. Kumtoa kwake leo ni kutengana na Waarabu wote, 
na kupigana na waliowabora kwenu hata kama yatakulazimuni 
mapanga. Basi ima nyie mutasubiri juu ya hayo na ujira wenu uko kwa 
Mwenyezi Mungu, au mutaogopa kwa ajili ya nafsi zenu, basi 
bainisheni kabisa, kwani hilo ndilo litakalokupeni udhuru kwa 
Mwenyezi Mungu.” Wakasema, ‘Hebu tuache ewe As-ad! Kwani 
Wallahi hatutoacha ahadi hii milele, na wala hatutaipoka Milele’. Basi 

tukanyanyuka na kumpa ahadi Mtume(saw). Naye Mtume(saw) 
akachukua kwetu ahadi kwa sharti zake, na atatupa Pepo kwa ajili ya 
hayo”. 


Kuhama Mtume(saw) kwenda Madina: 

Hapa tutaelezea kuhama kwa Mtume(saw), tukifupisha kutoka katika 
hadithi aliyoipokea Imaam Bukhariy kwa riwaya ya Bibi Aisha: 

Mtume(saw) aliota kuwa watahamia sehemu yenye mitende, na 
masahaba wakaanza kuhamia Madina. Akataka Sayyidina Abu Bakr(ra) 
kuhama na akafanya matarayarisho ya kuhama lakini Mtume(saw) 
akamwambia asubiri, huenda na yeye Mtume(saw) akapewa ruksa ya 
kuhama. Akajizuia Sayyidina Abu Bakr(ra) ili asuhubiane na Mtume 
wa Mwenyezi Mungu, na akatayarisha vipando viwili. 

Anasema Bibi Aisha, tulipokuwa tumekaa nyumbani wakati wa jua 
kali, akasema mtu kumwambia (Sayyidina) Abu Bakr(ra), “Huyo 
Mtume anakuja akiwa amejifunika (kuficha sura) na si kawaida yake 
kuja kwetu muda huu. Akasema Sayyidina Abu Bakr(ra), “Amfidie kwa 
baba yangu na mama yangu, wallahi hakuja muda huu ila kuna jambo. 
Akabisha hodi, akapewa ruhusa na kuingia ndani. Mtume(saw) 
akamwambia Sayyidina Abu Bakr, “Waondoe waliopo kwako nina 
jambo muhimu la kusema”. Akasema Sayyidina Abu Bakr, “Hakika 
hawa ni watu wako, nakufidia kwa baba yangu na mama yangu ewe 
Mtume wa Mwenyezi Mungu”. Akasema Mtume(saw), “Hakika 
nimepewa ruhusa kuondoka”. Akasema Sayyidina Abu Bakr, “Naomba 
niwe na wewe ewe Mtume wa Mwenyezi Mungu! Akasema, “Ndio”. 
Akasema Sayyidina Abu Bakr, Chukua kimojawapo cha vipando hivi 
ewe Mtume wa Mwenyezi Mungu. Akasema Mtume wa Mwenyezi 
Mungu, “(nakubali kuchukua) kwa thamani”. 

Anasema Bibi Aisha, Tukatengeneza vipando hivyo viwili vizuri 
kabisa, na tukawatengenezea chakula tukakiweka katika mfuko. Asmaa 
bint Abi Bakr akakata kamba yake (ya kujifungia kwenye nguo) na 
akafunga mojawapo juu ya mdomo wa kiriba. Kwa ajili hiyo ndio 
anaitwa “Dhaatul Nutaaqeiri ’’ (mwenye kamba mbili). Anasema, 

“Kisha (Sayyidina) Abu Bakr na Mtume wa Mwenyezi Mungu 
wakaelekea katika pango la Thaur, wakakaa humo masiku matatu. 
Analala kwao Abdillah bin Abi Bakr, naye ni kijana mahiri na mweledi, 
anatoka kwao wakati wa kula daku kwenda kwa Makureshi. Anakuwa 
na Makureshi kama vile amelala (huko Makka). Kila analolisikia 
huliweka kichwani mpaka humletea Mtume(saw) na Sayyidina Abu 
Bakr habari hiyo wakati kinapoingia kiza. Na Amir bin Fuhayra - huru 
wa Abu Bakr - huwaletea maziwa ya mbuzi baada ya kupita saa moja 
tangu kuingia kiza. Alifanya hivyo Amir bin Fuhayra siku zote tatu. 
Mtume wa Mwenyezi Mungu na Sayyidina Abu Bakr walimkodi mtu 
katika kabila la Baniy Abd bin Adiy awe ndio mwenye kuwaonyesha 
njia. Mtu huyo alikuwa rafiki wa Jamaa wa Aas bin Wail, naye yuko 
katika dini ya ukafiri ya Makureshi. Lakini walimwamini na 
kumwachia vipando vyao, na wakamwahidi wakutane naye kwenye 
pango la Thaur asubuhi ya siku ya tatu. Mwenye kuwaonyesha njia 
akawapitisha njia ya pwani. Wakaondoka na Amir bin Fuhayra. 

Imepokewa na Imaam Bukhariy kuwa Suraaqa bin Ju’shum amesema, 
“Walikuja kwetu makafiri wa kikureshi wakaweka dau la ngamia mia 
moja kwa Mtume wa Mwenyezi Mungu na Abu Bakr kwa kila mmoja, 
kwa mwenye kumwua au kumkamata. Nilipokuwa nimekaa na watu 
wangu wa Baniy Mudlaj, akasema mtu na sisi tukiwa tumekaa, ‘Ewe 
Suraaqa nimeona sasa hivi kundi likipita pwani, nahisi ni Muhammad 
na watu wake’. Nikajua kuwa ndio wao, nikasema sio wao lakini wewe 
umewaona fulani na fulani wametoka kwetu sasa hivi. Kisha nikakaa 
muda kidogo na nikaingia ndani na kumwamrisha kijakazi wangu atoke 
na farasi wangu kwa mlango wa nyuma na anisubiri, na nikatoka na 
mkuki wangu. Nikapanda farasi wangu nikakimbia naye, hadi 
nikawakaribia, akateleza farasi wangu na kuanguka, nikapeleka mkono 
wangu kwenye sehemu ya kuwekea mishale na kutoa ramli, nikapiga 
ramli niwadhuru au la, ikatokea ninayochukia (ikinikataza 
nisiwadhuru). Nikapanda farasi na nikaenda kinyume na ramli, 
nikawakaribia, nikamsikia Mtume wa Mwenyezi Mungu anasoma wala 
hageuki, na Abu Bakr akigeuka kila mara, ikazama mikono ya farasi 
wangu mpaka ikafikia kwenye vifundo. Nikamtutumua kwa nguvu na 
ilikuwa mikono yake imekwama sana. Niliposimama naye, likatoka 

vumbi kama moshi, nikapiga ramli ikaja kinyume na ninavyotaka, 
nikawataka amani, wakasimama nikapanda farasi wangu mpaka 
nikawafikia. Na nikapata hisia baada ya kutokuweza kuwafikia kuwa 
litadhihiri jambo (dini) la Mtume wa Mwenyezi Mungu. Nikamwambia, 
‘Hakika watu wako wameweka kwako zawadi (dau) nono’. Na 
nikamwambia yote waliyokusudia watu kuwafanya. Na nikawawekea 
mbele yao chakula cha safari wasiniombe chochote, ila alisema Mtume, 
‘Tufanyie wepesi (usiwaelekeze watu kwenye njia yetu)’. 
Nikamwomba aniandikie amani, akamwambia Amir bin Fuhayra 
akaniandikia kwenye kipande cha ngozi”. 

Amesema Urwa bin Zubayr kwamba, “Waislamu waliokuwa Madina 
walisikia kuwa Mtume(saw) ametoka Makka wakawa wanatoka kila 
siku wakiwasubiri hadi jua likiwa kali sana ndio huwarudisha 
majumbani mwao. Wakarudi siku moja wakiwa wameshasubiri sana. 
Walipofika majumbani, alipanda mtu mmoja katika Mayahudi ngome 
yao kwa ajili ya kutizama kitu, akamwona Mtume(saw) wa Mwenyezi 
Mungu na masahaba wake wakiwa wamevaa nguo nyeupe. Hakuweza 
kujizuia yule yahudi akasema kwa sauti kubwa: Enyi Waarabu amekuja 
mtu wenu muliokuwa mukimsubiria! Wakatoka Waislamu 
wakampokea Mtume wa Mwenyezi Mungu. Mtume(saw) akashukia 
katika boma la Baniy Amr bin Auf, na hiyo ilikuwa ni siku ya Jumatatu 
ya Rabiul-Awwal. Akasimama Abu Bakr na Mtume(saw) wa 
Mwenyezi Mungu akiwa amekaa chini kimya, wakawa wanakuja 
ambao hawajawahi kumwona Mtume wa Mwenyezi Mungu kabla 
wanamsalimia Abu Bakr, hadi Mtume wa Mwenyezi Mungu lilipo 
mpiga jua, akaja Abu Bakr akimkinga kwa radi yake, hapo ndipo watu 
wakamjua Mtume(saw) wa Mwenyezi Mungu. Akakaa Mtume(saw) 
kwa Baniy Amr bin Auf zaidi ya siku kumi na akaweka msingi wa 
Msikiti (wa Kubaa) ambao uliasisiwa kwa ucha Mungu na akaswali 
ndani yake. Kisha akapanda kipando chake, akawa anakwenda na watu 
hadi kilipotulia kipando chake kwenye msikiti wa Mtume(saw) Madina. 
Huo ndio unaoswaliwa hivi sasa. Mahala hapo ilikuwa ni sehemu ya 
kukaushia mitende ya Sahl na Suhail, vijana wawili mayatima walio 
kuwa wakikaa kwa As’ad bin Zuraara. Akasema Mtume(saw) kilipokita 
hapo kipando chake, “Hapa ndio nyumba (makazi) Inshallah”. Kisha 

akakubaliana Mtume(saw) wa Mwenyezi Mungu na vijana wawili wale 
(kuinunua ile) sehemu ya kukaushia (tende) kwa ajili ya msikiti. Wale 
vijana wakasema bali tunaitoa kama zawadi kwako ewe Mtume wa 
Mwenyezi Mungu. Kisha akajenga Msikiti, na akawa anabeba pamoja 
nao matofali katika nguo yake na akisema huku akibeba matofali, 

I $ lijj IjJi <JL^“ 'il (Jl*kl IJJb 

Twika (mzigo) hii si kama twika ya Khaybar, 

hii ni (twika) iliyo bora na tukufu zaidi. 

(Maana ya ubeti huu ni kwamba, twika hii ya matofali kwa ajili ya 
ujenzi wa msikiti, ni bora mbele za Mwenyezi Mungu kuliko ile 
biashara inayobebwa Khaybar). 

Na akisema pia: 

OjO^l^ Jlj 1 yu.\s Oj>Nl js>^|l 

Ewe Mola wa haki! Hakika ya ujira bora ni ule ujira wa Akhera, 

Nakuomba uwaghufirie Answaari na Muhajirina. 

Akawa anasoma shairi la mtu ambaye hakutajwa. Amesema Ibn 
Shihaab, na haijatufikia katika Hadithi kuwa Mtume(saw) amesoma 
shairi lililo timia lisio kuwa hili”. 

Imepokewa pia na Imaam Bukhariy, kwamba Abu Bakr(ra) amesema, 
“Nilimwambia Mtume(saw) nilipo kuwa pangoni, lau mmoja wao 
ataangalia chini ya miguu yake basi atatuona”. Akasema, “Nini dhana 
yako kwa watu wawili ewe Abu Bakr akiwa Mwenyezi Mungu ndiye 
wa tatu wao!” 


Mwaka wa kwanza baada ya Kuhama: 

Matukio muhimu: 

• Mtume(saw) ajenga msikiti wa Madina. 

• Adhana yaanza kwa ndoto ya kweli ya Sahaba Abdullah bin 
Zayd Al-Ansary. 

• Mtume(saw) aandikiana ahadi (mkataba wa amani) na 
Mayahudi. 

• Waislamu wapewa ruhusa na Mwenyezi Mungu ya kupigana 
vita na makafiri. 

• Sahaba Abdullah bin Zubayr azaliwa naye ni mwislamu wa 
kwanza kuzaliwa baada ya kuhama. 


Mwaka wa pili baada ya Kuhama: 

• Kuhawilishwa (kugeuzwa) kibla kuelekea Ka’aba badala ya 
B ay til-Muqaddas. 

• Vita vikubwa kabisa katika Uislamu, vita vya Badr ambapo 
Waislamu walipata ushindi mkubwa. 

• Sahaba Uthman bin Madh-un afariki, naye ni muhajirina wa 
kwanza kufariki Madina, na azikwa Baqii. 

• Binti wa Mtume(saw), Sayyidatna Ruqayya afariki. 

• Mayahudi wa Baniy Qaynuqai walivunja heshima ya mama wa 
kiislamu na kuvunja mkataba, na kuzuka Vita vya Baniy 
Qaynuqai. Waislamu walishinda vita hivi na Mayahudi hawa 
wakafukuzwa Madina. 

• Sayyidna Ali amwoa Sayyidatna Fatima. Sayyidna Ali alikuwa 
na miaka 21 wakati huo na Sayyidatna Fatima miaka 15. 

• Mtume(saw) aingia nyumbani kwa Sayyidatna Aisha. 


Mwaka wa tatu baada ya kuhama: 

• Vita vya Uhud, ambavyo ndani yake Waislamu walipata mtihani 
mkubwa kwa kukhalifu kwao amri ya Mtume(saw). Sayyidna 
Hamza aliuawa katika vita hivi. 

• Mtume(saw) amwoza binti yake wa pili Sayyidatna Ummu 
Kulthum kwa Sayyidna Uthman bin Affan. 

• Pombe yaharamishwa na Qur’ani. 

• Mtume(saw) amwoa Bi. Zaynab bint Khuzaymah. 


Mwaka wa nne baada ya kuhama: 

• Mayahudi wa Bani Nadhiir walivunja mkataba kwa kutaka 
kumwua Mtume(saw). Vikapiganwa vita vya Bani Nadhiir 
ambao ni kabila la pili la Mayahudi. Wakazingirwa siku sita 
huku wakiwa kwenye ngome zao, kisha wakaomba waachiwe 
waondoke na kila kinachoweza kuchukuliwa na ngamia wao. 
Wakahamia Khaybar na wengine wakaenda Sham. 

• Kufariki kwa Sayyidatna Zaynab bint Khuzaymah, mkewe 
Mtume(saw). 

• Kufariki kwa Abu Salamah na Mtume(saw) kumwoa Sayyidatna 
Ummu Salamah kwa wasita wa Najashi, mfalme wa Uhabeshi. 


Mwaka wa tano baada ya kuhama: 

• Vita vya Baniy Mustaliq, ambapo Mtume(saw) alimwoa 
Sayyidatna Juwayriya, mmoja wa mateka na ikawa ndio sababu 
ya kuwachwa huru watu wake wote na kusilimu kwao. 

• Vita vya Ahzaab (Khandaq) na kushinda kwa Waislamu baada 
ya khofu kubwa iliyowajaa. 

• Mayahudi wa Baniy Quraydha walivunja mkataba na kuazimia 
kuwafungulia njia Makureshi wakati wa vita vya Ahzaab. 

• Vita vya Baniy Quraydha ambapo waliuawa Mayahudi 
wanaume watu wazima; wanawake na watoto wakachukuliwa 
mateka. 

• Kufariki kwa Sayyidna Sa’ad bin Muadh mkubwa wa Aws, bali 
mkubwa wa Ansaar. 


Mwaka wa sita baada ya kuhama: 

• Sulhu ya Hudaybiyya, Mtume(saw) kuelekea Makka kufanya 
Umra na baadaye ikaishia kwenye sulhu na Makureshi. 

• Mtume(saw) awaandikia wafalme akiwalingania Uislamu. 


Mwaka wa saba baada ya kuhama: 

• Vita vya Khaybar, sehemu ya mwisho walipokuweko Mayahudi 
Madina. Hivi vilikuwa vita vikubwa na Waislamu walivunja 
ngome za Mayahudi. 

• Waislamu wafanya Umra kwa mujibu wa sulhu ya Hudaybiya. 

• Mtume(saw) amwoa Bibi Safiyya, Bibi Maymuna na Bibi 
Ummu Habiba. 

• Waliohama kwenda Habasha warudi Madina wakiongozwa na 
Sayyidna Ja’afar bin Abi Talib. 


Mwaka wa nane baada ya kuhama: 

• Vita vya Mu-ta ambamo aliuawa Sayyidna Zayd bin Harith, 
Sayyidna Ja’afar bin Abi Talib na Sayyidna Abdullah bin 
Rawaaha, ambao walishika bendera ya Mtume(saw), na 
hatimaye jeshi kuongozwa na Sayyidna Khalid bin Waliid aliye 
shindisha vita hivyo. 

• Kufunguliwa Makka na kuwa chini ya Waislamu. 

• Vita vya Hunain na Twaif ambavyo vyote walishinda 
Waislamu. 

Kufariki mtoto mkubwa wa Mtume(saw), Sayyidatna Zainab. 




Mwaka wa tisa baada ya kuhama: 

• Vita vya Tabuuk. 

• Kisa cha masahaba watatu waliobaki nyuma (wasiende) katika 
vita, na hatimaye wakasamehewa kwa ajili ya ukweli wao. 

• Kuvunjwa kwa msikiti wa wanafiki. 

• Sayyidna Abubakr(ra) awaongoza Waislamu kwenye Hijja. 

• Kufariki kwa Sayyidatna Ummu Kulthum bint wa Mtume(saw). 

Mwaka wa kumi baada ya kuhama: 

• Hijja ya kuaga, nayo ni Hijja ambayo Mtume(saw) aliwaaga 
Waislamu na kuwapa mafundisho muhimu ya dini. 

• Kuja makundi kwa makundi kwa Mtume(saw) kusilimu. 

• Kufariki kwa Sayyidna Ibrahim mtoto wa Mtume(saw). 

Mwaka wa kumi na moja baada ya kuhama: 

• Kuumwa kwa Mtume(saw), na Sayyidna Abubakar(ra) 
kuongoza swala. 

• Kufariki kwa Mtume(saw). 

Kufariki kwa Mtume(saw): 

Mtume(saw) alianza kwa kuumwa kichwa naye akiwa kwa Sayyidatna 
Aisha(ra), kisha hali yake ikazidi kuwa mbaya alipo kuwa kwa 
Sayyidatna Maymuna(ra), akawaomba wake zake augulie kwa 

Sayyidatna Aisha(ra), nao wakakubali. Na tangu kuumwa kwake hadi 
kufariki ni siku 12. 

Imepokewa pia kuwa Mtume(saw) aliwatokea maswahaba siku moja 
alipokuwa anajisikia hali yake afadhali, kichwa chake kikiwa 
kimefungwa kitambaa akimwegemea Sayyidna Abbas(ra) na Sayyidna 
Aliy(ra), hadi wakamfikisha kwenye mimbari. Mtume(saw) 
akamuhimidi Mwenyezi Mungu kisha akasema, “Hakika mja amepewa 
khiyari achague Dunia au Aliyonayo Mwenyezi Mungu, akachagua 
Aliyonayo Allah”. Masahaba wote wasifahamu maana ya maneno 
hayo, ila Sayyidna Abubakr. Yeye akaelewa kuwa ajali ya Mtume(saw) 
imeshakaribia; akalia na kusema, “Tunakufidia kwa nafsi zetu na 
watoto wetu”. Mtume(saw) akasema, “Fungeni milango yote 
(inayoingia msikitini) ila mlango wa Abubakar(ra), Wallahi ningekuwa 
mwenye kuchagua rafiki basi ningali mchagua Abubakar(ra)”. 

Imepokewa kuwa Sayyidna Abubakar(ra) aliswalisha swala kumi na 
saba. Katika riwaya nyingine aliswalisha swala siku tatu. Na 
Mtume(saw) ndiye aliyeamrisha aswalishe Sayyidna Abubakar(ra). 

Imepokewa pia na Maimamu Bukhariy na Muslim, kwamba 
Mtume(saw) alipokuwa kwenye maradhi yake, siku ya Jumatatu, 
wakiwa Waislamu wanaswalishwa na Sayyidna Abubakar(ra), akainua 
pazia na kuwaangalia huku uso wake uking’ara kama fedha, 
akatabasamu. Masahaba wakakaribia kufitinika wakaharibu swala kwa 
furaha ya kumwona Mtume(saw). Hata Sayyidna Abubakar(ra) akataka 
kurudi nyuma ili amwachie Mtume(saw) aswalishe, Mtume(saw) 
akaashiria watimize swala yao, akaingia chumbani kwake na ndio siku 
aliyofariki. 

Imepokewa pia katika Bukhariy na Muslim, kwamba Mtume(saw) 
alikuwa akiomba dua ya kupata afya akiwa mgonjwa: 

lojl..' laj cJ jLlw fcLlw jbJl Clul j <_tf jj I ^jjLJl ' _ 

“Ondosha ubaya (maradhi) ewe Mola Mlezi wa watu! Ponya nawe 
ndiwe Mponyaji, hapana ponyo ila ponyo lako, ponyo lisilo bakisha 
ugonjwa”. 

Akasema Sayyidatna Aisha, alipokuwa katika maradhi yake ya kufa: 
Nikawa napangusa mikono yake na kusoma dua hiyo, akaondoa mikono 
yangu na kusema: 

3 <J vj 

“Ewe Mwenyezi Mungu nisamehe na nikutanishe na rafiki wa juu”. 
Yakawa ndio maneno ya mwisho niliyo yasikia kutoka kinywani 
mwake. 

Na katika riwaya nyingine aliyoipokea Imamu Ahmad, anasema 
Sayyidatna Aisha, Alipo kuwa Mtume(saw) katika pumzi zake za 
mwisho, aliingia Abdul-Rahman bin Abubakr akiwa na mswaki. 
Mtume(saw) akamwangalia, nikaelewa kuwa anautaka, nikauchukua, 
nikautafuna kuulainisha, kisha nikampa, akapiga mswaki vizuri, kama 
ambavyo alikuwa akipiga. Kisha akanyanyua kichwa kutaka 
kunirudishia, ukaanguka kutoka mkononi mwake. Kisha nikamwomba 
Mwenyezi Mungu kwa dua aliyofundishwa Mtume(saw) na Jibril, na 
ambayo alikuwa akiiomba katika maradhi yake, lakini kwenye maradhi 
haya hakuiomba. Akainua macho yake mbinguni na kusema, “(Naenda 
kwa) Rafiki wa Juu, Rafiki wa Juu!” Na ikatoka roho yake, basi 
namshukuru Mwenyezi Mungu aliyekutanisha mate yangu na mate 
yake katika siku yake ya mwisho ya Dunia. 


Kupigwa na butwaa kwa masahaba kwa kufariki 
Mtume(saw) na khutbaya Sayyidna AbuBakr: 

Alipofariki Mtume(saw), masahaba walipigwa na butwaa, wasijue la 
kufanya, ama Sayyidna Uthman(ra) akawa bubu asiweze kutamka, 
Sayyidna Aliy(ra) akakaa chini asiweze kuinuka. Sahaba Abdullah bin 
Unays(ra) akafariki kwa huzuni, Sayyidna Umar(ra) alichanganyikiwa 
na kupiga mayowe na kusema kuwa Mtume(saw) hajafariki. Na wakati 
huo Sayyidna Abubakar(ra) alikuwa nje ya mji, aliporudi, akapewa 
khabari. Yeye hakumsemesha mtu, akaingia ndani na kumbusu 
Mtume(saw) na kulia na kusema, “Wallahi Mwenyezi Mungu 
hatokukusanyia vifo viwili”. Akatoka na kuingia msikitini, akajaribu 

kumnyamazisha Sayyidna Umar(ra), isiwezekane, akasimama juu ya 
mimbari na kutoa khutba yake maarufu akasema: Mwenye kumuabudu 
Muhammad, basi Muhammad kesha kufa, na mwenye kumuabudu 
Allah, basi yeye yuko hai milele. Kisha akasoma aya, “Na hakuwa 
Muhammad ila Mtume, ametanguliwa na mitume wengine, basi 
akifariki au akauawa, mutarudi nyuma kwa visigino vyenu ...” hadi 
mwisho wa aya. Sayyidna Umar(ra) akasema: Nikahisi kama sijawahi 
kuisoma aya hiyo ila siku hiyo na masahaba wengine pia walikuwa 
wameisahau aya hiyo, wakaisikia kwa Sayyidna Abubakar(ra), akawa 
kila mtu anaisoma. Sayyidna Umar(ra) anasema, “Wallahi nilipoisikia 
aya hii nikajua kuwa ni haki nikaishiwa nguvu, hata miguu yangu 
isiweze kuninyanyua”. 

Mtume(saw) alishushiwa wahyi akiwa na umri wa miaka arobaini, 
akakaa Makka miaka kumi na tatu na Madina miaka kumi. Amefariki 
akiwa na umri wa miaka 63. 


Kuoshwa kwa Mtume(saw) na kuzikwa kwake: 

Mtume(saw) alioshwa na Sayyidna Aliy, akisaidiwa na Sayyidna Abbas 
ammi yake, pamoja na mabwana Saleh (ambaye ndiye aliye kuwa 
anaitwa Shaqaraan); huru wa Mtume(saw), Usama bin Zayd, Quthm na 
Fadhl watoto wa Sayyidna Abbas. Baada ya kukoshwa na kukafiniwa, 
wakaingia watu kumswalia bila ya Imamu. Masahaba walitofautiana 
wapi wamzike Mtume(saw). Mzozo ulikwisha Sayyidina Abubakar(ra) 
alipoinukuu Hadithi ya Mtume kuwa, "Nabii yeyote akifariki huzikwa 
pale pale alipofia." (Ahmad, Tirmidhiy) Hivyo, akazikwa chini ya 
kitanda chake. 


Tabia njema za Mtume(saw): 

Imepokewa kwamba Mtume(saw) alikuwa mbora wa watu wote kwa 
tabia, hasemi maneno machafu, na wala akifanyiwa maovu halipi kwa 
maovu, bali husamehe. Amesema Anas: Nimemtumikia Mtume(saw) 
miaka kumi, hakuniambia ha! hata mara moja, au kwa nini nimefanya 

kitu fulani, wala kwa nini sikufanya kitu fulani. Imepokewa na 
Bukhariy. 


Mifano ya Unyenyekevu wake: 

Amesema Anas, alikuwa anakuja kijakazi katika watu wa Madina, 
huchukua mkono wa Mtume(saw) na kwenda naye ili Mtume(saw) 
amkidhie haja zake. (Bukhariy). 

Alipoulizwa Sayyidatna Aisha(ra) juu ya matendo ya Mtume(saw) 
akiwa nyumbani, akasema huwasaidia watu wake kazi za nyumbani, 
ukiingia muda wa swala hutoka kwa ajili ya kuswali. (Bukhariy). 

Amesema Sayyidina Anas bin Maalik(ra) kuwa alikuwa Mtume(saw) 
akitembelea wagonjwa, akihudhuria janaza, akijibu wito wa wafalme, 
na akipanda punda. Hakika nilimwona siku moja amepanda punda, na 
hatamu yake ni usumba (aina fulani ya nyuzi nyuzi). 

Alitajwa Mtume(saw) mbele ya Al-Hasan, naye akasema, “Hapana, 
wallahi haikuwa milango yake ikifungwa, na wala hakuna bawaba 
baina yake, na wala hakuwa akila kwenye sinia kubwa, na alikuwa 
akitoka mbele ya watu. Mwenye kutaka kuonana na Nabii wa 
Mwenyezi Mungu huonana naye; na alikuwa akikaa juu ya ardhi na 
chakula chake huwekwa juu ya ardhi. Akivaa nguo nzito, akipanda 
punda, akimsaidia mtumwa wake, na humsafisha mnyama wake kwa 
mkono wake mtukufu(saw). 

Mfano wa Huruma yake: 

Imepokewa na Sayyidina Anas(ra), kwamba Mtume(saw) amesema, 
“Hakika naingia kwenye swala nikiwa na nia ya kuirefusha, nikisikia 
mtoto analia, huifupisha kwa kufahamu huzuni ya yule mama kwa kulia 
mtoto wake”. (Bukhariy na Muslim). 

Mifano ya Kusamehe kwake: 

Imepokewa na Sayyidina Anas bin Malik(ra), “Nilikuwa nikitembea na 
Mtume(saw) wa Mwenyezi Mungu-Rehema na Amani zimshukie- 
akiwa amevaa shali la Najran lenye pembe zenye kuning’inia, akaja mtu 
wa mashamba, akaivuta shali yake kwa nguvu sana, hata nikaona 
shingo ya Mtume(saw) imeathirika kwa kubanwa kwake na ile shali. 
Kisha akamwambia, ‘Ewe Muhammad! Nipe mali ya Mwenyezi 
Mungu iliyo kwako. Mtume(saw) akageuka, akamwangalia kisha 
akatabasamu, na akaamrisha apewe chochote. (Bukhariy na Muslim) 

Sayyidatna Aisha, amesema, “Hakuwahi Mtume(saw) kumpiga 
mtumishi hata mara moja, wala hakuwahi kumpiga mwanamke hata 
mara moja, na wala hakuwahi kumpiga mtu kwa mkono wake ila katika 
vita vya jihadi. Na wala hakufanyiwa uovu akaulipa kwa aliyemfanyia, 
ila ikivukwa mipaka ya Mwenyezi Mungu, hapo hutekeleza adhabu 
kwa ajili ya Mwenyezi Mungu. Na wala hakujiwa na moja ya mambo 
mawili ila huchagua lililokuwa na wepesi maadam si madhambi, na 
ikiwa ni dhambi, huwa yeye ni mbali zaidi kuliko watu wengine”. 
(Bukhariy na Muslim). 


Mifano ya Ukarimu wake: 

Imepokewa kutoka kwa Sahaba Ibn Abbas(ra), “Alikuwa Mtume(saw) 
mkarimu sana, na alikuwa mkarimu zaidi katika mwezi wa Ramadhani. 
(Bukhariy na Muslim). 

Imepokewa na Sahaba Anas(ra), kwamba, “Hakuwa Mtume(saw) 
akiombwa kitu kwa ajili ya Uislamu ila hutoa. Akimjia mtu 
kumwomba, humjazia mbuzi wa sadaka baina ya majabali mawili; yule 
mtu akarudi kwa watu wake huku akisema, ‘Enyi watu ingieni kwenye 
Uislamu, kwani Muhammad anatoa kiasi kikubwa, utoaji wa mtu 
asiyeogopa ufakiri”. (Muslim). 

Mifano ya Ushujaa wake: 

Amesema Sayyidina Anas(ra), “Alikuwa Mtume(saw) mbora wa watu 
na shujaa zaidi kuliko watu wote, na mkarimu zaidi kuliko watu wote. 
Ilisikika mara moja sauti kubwa ya kuogofya Madina, wakatoka watu 
wapate kujua ile sauti imetokana na nini, wakakutana na Mtume(saw) 
akiwa ameshawatangulia, naye anarudi akiwa amempanda farasi wa 
Abi Twalha, bila ya tandiko, na shingoni kwake kuna upanga. 
Akawaambia, ‘Musiogope’.(Bukhariy naMuslim). 

Aliulizwa Sahaba Al-Baraa (ra): Mulimkimbia Mtume(saw) siku ya 
Hunain? Al-Baraa akajibu, “Lakini Mtume(saw) hakukimbia, walikuwa 
Hawaazin mahodari wa mishale, na sisi tulipowafikia walikimbia. Basi 
tukakimbilia kukusanya ngawira, wakatukabili na mishale. Hakika 
nilimwona Mtume(saw) amesimama imara juu ya nyumbu wake 
mweupe, na Abu Sufyan bin Al-Harith amekamata kamba yake, naye 
(Mtume(saw)) akisema: 

ch* <—>jS bi 

Mimi ni Nabii khasa, si uwongo 

Mimi ndiye mwana wa Abdul-Mutwalib 
(Bukhariy na Muslim). 


Mifano ya Ibada za Mtume(saw) na jitihada zake: 

Bwana Alqama alimwuliza Sayyidatna Aisha(ra), “Je, Mtume(saw) 
alikuwa akiyakhusisha baadhi ya masiku (kwa kufanya ibada zaidi)?’’ 
Akajibu, “Hapana, alikuwa akidumu juu ya amali. Na nani kati yenu 
anaweza kufanya aliyokuwa akiyafanya Mtume(saw)? (Bukhariy na 
Muslim). 

Aliulizwa Sahaba Anas bin Malik(ra) kuhusiana na swala ya Mtume wa 
Mwenyezi Mungu(saw) wakati wa usiku, akasema, “Hatukuwa 
tukitamani tumwone akiswali usiku ila tulimwona akiswali, na 
tukitamani tumwone amelala ila tulimwona amelala. Na alikuwa 

akifunga ndani ya mwezi hadi tunasema kuwa hatofuturu”. (Bukhariy 
na Muslim) 

Amesimulia Sayyidina Abdillah bin Mas-ud(ra), “Niliswali mara moja 
na Mtume(saw) usiku mmoja, basi hakuacha kusimama (akisoma) hadi 
nikaazimia kitu kibaya. Tulimwuliza uliazimia kitu gani? Akasema 
niliazimia nikae chini na nimwache aendelee (peke yake). (Bukhariy na 
Muslim) 

Amesimulia Sayyidatna Aisha(ra), “Alikuwa Mtume(saw) akiswali, 
husimama hadi miguu yake inavimba”. Nikamwambia, “Ewe Mtume 
wa Mwenyezi Mungu! Kwa nini unafanya hivi, wakati 
umeshasamehewa madhambi yako yote - yaliyotangulia na 
yatakayokuja baadaye?” Akasema: “Ewe Aisha! Basi nisiwe hata mja 
mwenye kushukuru?” (Bukhariy na Muslim) 


Mifano katika maisha yake na hali ya uduni aliyokuwa nayo: 

Bwana Abi Hazim(ra), alisema, “Nilimwona Abu Hurayrah mara nyingi 
akiashiria kwa kidole chake cha shahada akisema, ‘Naapa kwa ambaye 
nafsi ya Abi Hurayrah iko mkononi mwake, hakushiba Mtume(saw) 
mkate wa ngano siku tatu mfululizo hadi ameondoka duniani’”. 
(Bukhariy na Muslim) 

Amesimulia Abi Hurayrah(ra) kwamba alipita kwa watu ambao mbele 
yao kuna mbuzi aliyechomwa, wakamwita akakataa kula, akasema: 
“Ametoka Mtume wa Mwenyezi Mungu duniani wala hakuwahi 
kushiba kwa mkate wa shayiri”. (Bukhariy) 

Imepokewa na Bwana Urwa, kwamba alimsikia Sayyidatna Aisha(ra) 
akisema, “Ulikuwa unapita kwetu mwezi na mwezi mwengine, na 
hakuna moto unaowashwa (kwa ajili ya kupika) kwenye nyumba 
yoyote ya Mtume wa Mwenyezi Mungu(saw)? Nikamuuliza, ‘Ewe 
mama mdogo, mulikuwa mukiishi vipi?’ Akasema, ‘Juu ya vyeusi 
viwili: tende na maji’”. (Ahmad) 

Imepokewa na Sahaba Ibn Abbas(ra), amesema: Alifariki Mtume(saw) 
na nguo yake ya vita ikiwa imewekwa rahani kwa Yahudi kwa ajili ya 

pishi thelathini za shayiri, alizozichukua kama nafaka kwa ajili ya watu 
wake wa nyumbani”. (Ahmad) 

Imepokewa na Sayyidina Anas bin Malik(ra), kwamba “alikuja Bibi 
Fatima(ra) na kipande cha mkate kwa Mtume(saw), akamuuliza ‘Ni 
kipande gani hiki’? Akasema, ‘Kipande cha mkate nilioutengeneza, 
sikuweza kuula bila ya kuja nao kwako’. Mtume(saw) akasema, ‘Ama 
hiki kipande cha mkate ni chakula cha mwanzo kimeingia kinywani 
mwa baba yako tangu siku tatu’”. (Ahmad) 


Miujiza yake: 

Miujiza ya Mtume(saw) ni mingi mno, na hapa tutataja baadhi tu, 
muujiza mkubwa kabisa ni Qur-ani ambao wakikusanyika watu wote 
hawatoweza kuleta mfano wa sura ndogo kabisa. 

Miujiza mwingine ni kupasuka kwa mwezi vipande viwili kama ilivyo 
pokewa katika hadithi sahihi. 

Miujiza mwingine ni kutoka maji kwenye vidole vyake wakatumia maji 
yale kutawadhia waliokaribia watu mia tatu. (Bukhariy na Muslim) 
Miujiza hii pamoja na miujiza ya kuongezeka chakula imetokea zaidi ya 
mara moja. 

Miujiza mwengine ni kunyesha mvua kwa dua yake Mtume(saw), 
wakati hakukuwa hata na kiwingu kimoja, ikanyesha mvua kwa wiki 
nzima hadi wakaomba ipungue mjini na iende kwenye mashamba. 


Utukufu wake juu ya manabii wengine: 

Imepokewa na Sahab Jabir bin Abdillah, kwamba Mtume(saw) 
amesema, “Nimepewa vitu vitano na hakupewa mtu kabla yangu, 
nimenusuriwa kwa khofu kwa mwendo wa mwezi mmoja, na 
nimejaaliwa ardhi yote kuwa ni msikiti na ni safi, basi yeyote 
itakayemkuta swala popote basi aswali. Nimehalalishiwa ngawira na 
haikuhalalishwa kwa yeyote kabla yangu, na nimepewa shafaa (daraja 
ya kuwaombea watu siku ya Kiyama). Na walikuwa Mitume 

wakipelekwa kwa watu makhsusi nami nimetumwa kwa watu wote”. 
(Bukhariy na Muslim) 

Imepokewa na Sahaba Anas(ra), amesema Mtume(saw), “Nitaujia 
Mlango wa Pepo (siku ya Kiyama), na kuomba kuingia. Atauliza 
mlinzi, ‘Nani wewe?’ Nitajibu, ‘Muhammad’. Atasema, ‘Nimeambiwa 
nikufungulie na nisimfungulie yeyote kabla yako’”. (Muslim) 

Imepokewa na Sayyidina Anas, kwamba Mtume(saw) amesema, “Mimi 
ni wa mwanzo kutoka ndani ya tumbo la ardhi watakapofufuliwa watu, 
na mimi ndio khatibu (msemaji) wao watakapokusanyika. Na mimi 
ndio mwenye kuwabashiria (kuwapa matumaini) wakikata tamaa, 
bendera yenye kushukuriwa (liwaaul-hamd) itakuwa mkononi 
mwangu, na mimi ni mbora wa watoto wa Adam mbele ya Mwenyezi 
Mungu na wala si fakhari”. (Tirmidhiy) 

Imepokewa pia na Sayyidina Anas(ra), kwamba Mtume(saw) amesema, 
“Mimi ni mtu wa mwanzo kuwaombea wengine siku ya Kiyama, na 
mimi ndiye mwenye wafuasi wengi zaidi kuliko manabii wengine, na 
mimi ni wa mwanzo kupiga hodi mlango wa Peponi”. (Muslim) 

Imepokewa na Sahaba Jabir bin Abdillah(ra), kwamba Sayyidna Umar 
bin Khataab(ra) alimjia Mtume(saw) na kitabu cha Mayahudi, 
akamsomea Mtume(saw). Mtume(saw) akakasirika na kusema: “Je, 
tunajiingiza kwenye mambo haya ewe Ibnul-Khattaab? Naapa kwa 
ambaye nafsi yangu iko mkononi mwake, hakika nimekujilieni na (dini) 
iliyo nyeupee safi kabisa. Musiwaulize (Ahlil-kitaab) wakakuambieni 
kwa lililo haki mukawakadhibisha au wakakwambieni kitu ambacho si 
sawa mukawasadikisha. Namwapia ambaye nafsi yangu iko mkononi 
mwake, lau Musa angekuwa hai, asingeweza lolote ila kunifuata”. 
(Ahmad) 

Imepokewa kutoka kwa Sahaba Abu Hurayrah amesema, Amesema 
Abul Qasim [yaani Mtume(saw)] “Mfano wangu na mfano wa manabii 
kabla yangu, ni mfano wa mtu aliyejenga nyumba nzuri sana, 
akaikamilisha na kuipamba vizuri ila sehemu ya tofali moja katika 
mojawapo ya pembe (kona) zake. Wakawa watu wanaizunguka na 
wanapendezewa sana na lile jengo, wakawa wanasema lau ingewekewa 

tofali moja kwenye sehemu hii lingetimia jengo lake. Akasema 
Muhammad(saw), “Basi mimi ndio lile tofali”. (Bukhariy na Muslim) 


Mapenziya Mtume(saw): 

Kumpenda Mtume(saw) ni katika Imani: 

Imepokewa na Imaam Bukhariy kwamba Mtume(saw) amesema: 
“Hatoamini mmoja wenu mpaka niwe mimi ni mpenzi zaidi kwake 
kuliko mtoto wake, mzazi wake, mali yake na watu wote”. Na katika 
riwaya ya Imaam Ahmad imeongezeka “kuliko nafsi yake”. 


Mwenye Kumpenda Mtume(saw) ataonja ladha ya Imani: 

Mtume(saw) amesema: “Mambo matatu mwenye kuwa nayo ataonja 
ladha ya imani: awe Allah na Mtume wake ni wapenzi zaidi kwake 
kuliko asiyekuwa wao, ampende mtu kwa ajili ya Mwenyezi Mungu tu, 
na achukie kurudi kwenye kufuru baada ya kuokolewa na Mwenyezi 
Mungu kama anavyo chukia kutupwa motoni”. (Bukhariy na Muslim) 


Kumpenda Mtume(saw) ni wajib: 

Imepokewa na Imaam Al-Hakim kuwa Mtume(saw) amesema: 
“Mpendeni Mwenyezi Mungu kwa neema zake anazokuneemesheni na 
nipendeni mimi kwa ajili ya Mwenyezi Mungu na wapendeni Ahli bayti 
wangu kwa ajili yangu”. Na katika riwaya nyengine iliyo pokewa na 
Imaam Tirmidhiy: “Nipendeni kwa kuwa Mwenyezi Mungu 
ananipenda”. 


Kumpenda Mtume(saw) kutasababisha kuwa naye siku ya Kiyama: 
Imepokewa na maimamu Bukhariy na Muslim kwamba alikuja mtu 
kwa Mtume(saw) akasema, “Unaonaje kama mtu anawapenda watu 
fulani lakini hajafanya amali kama za kwao?”. Akajibu Mtume(saw), 
“Mtu atakuwa na anayempenda”. Na katika riwaya nyengine: “Atakuwa 
na anayempenda siku ya kiyama”. 

Imepokewa pia na maimamu Bukhariy na Muslim kutoka kwa Sahaba 
Anas kwamba alikuja mtu akamwuliza Mtume(saw), “Lini Kiyama?” 
Akamjibu, “Na umekiandalia nini?” Akasema, “Sina kitu ila nampenda 
Mwenyezi Mungu na Mtume wake”. Na katika riwaya nyengine: 
Sijakiandalia wingi wa swala au funga ila nampenda Mwenyezi Mungu 
na Mtume wake. Akasema Mtume(saw): “Wewe utakuwa na 
unayempenda”. Akasema Sayyidina Anas(ra): Hawakufurahi masahaba 
wa Mtume(saw) kwa kitu baada ya Uislamu kama walivyofurahi kwa 
maneno haya (utakuwa na unayempenda). Akasema Anas: Na mimi 
nampenda Mtume(saw) na Abubakr na Umar na nategemea kuwa nao 
ijapo kuwa sijafanya amali kama za kwao. Na katika riwaya nyengine 
iliyopokewa na Imamu Ahmad, amesema Sayyidina Anas(ra), Na sisi 
tunampenda Mtume(saw) na hatuna uwezo wa kufanya amali kama za 
kwake, na tukiwa naye hilo linatutosha (hatutamani jengine tena). 


Imepokewa na Imaam Tabraaniy kuwa Bi. Aisha amesema, “Alikuja 
mtu kwa Mtume(saw) akasema, ‘Hakika mimi nakupenda kuliko nafsi 
yangu, na kuliko familia yangu, na ninapokuwa nyumbani 
ninapokukumbuka huwa siwezi kujizuia mpaka nije nikuone. Na 
nikikumbuka kufa kwako na kufa kwangu naelewa kuwa ukiingia 
Peponi utanyanyuliwa na Mitume (wengine) na nikiingia Peponi 
nakhofia kuwa sitokuona’”. Mtume(saw) hakumjibu kitu mpaka 
ikashuka Aya ifuatayo: 










\ J !J (jyAjJ-Jk3!j 




“Mwenye kumtii Mwenyezi Mungu na Mtume(saw) basi watakuwa 
pamoja na walioneemeshwa miongoni mwa manabii...” (Nisaa:69) 

Mapenzi ya Mtume(saw) juu ya Waislamu: 

Katika hadithi iliyopokewa na Imaam Muslim, Mtume(saw) alitaja 
maneno ya Nabii Ibrahim, “ewe Mola hakika wao (masanamu) 
wamepotosha watu wengi sana, basi na mwenye kunifuata yuko na 
mimi, mwenye kuniasi basi wewe ni mwenye kusamehe mno na 
mwenye rehema nyingi”; Na neno la Nabii Isa, “ukiwaadhibu basi wao 
ni waja wako”. Kisha akanyanyua mikono na kusema: “Umati wangu! 
Umati wangu!” na akalia. Mwenyezi Mungu akamwambia Jibriil nenda 
kwa Muhammad, na Mwenyezi Mungu ni mwenye kujua zaidi muulize 
nini kinakuliza, Jibriil akamwuliza, naye Mtume(saw) akampa khabari 
aliyoyasema, na Yeye anajua zaidi, Mwenyezi Mungu Akamwambia, 
“Ewe Jibriil nenda kwa Muhammad, umwambie hakika sisi 
tutakuridhisha katika umati wako wala hatutokuonyesha ubaya kwao”. 


Mapenzi ya Mtume(saw) juu ya watakao kuja baada yake na 
kumuamini: 

Imepokewa na Abu Shaikh na kutajwa kwenye Kanzul-Ummaal 
kwamba Mtume(saw) alisema, “Lini nitakutana na wapenzi wangu”. 
Wakauliza masahaba, “Je, sisi sio wapenzi wako?” Akajibu, “Nyie ni 
masahaba wangu, wapenzi wangu ni watu ambao hawajaniona na 
wakaniamini, nina shauku kubwa ya kukutana nao”. 


Kumpenda Mtume(saw) ni kufuata aliyokuja nayo: 

Amesema Mwenyezi Mungu: 

“sema ikiwa munampenda Mwenyezi Mungu basi nifuateni, 
atakupendeni Mwenyezi Mungu”. (Aali Imran:30) 

Na kama tulivyo sema kumpenda Mtume ni kwa ajili ya Mwenyezi 
Mungu. 

Kumwona Mtume(saw) usingizini: 

Imepokewa na Imaam Bukhariy Mtume(saw) amesema: “Zitakujieni 
zama ambazo mmoja wenu atatamani kuniona kuliko kuwa na mfano 
wa ahli yake na mali yake”. Na katika riwaya nyengine iliyo pokewa 
na maimamu Muslim na Ahmad, “Mwenye mapenzi zaidi juu yangu 
katika umati wangu ni watu watakao kuja baada yangu, atatamani 
mmoja wao apoteze ahli yake na mali yake ili apate kuniona”. 

Imepokewa na maimamu Bukhariy na Muslim kwamba Mtume(saw) 
amesema: “Mwenye kuniona usingizini, (huyo) ameniona kweli kwani 
shetani hawezi kujishabihisha na mimi”. 


Kutukuzwa kwake na masahaba wake na mapenzi yao juu 
yake: 

Sayyidina Anas(ra) amesema, “Nilimwona Mtume(saw) akinyolewa na 
kinyozi, naye amezungukwa na masahaba wake, hawataki unywele 
wake uanguke ila kwenye mkono wa mtu”. (Muslim) 


Na imepokewa na maimamu Bukhariy na Muslim, katika hadithi ya Abi 
Juhayfah(ra) kwamba amesema: Nilikuja kwa Mtume(saw), akatokea 
Bilaal na maji yake ya udhu, nikaona watu wanayafuatilia 
yanayodondoka kwenye udhu wake, akipata kitu mtu hujipangusa 
nacho, na ambaye hajapata huchukua unyevu wa mwenzake. 
Wakasimama watu wakichukua mkono wake na wanajipangusia nyuso 
zao, nikachukua mkono wake nikaweka juu ya uso wangu, kutahamaki 
ni baridi kuliko barafu na una harufu nzuri zaidi kuliko udi wa misk”. 


Ameelezea Sayyidina Anas(ra), kwamba ilipokuwa siku ya vita vya 
Uhud, watu walivumisha uvumi na wakasema Mtume(saw) ameuawa; 
yakawa mengi makelele katika pande za Madina. Akatoka mwanamke 
mmoja wa Kianswari akakutana na (maiti ya) kaka yake, baba yake na 
mume wake, sijui alikutana na nani kwanza. Basi alipompitia wa 

mwisho wao, akauliza, “Huyu ni nani?” Wakamjibu: Huyu ni kaka 
yako, baba yako, mume wako na mwanao. Akauliza, “Mtume(saw) ana 
hali gani? Wakamwambia, “Huyo mbele yako.” Akaenda mpaka kwa 
Mtume wa Mwenyezi Mungu(saw), akaishika ncha ya nguo yake, kisha 
akawa anasema, “Nakufidia baba na mama yangu ewe Mtume wa 
Mwenyezi Mungu, mimi sijali (msiba wowote) ikiwa wewe 
umesalimika na hilaki. (Sifat Safwa ) 


Kufikishwa kwake salamu za umma wake: 

Imepokewa na Sayyidina Abdillah bin Mas-ud(ra), Mtume(saw) 
amesema, “Hakika Mwenyezi Mungu ana malaika watembeao ardhini 
wananifikishia salamu kutoka kwa umati wangu”. (Imaam Ahmad) 


Wakeze Mtume(saw)- Mamama wa Waislamu: 

Mama Khadija bint Khuwaylid(ra). 

Mtume(saw) alimwoa alipokuwa na miaka 25 na Bibi Khadija akiwa na 
miaka 40. Bibi huyu aliwahi kuolewa na watu wawili kabla ya kuolewa 
na Bwana Mtume(saw). Watu wenyewe ni Abi Halah bin Zuraara 
Atamiymiy na Atiiq bin Aidh. Mama huyu alijitolea kwa mali yake 
yote kwa ajili ya Mtume(saw) na alikuwa wa kwanza kusilimu kwa 
ijmai ya wanachuoni wa Tarikh. Watoto wa Mtume(saw) wote 
walitokana na yeye ila Ibrahim. Mtume(saw) aliishi naye miaka 25. 
Mwaka aliofariki Sayyidatna Khadija(ra) ndio mwaka aliofariki Abi 
Talib. Ndiyo maana mwaka huu ukaitwa mwaka wa Huzuni, kwani 
Mtume(saw) aliwapoteza watu wawili waliomsaidia sana kufikisha 
Ujumbe wa Mwenyezi Mungu. Huu ulikuwa mwaka wa kumi tangu 
kupewa Utume. Mtume(saw) hakumwoa mwanamke yeyote katika uhai 
wa Sayyidatna Khadija; wake wote aliowaoa ilikuwa ni baada ya 
kufariki Bibi huyu. Sayyidatna Khadija alitumiwa salamu na Mwenyezi 
Mungu kwa wasita (njia) wa Jibriil, ama Sayyidatna Aisha alipewa 
salamu na Jibriil mwenyewe. 

Imepokewa kwamba Mtume(saw) aliletewa zawadi ya nyama ya 
ngamia aliyekwishapikwa, akachukua mfupa na kutaka kutafuna kisha 
akauradisha na kusema, “Nenda mpelekee fulani”. Akauliza Sayyidatna 
Aisha, “Mbona umeradisha mkono wako (umeacha kula)? Akasema 
Mtume wa Mwenyezi Mungu, “Hakika Khadija aliniusia kumfanyia 
wema”. Sayyidatna Aisha akaona wivu na kusema, “Kama vile hakuna 
mwanamke yeyote duniani ila Khadija”. Mtume(saw) akakasirika sana 
na kunyanyuka, akawa mbali kiasi anachotaka Mwenyezi Mungu, kisha 
akaradi. Akatokea Bibi Ummu Ruman (mama yake Sayyidatna Aisha), 
akauliza, “Una nini na Aisha, hakika yeye ni mdogo, na wewe ni mbora 
wa kusamehe.” Mtume(saw) akashika sehemu ya shavu la Bibi Aisha 
(iliyo karibu na mdomo) na kusema, “Wewe si ndio umesema kama vile 
hakuna mwanamke duniani ila Khadija, wallahi aliniamini walipokataa 
kuniamini watu wako. Na nimepewa watoto kupitia kwake, na 
mukanyimwa nyie." 


Maimamu Bukhari na Muslim wamepokea maneno yafuatayo kutoka 
kwa Mama Aisha, “Sikuwa na wivu juu ya wakeze Mtume(saw) zaidi 
ya wivu wangu juu ya Khadija. Sikuwahi kumwona lakini Mtume(saw) 
alikuwa akimtaja sana. Huenda akachinja mbuzi na kuwapelekea 
marafiki wa Khadija, na huenda nikasema kama vile hakuna 
mwanamke duniani ila Khadija, akijibu: Hakika alikuwa na alikuwa... 
na mimi nilipata watoto kupitia kwake. 

Kadhalika, Mama Aisha amesema, “Alikuwa Mtume(saw) hatoki 
nyumbani hadi amemtaja Khadija kwa wema na kumsifia. Siku moja 
akamtaja, nikapatwa na wivu, nikasema, ‘He! Kwani hakuwa ila kizee, 
Mwenyezi Mungu amekupa badali yake aliyekuwa bora zaidi’. 
Mtume(saw) Akaghadibika sana mpaka zikasimama nywele zake za 
mbele ya kichwa kwa ghadhabu, kisha akasema, ‘Wallahi sikupata 
aliyekuwa bora kuliko yeye; hakika aliniamini walipokataa kuniamini 
watu; akanisadiki waliponikadhibisha watu; akanipa mali yake 
waliponinyima watu; na Mwenyezi Mungu Mtukufu akanirazuku 
watoto kupitia kwake wakati sikupata watoto kwa wanawake wengine’. 
Nikajiambia nafsini mwangu, wallahi sitomtaja kwa ubaya tena. 

Sayyidatna Khadija ni bora ya wanawake wa ummati huu baada ya 
Sayyidatna Fatima(ra), binti ya Mtume(saw). Na yeye ni mbora wa 
wakeze Mtume(saw). Na baada yake kwa ubora ni Sayyidatna Aisha. 
Ilitokea Mama Aisha(ra) na Bibi Fatima(ra) walishindana. Mama 
Aisha(ra) alisema, “Mtume(saw) amenioa mimi nikiwa Bikira, na 
alimwoa mama yako wakati yeye ni mwanamkuu (amesha olewa 
kabla). Maneno hayo yakamfikia Mtume(saw), akamwambia (Bibi 
Fatima), amwambie kuwa ikiwa Mtume(saw) amemwoa yeye (Mama 
Aisha) akiwa Bikira, basi Bi Khadija aliolewa na Mtume(saw) wakati 
Mtume(saw) akiwa ni bikira. 


Mama Sawda bint Zam-ah(ra). 

Mtume(saw) alimwoa baada ya kufariki kwa Mama Khadija, kabla yake 
alikuwa ameolewa na Bwana Sakaran bin Amr. Alipofikia umri 
mkubwa, Mtume(saw) akataka kumwacha, akamwambia Mtume(saw), 
“Usiniwache kwani nataka nifufuliwe katika wake zako”. Akampa 
zamu yake Sayyidatna Aisha. Alifariki katika zama za ukhalifa wa 
Sayyidna Umar. 


Mama Aisha bint Abi Bakr(ra). 

Mtume(saw) alimwoa Mama Aisha kabla ya Hijra. Alipelekwa 
nyumbani kwa mumewe, Mtume(saw) baada ya kuhamia Madina. 
Huyu ndiye bikira pekee ambaye Mtume(saw) alimwoa. Ama wake 
zake wengine wote walipata kuolewa kabla. Mtume(saw) alikuwa 
akimpenda sana, na ndiye aliyepokea Hadithi nyingi za Mtume(saw) 
kuliko wake zake wengine. Mtume(saw) aliulizwa nani anayempenda 
zaidi katika watu akasema Aisha. Akaulizwa na katika wanaume, 
akajibu baba yake, akaulizwa kisha nani, akasema Umar. (Bukhari na 
Muslim). Mama Aisha pia amepata utukufu kwa kuwa Mtume(saw) 
amefariki akiwa pamoja naye, chumbani kwake na akiwa amelala 
kwenye mapaja yake. 

Sahaba Abu Musa Al-Ash-ariy(ra) amesema, “Hawakupata mushkili 
masahaba wa Mtume(saw) katika hadithi hata mara moja, tukamuuliza 
Aisha ila tulikuta kuwa ana elimu juu ya jambo hilo”. Masruuq pia 
amesema, “Tunamwapia Mwenyezi Mungu tumeona masahaba 
wakubwa na watu wazima wa Mtume wa Mwenyezi Mungu(saw) 
wakimuuliza Aisha kuhusu mirathi”. Na amesema Urwa bin Zubair, 
“Sikuona mwanamke mwenye elimu ya utabibu, wala fiqh, wala 
mashairi kuliko Aisha”. 

Sufyaan bin U’yayna amesema kutokana na Imamu Zuhriy, “Lau 
ingekusanywa ilmu ya Aisha(ra) ikawekwa (upande mmoja) na ilmu za 
wake wengine wote wa Mtume(saw) na wanawake wote (upande 
mwengine), ilmu ya Aisha ingekuwa zaidi”. 

Imepokewa pia kuwa watu walikuwa wakituma zawadi wakati 
Mtume(saw) wa Mwenyezi Mungu akiwa nyumbani kwa Mama 
Aisha(ra). Wakakutana wakeze Mtume(saw) kwenye nyumba ya Mama 
Ummu Salamah(ra) wakamwambia Ummu Salamah, kuwa watu 
wanatuma zawadi zao siku ya Aisha, na kuwa wao pia wanataka kheri 
kama anavyoitaka Aisha. Mama Ummu Salamah akamwambia 
Mtume(saw), Mtume(saw) asimjibu kitu, alipomwambia mara ya tatu, 
Mtume(saw) akasema, “Ewe Ummu Salamah usiniudhi kwa Aisha, 
kwani Wallahi hakuna katika wake zangu ambaye unashuka wahyi 
nikiwa kwenye shuka yake ila Aisha”. 

Mama Aisha(ra) alikuwa mkarimu sana. Imepokewa na Imaam 
Bukhariy kuwa mtoto wa dada yake Mama Aisha (na ambaye kalelewa 
na yeye), Bwana Abdullah bin Zubeir alisema kuwa Mama Aisha(ra) 
awache kutoa sadaka kila alichonacho au watamwekea kizuizi (yaani 
asiwe na uwezo wa kutumia mali yake ila kwa amri ya hakimu). Mama 
Aisha(ra) alipopata habari hizo akasema, “Basi Wallahi ninatia nadhiri 
(ya kukata udugu naye na) sitamsemesha tena”. Ibn Zubair akamtumia 
mtu amwombee msamaha ulipozidi muda wa kutokumsemesha. 
Akasema, “Wallahi sitokubali maombi ya yeyote kwa suala lake, wala 
sitotoa kafara ya nadhiri yangu”. Ulipozidi muda kuwa mkubwa Ibn 
Zubair akazungumza na Miswar bin Makhrama na Abdullah bin Al- 
aswad bin Abd Yaghuth ambao ni katika Baniy Zuhra bin Kilaab, 

akawaambia, “Nakuapieni Mwenyezi Mungu ila mutaniingiza kwake 
Aisha, kwani si halali yeye kutia nadhiri ya kukata udugu na mimi”. 
Wakaenda Miswar bin Makhramah na Abdul-Rahman wakiwa na radi 
zao, wakaomba ruhusa kwa Mama Aisha(ra) wakamwambia, 
“Assalaam Alayki Warahmatullah Wabarakatuh! Je tuingie?” Akasema 
Aisha, “Ingieni”. Wakauliza, “Jee sote?” Akasema, “Naam nyote”. 
Hakujua kuwa Ibn Zubair yuko pamoja nao. Walipoingia, akaingia Ibn 
Zubair ndani ya Hijaab akamkumbatia Aisha akawa anabusu kichwa 
chake huku akilia, na wakawa Miswari na Abdul-Rahman wanamwapia 
azungumze naye na wakimwambia Mtume(saw) amekataza kama 
unavyojua kuhusu mtu kumhama mwenzie, kwani si halali mwislamu 
kumhama nduguye zaidi ya siku tatu. Walipomwambia sana kwa 
kumkumbusha na kumfahamisha makosa, akawa anawakumbusha huku 
akilia kuwa ameweka nadhiri na nadhiri ni kitu kizito. Ibn Zubair 
hakuacha kumnasihi Mama Aisha(ra) mpaka akavunja ukimya na 
akazungumza na naye. Kwa ajili ya kuvunja nadhiri yake Mama 
Aisha(ra) akawaacha huru watumwa arobaini. Alikuwa kila 
akiikumbuka nadhiri yake analia mpaka akijaza machozi kwenye hijabu 
(nguo ya kujitanda) yake. 

Amefariki Sayyidatna Aisha siku ya Jumanne, tarehe 17 Ramadhan 
mwaka wa 58 A.H. Na aliomba azikwe Baqii na wake wengine wa 
Mtume(saw), kwani alichukulia kuwa alifanya makosa makubwa 
kumpiga vita Sayyidna Ali katika vita vya Jamal. Aliswaliwa na 
Sayyidna Abu Hurayrah(ra), na liwali wa Madina wakati huo alikuwa 
Bwana Marwaan. 


Mama Hafsa bint Umar bin Khattab(ra). 

Aliolewa na Bwana Khunays bin Hudhafa(ra), akafariki baada ya 
kuhama Madina wakati Mtume(saw) akirejea kutoka katika vita vya 
Badr. Alipofiwa Hafsa na mumewe Khunays ambaye alikuwa sahaba na 
ameshiriki katika vita vya Badr, Sayyidna Umar(ra) alimwambia 
Sayyidna Uthman(ra), “Ukitaka nitakuoza Hafsa.” Sayyidina 
Uthman(ra) hakumjibu kitu. Sayyidina Umar(ra) akamwambia 
Sayyidna Abubakr(ra), naye pia hakumjibu kitu. Hapo Sayyidina 

Umar(ra) akaenda akamwambia Mtume(saw). Mtume(saw) akamjibu 
kuwa ataolewa Hafsa na aliyekuwa bora zaidi kuliko Uthman, na 
Uthman atamwoa aliyekuwa bora zaidi kuliko Hafsa. Sayyidina 
Umar(ra) akamwuliza Mtume(saw), litakuwaje hilo? Mtume(saw) 
akamwambia yeye atamwoa Hafsa, na Uthman atamwoa binti yake wa 
pili, naye ni Bibi Ummu Kulthum. Wakati huo mke wa Sayyidina 
Uthman(ra), Bibi Ruqayya alishafariki. 

Mtume(saw) alitaka kumwacha Hafsa(ra), lakini akajiwa na Jibriil na 
kuambiwa asimwache, kwani Hafsa(ra) ni mwenye kufunga sana na ni 
mwenye kusimama sana usiku, na ni mke wake wa Peponi. 

Kuna khitilafu kuhusu tarehe ya kufariki kwa Mama Hafsa(ra). 
Mapokezi mamoja ni kwamba alifariki katika zama za Ukhalifa wa 
Bwana Muawiya(ra). Na katika riwaya nyingine alifariki katika 
Ukhalifa wa Sayyidna Uthman(ra). 


Mama Zaynab bint Khuzaymah(ra). 

Huyu aliolewa kabla na sahaba Ubayda bin Al-Harith bin Abdul- 
Muttalib(ra), ambaye aliuawa kwenye vita vya Badr. Pamoja na kufa 
mumewe Mama huyu aliendelea na kazi yake ya kuwaangalia majeruhi 
wa vita hivyo. Mama huyu hakukaa sana na Mtume(saw). Alifariki 
baada ya miaka miwili. Yeye na Mama Khadija(ra) ni wake wawili wa 
Mtume(saw) waliofariki katika uhai wa Mtume(saw). Mama huyu 
alikuwa akiitwa Ummul-Masaakin kwa kuwa alikuwa akitoa sadaka 
sana kwa masikini na kuwalisha. 


Mama Ummu Salamah Hind bintAbi Umayya Al-Makhzumiya(ra). 

Huyu aliolewa kabla na sahaba Abdallah bin Abdul-Asad (yaani Abu 
Salamah)(ra). Katika Hijra ambayo masahaba walihama kwenda 
Habash, Mama Ummu Salamah(ra) alikwenda pamoja na mumewe. 
Mumewe aliuawa kwenye vita vya Uhud. Baada ya kumaliza eda ya 
kufiwa na mumewe, Mtume(saw) akamposa. Jibu la Mama Ummu 
Salamah(ra) ni kuwa yeye ni mwenye umri mkubwa, na ni mama wa 

mayatima, na ni mwenye wivu sana. Mtume(saw) akamjibu, “Ama 
mayatima nitawaweka kwangu, na ninamwomba Mwenyezi Mungu 
akuondolee wivu moyoni kwako”. 

Kwa bahati Bwana Abu Salamah(ra) alipokea Hadithi kwa Mtume(saw) 
na kuifikisha kwa mkewe, kwamba “ambaye hufiwa na mtu wa karibu 
akasema, ‘Innaa Lillaahi wa innaa ilayhi raajiun \ na kisha akaongeza 
dua kwa kusema, ‘Ewe Mwenyezi Mungu nakuomba thawabu ya msiba 
huu, na unipe aliye bora kuliko huyu,’ ila Mwenyezi Mungu humpa 
(aliye bora)”. Mama Ummu Salamah(ra) amenukuliwa akisema 
alipofariki mumewe aliomba dua hiyo ila alipoomba apewe aliye bora 
kuliko Abu Salamah(ra), ilimpitikia moyoni “nani bora kuliko Abu 
Salamah(ra)”. Na Mwenyezi Mungu akamjaalia akaolewa na Mtume wa 
Mwenyezi Mungu(saw). 

Mama huyu alikuwa mwenye hekima, katika Sulhu ya Hudaybiya, 
masahaba waliposita kunyoa alipowaamrisha Mtume(saw), aliingia 
Mtume(saw) kwake, huku akisema, “Wameangamia watu, 
nimewaamrisha wanyoe hawatekelezi”. Mama Ummu Salamah(ra) 
akampa ushauri kuwa yeye afanye kwanza, aonyeshe mfano, na 
masahaba hawatokaa nyuma, na wao pia watanyoa. Akatoka nje Mtume 
wa Mwenyezi Mungu(saw) na kunyoa. Hapo masahaba wakakimbilia 
kutekeleza na wao pia kunyoa. 

Alifariki Mama Ummu Salamah(ra) mwaka wa 61 A.H. 


Mama Ummu Habiba Ramlah bintAbi Sufyaan(ra). 

Aliolewa kabla na Ubaydillah bin Jahsh, na akahama naye Habash, 
kisha mumewe akaingia kwenye dini ya ukristo na akafariki huko huko 
Habash. Ama yeye alithibiti juu ya Uislamu, Mtume(saw) akamwoa 
kwa wasita wa Najashi. Na Najashi akamtolea mahari ya dirham mia 
nne, na akampa mafuta mazuri ya kila aina, na akamfanyia walima pia 
ambayo walihudhuria masahaba waliokuwa Habasha wakiongozwa na 
Sahaba Ja’afar bin Abi Talib. 

Baba yake Mama Ummu Habiba(ra), Abu Sufyan, ilipomfikia khabari 
ya kuolewa binti yake na Mtume(saw) na yeye bado ni kiongozi wa 
makafiri na hajasilimu bado, akaikiri ile ndoa, na kusema: “Yeye ni 
fahali isiyogongwa pua yake”. Na akajifakharisha na ukwe wa 
Mtume(saw), hadi aliposilimu. 

Abu Sufyan, akiwa kiongozi wa makafiri, alipokuja Madina ili kuitia 
nguvu Sulhu ya Hudaybiya, baada ya kuwa wao wamevunja masharti 
yake, akaenda kwa binti yake, akataka kukaa juu ya tandiko la 
Mtume(saw). Ummu Habiba akalivuta kuliondoa. Akauliza baba yake, 
“Je, umeona hili tandiko ni bora zaidi kuliko mimi?” Mama Ummu 
Habiba(ra) akajibu, “Bali hili ni tandiko la Mtume wa Mwenyezi 
Mungu(saw) na wewe ni mtu kafiri najisi”. 

Bibi Aisha anasema, “Aliniita Ummu Habiba wakati wa kufa kwake, 
akaniambia, ‘Mwenyezi Mungu atusamehe yaliyokuwa baina yetu 
kama yanavyotokea baina ya wake wenza’. Nikamwambia, ‘Mwenyezi 
Mungu akusamehe yote’. Akasema, ‘Umenifurahisha, Mwenyezi 
Mungu akufurahishe nawe’”. Vile vile alimwita Ummu Salamah na 
kumwambia hayo hayo. 

Mama Ummu Habiba(ra) alifariki mwaka wa 44 A.H. wakati wa 
ukhalifa wa Bwana Muawiya. 


Mama Zaynab bint Jahsh(ra). 

Huyu ni mtoto wa Shangazi yake Mtume(saw), Umayma binti Abdil- 
Muttalib. Aliolewa kabla na huru wake Mtume(saw), Sahaba Zayd bin 
Harith(ra). Baada ya kuachwa na kumaliza eda, Mama Zainab(ra) 
aliozeshwa Mtume(saw) na Mwenyezi Mungu. Hatua hii imevunja 
tabia ya kumnasibisha huru wa mtu kama mtoto wa aliyemwacha huru, 
kwani sahaba Zayd alikuwa akiitwa Zayd bin Muhammad kabla ya 
kushuka kwa Aya iliyoharimisha kunasibisha mtumwa kwa mwenye 
kumuacha huru. Mtume(saw) alimwoa Mama Zainab(ra) mwaka wa 
tano tangu kuhamia Madina. 

Imepokewa na Imaam Bukhariy kwamba Mama Zaynab alikuwa 
akijifakharisha juu ya wake wengine kwa kusema, “Nyie mumeozwa na 
wazee wenu, ama mimi nimeozwa na Mwenyezi Mungu”. 

Mtume(saw) alilisha mkate na nyama katika harusi yake hii kama 
walima. Baada ya kula masahaba wakabaki wakizungumza nyumbani 
kwa Mtume(saw). Mtume(saw) akaingia na kutoka akitegemea 
wataondoka, lakini hawakuondoka. Jambo hili lilimpa uzito 
Mtume(saw) hadi ukaonekana juu ya uso wake. Hapo ndipo iliposhuka 
aya ya Hijaab. 

Mama Zaynab alikuwa mtoaji sana sadaka, imepokewa na Bibi Aisha 
kwamba Mtume(saw) alisema, “(Katika wake zangu), wa kwanza kuja 
kwangu (baada ya kufa kwangu. Atakuwa ni) mwenye mkono mrefu”. 
Anasema Bibi Aisha, “Tukawa baada ya kufariki Mtume(saw), 
tunapima mikono yetu, tuone nani ana mkono mrefu. Hadi alipofariki 
Zaynab bint Jahsh, naye alikuwa ni mwanamke mfupi na wala si 
mwenye mkono mrefu, tukaelewa kuwa makusudio ya Mtume(saw) 
urefu wa mkono una maana ya sadaka. (Mama Zainab) alikuwa ni 
fundi, anafanya kazi, kisha anachopata anatoa sadaka”. Katika Ukhalifa 
wa Sayyidna Umar Mama Zainab(ra) aliletewa sehemu yake kama 
Mama wa waislamu na akaitoa karibu yote sadaka. Baada ya hapo 
akaomba dua ifuatayo, “Ewe Mwenyezi Mungu! Lisinifikie fungu 
atowalo Umar baada ya mwaka huu”. Dua yake ikakubaliwa na 
akafariki mwaka ule ule. Amefariki Mama Zaynab mwaka wa 20 A.H. 
naye akiwa na miaka 53. 


Mama Juwayriya bint Al-Harith(ra). 

Bibi huyu alikuwa mateka kwenye vita vya baniy Mustalik. Akawa 
kwenye fungu la sahaba Thabit bin Qays(ra). Akamwomba amwandikie 
mkataba wa kujikomboa kwa mali ili apate kuwa huru. Akamwandikia, 
akaenda kwa Mtume(saw) na kumwambia, “Ewe Mtume wa Mwenyezi 
Mungu! Hakika mimi ni Juwayriya bint Al-Harith, kiongozi wa watu 
wake, na hakika limenisibu jambo ambalo unalijua, na nimeangukia 
kwenye fungu la Thabit bin Qays, ameniandikia mkataba wa uhuru kwa 

kutoa wakia tisa (28.349gx9), basi nisaidie katika kulipa mkataba 
wangu. Mtume(saw) akamwambia, “Je, unataka bora ya hayo?” 
Akamwuliza, “Nini hicho?” Akasema, “Nitakutolea mali yote na 
nikuoe”. Akasema, “Ndio, ewe Mtume wa Mwenyezi Mungu”. 

Ilipofika habari kwa masahaba, wakasema wakweze Mtume(saw) 
hawawezi kuwa watumwa, wakawaacha huru wote. Walioachwa huru 
katika mkumbo huo wakafikia zaidi ya nyumba 100. Kisha watu wake 
walipoona waliyoyafanya Waislamu, wakaja wote kusilimu, ikawa 
kuolewa kwake ni baraka kwa watu wake. 

Mama Juwairiya(ra) alifariki mwaka wa 50 A.H. naye akiwa na miaka 
65. 


Mama Safiyya bint Huyay bin Akhtab(ra). 

Bibi huyu alichukuliwa mateka baada ya vita vya Khaybar, na baba 
yake alikuwa ndiye kiongozi wa Mayahudi wa kabila la Baniy 
Quraydha. Alipochukuliwa mateka, mumewe akiwa ameuawa vitani, 
Waislamu wakasema kuwa huyu ni mwanamke mtukufu wa Baniy 
Quraydha, hawezi kumfaa ila Mtume(saw). Wakampeleka kwa 
Mtume(saw), Mtume(saw) akamkhiyarisha moja ya mawili, 
alimwambia, “Chagua, ukitaka Uislamu nitakuweka kwangu (uwe mke 
wangu), na kama ukichagua uyahudi huenda nikakuacha huru ukarudi 
kwa watu wako”. Akasema, “Ewe Mtume wa Mwenyezi Mungu! 
Hakika nimeupenda Uislamu na nimeuamini kabla hujanilingania. Sina 
haja na uyahudi, sina baba wala ndugu, na umenikhiyarisha baina ya 
Uislamu na ukafiri, basi Mwenyezi Mungu na Mtume(saw) wake ni 
bora zaidi kuliko kuachiwa huru na kurudi kwa watu wangu”. Hapo 
Mtume(saw) akamwoa. Walisilimu kwa ajili yake watu wengi. 

Alifariki Bibi Safiyya mwaka wa 50 A.H. na akazikwa Baqii. 

Mama Maymuna bint Al-Harith Al-Hilaaliyya. 

Huyu ndiye mk e wa mwisho kuolewa na Mtume(saw). Aliolewa kabla 
yake na sahaba Abi Ruhm bin Abdil-Uzza. Imepokewa kwamba yeye 
mwenyewe alijitolea kwa ajili ya Mtume(saw). 

Imepokewa kutoka kwa Mama Aisha kuwa Mama Maimuna(ra) ndiye 
aliyekuwa mcha Mungu zaidi (katika wakeze Mtume(saw)), na mwenye 
kuunga zaidi udugu. 

Imepokewa pia, yeye ndiye wa mwisho kufariki katika wakeze 
Mtume(saw), amefariki mwaka wa sitini na kitu baada ya Hijra. 


Hawa ndio wakeze Mtume(saw). Ambao walimkalia eda ni tisa, 
ukiwaondoa Bibi Zaynab bint Khuzaymah na Bibi Khadija ambao 
walifariki katika uhai wa Mtume(saw). 

Watoto wa Mtume(saw): 

Watoto wa Bwana Mtume(saw) ni saba, watatu wanaume nao ni 
Qaasim, Abdulla, na Ibrahim; na wanne wanawake, nao ni Zainab, 
Ruqayya, Ummu Kulthum, na Fatma. Qaasim na Abdulla, pamoja na 
watoto wote wanne wanawake mama yao ni Sayyidatna Khadija. 

Qaasim na Abdallah walifariki wakiwa wadogo, mtoto wa tatu wa 
kiume Ibrahim alizaliwa na kijakazi Bibi Maariya Al-Qibtiyya. 
Alizaliwa mwaka wa nane baada ya kuhama, na aliishi miezi 16 au 18 
na kuzikwa Baqii. 

Bibi Zaynab(ra) aliolewa na Bwana Abil-Aas bin Rabii. Bibi Ruqayya 
na Bibi Ummu Kulthuum(ra), wote wawili waliolewa na Sayyidna 
Uthman(ra) mmoja baada ya mmoja; na Bibi Fatma aliyeolewa na 
Sayyidna Aliy bin Abi Talib(ra). 

Ifuatayo ni historia fupi ya mabinti zake ukiondoa ya Bibi Fatima 
ambayo inakuwa na tarjama inayojitegemea. 


Bibi Zaynab(ra) 

Bibi huyu ndiye mtoto wa kike mkubwa na aliolewa na Bwana Abil-Asi 
bin Rabii bin Abdil Uzza bin Abd Shams bin Abd Manaf. Mtume(saw) 
alipopewa Utume, watoto wa Abi Lahab walikuwa wamewaoa watoto 
wa Mtume(saw), Bibi Ruqayya na Bibi Ummu Kulthum(ra), ambao 
waliwaacha. Kisha wakamshawishi Abil-Aasi naye amwache mke wake 
ili wamkomoe Mtume(saw). Yeye akakataa. Bibi Zaynab(ra) alihama 
kwenda Madina kwa baba yake, na Abil-Aasi akabaki Makka bila 
kusilimu. Vilipopiganwa Vita vya Badr, Abil-Aasi alipigana dhidi ya 
Mtume(saw). Makafiri wakashindwa na yeye akawa ni miongoni mwa 
mateka wa Waislamu. Kisha akatolewa fidia na ndugu yake Amr bin 
Rabii kwa mali aliyopewa na Bibi Zaynab, ukiwemo mkufu wa Bibi 
Khadija ambao alipewa zawadi alipoolewa na Abil-Aasi. Mtume(saw) 
akasema, “Mukiona kuwa mumwachie huru na mumrudishie mali 

aliyoitoa basi fanyeni hivyo”. Hivyo Abul-Aasi akaachiwa huru na 
akarudi Makka. 

Baadaye, kabla ya kutekwa Makka na waislamu, Abul-Aasi alitoka kwa 
ajili ya biashara akiwa na mali ya Makureshi akielekea Sham. 
Ulipokuwa ukirudi msafara wake, ukakutana na kikosi cha Sahaba Zayd 
bin Harith(ra) kilichotumwa na Mtume(saw). Wakawanyang’anya mali 
yao. Akaja Abul-Aasi usiku akaingia Madina na kuomba mke wake 
amhami. Mtume(saw) alipotoka kwa ajili ya swala ya Alfajiri, Bibi 
Zaynab(ra) akapiga ukelele, “Enyi watu hakika nimempa dhima Abal- 
Aasi bin Rabii." Mtume(saw) alipotoa salamu akasema, “Je, mumesikia 
niliyoyasikia mimi?” Wakajibu, “Ndiyo”. Kisha Mtume(saw) akasema 
kwamba inaruhusiwa mwislamu yeyote hata akiwa wa hali ya chini 
kumwekea himaya mtu amtakaye. Kisha Mtume(saw) akaenda kwa 
binti yake Zaynab(ra) na kumwambia, “Ewe binti yangu! Mfanyie 
wema lakini si halali kwako (yaani kama mume)”. Bibi Zainab(ra) 
akasema, “Hakika amekuja kufuata mali yake”. Akatoka Mtume(saw) 
na kuwaita watu walioshiriki kwenye vita vile, akasema, “Hakika huyu 
mtu (Abal-Aasi) ni katika sisi, na kama munavyojua mumepata mali 
yake - ni ngawira ambayo Mwenyezi Mungu amekupeni. Na mimi 
napenda kuwa mumfanyie ihsani na mumrudishie mali yake. Mukikataa 
basi nyie muna haki zaidi (juu ya mali hiyo kwani imetekwa katika 
vita). Wakasema, “Bali tunamrudishia mali yake”. Wakamrudishia mali 
yake. Alipofika Makka akampa kila mwenye mali yake ambayo 
alikuwa nayo. Kisha akasema, “Enyi Makureshi! Je, kuna mtu ambaye 
ana mali yake hajaichukua?” Wakajibu, “Mwenyezi Mungu akulipe kila 
la kheri, hakika umekuwa ni mwenye kutimiza ahadi na mkarimu”. 
Akasema, “Hakika nashuhudia kuwa hapana Mola apasaye kuabudiwa 
kwa haki ila Mwenyezi Mungu na Muhammad ni mja wake na Mtume 
wake. Wallahi hakukunizuia kusilimu ila kuhofia kuwa mutadhania 
nimekula mali yenu. Alipozifikisha Mwenyezi Mungu kwenu (mali 
zenu) nimesilimu”. Kisha akatoka na kwenda kwa Mtume(saw) huku 
akiwa muislamu. Ukawa mzuri Uislamu wake na Mtume(saw) 
akamrudishia mke wake Zaynab. 

Mtume(saw) alimshukuru kwa wema wake wa kutomwacha binti yake 
aliposhawishiwa na Makureshi. Pia aliusifia ukwe wake kwa kusema, 

“Ameniambia, na alichoniambia kikawa kweli, na akanipa ahadi na 
akaitimiza ahadi yake”. 

Bibi Zaynab alifariki katika uhai wa Mtume(saw), mwaka wa nane toka 
kuhamia Madina. Mtume(saw) alikaa kwenye kaburi lake, ukabadilika 
uso wake, kisha ukarudi kama kawaida. Akaulizwa na masahaba, 
akasema, “Nimemkumbuka binti yangu Zaynab na udhaifu wake na 
adhabu ya kaburi, nikamwomba Mwenyezi Mungu akamwondolea”. 

Bibi Zaynab(ra) alipata mtoto wa kiume aliyekuwa akiitwa Aliy 
ambaye alifariki baada ya kubaleghe. Kijana huyu Aliy alipanda 
pamoja na Mtume(saw) juu ya ngamia katika Fat-hi Makka. 

Vile vile Bibi Zainab(ra) alipata mtoto wa kike Umaama, ambaye 
Mtume(saw) alikuwa akimpenda sana na akimbeba kwenye swala 
mabegani kwake. Akirukuu humweka chini, kisha akisimama kutoka 
kwenye sijda humnyanyua tena. Imepokewa kutoka kwa Bibi Aisha, 
kwamba Mtume(saw) aliletewa zawadi ya mkufu wenye kito cha rangi. 
Akasema, “Nitampa ninayempenda zaidi katika ahli wangu”. 
Wakasema akina mama atapewa binti wa Abi Quhaafa (yaani Bi. 
Aisha). Mtume(saw) akamwita Umaama binti Abil-Aasi na akamvisha 
shingoni. 

Bibi Umaama aliolewa na Sayyidna Aliy(ra) baada ya kufariki Bibi 
Fatima(ra) kwa wasia wake mwenyewe. Alipouawa Sayyidna Aliy 
akaolewa na Bwana Al-Mughiira bin Naufal bin Al-Harith bin Abdul- 
Muttalib kwa wasia wa Sayyidna Aliy. 


Bibi Ruqayya(ra) 

Baadhi ya riwaya zinasema kuwa yeye ni binti mkubwa, lakini riwaya 
iliyo sahihi ni kuwa Bibi Zaynab ndio mkubwa. Alizaliwa na 
Mtume(saw) akiwa na umri wa miaka 33. Alikuwa yeye na dada yake 
Ummu Kulthum wameolewa na watoto wa Abi Lahab. Ilipo shuka aya 
ya kuangamia kwa Abi Lahab, Abi Lahab akawaambia watoto wake, 
“Mimi kuonana na nyinyi ni haramu mpaka muwaache mabanati wa 

Muhammad”. Wakawapa talaka na hawakuwa wameingia nyumbani. 
Akaolewa Bibi Ruqayya na Sayyidna Uthman. 

Bibi huyu alipewa uzuri wa kupindukia. Imepokewa kwamba 
Usama(ra) alitumwa kwake (akiwa kijana mdogo), akawa anawaangalia 
na anawashangaa wote wawili, Sayyidna Uthman na Sayyidatna 
Ruqayya(ra). Alipo rudi kwa Mtume(saw), akamwuliza, “Umeingia 
ndani?” Akajibu: “Ndio”. Akasema, “Je, umewahi kuona mume/mke 
bora kuliko wao?” Akajibu, La, nilikuwa mara namtazama Uthman na 
kisha nageuka kumtizama Ruqayya. 

Bibi Ruqayya(ra) alihama kwenda Habasha pamoja na Sayyidna 
Uthman na Mtume(saw) alipoambiwa kuwa walimwona Bibi Ruqayya 
akiwa amepanda punda na Uthman akiwa anamwelekeza, alisema, 
“Mwenyezi Mungu awe nao, Uthman ni wa mwanzo kuhama kuelekea 
kwa Mwenyezi Mungu aliyetukuka baada ya Luut”. 

Bibi Ruqayya alifariki wakati Waislamu walipoenda Badr baada ya 
kuumwa surua. Hii ndio sababu Sayyidna Uthman hakuhudhuria vita 
hivyo na Mtume(saw) alimpa sehemu yake ya ngawira. Mtume(saw) 
alipopewa pole kwa kufariki binti yake alisema: “Al-hamdu lillah! 
Kuzika mabinti ni katika matendo/mambo matukufu.” 


Bibi Ummu Kulthuum(ra) 

Bibi huyu alijulikana kwa jina hili tu na wamekhitalifiana wanazuoni 
nani ni mkubwa kati yake na Bi. Ruqayya, ila yeye ni mkubwa kuliko 
Bi. Fatima. 

Kama tulivyotangulia kusema kuwa aliolewa kwanza na mtoto wa Abi 
Lahab, Utayba. Alipokuja kumwacha kwa Mtume(saw) alisema, 
“Nimeikufuru dini yako na nimemwacha binti yako, sikupendi wala 
hunipendi”. Kisha akapasua shati lake na alikuwa anatoka kuelekea 
Sham kwa ajili ya biashara. Akasema Mtume(saw), “Ama mimi 
namwomba Mwenyezi Mungu akutumie mbwa wake.” Walipofika 
Zarqaa usiku, akaja simba akinusa, wote wakaogopa. Utayba akasema, 
“Ole wangu! Huyu simba atanila mimi kama alivyoniapiza Muhammad, 

Ibn Abi Kabsha ataniua akiwa Makka na mimi niko Shaam?” Yule 
simba akamvamia baina ya watu na kumkata kichwa chake na 
kukitafuna. 

Baada ya kufariki Bibi Ruqayya, Mtume(saw) alimwozesha Sayyidina 
Uthman(ra) Ummu Kulthuum(ra), na alipomwoza alimwambia, 
“Nakuoza kwa amri ya Mwenyezi Mungu aliyokuja nayo Jibriil kwa 
mahari ile ile ya Ruqayya”. 

Amefariki Bi. Ummu Kulthuum mwaka wa 9 tangu kuhamia Madina. 
Na alioshwa na Bi. Asmaa bint Umays na Bi. Safiyya bint Abdil 
Muttalib. Walifahamishwa jinsi ya kumwosha kama ilivyopokewa na 
maimamu Bukhariy na Muslim: “Mwosheni mara tatu, tano au saba au 
zaidi kama munavyo-ona, kwa maji na majani ya mkunazi na mara ya 
mwisho wekeni Kaafur, mukimaliza muniambie niingie”. Tulipo 
maliza, tukamwambia. Akatutupia shanuo lake na akasema: “Sukeni 
kwalo nywele” Anasema (mpokezi), “Tukamfunga mafungu matatu na 
tukayatupia nyuma yake”. Na imepokewa pia kwamba Mtume(saw) 
alisema, “Anzeni na pande zake za kulia na mwahala mwa kusujudia”. 

Aliswaliwa na Mtume(saw), kisha Mtume (saw) akakaa kwenye kaburi 
lake na kulia, kisha akauliza, “Nani kati yenu hajaonana na mke wake 
leo?” Akasema Abu Twalha, “Mimi”. Mtume(saw) akamwambia, 
“Shuka kwenye kaburi lake”. (Bukhariy) 

Ammi zake Mtume(saw): 

Mtume(saw) alikuwa na Ammi (baba wakubwa/wadogo) 12, na walio 
udiriki Uislamu ni wanne nao ni: Abi Talib, Abi Lahab, Hamza na 
Abbas. Waliothibiti uislamu wao ni Hamza na Abbas. 


Sayyidna Hamza bin Abdil Muttalib. 

Alikuwa ndugu wa Mtume(saw) katika kunyonya na mkubwa kuliko 
Mtume(saw) kwa miaka 4. Alikuwa akiitwa, “Asadullah wa Asadu 
Rasulihi” yaani, “Simba wa Mwenyezi Mungu na simba wa Mtume 
wake(saw)”. Sababu ya kusilimu kwake ni kuwa Abu Jahal siku moja 
alimtukana Mtume(saw), kijakazi cha Abdallah bin Jad’an akamwona. 
Kisha akaja Hamza akiwa amerudi mawindoni amebeba mishale yake. 
Na alikuwa akirejea mawindoni harudi nyumbani ila baada ya kutufu 
Ka’aba. Akiwapitia Makureshi akisalimiana nao na kuzungumza nao. 
Na alikuwa ni kijana mtukufu miongoni mwa Makureishi na mwenye 
nguvu. Na alipompitia yule kijakazi na Mtume(saw) akiwa 
ameshaondoka kurudi nyumbani, akamwambia, “Ewe Aba Amaara lau 
ungeona yaliyompata mtoto wa ndugu yako kwa Abul-Hakam bin 
Hisham hapa, alimkuta hapa akamwudhi na kumtukana na kumfanyia 
anayoyachukia, kisha akaondoka na Muhammad hakumjibu kitu”. 
Zikampanda ghadhabu Hamza na kwa ile hidaaya aliyoandikiwa na 
Mwenyezi Mungu, akatoka mbio asizungumze na mtu akiwa na hasira 
juu ya Abi Jahl ampige akikutana naye. Alipoingia msikitini 
akamwangalia akiwa amekaa na watu, akamwendea, akamsimamia 
kichwani kwake, akanyanyua upinde na kumpiga nao akamtia jeraha 
kubwa na kumwambia, “Unamtukana? Basi mimi niko juu ya dini yake, 
nasema anayosema, basi nijibu kama unaweza”. Wakasimama Baniy 
Makhzuum kutaka kumnusuru. Abi Jahl akasema, “Mwacheni Abi 
Amaara kwani mimi nimemtukana vibaya mtoto wa ndugu yake”. 
Kukatimia kusilimu kwa Hamza na kumfuata Mtume(saw). Na 
aliposilimu Hamza, walifahamu Makureshi kuwa Mtume(saw) amepata 

utukufu na ulinzi na kwamba Hamza atamlinda, wakaacha baadhi ya 
maudhi kwa Mtume(saw). 

Alisilimu Sayyidna Hamza(ra) mwaka wa pili baada ya Utume na siku 
3 kabla ya kusilimu kwa Sayyidna Umar(ra). 

Sayyidna Hamza ndiye aliyemuua Shayba bin Rabiah siku ya Badr, 
walipotoka mbele ndugu watatu wakasema, “Nani atapigana na sisi 
mmoja mmoja”. Wakatoka vijana wa kiansaar, wakasema, “Hatuwataki 
hawa, bali waje baniy ammi zetu”. Akasema Mtume(saw), “Simama 
ewe Aliy, simama ewe Hamza, simama Ewe Ubayda bin Harith”. 
Walipowakaribia, wakauliza, “Ni akina nani nyinyi?”. Wakawatajia, 
wakasema, “Naam, nyinyi ni watu walio sawa yetu”. Bwana Ubayda 
alikuwa mkubwa akapigana na Utbah, Bwana Hamza na Shayba, na 
Bwana Aliy na Waliid. Ama Bwana Hamza hakukaa ila muda mdogo 
akamwua Shayba, na Bwana Aliy akamwua Waliid, na Bwana Ubayda 
na Utbah kila mmoja alimpiga mwenzake pigo la kuumiza, akafa Utbah 
pale pale na Bwana Ubayda akafariki njiani walipokuwa wanarudi 
Madina. 

Sayyidna Hamza pia ndiye wa kwanza kupewa bendera na Mtume(saw) 
katika vita. Hii ilikuwa baada ya Mtume(saw) kufika Madina 
akawatuma watu 30 katika Muhaajiriin kwenda Sayfil-Bahr. 

Sayyidna Hamza aliuawa kwenye vita vya Uhud na aliyemwua alikuwa 
mtumwa aliyekuwa akiitwa Wahshiy. Mtumwa huyu aliahidiwa kuwa 
ataachwa huru na Bwana wake Jubayr bin Mut-im kama atamwua 
Hamza. Na huyu aliyemwua baadaye alisilimu, lakini Mtume(saw) 
alikuwa akimwambia, aweke mbali uso wake, kisha Wahshiyy alimwua 
Musaylamah (muovu aliyejitangazia Utume) na kusema huenda ikawa 
kafara ya kumwua Hamza. 

Mtume(saw) alihuzunika na kulia sana alipomwona Ammi yake Hamza 
ameuawa na kukatwa katwa, akaapa kuwa na yeye atalipa kwa 
kuwafanyiwa hivyo watu 70, lakini ikashuka aya 126 katika Surat Nahl: 

“na mkilipiza basi lipizeni sawa na vile mlivyo adhibiwa. Na ikiwa 
mtasubiri, basi hakika hivyo ni bora zaidi kwa wanao subiri”. 

Mtume(saw) akasubiri na kuvunja kiapo chake. 

Sahaba Ibn Mas-uud(ra) amesema, “Hatukumwona Mtume(saw) akilia 
zaidi ya tulivyomwona akilia juu ya Hamza alivyouawa na aliuawa 
mwingine na kufanyiwa kama alivyofanyiwa (kukatwa katwa) katika 
Ansaar akiitwa Suhayl. Akaja (dada yake Bibi) Safiyya na nguo mbili 
kwa ajili ya sanda yake. Lakini Mtume(saw) alimkataza kumwona 
ndugu yake. Akarudi na akakabidhi zile nguo mbili. Ikapigwa kura 
baina ya wawili, nguo kubwa akaipata Suhayl na ndogo akapata Hamza, 
akifunikwa kichwani inaonekana miguu, ikifunikwa miguu unaonekana 
uso, Mtume(saw) akamfunika uso na kumwekea majani mabichi 
miguuni mwake. Kisha akaelekezwa Kibla akasimama Mtume(saw) juu 
ya jeneza lake, akalia na kutoa sauti huku akisema, “Ewe Hamza! Ewe 
Ammi wa Mtume wa Mwenyezi Mungu! Ewe simba wa Mwenyezi 
Mungu na simba wa Mtume wake! Ewe Hamza! Ewe mtenda wema! 
Ewe Hamza! Ewe mwenye kuondosha shida! Ewe Hamza! Ewe 
mwenye kuulinda uso wa Mtume wa Mwenyezi Mungu!”, Akalia sana, 
kisha akaletwa mtu mmoja mmoja akimswalia mpaka wakamswalia 
swala 70 (idadi ya mashahidi) na Sayyidna Hamza yuko pale pale. 


Sayyidna Abbas bin Abdil Muttalib 

Alikuwa mkubwa kuliko Mtume(saw) kwa miaka mitatu. Imepokewa 
aliulizwa Sayyidina Abbas(ra), nani mkubwa Mtume(saw) au wewe? 
Akajibu yeye ni mkubwa na mimi nimezaliwa kabla yake. 

Sayyidina Abbas(ra) alikuwa na Mtume(saw) siku ya kuahidiana na 
Ansaar na aliwaambia Ansaar kuwa kama wanaweza kumuhami na 
kuwa tayari kwa ajili ya vita basi wamchukue Mtume(saw) kwao 
(Madina), kama hawawezi basi wamwache. Wakatoa ahadi, pamoja na 
kusema kuwa wanao uwezo wa vita na wana asili ya kupigana vita. 
Mtume(saw) akafunga ahadi nao. 

Alisilimu Abbas mwanzoni, lakini alikuwa akificha Uislamu wake, 
mpaka Mtume(saw) aliwaambia masahaba siku ya Badr, “Mwenye 
kukutana na Abbas asimwue kwani amelazimishwa kuja vitani”. 
Akachukuliwa mateka, hata alipofungwa kama wanavyofungwa mateka 
wengine, Mtume(saw) hakupata usingizi kwa kusikia mguno wa Abbas. 
Mmoja wa masahaba akamwuliza nini kilichokufanya ukeshe, akasema 
kuguna kwa Abbas. Akaenda mtu mmoja na kulegeza kamba yake, 
usiku wa pili alipokuwa hakuusikia mguno wake, akauliza mbona 
sisikii kuguna kwa Abbas? Akasema mtu mmoja, “Nimeilegeza kamba 
yake”. Mtume(saw) akasema, “Basi fanya hivyo kwa mateka wote”. 
Kisha Abbas akajikomboa na kurudi Makka akiendelea kuwa jasusi wa 
Mtume(saw). Kabla kidogo ya Fat-hi Makka, Mtume(saw) alimpelekea 
khabari ahame aje Madina, ili aupate utukufu wa kuhama kwani hakuna 
kuhama baada ya kufunguliwa Makka. 

Mtume(saw) alikuwa akimpenda sana Ammi yake na kusema, “Huyu ni 
ammi yangu, ndugu shakiki (baba mmoja mama mmoja) wa baba 
yangu”. Ilikuwa Mtume(saw) anapokaa huzungukwa na Masahaba 
wake wakubwa, kulia kwake Sayyidina Abubakar(ra), kushoto kwake 
Sayyidina Umar(ra), na mbele yake Sayyidina Uthman(ra). Akitokea 
Sayyidina Abbas(ra) kuja kwa Mtume(saw), Sayyidna Abu Bakr 
akisogea ili akae karibu na Mtume(saw). Imepokewa na Imaam 
Tirmidhiy kwamba alikuja mara moja Sayyidina Abbas(ra) akalalamika 
kwa Mtume(saw) kuwa wana nini Makureshi, wakiwa wenyewe 
wanakuwa na furaha na wakikutana na sisi wanakuwa hawana hayo 
(yaani hawana bashasha wala furaha). Mtume(saw) akakasirika hadi uso 
wake ukawa mwekundu na akasema, “Namwapia Mwenyezi Mungu 
haiingii imani moyoni mwa mtu mpaka akupendeni kwa ajili ya 
Mwenyezi Mungu na Mtume(saw) wake”. Kisha akasema, “Enyi 

watu! Mwenye kumwudhi ammi yangu basi huyo ameniudhi mimi. 
Kwani ammi wa mtu ni ndugu wa baba yake”. Imepokewa na Imaam 
Ahmad kuwa mmoja wa Ansaar alimtaja kwa ubaya baba yake Abbas 
katika zama za ujahiliya, Abbas akampiga kibao. Akaja kwa watu wake 
(na kuwaambia) wakavaa silaha zao na kusema: Wallahi tutampiga 
kama alivyompiga (mtu wetu). Mtume(saw) aliposikia akapanda 
mimbarini na kusema, “Ni mkazi gani wa ardhi mtukufu zaidi kwa 
Mwenyezi Mungu?” Wakajibu, “wewe”. Akasema Mtume(saw), “Basi 
Abbas anatokana na mimi na mimi ninatokana na yeye, 
musiwatukane maiti wetu mukawakasirisha walio hai kati yetu”. 
Wakaja (Ansaar) na kusema, “Tunajilinda kwa Mwenyezi Mungu na 
ghadhabu zako”. 

Imepokewa na Imaam Bukhariy kwamba Sayidna Umar katika ukhalifa 
wake alitawasali na Sayyidna Abbas ili wapate mvua, na wakakubaliwa 
dua yao. 

Alifariki Sayyidna Abbas katika ukhalifa wa Sayyidna Uthman, akiwa 
na miaka 88 na akazikwa Baqii. 

Shangazi zake: 

Mtume(saw) alikuwa na mashangazi 6, nao ni: Aatika, Umayma, 
Baydhaa (au Ummu Hakiim), Barrah, Safiyya na Arwaa. Kumethibiti 
kusilimu kwa Bibi Safiyya na kuna khilafu kwa Aatika na Arwaa. 


Sayyidatna Safiyya bint Abdil Muttalib 

Aliolewa na Harth bin Harb, kisha akafariki na akaolewa na Awwaam 
bin Khuwaylid, ndugu wa Sayyidatna Khadija na kupata mtoto Zubayr 
na Saib. 

Mtume(saw) alimpa fungu Sayyidatna Safiyya(ra) kwenye vita vya 
Khandaq kwa kuwa alimwua yahudi mmoja. 

Alifariki katika ukhalifa wa Sayyidna Umar na kuzikwa Baqii. 

Imepokewa hadithi moja kutoka kwake na Daaruqutniy na alitunga 
mashairi alipofariki Mtume(saw). 


98 



Sayyidatna Fatima. 

Amezaliwa wakati Makureshi wakijenga Ka'aba, naye ni binti mdogo 
kabisa, bali anayependwa zaidi na Mtume(saw) kuliko wengine. 
Aliolewa na Sayyidna Aliy mwaka wa pili tangu kuhamia Madina. 

Imepokewa kutoka kwa Anas-Mwenyezi Mungu amridhie amesema: 
Walikuja Abubakar na Umar kwa Mtume(saw) wa Mwenyezi Mungu- 
rehema na amani zimshukie-kumposa Fatima. Mtume(saw) akanyamaza 
asiwajibu kitu. Wakamuendea Aliy wakamuamrisha kwenda kuposa 
yeye. Aliy anasema: Wakanizindua kwa jambo hilo, basi nikainuka 
nikiburuza shuka langu mpaka nikafika kwa Mtume(saw) wa Mwenyezi 
Mungu-rehema na amani zimshukie-nikamwambia: Niozeshe Fatima. 
Akaniuliza: Unayo mahari? Nikajibu: Ninaye farasi wangu na ngamia 
wangu. Akasema: Ama farasi wako unamuhitajia (katika vita), muuze 
ngamia wako. Basi nikamuuza kwa dirham mia nne na themanini. 
Nikampelekea, akaziweka mapajani mwake na akatwaa kiasi, akasema: 
Ewe Bilali, katununulie manukato. Na akawaamrisha kumtayarisha bi 
harusi, akamtengenezea kitanda chenye tao na mto wa ngozi uliotiwa 
hasho la usumba. Na akamwambia Aliy: Akikujia, usizungumze nae 
lolote mpaka nije. Akaletwa na Ummu Ayman, akakaa katika pembe 
moja ya chumba nami nikiwa katika pembe nyingine. Akaja Mtume wa 
Mwenyezi Mungu(saw) akasema: Njoo hapa ndugu yangu. Ummu 
Ayman akasema: ndugu yako na ilhali umekwisha muozesha binti 
yako? Akajibu: Ndio. Mtume(saw) akaingia ndani na akamwambia 
Fatima: Niletee maji. Akaenda akachukua bilauri kubwa iliyo kuwemo 
ndani, akatekea humo maji. Mtume(saw) akayachukua, akatemea ndani 
yake, kisha akamwambia: Njoo. Akaja, akamnyunyuzia baina ya kifua 
chake na kichwani kwake na akasema: Ewe Mola wa haki! Mimi 
ninamlinda kwako na kizazi chake kutokana na shetani mrujumiwa. 
Halafu akasema: Geuka. Akageuka, akamwagia maji baina ya mabega 
yake na akasema: Ewe Mola wa haki! Mimi ninamlinda kwako na 
kizazi chake kutokana na shetani mrujumiwa. Mtume(saw) akasema: 
Nileteeni maji. Aliy anasema: Nikajua analo likusudia, basi nikainuka 
nikaijaza hero maji, nikamletea. Akayatwaa na kutemea ndani yake na 
akamfanyia Aliy kama alivyo mfanyia Fatima na akamuombea kama 

alivyo muombea. Kisha akasema: ingia nyumbani kwa ahali yako kwa 
jina la Mwenyezi Mungu na baraka zake. 

Imepokewa kuwa Mtume(saw) aliwaombea kwenye harusi yao kwa 
kusema: Mwenyezi Mungu ajaalie kutokana na wawili nyie watoto 
wengi walio wema na akubarikieni. Anasema Anas: Basi wallahi, kwa 
yakini Allah alitoa kutokana nao watoto wengi walio wema. 

Sayyidatna Fatima alipata watoto watano, nao ni: Hasan, Husain, 
Muhsin, Zaynab na Ummu Kulthuum. Zaynab akaolewa na Abdallah 
bin Ja’afar akapata watoto Aliy, Ja’far, Awn, Abbaas na Ummu 
Kulthuum. 

Ummu Kulthum akaolewa na Sayyidna Umar akapata mtoto Zayd. 
Muhsin alifariki mdogo na Hasan na Husain tutawaelezea kwa kirefu 
hapo mbele. 

Sayyidna Aliy(ra) amesema, “Nimemwoa Fatima na sina mimi wala 
yeye chochote zaidi ya ngozi ya mbuzi, tunailalia usiku, na 
tunainyunyuzia maji juu yake mchana, na sina mtumishi zaidi yake”. 
Ataa bin Rabaah amesema, “Alikuwa Fatima binti wa Mtume(saw) 
anakanda unga na kibanio chake cha nywele kikigusa ardhi na beseni.” 

Sayyidna Aliy(ra) alisema kumwambia mtu mmoja, “Ewe mtoto wa 
Abdillah! Je, nikwambie kuhusu Fatima? Alikuwa binti wa Mtume wa 
Mwenyezi Mungu(saw), ndiye mbora wa Ahli bayti wake kwake, na 
alikuwa mke wangu akiendesha jiwe la kusagia mpaka ikaathirika 
mikono yake kwa hilo jiwe. Na akiteka maji kwa kiriba mpaka kiriba 
kikaiathiri shingo (kikaacha alama) yake, na akisafisha nyumba mpaka 
ikatapakaa vumbi nguo yake, na akikoleza moto mpaka akazichafua 
nguo zake na akapata madhara kutokana na kazi hizo.” 

Sayyidina Aliy(ra) alimwambia Bibi Fatima(ra) siku moja, “Wallahi 
hakika nimeteka maji kisimani mpaka kifua changu kinaniuma na 
Mwenyezi Mungu amemletea baba yako mateka wa vita, basi nenda 
kamwambie atupatie mtumishi.” Akasema Bibi Fatima(ra), “Na mimi 
Wallahi nimesaga mpaka imevimba malenge-lenge mikono yangu”. 

100 



Akaenda kwa Mtume(saw) akamuuliza, “Nini kimekuleta ewe binti 
yangu!” Akajibu, “Nimekuja kukusalimia”. Aliona haya kumwomba na 
akaradi. Mumewe akamwuliza, “Imekuwaje?” Akamjibu, “Nimeona 
haya kumwomba”. Wakaenda wote wawili kwa Mtume(saw) na 
akasema Sayyidina Aliy(ra), “Ewe Mtume wa Mwenyezi Mungu! 
Wallahi hakika nimeteka maji kisimani mpaka nimeumwa na kifua”. 
Akasema Bibi Fatima(ra), “Na mimi nimesaga mpaka imevimba 
malenge lenge mikono yangu na Mwenyezi Mungu amekuletea mateka 
na ukunjufu wa hali, basi tupe mtumishi”. Akasema Mtume(saw), 
“Wallahi siwezi kukupeni nikawaacha watu wa Sufa [masikini waishio 
katika baraza ya msikiti wa Mtume(saw)] wakilala na njaa sina cha 
kuwapa. Lakini nitawauza na thamani yake nitawanunulia chakula”. 

Wakaradi, kisha akawajia Mtume(saw) nao wameshajiingiza kwenye 
shuka yao. Shuka yenyewe ilikuwa ndogo kiasi kwamba wakifunika 
vichwa vyao inaonekana miguu yao, na wakifunika miguu yao 
vinaonekana vichwa vyao. Wakavumburuka kutaka kuinuka, 
akawaambia. Hapo hapo mulipo. Kisha akawaambia, “Je, nikwambieni 
bora kuliko muliyoniomba?” Wakasema, “Tuambie”. Mtume(saw) 
akasema, “Maneno aliyonifundisha Jibriil: mnaleta tasbihi 
(Subhaanallah) mara 10, mnaleta tahmidi (Al-hamdulillah) mara 10 na 
mnaleta takbira (Allaahu Akbar) mara 10 baada ya swala. Na mukifika 
sehemu ya kulala, munaleta tasbihi mara 33, tahmidi mara 33, na 

takbira mara 34.hiyo ni bora kwenu kuliko mtumishi”. Sayyidina 

Aliy(ra) akasema, “Wallahi sikuwacha uradi huo tangu aliponifundisha 
Mtume(saw)”. 

Na imepokewa na Sayyidatna Aisha kwamba, “Alikuja Fatima 
akitembea kama utembeaji wa Mtume(saw). Mtume(saw) akasema, 
‘Karibu binti yangu!’ Akamkalisha pembezoni mwake, akamwambia 
kitu kwa siri na Fatma akalia. Nikamwambia, ‘Amekukhusisha 
Mwenyezi Mungu kwa kuzungumza na Mtume(saw) kisha unalia!’ 
Kisha Mtume(saw) akamwambia tena kwa siri na Fatima akacheka. 
Nikasema, ‘Sijaona siku ambayo furaha iko karibu na huzuni kama leo.’ 
Nikamwuliza Fatima alichosema [Mtume(saw)]. Akasema, ‘Mimi sio 
mwenye kutoa siri ya Mtume(saw). Alipofariki Mtume(saw), 

nikamwuliza, akaniambia kwamba alimwambia, ‘Jibriil ananijia na 
Qur-ani kila mwaka mara moja na mwaka huu amenijia na Qur-ani 
mara mbili, na sioni ila ya kuwa ajali (mauti) yangu imekaribia, na 
wewe ni wa kwanza katika Ahli bayti wangu kunifuata. Na mimi ni 
mbora wa mwenye kutangulia kwa ajili yako’. Nikalia kwa hilo, kisha 
akaniambia, ‘ Je, huridhii kuwa wewe ni bibi (kiongozi) wa akina mama 
wa umati huu? Au bibi wa kina mama waumini?’ Nikacheka kwa hilo. 
(Bukhari na Muslim) 

Maimamu Bukhari na Muslim wamepokea Hadithi kwamba 
Mtume(saw) alisema akiwa juu ya mimbari, “Hakika Baniy Hisham bin 
Mughiira wameniomba ruhusa wamwoze binti yao Aliy bin Abi Talib. 
Sitoi ruhusa, kisha sitoi ruhusa, ila kama ibn Abi Talib amwache binti 
yangu na aoe binti yao, kwani yeye (Fatima) ni sehemu yangu, kinanipa 
taabu kinachompa taabu yeye na kinanikera kinachomkera yeye”. Huyu 
aliyeposwa na Sayyidna Aliy wakaja kumwomba ruhusa Mtume(saw), 
ni Juwayriya binti Abi Jahl bin Hisham bin Mughiira. Juwayriya 
alisilimu na akala kiapo cha utii na akaolewa na Itaab bin Asad, na 
kisha akaja kuolewa na Ibaan bin Saeed bin Al-Aas. 

Alifariki Sayyidatna Fatima miezi sita baada ya Mtume(saw) naye 
akiwa na miaka 28, na alikoshwa na Sayyidna Aliy na kuswaliwa na 
kuzikwa usiku. 

Sayyidna Aliy 

Mama yake ni Bibi Fatima bint Asad bin Hashim. Kwa hiyo Sayyidna 
Aliy ni Hashimiy kwa pande zote mbili. Mama huyu alikuwa katika wa 
mwanzo kusilimu na kuhama kwenda Madina. Alikuwa na daraja ya 
mama kwa Mtume(saw). Alipofariki mama huyu, Mtume(saw) 
alimvisha nguo yake, akalala yeye Mtume(saw) kwenye mwanandani 
kabla ya kumlaza kwa mkono wake. Baada ya kuzikwa akaulizwa, 
akasema nimemvisha nguo yangu ili avishwe nguo za peponi na 
nimelala sehemu yake ya kuzikiwa ili apunguziwe kukandamizwa 
(kubanwa) na kaburi. Alikuwa ni mwema mno kwangu katika viumbe 
vya Mwenyezi Mungu baada ya Abi Talib, akalia na kusema, 
“Mwenyezi Mungu akulipe wema ewe Mama, ulikuwa mama bora 
kabisa”. 


Kusilimu kwake 

Alisilimu akiwa na miaka 10, kwani alilelewa na Mtume(saw). 
Amesema Bwana Mujaahid bin Jubayr kwamba katika jumla ya neema 
za Mwenyezi Mungu juu ya (Sayyidna) Aliy bin Abi Talib ni kwamba 
walipata shida (njaa) na (Bwana) Abi Talib alikuwa ana watoto wengi. 
Mtume(saw) akamshauri (Sayyidina) Abbas(ra) waende wakamsaidie 
kwa kumpunguzia mzigo wa watoto. (Sayyidina) Abbas(ra) akakubali. 
Shauri hili lilikubaliwa vile vile na (Bwana) Abi Talib ila alitaka 
aachiwe mtoto wake (Bwana) Aqiil. Hivyo, Mtume wa Mwenyezi 
Mungu(saw) akamchukua (Sayyidina) Aliy(ra) na kumweka kwake, na 
(Sayyidina) Abbas(ra) akamchukua (Sayyidina) Ja'afar(ra) na kumweka 
kwake. (Sayyidina) Aliy akabaki na Mtume(saw) hadi alipopata Utume 
akamwamini na kumsadikisha na kumfuata. 


Kujitoa muhanga kwa ajiliya Mtume(saw) 

Sayyidna Aliy(ra) alijitoa muhanga kwa ajili ya Mtume(saw). Siku 
alipohama Mtume(saw) kwenda Madina, yeye alilala sehemu ya 

Mtume(saw) ili kuwapoteza makureshi walioweka doria nje ya nyumba 
ya Mtume(saw). Sayyidina Aliy(ra) akarudisha amana za watu 
zilizokuwa zimewekwa kwa Mtume(saw) kama alivyoamrishwa, na 
kisha akahama na kukutana na Mtume(saw) akiwa Qubaa. 


Kupanda ntabegani mwa Mtume(saw) 

Imepokewa na Imaam Ahmad, kwamba Sayyidna Aliy alisema, 
“Nilikwenda na Mtume(saw) mpaka tukafika kwenye Ka'aba. 
Akaniambia, ‘kaa (chini)’. Akapanda mabegani kwangu. Nikataka 
kunyanyuka, nae akaona nina udhaifu (siwezi kunyanyuka huku 
nimembeba), akashuka. Akakaa kwa ajili yangu Nabii wa Mwenyezi 
Mungu(saw) akaniambia, ‘Panda kwenye mabega yangu’. 
Akanyanyuka akiwa amenibeba, basi nilihisi kuwa kama ningetaka 
kugusa mbingu ningeweza. Nikapanda juu ya Ka'aba na juu yake 
kulikuwa na sanamu la dhahabu au risasi. Basi nikawa nalitingisha 
kulia na kushoto, mbele na nyuma mpaka nikaling’oa. Akaniambia 
‘Litupe’. Nikalitupa chini, likavunjika kama kinavyo vunjika kioo. 
Kisha nikashuka. Nikaondoka na Mtume wa Mwenyezi Mungu(saw) 
haraka mpaka tukafika kwenye nyumba kwa kuhofia kukutwa na mtu 
yeyote. 

Kupendwa na Mwenyezi Mungu na Mtume(saw) wake na 
kila mwislamu 

Imepokewa na Maimamu Bukhari, Muslim, na Ahmad kwamba 
Mtume(saw) alisema siku ya vita vya Khaybar, “Nitampa bendera 
kesho mtu ambaye Mwenyezi Mungu Atatupa ushindi kwa kupitia 
kwake, anampenda Mwenyezi Mungu na Mtume wake na Mwenyezi 
Mungu na Mtume wake wanampenda”. Wakawa watu wanaulizana nani 
atapewa. Walipopambazukiwa watu, wakaenda kwa Mtume(saw) kila 
mmoja akitarajia atapewa yeye. Mtume(saw) akauliza yuko wapi Aliy 
bin Abi Talib? Akaambiwa anaumwa macho. Mtume(saw) akasema, 
“Mleteni”. Mtume(saw) akamtemea mate kwenye macho yake na 
akamwombea. Akapona kama hakuwa na machungu yoyote, kisha 
akampa bendera. Aliy(ra) akasema, “Ewe Mtume wa Mwenyezi 

Mungu, nipigane nao mpaka wawe mfano wetu (Waislamu)?” Akasema 
Mtume(saw), “Nenda taratibu mpaka ufike kwenye uwanja (ardhi) wao 
kisha walinganie Uislamu, na uwaambie yaliyo lazima juu yao katika 
haki za Mwenyezi Mungu. Namwapia Mwenyezi Mungu, kama 
akimwongoa Mwenyezi Mungu mtu mmoja kwa ajili yako ni bora 
kuliko kuwa na ngamia wekundu”. 

Imepokewa na Sahaba Abi Raafi', huru wa Mtume(saw), “Tulitoka na 
Aliy alipotumwa na Mtume(saw) kuchukua bendera yake. Alipoikaribia 
ngome (ya adui) wakatoka walio kuwamo humo tukapigana nao. 
Yahudi mmoja akampiga (Sayyidina Aliy), ikaanguka ngao yake. Aliy 
akaubeba mlango uliokuweko kwenye ngome, akawa anautumia kama 
ngao yake. Haukuacha kuwa mkononi mwake mpaka Mwenyezi 
Mungu Mshindi, Mtukuka, Akaifungua ngome hiyo kupitia kwake. 
Kisha akautupa yalipoisha mapambano. Basi ungetuona nikiwa na watu 
saba nikiwa wa nane wao, tunajaribu kuugeuza ule mlango tusiweze 
kuugeuza. (Imepokewa na Imaam Ahmad.) 


Imepokewa na Sayyidina Anas bin Malik(ra) kuwa Mtume(saw) 
aliletewa zawadi ya ndege, akapiga bismillah, akala tonge na kusema, 
“Ewe Mwenyezi Mungu niletee unayempenda zaidi katika viumbe na 
ninayempenda (zaidi)”. Akaja Aliy akabisha hodi, nikamwuliza nani 
wewe, akasema Aliy, nikamwambia Mtume wa Mwenyezi Mungu yuko 
ameshughulika ... kisha Mtume(saw) akala tonge na kusema kama 
mwanzo. Akabisha hodi (tena) Aliy, nikamwuliza nani wewe, akasema 
Aliy, nikamwambia Mtume(saw) wa Mwenyezi Mungu yuko 
ameshughulika... kisha Mtume(saw) akala tonge na kusema mfano wa 
hayo. Akabisha hodi Aliy kwa nguvu, Mtume(saw) wa Mwenyezi 
Mungu akasema, “Ewe Anas fungua mlango!” Akaingia, Mtume(saw) 
alipomwona akatabasamu na kusema, “Namshukuru Mwenyezi Mungu 
ambaye aliyekujaalia wewe, kwani nimekuwa nikiomba katika kila 
tonge niletewe kipenzi zaidi kwake (Mwenyezi Mungu) na kwangu 
mimi, basi ukawa ni wewe”. Akasema (Aliy), “Namwapia yule 
aliyekutuma nimekuwa nikibisha hodi mara tatu na Anas ananirudisha”. 
Akauliza Mtume wa Mwenyezi Mungu (saw), “Kwa nini 

hukumfungulia?” Nikajibu, “Nilikuwa nikitamani aje pamoja naye mtu 
katika Ansaar. Mtume(saw) akatabasamu na kusema, “Halaumiwi mtu 
kwa (kuwapenda) watu wake”. 

Imepokewa na Imaam Muslim kwamba alisema Aliy: “Namwapia yule 
ambaye aliyeipasua mbegu na akawaumba viumbe ya kwamba ni ahadi 
ya Nabii asiyesoma(saw) ya kwamba hanipendi mimi ila muumini na 
wala hanichukii ila mnafiki”. 

Imepokewa na Imaam Ahmad, amesema Mtume(saw), “Enyi watu! 
Nakuusieni kumpenda ndugu yangu na mtoto wa ammi yangu: Aliy bin 
Abi Talib, kwani hampendi ila muumini na hamchukii ila mnafiki”. Na 
amesema Sahaba Jabir bin Abdallah(ra), “Hatukuwa tukiwajua wanafiki 
ila kwa kumchukia kwao Aliy. Imepokewa na Imaam Ahmad. 

Ushujaa wake 

Tumeshaona jinsi alivyopigana na Waliid katika vita vya Badr 
akammaliza. Na kwenye vita vya Khandaq alipigana na Amr bin Abdi 
Wudd ambaye alikuwa shujaa mashuhuri katika Waarabu; walimhesabu 
yeye mmoja kuwa tosha ya elfu. Masahaba wote wakakaa kimya. 
Akajitokeza Aliy mara mbili, kila mara Mtume(saw) akimrejesha na 
kumwambia ni Amr. Mara ya tatu akamruhusu apigane naye, akapigana 
naye na kumwua. Tumeona pia kwenye vita hivi jinsi alivyozifungua 
ngome zao na kupigana kishujaa na kubeba mlango kama ngao ambao 
ulikuja kuwashinda watu 8 kuugeuza. Sayyidna Aliy pia alikuwa 
mshika bendera wa Mtume(saw) katika vita vya Badr na vita vingine, 
na hapewi bendera ila aliyekuwa shujaa. 

Alipouawa Sayyidina Aliy(ra), alikhutubu Sayyidna Hasan bin Aliy(ra), 
akasema: “amekuondokeeni mtu ambaye Mtume wa Mwenyezi 
Mungu(saw) alikuwa akimpa bendera; na hakurudi nyuma ila 
Mwenyezi Mungu humpa ushindi. Hakuacha cha njano (dhahabu) wala 
cheupe (fedha) ila dirham 700 alizoziweka kwa ajili ya mtumishi 
wake.” (Imaam Ahmad) 

Elimu yake 

Imepokewa na Imaam Ahmad, alikuja mtu kumwuliza swali Muawiya, 
akamwambia mwulize Aliy kwani yeye ana elimu zaidi. Akasema 
(muulizaji), Ewe Amirul-Muuminina jawabu lako nalipenda zaidi 
kuliko jawabu la Aliy. Akamwambia, Uovu mno uliosema, 
umemchukia mtu ambaye Mtume(saw) wa Mwenyezi Mungu alikuwa 
akimkhusisha na elimu; na hakika alimwambia, “Wewe kwangu ni 
kama daraja aliyokuwa nayo Harun kwa Musa ila hakuna nabii baada 
yangu na alikuwa Umar akiwa na mushkil humrejea yeye.” 

Imepokewa na Imaam Muslim kwamba Sayyidatna Aisha aliulizwa 
kuhusu kupangusa khofu mbili akasema “nenda kwa Aliy ukamwulize.” 
Imepokewa na Imaam Ahmad, kwamba Bwana Saeed bin Musayyib 
amesema, “Hakuna katika masahaba wa Mtume(saw) aliyekuwa 
akisema niulizeni ila Aliy.” 

Sayyidina Aliy(ra) alipopelekwa Yemen na Bwana Mtume(saw) akawe 
Kadhi, alisema, “Ewe Mtume(saw) wa Mwenyezi Mungu! Unanituma 
kwa watu ambao kutakuwa na matukio baina yao na mimi, sina elimu 
ya ukadhi (hukumu)? Akasema Mtume(saw), “Hakika Mwenyezi 
Mungu atauongoza ulimi wako na kuuthibitisha moyo wako”. 
Akasema (Aliy), “Basi sikutetereka katika hukumu baina ya 
(mahasimu) wawili”. (Imaam Ahmad) 


Wakati wa Ukhalifa wake Sayyidina Aliy(ra) alikuwa akisema, 
“Tanabahini mimi si nabii wala sipati wahyi, lakini natumia kitabu cha 
Mwenyezi Mungu na Sunna ya Mtume(saw) kiasi ninachoweza, basi 
nikikuamrisheni kitu katika twaa ya Mwenyezi Mungu, basi ni haki juu 
yenu (yaani lazima) kunitii kwa munayoyapenda na munayoyachukia. 
(Imaam Ahmad) 

Udugu wake na Mtume(saw). 

Katika vita vya Tabuk, Mtume(saw) alimwacha Sayyidina Aliy bin Abi 
Talib(ra) (hakumchukua kwenye vita). Sayyidina Ali(ra) akalalamika 

kwa Mtume(saw) kwa kusema, “Ewe Mtume(saw) wa Mwenyezi 
Mungu! Unaniwacha pamoja na wanawake na watoto wadogo?” 
Akamwambia, Je, huridhii kuwa kwangu kama daraja aliyokuwa nayo 
Harun kwa Musa Isipokuwa kuwa hakuna nabii baada yangu? (Bukhari 
na Muslim) 

Sahaba Abdulla ibn Umar amesema, “Mtume wa Mwenyezi 
Mungu(saw) alifungisha udugu baina ya masahaba wake. Akaja Aliy 
huku akilia, akasema, ‘Ewe Mtume(saw) wa Mwenyezi Mungu 
Umefungisha udugu baina ya masahaba wako na hukufungisha udugu 
baina yangu na yeyote?’ Mtume wa Mwenyezi Mungu(saw) 
akamwambia, ‘Wewe ni ndugu yangu duniani na akhera’”. (Tirmidhiy) 

Mawla (Bwana) wa kila Muumini 

Imepokewa na Imaam Ahmad, kuwa Sayyidna Aliy alisema alipo kuwa 
Rahba, alikuwa akiwaapia wajitokeze wale waliomshuhudia Mtume wa 
Mwenyezi Mungu(saw) siku ya Ghadiir Khum akisema aliyoyasema. 
Basi wakasimama watu 13, wakashuhudia kwamba wao walimsikia 
Mtume(saw) wa Mwenyezi Mungu akisema, “Ambaye mimi ni Bwana 
mtawali wake basi Aliy (pia) ni Bwana mtawali wake.” 

Na asili ya kisa hiki ni hadithi iliyopokewa na Sahaba Barraa bin Azib 
Mwenyezi Mungu amridhie amesema, “Tulikuwa na Mtume(saw) 
safarini, tukashukia Ghadiir Khum, ikanadiwa swala ya jamaa na 
pakasafishwa chini ya mti kwa ajili ya Mtume wa Mwenyezi 
Mungu(saw), akaswali Adhuhuri. Kisha akasema, ‘Si munatambua 
kuwa mimi nina haki zaidi kwa waumini kuliko nafsi zao?’ Wakajibu, 
‘Ndio’. Akachukua mkono wa Aliy, akasema, ‘Ewe Mwenyezi Mungu! 
Ambaye mimi ni Bwana mtawali wake basi Aliy pia ni Bwana mtawali 
wake. Ewe Mwenyezi Mungu! Mfanye rafiki kipenzi yule aliyekuwa 
rafiki kipenzi chake na mfanye adui yule aliyemfanyia uadui’. Baadaye 
(Aliy) akakutana na Umar, akamwambia, ‘Hongera Ewe mtoto wa Abi 
Talib, umepambazukiwa na umechwewa ukiwa Bwana mtawali wa kila 
muumini mwanaume na muumini mwanamke’. (Imaam Ahmad) 

Ucha Mungu wake na kuipa nyongo dunia. 

Imepokewa na Imaam Ahmad kwamba Baytil maal ilijaa mali; dhahabu 
na fedha, Sayyidina Aliy(ra) akaigawa yote isibakie dirham wala diinar, 
kisha akaamuru ikanyunyiziwa maji (baytul maal) na akaswali humo 
rakaa mbili. 

Imepokewa kwamba Sayyidna Mua'wiya bin Abi Sufyan alimwambia 
Bwana Dhwiraar bin Dhamra, “Nitajie wasifu wa Aliy”. Akamwambia, 
“Nisamehe”. Akamwambia, “Bali nitajie wasifu wake”. Akajibu tena, 
“Nisamehe”. Akamwambia, “Sikusamehi”. Akasema, “Ama ikiwa 
hivyo, basi wallahi hakika yeye alikuwa na upeo wa mbali, mwenye 
nguvu, azungumzaye kwa kituo na akihukumu kwa uadilifu. 
Ikichimbuka elimu pembezoni mwake na akitamka kwa hekima kwa 
pande zake zote. Anaionea upweke dunia na mapambo yake na 
akiliwazika na usiku na kiza chake. Wallahi alikuwa ni mwingi mno wa 
machozi, mwenye fikra nyoofu, moyo wake uko mkononi mwake 
(ameumiliki) na akizungumza na nafsi yake. Yakimpendeza katika 
mavazi yale mazito na katika chakula kile kilicho kizito. Wallahi 
alikuwa kama mwenzetu yeyote, tukimuuliza hutujibu na hutuandiliza 
kwa salamu tunapomuendea na hutujia tunapo mualika. Na sisi wallahi, 
pamoja na ukaribu wake kwetu hatumsemeshi kwa haiba na wala 
hatumuanzi kwa maneno kwa ajili ya utukufu wake. Na akitabasamu, 
basi ni mithili ya lulu zilizo tungwa. Akiwaadhimisha wana dini, na 
akiwapenda masikini, na wala hampi matumaini mwenye nguvu katika 
kuendelea na batili yake, na wala hamkatishi tamaa mnyonge kutopata 
uadilifu wake. Na ninashuhudia kwa Allah, nilipata kumuona akiwa 
katika mojawapo ya hali zake, usiku ukiwa umeshusha pazia zake na 
kuzizamisha nyota zake, katika mihrabu yake amezishika ndevu zake 
zikiwa zimeroa machozi, na akilia kilio cha mtu mwenye huzuni na 
kama nilimsikia akisema, ‘Ewe Dunia! Ewe Dunia! Je, wewe ndio 
umenipa mgongo mimi au umenitaka mimi?’ Li mbali mno hilo! Li 
mbali mno hilo! Umghuri mwingine asiye mimi kwani mi mi 
nimekwisha kutaliki talaka tatu zisizo na rejea, kwa sababu umri wako 
ni mfupi na maisha yako ni duni na hatari yako ni kubwa. Ehee najutia 
uchache wa masurufu na ilhali safari ni ya mbali na upweke wa njiani 

(kuelekea kwa Mola wangu)’”. Anasema (Dhwiraar): Basi 
yakambubujika machozi Muawiya mpaka zikalovywa ndevu zake, basi 
hakuweza kuzifuta kwa mkono wa kanzu yake. Na watu wote 
wakaangusha kilio, halafu Muawiya akasema. “Allah amrehemu babie 
Hasan, wallahi alikuwa hivyo, basi je ikoje huzuni yako juu yake ewe 
Dhiwraar?” Akajibu: (Huzuni yangu ni kama) huzuni ya mtu aliye 
chinjwa mwanawe mbele yake, basi yasikatike machozi yake na wala 
isipoe huzuni yake.” 

Imepokewa na Bwana Aliy bin Aqmar kutoka kwa baba yake, kwamba 
alimwona (Sayyidna) Aliy, Mwenyezi Mungu amridhie, akiuza upanga 
sokoni, naye akisema, “Nani ataununua upanga huu? Namwapia yule 
aliyeipasua mbegu (kutoka ardhini, upanga huu) umefanya kazi kubwa 
ya kuuondoshea shida (kuuhami) uso wa Mtume wa Mwenyezi 
Mungu(saw) na kama ningekuwa na thamani ya saruni (shuka ya 
kuvaa) nisingeuuza”. 

Imepokewa na Bwana Mujaahid kwamba alisema (Sayyidna) Aliy, 
“Nilishikwa na njaa kali sana siku moja nikiwa Madina, basi nikatoka 
kutafuta kazi katika nyanda za juu za Madina. Tahamaki huyo ni 
mwanamke mbele yangu akiwa amekusanya ndoo, basi nikajua anataka 
kuteka maji, nikamuendea nikamtekea kila ndoo kwa ujira wa tende, 
basi nikateka ndoo kumi na sita mpaka mikono yangu ikafanya malenge 
lenge. Kisha nikaleta maji na kuyamimina. Halafu nikamuendea, 
nikamuashiria mikono yangu (kutaka ujira), basi akanihesabia tende 
kumi na sita. Kisha nikamuendea Mtume wa Mwenyezi Mungu(saw) 
nikampasha khabari, naye akazila pamoja nami”. 

Alimlaumu mtu juu ya mavazi yake, akasema Sayyidina Aliy(ra), 
“muna nini na mavazi yangu? (Haya) yako mbali na kiburi na yako 
karibu na kufuata mfano wangu kila mwislamu”. 

Kumshirikisha Mtume(saw) kwenye wanyama wake wa 
sadaka. 

Amesimulia Bwana Jabir bin Abdallah katika hadithi ndefu inayotaja 

matendo ya ibada ya Hijja, “.Akachinja Mtume(saw) ngamia 63 

kwa mkono wake na akampa Aliy akawachinja waliobaki na 
akamshirikisha katika wanyama wake wa sadaka. Kisha akaamrisha 
kichukuliwe kipande katika kila ngamia kitiwe kwenye chungu 
vikapikwa, wakala (yeye na Aliy) sehemu ya nyama yake na wakanywa 
mchuzi wake”. (Muslim). 


Yaliyojiri baina ya masahaba. 

Fahamu kuwa inatubidi tuyanyamazie yaliyojiri baina ya masahaba, 
kwani Mtume(saw) amesema, “Wakitajwa masahaba wangu basi 
jizuieni (kuwataja kwa ubaya)”. 

Masahaba walifanya matendo yao kwa jitihada zao, kuna aliyepata ujira 
mara mbili kwa kuwa alisibu (alipatia) haki na yule aliye kosea alipata 
ujira mmoja, hakuna aliyepata madhambi. Na wale walio kosea 
kumepokewa kutubia kwao na kukubali makosa yao kama historia 
inavyo thibitisha hayo na hatuna haja ya kurefusha tukatoka nje ya 
makusudio ya kitabu. 

Hapa tutanukuu baadhi ya maneno ya wanazuoni, amesema Imamu 
Ghazaaliy: “Ni haramu kwa mwenye kutoa waadhi na wengineo 
kuzungumzia kuuawa kwa Husein na hikaya yake na yaliyopita baina 
ya masahaba miongoni mwa ugomvi na uhasama, kwani hayo 
yataamsha chuki kwa baadhi ya masahaba na kuwatia makosani. Na 
ilhali wao ni viongozi wa dini, maimamu wamepokea kutoka kwao kwa 
mapokezi yaliyoungana ( riwaya ) na sisi tumepokea kutoka kwa 
maimamu kwa kufundishwa ( diraaya ), basi mwenye kuwatia makosa 
anajitia mwenyewe makosani katika nafsi yake na kwenye dini yake.” 

Amesema Imamu Ibn Salaah na Imamu Nawawy: “Masahaba wote ni 
waadilifu. Mtume(saw) alikuwa na masahaba 124,000 alipofariki na 

111 




Qur-ani na hadithi zinaeleza wazi uadilifu wao na utukufu wao. Na 
yaliyojiri baina yao kitabu hiki hakihimili kuyataja.” 

Aliulizwa mmoja wao akasema: “Masahaba wa Mtume(saw) wa 
Mwenyezi Mungu ni macho na jicho haliguswi (kwa ndani) na katika 
ubora wa mwislamu ni kuacha yasiyomkhusu.” Mwengine aliulizwa: 

Akasoma aya ya Mwenyezi Mungu hao ni umma ulio pita. 

(Baqarah:134 na 141) hadi mwisho wa aya. 

Aliulizwa Bwana Maymuun bin Mahraan juu ya watu wa Siffiin, 
akasema: “Hizo ni damu ambazo Mwenyezi Mungu amesafisha mikono 
yangu nazo, basi sitaki kuharibu ulimi wangu kwa kuzitaja.” Amesema 
Imaam Abu Zur'a ambaye ni katika walimu wa Imaam Muslim mpokezi 
wa Hadithi: “Ukimwona mtu anavunja hadhi ya sahaba yeyote katika 
masahaba wa Mtume wa Mwenyezi Mungu(saw) basi ujue kuwa yeye 
ni mzandiki kwani Mtume(saw) ni haki, Qur-ani ni haki na aliyokuja 
nayo (Mtume(saw)) ni haki. Na yote hayo yamefikishwa kwetu na 
masahaba na mwenye kuwatia jeraha hakika ametaka kubatilisha Qur- 
ani na Sunna, basi lile jeraha (kosa) linamganda yeye na kuhukumiwa 
kwa uzandiki na upotofu na uongo na ufisadi ndio unao mlaiki (stahiki) 
kwa hakika.” 


Maneno ya Aali Ba Alawiy kuhusu yaliyojiri baina ya masahaba 

Habiib Abdillah Haddaad-Mwenyezi Mungu amrehemu-aliwataja 
Makhalifa waongofu akawasifia sana, kisha akasema: “Mwenye 
kuangalia kwa makini hali ya makhalifa na akawa yeye ana muono wa 
mbali na maarifa kamili, ataona kuwa njia ya Sayyidna Abu Bakr na 
Sayyidna Uthmaan ni moja, kwani imewatawala haya na huruma. Na 
tariqa ya Sayyidna Umar na ya Sayyidna Aliy ni moja, na wao wako 
kinyume na hayo miongoni mwa kutumia nguvu na ukali. Na alipo 
tawalishwa ukhalifa Sayyidna Aliy watu wa Basrah walimwuliza Al- 
Hasan Al-Basriy kwani walidhania kuwa atamtaja kwa ubaya kutokana 
na kupigana kwake vita na watu wa Basrah siku ya Jamal, akamtaja 
kwa wema kinyume na matarajio yao. Na watu wakweli kawaida 
wakimzungumzia mtu wakati hayupo kisha akatokea, maneno yao 

huzidi, hawarai (yaani akiweko wamzungumzie kwa ubaya kinyume na 
akiwa mbele yao) tofauti na wanaochanganya (mambo-wasio wakweli). 
Na inatakiwa mtu asiingie sana kwenye kutalii vitabu ambavyo vinataja 
yaliyojiri kwa Sayyidna Aliy miongoni mwa vita kama Jamal na Siffiin 
na yasiyo kuwa hayo, kwani hupandikiza chuki nyoyoni, na hakuna 
budi atakutana na uchache wa hayo kwenye vitabu. Na mwanachuoni 
akipata mtihani kwa hayo na akahitaji kuangalia tuliyo yataja, basi 
aende mwendo wa kati wala asizame. Na hakika si jengine hata sisi 
tuliangalia kwenye hayo walivofika Zaydiyya pande hizi, wakatuuliza 
baadhi ya vitu na tukawajibu, na muulizaji alikuwa na insafu hata 
alimili kwa tuliyo yasema, na akatamani kukaa kwetu na alikuwa ni 
mwenye cheo kwenye Zaydiyya, na alikuwa amejitolea kuamrisha na 
kukataza. Wakatuambia kwanini mumemtanguliza mwengine juu ya 
baba yenu Aliy bin Abi Talib, tukawaambia, yeye ndiye aliye 
mtanguliza na kumweka mbele kuliko nafsi yake, na sisi 
tukamtanguliza na tukampa utukufu kwa kufuata mwenendo wake. 
Wakasema hiyo ilikuwa tagiyya (kuruhusiwa kusema uongo kwa 
sababu maalum-katika misingi ya kishia), tukasema hakika sisi si mfano 
wake kwenye nguvu, ushujaa na mamlaka yake ikiwa amefanya yeye 
taqiyya, basi ni nani mwenye nguvu na ushujaa kuliko yeye au mfano 
wake? Na kama taqiyya ilivyo mpa wasaa yeye basi na sisi pia inatupa 
wasaa.” 

Habiib Abdillah Haddaad-Mwenyezi Mungu amrehemu-aliwataja 
Raafidhii (shia), akasema: “Wao ni watu wa baatili hawatajwi wala 
kutegemewa kwenye chochote, hata kama wana haki kidogo 
wameichanganya na batili kiasi ambacho (haki) ikawa haina mabaki. Ni 
kama aliyeiweka jibini (cheese) kwenye kinyesi, na inatakiwa mtu wa 
haki awaachilie mbali, na akiona wana chochote cha haki asikikatae, ili 
wasimtolee hoja kwa kukataa kwake ile haki, na pia wakachukua hiyo 
kuwa ni dalili (hoja) kuwa waliyo nayo yote ni haki na yeye anaikataa. 
Na itikadi yao kuwa Sayyidna Aliy anastahiki zaidi ukhalifa, kwani 
yeye angepata ukhalifa baada ya Mtume(saw) angeyapata yale yale 
yaliyo tokea kwenye ukhalifa wake (mfano wa kushindana naye, 
kutofautiana naye na mengine, kwa kuwa ameandikiwa hayo yatokee 
kwake na amesha hukumiwa na Mwenyezi Mungu tangu mwanzo). 

Lakini Sayyidna Abu Bakr watu walimridhia na miongoni mwao akiwa 
Sayyidna Aliy, kwa kutangulia kwake na kupata aliyo yapata alipo 
kuwa ndani ya pango na Mtume(saw) na kwa kuwa yeye aliwaswalisha 
watu kwenye uhai wake (Mtume)-rehema na amani zimshukie. Na yeye 
kwa jitihada yake alimuusia Sayyidna Umar, na Sayyidna Umar 
akajaalia kwenye watu wa Shuura, wamchague katika watu sita na yeye 
Sayyidna Aliy alikuwa kati yao, na inatosha utukufu na sifa ya upekee 
pamoja na kuchelewa ukhalifa wake. Hiyo inakuwa kwake ni ziyada ya 
utukufu, alikuwa Mtume(saw) akimtuma kwenye vita, husema: “Mola 
wangu Mlezi! Usiniache peke yangu”. (Anbiyaa:89) Na wanayoyataja 
Raafidhiiy kwa kumtusi kuwa amenyamazia baadhi ya vitu kwa ajili ya 
taqiyya, basi kunyamaza kwake hakukuwa kwa woga, bali ilikuwa 
kuwabakisha Waislamu na kuchukia kuwakata mapande Waislamu”. 
Na akazungumza zaidi na kuwasema kwa ubaya pamoja na maibadhi, 
akasema: “Maibadhi na Naasibah tunawachukia zaidi kuliko mashia, 
kwani wao wanawachukia Ahlil bayti. Baadhi ya shia katika watu wa 
Madina walimuuliza sharifu mmoja wa Aali Ba Alawiy, unasemaje 
kuhusiana shia na maibadhi? Akasema: Ni kinyesi kilicho gawika 
sehemu mbili. Na tulimuona mwaka tulio hiji sharifu raafidhii akiwa 
amesimama kwa Mtume(saw) akipiga kelele na kusema: Ewe 
Mtume(saw) wa Mwenyezi Mungu! Wametudhulumu na wakatufanyia. 
Na akiomba insafu sana, kutahamaki anataja vitu ambavyo vimepita 
muda mkubwa (yaani ambavyo vimesha tokea miaka chungu nzima 
iliyo pita), kama yaliyo fanywa kwa Sayyidna Aliy na mtoto wake 
Husain. Tukamwonea ajabu. Na katika jumla ya tabia ya Raafidha ni 
wazimu, yanayo julishwa kwa kisa cha mtu kama huyu, hata wakasema 
baadhi ya wanavyuoni: “Lau Raafidha wangekuwa ndege wangekuwa 
tumbusi (ndege wala mizoga - vulture) na kama wangekuwa wanyama 
wangekuwa punda (wabeba mizigo)”. Na akazungumza sana kwenye 
hayo. 

Habiib Aliy Habashy anasema: “Mimi nataraji kila dhambi 
itasamehewa na Mwenyezi Mungu na kufutwa ila kuwatukana 
masahaba na kuwatukana mawalii.” 

Ilisomwa Sahiih Bukhariy kwenye msikiti wa Ba Alawiy na msimamizi 
alikuwa Habiib Abdul Rahman Mash-hoor, na katika walio hudhuria 
alikuwa Sayyid Hasan bin Alawiy bin Shihaabud-Diin, baadaye Habiib 
Ahmad bin Hasan Al-Attaas akaalikwa chakula kwa Sayyid Hasan, 
akasema Sayyid Hasan kumwambia Habiib Ahmad: Ewe Sayyidiy 
Ahmad umewasikia hawa? - akimaanisha wanao soma Bukhariy - 
wanamfanya Sayyid Muawiya na wanamwombea radhi. Akasema 
Habiib Ahmad: Sote tunamfanya sayyid na tunamwombea radhi, je 
halijakufikia neno lake (Mtume(saw)): "Ewe Muawiya! Utatawala amri 
(uongozi) ya umma huu, basi uwafanyie huruma", na akamwombea 
kwa neno lake: "Ewe Mwenyezi Mungu! Mjaalie kuwa ni mwenye 
kuongoza na mwenye uongofu". Na akamwombea pia kwa neno lake: 
"Ewe Mwenyezi Mungu! Mfundishe kitabu (Qur-ani) na hesabu na 
umlinde na adhabu, na ummakinishe (umthibitishe) kwenye miji", 
akauliza Sayyid Hasan: Hizi hadithi zimethibiti kwenu? Akasema 
(Habiib Ahmad): Ndio. Akasema (Sayyid Hasan): Zikiwa zimethibiti 
kwenu na kwangu pia zimethibiti.” 

Habiib Alawiy bin Shihaab amesema: “Msiba mkubwa ni mtu 
kuwazungumzia masahaba na kuwatia makosa masahaba wa 
Mtume(saw) wa Mwenyezi Mungu, nani wewe (wa kufanya hivyo), 
watu wamelelewa na Mtume(saw) mwenyewe (ama wewe umelelewa 
na nani?) Baadhi ya watu wanasema: Ammi Alawiy (yaani mwenyewe) 
anamwombea radhi Mua'wiya, vipi tusimwombee radhi na yeye amekaa 
mbele ya Muhammad bin Abdillah, na akaswali nyuma ya Muhammad, 
na yaliyo jiri baina yake na baba yetu Aliy inatuhusu nini? (kisha 
akanukuu ubeti wa Zubad): 

Na yaliyo jiri baina ya masahaba tunanyamaza, 

na ujira wa jitihada tunauthibitisha. 

Mwenye kupatia ana ujira mara mbili na mwenye kukosea anapata ujira 
mmoja, (kisha akasoma aya): “huo ni umma umepita utapata uliyo 
yachuma na nyie mutapata muliyo yachuma”. Na ilikuwa amali ya 
wazee wetu na salaf wetu hawawasemi vibaya masahaba wa 
Mtume(saw) ... lakini hii ni kutokana na ushakii (uovu wa nafsi na 
matendo) na kunyimwa kheri (kwa hao wanao watukana masahaba). 
Wamesema (yaani Salaf): Mwenye kuwazungumzia kwa ubaya 

masahaba anafariki ugenini. Mwenyezi Mungu atuhifadhi, asije kufa 
mmoja wetu juu ya mwisho mbaya.” 

Amesema Sheikh Abubakr Al-Adany bin Abdallah Aydaroos, 
“Namwapia Mwenyezi Mungu Mtukufu, lau Mwenyezi Mungu 
angemhuisha baba yangu Sheikh Abdallah na mwalimu wangu Sheikh 
Sa’d wakanitajia kuwa Sayyidna Aliy ni bora kwa Mwenyezi Mungu 
kuliko Sayyidna Abubakr Mwenyezi Mungu awaridhie wote wawili, 
nisingerudi nyuma na kuacha itikadi ya Ahlil Sunna na Jamaa kwamba 
Abubakr, Umar na Uthman ni bora kuliko Aliy, Mwenyezi Mungu 
awaridhie wote” 

Maneno ya Sayyidna Aliy kuhusu ukhalifa 

Sayyidna Aliy(ra) alipofika Basra, walimwendea Abdallah bin Al- 
Karaai na Qabas bin Ubaad wakamwambia, “Je, unaweza 
kutufahamisha kuhusu mwendo wako unaoufuata?. Mtu anatawalia 
uongozi na ilhali watu wanapigana wao kwa wao. Je ni ahadi (wasiya) 
wa Mtume wa Mwenyezi Mungu(saw) kwako, tuzungumzie, kwani 
wewe ni mkubaliwa na muaminiwa kwa uliyoyasikia.” Akajibu 
Sayyidna Aliy, “Ama mimi kwamba nina usia kutoka kwa Mtume wa 
Mwenyezi Mungu(saw) katika hilo, hapana (sina). Wallahi, nijapokuwa 
mimi ni wa mwanzo aliyemsadiki, siwi wa mwanzo kumuongopea, 
ningelikuwa nina ahadi ya Mtume(saw) katika hilo, nisingeliwaacha 
ndugu wa Taim bin Murrah (yaani Abu Bakr) na Umar bin Khattaab, 
wasimame juu ya mimbari yake. Ningeliwapiga vita kwa mkono 
wangu hata kama sikupata (silaha) ila kishali changu hiki. Lakini 
Mtume wa Mwenyezi Mungu(saw) hakuuawa na wala hakufa ghafla, 
aliugua kwa siku kadhaa; akijiwa na muadhini akimuadhinia swala, 
naye akimuamrisha Abubakr kuwaswalisha watu. (Akiyafanya yote 
hayo) naye akiiona (akiijua) daraja yangu. Mmoja kati ya wakeze 
alitaka kuiondosha nafasi hiyo kwa Abubakar, Mtume(saw) akakataa, 
akaghadhibika, na akasema, ‘Hakika nyie ni (kama) watu wa Yusuf 
(mlio taka kumfitinisha)! Hebu muamrisheni Abubakar awaswalishe 
watu’. Mwenyezi Mungu alipomfisha Mtume wake(saw) tuliyaangalia 
mambo yetu (ya uongozi), basi tukamchagua kwa ajili ya (kutuongoza 

katika) dunia yetu yule ambaye Mtume wa Mwenyezi Mungu(saw) 
alimridhia kwa (kutuongoza katika) dini yetu. Na swala ndio nembo 
kubwa ya Uislamu na ndio nguzo ya dini. Basi tukampa kiapo cha 
usikivu na utii Abubakar naye akawa ni mstahiki wa hilo. 
Hawakukhitalifiana juu yake watu wawili miongoni mwetu, na wala 
hatukushuhudiana wenyewe kwa wenyewe (kwenda kinyume naye), na 
wala hakumuondolea dhima yeyote. Basi na mimi nikamtekelezea 
Abubakar haki yake na nikaukiri utii wake na nikapigana jihadi pamoja 
nae nikiwa mmoja wa jeshi lake. Na nilikuwa nikitwaa pale anipapo 
(kitu katika Baytul-maal), na ninaenda vitani pale aniamrishapo, na 
ninapiga mbele yake haddi (adhabu ya makosa ya jinai) kwa bakora 
yangu. Alipofishwa, uongozi ukatwaliwa na Umar bin Al-Khattaab 
naye akafuata sera za mtangulizi wake na mwenendo wake aujuao. Basi 
tukampa kiapo cha utii na usikivu Umar na hapana yeyote ambaye 
hakula kiapo. Hawakukhitalifiana juu yake watu wawili miongoni 
mwetu na wala hatukushuhudiana wenyewe kwa wenyewe na wala 
hakumuondolea dhima yeyote. Basi na mimi nikamtekelezea Umar haki 
yake, na nikaukiri utii wake, na nikapigana jihadi pamoja nae nikiwa 
mmoja wa jeshi lake. Na nilikuwa nikitwaa pale anipapo (kitu katika 
Baytul-maal), na nikienda vitani pale aniamrishapo, na ninapiga mbele 
yake haddi (adhabu ya makosa ya jinai) kwa bakora yangu. Na 
alipofishwa, nikaukumbuka nafsini mwangu utangu wangu (katika 
Uislamu), udugu wangu kwa Mtume(saw), na ubora wangu. Nikadhania 
kwamba sitaukosa huo (ukhalifa). Lakini nilichelea Khalifa wa baada 
yake (Umar) asije kutenda dhambi akakutana nayo kaburini mwake, na 
akaitia mashakani nafsi yake na watoto wake kwa sababu ya (dhambi) 
hiyo. Na lau yangelikuwa ni mapenzi yake (Umar) basi 
angelimpendelea mwanawe. Lakini akajiweka mbali na hilo, na 
kuliweka mikononi mwa kikundi cha watu sita katika Makureishi nami 
nikiwa mmoja wao. Kilipokutana kikundi hicho, nikakumbuka nafsini 
mwangu udugu wangu kwa Mtume(saw) na utangu wangu (katika 
Uislamu), nami nikidhania kuwa hawatoniweka kando. Abdurahman 
bin Auf akaanza kuchukua ahadi zetu ya kwamba tutaitii na kuisikia 
amri ya yule ambaye Allah Atamtukuza na Atamtawalisha uongozi 
wetu. Kisha akapiga kwa mkono wake juu ya mkono wa Uthman akala 
kiapo cha utii kwake. Nami nikaangalia shauri langu. Tahamaki utii 

wangu umekwisha kitangulia kiapo changu cha utii na ahadi yangu 
imekwisha twaliwa na mtu mwingine. Basi tukala kiapo cha usikivu na 
utii kwa Uthman. Basi na mimi nikamtekelezea Uthman haki yake na 
nikaukiri utii wake na nikapigana jihadi pamoja nae nikiwa mmoja wa 
jeshi lake. Nilikuwa nikitwaa pale anipapo (kitu katika Baytul-maal), na 
nikienda vitani pale aniamrishapo, na ninapiga mbele yake haddi 
(adhabu ya makosa ya jinai) kwa bakora yangu. Na alipofishwa 
Uthman, nikaangalia shauri langu, tahamaki wale makhalifa wawili 
walioutwaa ukhalifa kwa usia kutoka kwa Mtume wa Mwenyezi 
Mungu(saw) (kuwausia wao) kwa swala, wameshakwenda zao. Na 
huyu ambaye aliyepata ahadi yangu ya kweli naye amekwishapatwa (na 
mauti). Basi hapo ndipo wakanipa kiapo cha usikivu na utii watu wa 
Haramain (Makka na Madina) na watu wa miji miwili hii, (yaani 
Basrah na Koufa)”. Imepokewa na Abu Ahmad Hamza bin Al-Haarith, 
Abul Fadhl bin Khairoon, Daaruqutniy, Ibn Asaakir, Dhahabiy na 
wengine, pia imepokewa na Ibn Al-Samaan kwenye Muwaafaqah. 

Kuuawa kwake: 

Sayyidna Aliy(ra) alikuwa akijua kuwa atauawa, kwani alishaambiwa 
na Mtume(saw) kuwa atauawa hadi damu za shingo yake zitaingia 
kwenye ndevu zake. Na katika baadhi ya riwaya mpaka akimjua nani 
atamwua. 

Imepokewa kwamba alikuja mtu kutoka Muraad (mji aliotoka Ibn 
Muljim) akamwambia akiwa msikitini, “Jilinde, kwani kuna watu wa 
Muraad wanataka kukuua”. Sayyidina Aliy(ra) akasema, “Kila mtu ana 
malaika wawili wanaomhifadhi kwa jambo ambalo halijakadiriwa 
kumfika. Basi ikija Qadari huacha baina ya yule mtu na Qadar. Hakika 
ajali ni ngome madhubuti”. 

Alipigwa panga na Ibn Muljim alipokuwa anatoka kwa ajili ya swala ya 
Alfajiri akiwa Kuufa, siku ya Ijumaa tarehe 17 Ramadhan mwaka wa 
40 tangu Hijra. Akabakia Ijumaa na Jumamosi na kufariki Jumapili. 
Akaoshwa na watoto wake Bwana Hasan na Bwana Husain na Bwana 

Abdallah bin Ja'afar, na akaswaliwa na Bwana Hasan. Alifariki 
Sayyidna Aliy akiwa na umri wa miaka 63. 


Wasiya wake wa mwisho. 

“Enyi wana wa Abdil-Mutwalib! Msizimwage bure damu za Waislamu, 
mkisema ameuawa Amirul-Muuminina. Ehee zindukeni! Msipigane, 
msipigane kwa ajili yangu ila na yule muuaji wangu tu! Angalieni, 
mimi nikifa kutokana na pigo lake hili, basi nanyi mpigeni pigo moja na 
wala msimkate-kate viungo vyake, kwani hakika mimi nilimsikia 
Mtume wa Mwenyezi Mungu(saw) akisema, “Jiepusheni na kukata-kata 
viungo ijapo kuwa ni vya mbwa kichaa”. 


Baadhi ya maneno yake ya Hikma. 

Baadhi ya maneno yaliyochukuliwa kutoka katika mazungumzo na 
hotuba zake ni kama ifuatavyo:- 

Imepokewa kutoka kwa Abdi kheir, kutoka kwa Imamu Aliy, “Si kheri 
kukithiri mali yako na watoto wako, lakini kheri ni kukithiri amali 
(matendo mema) yako na kuwa mkubwa upole wako. Na Dunia haina 
kheri ila ni kwa mmoja wa watu wawili: mtu aliye tenda dhambi naye 
akaidiriki dhambi hiyo kwa kuleta toba. Au mtu aliye yaendea haraka 
mambo ya kheri kuyatenda na wala hasemi ametenda katika ucha 
Mungu na ni vipi aseme ambalo halijapokelewa”. 

Na imepokewa kutoka kwa Muhajir bin Amir amesema, “Alisema Aliy 
bin Abi Talib, Hakika katika jumla ya mambo ninayoyachelea 
(kukufikeni) ni kufuata matamanio na mipango mingi. Basi kufuata 
matamanio kunazuia kuifuata haki, na ama mipango mingi, huko 
kunasahaulisha Akhera. Ehee zindukeni! Hakika Dunia imekwisha 
funga safari ikirudi nyuma. Ehee zindukeni! Na hakika Akhera 
imekwisha funga safari ikija; na kila mojawapo kati ya mbili hizo 
(Dunia na Akhera) ina watu wake. Basi nyinyi kuweni miongoni mwa 
watu wa Akhera na wala msiwe miongoni mwa watu wa Dunia”. 

Imepokewa kutoka kwa Hasan, kuwa Sayyidina Aliy(ra) amesema, 
“Kheri na furaha ni yake mja mwenye kujilaumu (kwa makosa yake), 
aliyewajua watu na watu wasimjue yeye. Hao ndio taa za uwongofu 
ambao Mwenyezi Mungu huwafichulia fitina zote zilizojificha, 
Mwenyezi Mungu atawaingiza kwenye rehema zake. Wao si wenye 
kufichua siri za watu na wala wenye nyoyo kukutavu, wafanyao riya”. 

Na imepokewa kutoka kwa Aaswim bin Dhwamrah, kutoka kwa 
Aliy(ra), “Tanabahini! Faqihi (mwanachuoni wa kweli) ni yule ambaye 
hawakatishi watu tamaa na rehema za Mwenyezi Mungu na wala 
hawapi rukhsa ya kufanya maasi ya Mwenyezi Mungu na wala haiachi 
Qur-ani kwa kuichukia na kufuata kisicho Qur-ani. Na wala hakuna 
kheri katika ibada isiyo na elimu (ya namna ya kuitenda) ndani yake; na 
wala hakuna kheri katika elimu isiyo na ufahamu ndani yake; na wala 
hakuna kheri katika kisomo kisicho na mazingatio ndani yake”. 

Imepokewa kutoka kwa Sha’abiy ya kwamba Aliy(ra) alisema, “Enyi 
watu! Yatwaeni kutoka kwangu maneno haya, lau nyinyi 
mtawaendesha shoti wanyama kuyatafuta mpaka mkawachosha, 
hamtayapata maneno kama haya, ‘Mja asimtaraji na kumtegemea ila 
Mola Mlezi wake na wala asiichelee (asiigopee) ila dhambi yake. Na 
wala asione haya kujifunza kama hajui na wala asione haya 
atakapoulizwa asilolijua kusema sijui. Na jueni ya kwamba subira 
katika imani iko katika daraja ya kichwa kwenye mwili na wala hapana 
kheri kwa mwili usio na kichwa”. 

Na imepokewa kutoka kwa Abdillah bin Abbas kwamba yeye 
amesema, “Sikupata kunufaika na maneno ya yeyote baada ya Mtume 
wa Mwenyezi Mungu(saw) kama kunufaika kwangu na waraka 
nilioandikiwa na Aliy bin Abi Twalib, kwani yeye aliniandikia, ‘A mm a 
baad, hakika mja huchukizwa kupitwa na lile ambalo hakuwa alipate na 
kunamfurahisha kulipata lile ambalo halikuwa limpite. Basi na iwe 
furaha yako ni kwa lile ulilolipata katika mambo ya Akhera yako. Na 
iwe huzuni na majuto yako kwa lile lililokupita katika hayo. Na 
ulilolipata katika Dunia yako, basi usikithirishe mno kulifurahikia, na 

ulilolikosa katika hiyo (Dunia), basi usilihuzunikie mno. Hima yako 
iwe ni (kuyahangaikia) yaliyo baada ya kufa”. 

“Elimu ni bora kuliko mali. Elimu inakulinda wewe na wewe unailinda 
mali. Elimu inakua kwa kuitumia, na mali inapungua kwa kuitumia. 
Elimu ni mtawala, na mali ni mtawaliwa. Sanaa ya mali huondoka kwa 
kuondoka kwake (hiyo mali). Mapenzi ya mwenye elimu ni deni 
linalolipwa na elimu inayomvika utii katika maisha yake, na utajo 
mwema baada ya kufa kwake. Wamekufa walimbikiza mali ilhali 
wangali hai; na wenye elimu ni wenye kusalia muda wa kusalia kwa 
ulimwengu, dhati zao tu ndizo hazipo lakini mifano yao imo mioyoni 
mwa watu”. 

“Elimu inakufa kwa kufa mchukuzi wake (mwanachuoni). Ewe Mola 
wa haki! Hapana, Dunia haitokosa kuwa na aliyesimama kwa niaba ya 
Mwenyezi Mungu kwa hoja ili zisibatilishwe hoja za Mwenyezi Mungu 
na maelezo yake ya wazi. (Watu wa namna hiyo) hao ni wachache 
kiidadi, watukufu mbele ya Mwenyezi Mungu. Kupitia kwao Mwenyezi 
Mungu huzihifadhi hoja zake mpaka wazifikishe kwa wenzao na 
wazipande nyoyoni mwa walio kama wao. Elimu ikawafunulia uhakika 
wa mambo. Basi wakawa laini pale walipokuwa wagumu watanuao 
katika maisha, na wakaliwazika na yale yawatiao upweke watu 
majaahili”. 

“Ama wale wenye kusimama kwa ajili ya Mwenyezi Mungu kwa 
kupitia hoja zake, hao ni makhalifa wa Mtume wake kwa umati wake. 
Kwani wao kutokana na ukamilifu na nguvu ya elimu yao, elimu hiyo 
imewapenyeza kwenye uhakika/uhalisia wa mambo, ikawafunulia, kwa 
ajili hiyo, wakaona kwa macho yao ya moyoni yale yaliyofichikana 
kwenye uoni wa watu majaahili. Na wakasuhubiana na Dunia kwa 
viwiliwili vyao. Roho zao zikijiangika na mahala patukufu mno pa juu 
kabisa. Kwa hivyo basi, wao wako pamoja na watu kwa viwiliwili 
vyao, ilhali roho zao zikiwa pamoja na Mola wao Mlezi zikimsabihi 
pembezoni mwa Arshi pamoja na zile roho tukufu za juu, kama 
alivyosema Bwana na Kiongozi wao, Mtume(saw) wa Mwenyezi 
Mungu-Rehema na Amani zimshukie, “Hakika mimi si kama nyinyi, 

hakika mimi ninakesha nikiwa na Mlishaji anaye nilisha na Mnyweshaji 
anaye ninywesha”. 


Imepokewa kutoka kwa Abi Araakah amesema, “Niliswali swala ya 
Alfajiri pamoja na Aliy(ra) alipotoa salamu, alitema kuliani kwake 
kisha akakaa akiwa na huzuni hata jua lilipokipiga kiambaza cha msikiti 
kiasi cha ute wa fumo akageuza mkono wake na akasema, ‘Hakika 
niliwaona masahaba wa Mtume wa Mwenyezi Mungu(saw) basi leo 
sioni kitu kinacho fanana nao. Hakika walikuwa wakipambazukiwa hali 
ya kuwa watim-tim wa nywele, pekupeku, wenye mavumbi machoni 
kwao, kukiwa na mfano wa kupiga magoti kwa mbuzi. Kwa yakini 
wamekesha wakimsujudia Allah na wakisimama wakikisoma kitabu 
cha Allah. Wakivipumzisha vipaji vya nyuso zao (kutokana na 
kusujudu sana) na miguu yao (kutokana na kusimama muda mrefu). 
Basi wanapopambazukiwa, wakamdhukuru Mwenyezi Mungu 
huyumba-yumba kama unavyo yumba-yumba mti katika siku yenye 
upepo mkali na macho yao yakafurika machozi furi furi mpaka 
zikalowa nguo zao. Wallah watu leo wamo mghafalani”. Kisha 
akainuka, basi hakupata tena kuonekana akicheka kwa uwazi mpaka 
akapigwa na Ibn Muljim. 

Sayyidna Hasan bin Aliy. 

Alizaliwa katikati ya mwezi wa Ramadhan, mwaka wa tatu baada ya 
Hijra. Mtume(saw) alimwadhinia sikioni mwake na akamfanyia aqiqa 
kwa mbuzi mmoja; katika riwaya nyengine mbuzi wawili. 
Alimwamrisha Bibi Fatima apime uzani wa nywele za kichwa chake 
atoe sadaka ya fedha kwa uzani wa nywele hizo. Imepokewa katika 
Bukhari na Muslim kwamba Mtume(saw) alimbeba begani naye 
akisema, “Ewe Mwenyezi Mungu! Hakika mimi nampenda basi na 
wewe mpende”. 

Imepokewa na Imaam Bukhariy, kwamba Sahaba Uqbah bin Harith 
amesema, “Nilitoka na Abu Bakr kwa ajili ya swala ya Alasiri baada ya 
kufariki kwa Mtume(saw) kwa masiku na Aliy akiwa anatembea 
pembezoni mwake. Akamkuta Hasan bin Aliy akicheza na watoto 
wenzake, akambeba shingoni na huku akiwaambia, ‘Nakufidia kwa 
wazazi wangu. Hakika unafanana na Mtume(saw) na hufanani na Aliy’, 
huku Aliy(ra) akicheka”. 

Imepokewa pia na Imaam Bukhariy, kwamba Sahaba Abu Bakrata 
amesema, “Nilimwona Mtume(saw) juu ya mimbari na Hasan bin Aliy 
akiwa pembezoni mwake, akiwaelekea watu na kisha akimwelekea 
yeye (Hasan) na huku akisema, ‘Hakika mtoto wangu huyu ni Sayyid, 
(Bwana) na nataraji Mwenyezi Mungu Mshindi Mtukuka atasuluhisha 
kwaye baina ya vikundi viwili vikubwa vya Waislamu’”. 

Jambo hili lilitokea kama alivyolibashiri Mtume(saw). Alipouawa baba 
yake [yaani Sayyidna Aliy(ra)], alitoka na jeshi la watu 40,000 ambao 
walimpa ahadi ya utii kama walivyompa ahadi baba yake. Lilipo 
karibiana jeshi lake na jeshi la Bwana Muawiya(ra) katika sehemu 
inayoitwa Maskan, akaangalia Bwana Hasan kwa jicho la hekima na 
akaona kuwa vita havitakwisha ila watauawa Waislamu wengi. Yote 
hayo yatatokea kwa sababu yao wao wawili. Akamwandikia Bwana 
Mua'wiya(ra) kuwa anakubali suluhu ya kumwachia yeye utawala kwa 
sharti la kutomuadhibu yeyote aliyekuwa kinyume naye wakati wa baba 
yake miongoni mwa watu wa Iraq, Hijaz na Madina. Akakubali Bwana 
Mua'wiya ila watu 10. Sayyidina Hasan(ra) akamwambia asichukue 


123 




kisasi kwa yeyote, ama sivyo hatomwachia utawala. Bwana 
Mua'wiya(ra) akamtumia karatasi nyeupe na kumwambia aandike 
anachotaka. Wakakubaliana. Na Bwana Hasan akaachia ukhalifa kwa 
ajili ya kuhifadhi damu ya Waislamu isimwagike. Wakawa watu wake 
wanamtukana na kumwambia, “Ewe uliyewaaibisha Waislamu”. Naye 
akiwajibu, “Afadhali aibu kuliko moto”. Wengine wakimwambia, “Ewe 
uliyewadhalilisha Waislamu”. Naye akiwajibu, “Msiseme hayo, mimi 
sijawadhalilisha, lakini nimechukia kuwapiganisha vita kwa ajili ya 
kugombea ufalme”. 

Imepokewa na Muhammad bin Aliy, kwamba Hasan amesema, “Mimi 
naona haya kukutana na Mwenyezi Mungu nikiwa sijatembea kwa 
miguu kwenda kwenye nyumba yake”. Na imepokewa kutoka kwa 
Aliy bin Zayd, “Alihiji Hasan hijja 15 kwa kutembea, na ngamia 
wakivutwa mbele yake. Alitoa mara mbili kwenye mali yake yote 
sadaka; na mara tatu aligawana na Mwenyezi Mungu kwa kutoa nusu 
ya mali yake, hata alikuwa akitoa pea za viatu na kubakia na pea moja. 

Kufariki kwake. 

Alikufa Sayyidina Hasan(ra) kwa kupewa sumu. Aliumwa siku arobaini 
(40). Katika maradhi ya kufa alisema, “Hakika nimepewa sumu mara 
nyingi, lakini sikupewa mfano wa mara hii”. Hata mdogo wake 
Sayyidina Husain(ra) alimwuliza, “ETnamtuhumu nani?” Akamwambia, 
“Kwa nini unaniuliza? EFnataka kumwua?” Akasema, “Ndio”. 
Akamwambia, “Akiwa ninaye mdhania, basi Mwenyezi Mungu ndiye 
Mkali mno wa kuadhibu na kutesa. Na akiwa siye, basi sitaki auawe 
mtu asiye na kosa kwa ajili yangu”. Kisha ikapita hukumu ya 
Mwenyezi Mungu, akafa. Sayyidina Hasan(ra) amefariki mwezi 5, 
mfunguo sita mwaka wa 50 na yasemekana ni mwaka wa 49 na 
akazikwa Baqii-Allah amuwiye radhi. Alifariki akiwa na miaka 47, 
alikaa na Mtume(saw) miaka 7, na alikaa na baba yake miaka 30. 
Aliendelea kuishi miaka kumi baada ya kufariki baba yake. 

Wasiya wake kwa ndugu yake Bwana Husain. 

Imepokewa na Abu Umar kwamba Sayyidina Hasan(ra) alipokaribia 
kufa alimwambia ndugu yake Husain, “Ewe ndugu yangu! Hakika 
alipofishwa Mtume(saw), baba yako aliutamani ukhalifa na akataraji 
awe khalifa wake. Mwenyezi Mungu akamuondoshea na akautawalia 
Abubakar. Kifo kilipo mjia Abubakar(ra) aliurondea pia, ukaondoshwa 
kwake akapewa Umar(ra). Umar(ra) alipofariki akauweka (ukhalifa) 
kuwa ni shura baina ya watu sita naye akiwa ni mmoja wao; na hakuwa 
na shaka yoyote kuwa ataukosa. Ukapelekwa kwa Uthman(ra). 
Alipokufa Uthman akapewa kiapo cha utii kwa huo (ukhalifa). Kisha 
akanyang’anywa mpaka akachomoa panga kuutafuta. Basi 
halikumuongokea lolote katika huo na hakika mimi wallah sioni 
kwamba Mwenyezi Mungu atatukusanyia pamoja sisi Ahlu Bayt utume 
na ukhalifa. Basi sijui ni kipi walichokughuri nacho watu masafihi wa 
Koufa mpaka wakaweza kukutoa.” 

Kizazi cha Sayyidna Hasan 

Kizazi cha Sayyidna Hasan kiliendelezwa na watoto wake wawili, 
Bwana Zayd na Bwana Hasan Muthanna (yaani Hasan bin Hasan). 
Bwana Zayd bin Hasan alipata kizazi kikubwa, na katika kizazi chake 
ni wafalme wa Tabrastan. 

Ama Bwana Hasan Muthanna, alipata mtoto akiitwa Abdallah Al- 
Mahdh aliyepata watoto watano walioenea sehemu mbali mbali za 
dunia, nao ni mabwana Muhammad Nafsul Zakiyya, Ibrahim, Idris, 
Yahya na Musa Al-Juuni. 


Bwana Hasan Muthanna 

Bwana huyu alikuwa ni msimamizi wa wasiya wa baba yake, na 
mwenye kusimamia sadaka za Sayyidna Aliy bin Abi Talib katika zama 
zake. Imepokewa na Al-Haafidh Ibn Mundhir kwamba Hasan 
(Muthanna) bin Al-Hasan (As-sibtw) bin Aliy bin Abi Taalib 
alimwambia mtu mmoja katika Maraafidha: “Wallah, lau Mwenyezi 
Mungu atatumakinisha (atatupa ushindi) juu yenu, basi bila ya shaka 

tungeliikata mikono na miguu yenu, kisha tusingeli ikubali toba yenu”. 
Mtu mmoja akasema, “Kwa nini hamtaikubali toba yao?” Akajibu, 
“Sisi tunawajua vizuri zaidi hawa kuliko nyinyi. Hakika hawa wakitaka 
watakuambieni kweli, na wakitaka watakuongopeeni, na watadai ya 
kwamba hilo linawaongokea katika taqiya. Ee ole wako! Hakika taqiya 
ni mlango wa rukhsa kwa muislamu pale anaposongeka kufanya hivyo 
na akauchelea uovu wa kiongozi. Hapo ndipo atampa kinyume na 
yaliyo ndani ya nafsi yake akiilinda dhima ya Mwenyezi Mungu na 
wala taqiya sio mlango wa fadhila. Hakika si vinginevyo, ubora katika 
kutekeleza amri ya Mwenyezi Mungu ni kusema kweli. Na namuapia 
Mwenyezi Mungu, taqiyya haikufikishwa kuwekwa mahala ambapo 
mja miongoni mwa waja wa Mwenyezi Mungu huwapotezea waja wa 
Mwenyezi Mungu” 

Imenukuliwa kutoka kwa Al-Haafidh Ibn Asaakir kutoka kwa Al- 
Haafidh Al-Baihaqiy hadithi ya Fudhail bin Marzuuq ya kwamba Al- 
Hasan (Al-Muthanaa) bin Al-Hasan bin Aliy bin Abi Taalib, aliulizwa 
akaambiwa, “Hivi Mtume(saw) hakusema, “Ambaye mimi ni 
Mtawala wake, basi na Aliy ni mtawala wake”? Akajibu, “Ndivyo 
hivyo hivyo, lakini wallahi, Mtume(saw) hakukusudia kwa kauli yake 
hiyo uongozi na utawala. Na lau angeli-likusudia hilo, basi 
angeliwaambia wazi hilo, kwani Mtume(saw) wa Mwenyezi Mungu 
alikuwa ni mtoa nasaha mno kwa Waislamu. Na lau suala lingelikuwa 
kama lisemwavyo, basi Mtume(saw) angelisema, “Enyi watu! Huyu 
(Aliy) ndiye mtawala na msimamizi wa mambo yenu baada yangu, basi 
msikilizeni na mtiini”. Wallahi, lau ingelikuwa Mwenyezi Mungu na 
Mtume wake wamemteua Aliy kwa jambo hili (la uongozi) na 
kumfanya kuwa ndiye msimamizi wa masuala ya waislamu baada yake, 
kisha Aliy akaiacha amri ya Mwenyezi Mungu na Mtume(saw) wake, 
basi angelikuwa Aliy ndiye mtu wa mwanzo kuiacha amri ya Mwenyezi 
Mungu na Mtume(saw).” 


Bwana Abdallah Al-Mahdh: 

Aliitwa Al-Mahdh na Al-Kaamil kwa sababu alikuwa ni wa mwanzo 
kukusanya nasabu zote mbili za Sayyidna Hasan na Sayyidna Husain. 

Baba yake ni Sayyidina Hassan bin Hassan bin Aliy bin Abi Talib(ra), 
na mama yake ni Bibi Fatima bint Husain bin Aliy. Na alikuwa 
kiongozi wa Ahlil Bayti wakati wake. 

Imepokewa kuwa Sayyidina Abdulla Al-Mahdh(ra) aliulizwa, “Je 
unapangusa khofu mbili?” Akajibu, “Napangusa juu yake kwani Umar 
alikuwa akipangusa”. Yule muulizaji akasema, “Mimi nakuuliza wewe, 
unapangusa?” Akamwambia, “Hiyo ni ajizi kutoka kwako, nakwambia 
kuhusu Umar unaniuliza rai yangu? Basi Umar ni bora kuliko mimi na 
bora kuliko ujazo wa dunia wa walio kama mimi”. Akaambiwa hii ni 
taqiyya. Akasema, “Sisi tuko baina ya kaburi la Mtume(saw) na 
mimbari (yake). Ewe Mwenyezi Mungu hili ndilo neno langu katika 
uficho na uwazi, basi nisisingiziwe baada yangu. Nani huyu mwenye 
kusema kuwa Aliy alikuwa amelazimishwa (na kuzidiwa nguvu)? Na 
kwamba Mtume(saw) alimwamrisha kitu asitekeleze? Hii inatosha 
kuwa ni uzushi na mapungufu”. 


Bwana Muhammad Nafsul Zakiyya 

Huyu ni mtoto wa Sayyidina Abdalla Al-Mahdh(ra); yeye ni 
Muhammad bin Abdalla bin Hasan bin Hasan bin Aliy bin Abi Talib. 
Imepokewa na Imaam Daaruqutniy, kuwa aliulizwa Muhammad 
mwenye laqabu ya Nafsul Zakiyya juu ya Sheikhain (yaani Abu Bakr 
na Umar) akasema, “Kwangu mimi wao ni bora kuliko Aliy”. 

Bwana huyu alipewa kiapo cha utii na Ahlil bayti baada ya kukutana 
Madina na kumchagua awe Imamu baada ya kudhoofika utawala wa 
Bani Umayya; hata maimamu Abu Hanifa na Malik nao pia 
walimkubali, na ndiyo sababu ya wao kupata mitihani kwa mtawala wa 
wakati huo Abi Ja'afar Al-Mansur. 

Bwana huyu alimpeleka Basrah ndugu yake Bwana Ibrahim, na Bwana 
Idriis akampeleka Maghrib. Bwana Ibrahim akauawa. Ama Bwana 
Idriis akakubaliwa na watu wa Maghrib na akatawala huko yeye na 
kizazi chake. Imepokewa kuwa sababu ya kuenea kwa madhehebu ya 
Imaam Malik Afrika Magharibi ilikuwa ni kuwa watawala wake, ambao 

ni kizazi cha Bwana Idriis, waliitilia nguvu madhehebu yake. Na sababu 
yake ni kuwa alipodhihiri Bwana Muhammad Nafsul Zakiyya 
walikwenda watu kumwuliza Imaam Malik(ra) naye akawaashiria 
wampe kiapo cha utii. Wakasema shingoni mwao kuna utii kwa Abu 
Ja'afar Al-Mansur. Akawaambia, “Hakika mulitoa kiapo cha utii 
mukiwa mumelazimishwa”. 


Mtoto mwengine wa Sayyidina Abdalla (Al-Mahdh) bin Hasan 
Muthanna, ni Bwana Musa Al-Juuni. Huyu aliitwa hivyo kwa sababu ya 
kukoza rangi yake. Yeye alijificha wakati wa vita dhidi ya kaka yake 
Bwana Muhammad Nafsul Zakiyya. Bwana Musa Al-Juuni ndiye babu 
wa Sheikh Abdul Kadir Jeilaniy. 

Sayyidna Husain bin Aliy. 

Alizaliwa tarehe 4 au 5 mwezi wa Shaabaan mwaka wa nne tangu 
kuhama. 

Imepokewa kuwa Mtume(saw) alitoka nyumbani kwa Bibi Aisha, 
akapitia nyumba ya Bibi Fatima, akamsikia Husain akilia, akamwambia 
(Bibi Fatima): "Je, hujui kuwa kilio chake kinaniudhi?" 

Na imepokewa pia kuwa Mtume(saw) alimbeba Husain bin Aliy begani 
kwake huku akisema, "Ewe Mwenyezi Mungu mimi nampenda na 
wewe mpende". 

Imepokewa na Imaam Bukhariy, kuwa mtu mmoja alikuja kumwuliza 
Ibn Umar(ra)? unajisi wa damu ya mbu. Akamwuliza, “Unatokea 
wapi?” Akamjibu, “Iraq”. Akasema (Ibn Umar), “Mwangalieni huyu 
amekuja kuniuliza kuhusu damu ya mbu, na wamemwua mtoto wa 
Mtume(saw), na hakika nilimsikia Mtume(saw) akisema, “Hao ni maua 
mazuri yangu duniani”. 

Imepokewa na Imaam Tirmidhiy kwamba Mtume wa Mwenyezi 
Mungu(saw) amesema, “Hasan na Husain ni mabwana wa vijana wa 
peponi”. Imepokewa pia, Mtume wa Mwenyezi Mungu(saw) amesema, 
“Hawa ni watoto wangu, mwenye kuwapenda, ndio amenipenda mimi”. 

Imepokewa na Imaam Tirmidhiy kwamba Sayyidna Aliy(ra) amesema, 
“Hasan anafanana na Mtume(saw) wa Mwenyezi Mungu baina ya kifua 
na kichwa na Husain anafanana na Mtume(saw) chini ya hapo”. 

Imepokewa na Bwana Abdallah bin Ubeid bin Umeir amesema, 
“Amehiji Husein bin Aliy hijja 25 akiwa anatembea kwa miguu na 
ngamia wake wakivutwa mbele yake”. 

Imepokewa kwamba Bwana Amr bin Al-Aasi(ra) siku moja alikuwa 
kwa Bwana Muawiya(ra) na kilikuwepo hapo kikundi cha watu 
watukufu. Bwana Muawiya akauliza ni nani mtukufu zaidi kuliko watu 

wote kwa baba na mama, babu na bibi, ami na shangazi, mjomba na 
khaloo. Nu'maan bin Ajlaan akajibu, “Ni Hasan na Husein, baba yao ni 
Aliy bin Abi Taalib, mama yao ni Fatima, babu yao ni Mtume(saw), na 
bibi yao ni Bi. Khadija, ami yao ni Ja’afar na shangazi yao ni Ummu 
Haaniy bint Abi Talib, na Mjomba wao ni Al-Qaasim na khaloo yao ni 
Zainab, Mwenyezi Mungu awawiye radhi wote”. 

Aliuawa Bwana Husain siku ya Ashura mwaka wa 61 akiwa na miaka 
58. Kwa hakika sote tunasikitika kwa kuuawa kwake, lakini ni kitu 
ambacho Mwenyezi Mungu amekiandika. Hatupati chochote kwa 
kukitaja zaidi ya maumivu. Imaam Ghazaaliy amesema kuelezea 
kuuawa kwake ni haramu. Kwa hakika masahaba Abdallah bin Umar, 
Abdallah bin Abbas na Abdallah bin Zubayr wote walimkataza asiende 
Iraq. Pamoja na hayo wasiya wa kaka yake ulimwashiria hivyo, lakini 
ilikuwa ni kitu ambacho kimeandikwa lazima kitokee - Mwenyezi 
Mungu amrehemu na atusamehe madhambi yetu. 


Maneno ya Ba Alawiy kuhusu kueleza kisa cha 
Bwana Husain. 

Amesema Habiib Abdillah Haddaad alipo ona kitabu cha Mashraa 
Rawiy ambacho kimejaa tarjama ya masharifu wa Ba Alawiy: "Lau 
kama asingetaja kisa cha kuuawa Husain." 

Amesema Habiib Ahmad bin Hasan Al-Attaas, "Walikuwa Salaf- 
Mwenyezi Mungu awaridhie-wanakataza kuangalia (kwa kusoma) 
yaliyo jiri baina ya masahaba-Mwenyezi Mungu awaridhie-khasa baina 
ya Bani Umayya na Bani Hashim. Na imetufikia kuwa msomaji akifikia 
sehemu inayo taja baadhi ya hayo kwenye kitabu ambacho 
wanakisoma, humwambia: wacha hayo (usisome), jisomee mwenyewe. 
Na imetufikia kuwa Habiib Aliy bin Hasan Al-Attaas (wa Mash-had) 
alipo kuwa akisoma Al-Fusuulul-Muhimma ya Ibn Sabbaagh kwa babu 
yake Habiib Husain bin Umar Al-Attaas, akafikia kisa cha Sayyidna 
Husain, (babu yake) alimwambia jisomee mwenyewe." 

ASILIYAO 


• Imaam Aliy Zainil Abidina 

• Imaam Muhammad Baaqir 

• Imaam Ja’far Saadik 

• Imaam Aliy Ureidhiy 

• Imaam Muhammad bin Aliy Ureidhiy 

• Imaam Isa Naqiib bin Muhammad 

Aali Ba Alawiy ni masharifu, yaani wajukuu wa Mtume(saw) kupitia 
kwa Sayyidna Husain bin Aliy bin Abi Talib. Asili ya kuitwa Ba 
Alawiy, yaani ukoo wa Alawiy ni kwa babu yao anaye itwa Alawiy bin 
Ubeidillah bin Ahmad (Al-Muhaajir) bin Isa (Naqiib) bin Muhammad 
bin Aliy Ureidhiy, bin Musa Al-Kaadhim bin Ja’afar Sadik bin 
Muhammad Baaqir bin Aliy (Zainil-Abidina) bin Husain bin Aliy bin 
Abi Talib. Na Husain pia ni mtoto wa Fatima bint Rasulillah 
Muhammad bin Abdillah (saw). Tutaanza kueleza tarjama yao fupi 
tukianzia kwa Sayyidna Aliy (Zainil Abidina) bin Husain-Mwenyezi 
Mungu awaridhie wote. 


Imaam Aliy Zainil Abidina: 

Alizaliwa tarehe 5 Shaaban siku ya Alkhamisi mwaka wa 37 au 38 
tangu Hijra ya Mtume(saw). Alizaliwa Madina na akalelewa hapo. 
Alikuwa akiitwa Zainil Abidina kwa ajili ya ibada zake. Imepokewa 
kuwa alikuwa akiswali kila siku rakaa elfu moja. Pia alikuwa akiitwa 
Sajjaad kwa sababu ya kusujudu sana. Mama yake alikuwa binti wa 
mfalme Yazdajir wa Uajemi. Walipoleta Waislamu mateka kutoka 
Uajemi, kulikuwa na mabinti watatu wa mfalme, wakataka kuwauza, 
lakini kukatoka ushauri kuwa hawa ni mabinti wa mfalme, 
haitopendeza kuwauza, ila watatiwa thamani, anayeweza atawanunua 
na kuwaoa. Akawachukua Sayyidna Aliy(ra). Mmoja wao akampa 
Sayyidna Abdallah bin Umar, wa pili mtoto wake Sayyidna Husain, na 
wa tatu Sayyidna Muhammad bin Abu Bakr. Wakapata watoto Salim 
bin Abdallah, Aliy bin Husain, na Qasim bin Muhammad. Walikuwa 
watu wa Madina hawapendi masuria, lakini walipopata umashuhuri 
hawa watatu kwa elimu na ucha Mungu, wakaanza na wao kuoa 
masuria. 

Sayyid Aliy (Zainil Abidina) bin Husain alikuwa akiitwa mabaki ya 
upanga, kwani ndugu zake wote waliuawa pamoja na baba yao 
Sayyidna Husain hapo Karbala. 

Imehadithiwa na Sayyidna Jabir bin Abdillah(ra) kwamba Husain 
alikuwa amekaa kwenye mapaja ya Mtume(saw) akicheza naye. Bwana 
Mtume(saw) akamwambia Sayyidna Jabir(ra), “Huyu (Husain) atapata 
mtoto ataitwa Aliy, ikifika siku ya Kiyama patanadiwa asimame mbora 
(pambo) wa wenye kuabudu (Zainil Abidina), atasimama mtoto wake 
(huyu Husain). Na yeye (Aliy) atapata mtoto ataitwa Muhammad 
ukikutana naye mpe salamu zangu”. 

Katika kisa kinachoonyesha utukufu wake, ni kuwa Hishaam bin Abdil 
Malik alipohiji, baada ya kutufu akajitahidi kulibusu jiwe jeusi 
asilifikie, wakamwekea mimbari akakaa akiwaangalia watu, akamuona 
Zainil Abidina naye ni katika wazuri mno wa watu kwa sura, watu wote 
wakampa nafasi hadi akaenda kulibusu jiwe jeusi. Mtu mmoja kutoka 
Shaam akauliza, “Nani huyu ambaye watu wote wanamhishimu na 
kumwogopa kiasi hiki?” Akajibu Hishaam, “Simjui”. Akasema 
Firazdaq, “Lakini mimi namjua”. Akamwuliza mtu wa Shaam, “Ni 


nani yeye ewe Abu Faris?’ 

Kwa ufupi shairi hili linasema: 

Anazijua tambarare za Makka nazo zinamjua, ni mtoto wa mbora wa 
viumbe, kwake yeye ndio inakomelea tabia njema, na kwa jinsi nyumba 
tukufu inavyompenda inakaribia kuugandisha mkono wake akija 
kubusu nguzo zake, yeye ni mtoto wa Fatima ikiwa humjui, na babu 
yake ndio mwisho wa Mitume. ... 

Kwa ukweli linaeleza ubora wake juu ya watu wote wa zama zake, na 
ni fakhari kwa kila anaye nasibika kwake. Hishaam akakasirika na 
kumfunga jela Firazdaq. Zainil Abidina aliposikia alimzawadia dirham 
elfu kumi na mbili, pamoja na kumwambia, “Tusamehe, tungekuwa na 
zaidi tungekupa”. Akajibu Firazdaq, “Sikusema niliyoyasema ila hasira 
iliyonipanda kwa sababu ya Mwenyezi Mungu Mshindi Mtukuka na 
Mtume wake(saw), na siwezi kuchukua kitu kama ujira wake. Zainil 
Abidina akamjibu, “Mwenyezi Mungu atakulipa kwa hayo, ila sisi Ahlil 
bayt tukitoa kitu haturejeshi”. Akaikubali na kuipokea zawadi hiyo. 

Alipokea elimu kutoka kwa baba yake na ammi yake Sayyidna Hasan, 
na masahaba Ibn Abbaas, Miswar bin Makhrama, na Abi Hurayra, na 
mamama wa waumini Safiyya, Aisha, na Ummu Salamah(ra). Vile vile 
alikuwa akienda kwenye baraza ya Bwana Zayd bin Aslam na 
akijitahidi kuwa karibu naye. Sayyid Zainil Abidina alikuwa akisema, 
“Elimu inabidi ifuatwe popote ilipo, na mtu anatakiwa akae kwa 
atakaye mnufaisha kwenye dini yake”. 

Amesema Bwana Yahya Al-Ansariy, “Yeye ni mbora wa Baniy Hashim 
niliyewahi kumwona”. Imepokewa pia kutoka kwa Imaam Zuhriy, 
“Sijamdiriki Madina aliyekuwa bora kuliko yeye”. 

Alikuwa na khofu kubwa ya Mwenyezi Mungu, akitawadha hubadilika 
rangi hadi anakuwa wa njano. Wakimwuliza, “Kumetokea nini?” 
Huwaambia, “Je, munajua mbele ya nani nasimama?” Alipokwenda 
kuhiji akaleta Talbiyya, “Labbayka Allahumma Labbayka.... ” hakuwahi 
kuimaliza ila alizimia pale pale. Mara moja alikuwa akiswali ndani ya 
nyumba, ile nyumba ikaungua na yeye yumo ndani ya swala hana 
khabari, alipomaliza wakamwambia yaliyotokea. Akasema, 
“Ulinishughulisha moto mwengine”. Hata akitawadha hapendi 
atawadhishwe na yeyote. Anakwenda kuchota maji yeye mwenyewe. 
Alikuwa hawachi kisimamo cha usiku, si safarini wala nyumbani. 

Akisikia mtu anamsema kwa ubaya, humwambia, “Ikiwa unayosema ni 
kweli Mwenyezi Mungu anisamehe, na ikiwa unayo sema ni uongo 
Mwenyezi Mungu akusamehe”. Mara moja alikutana na mtu akamtusi 
vibaya, yeye akamwambia, “Yaliyositirika kwako ni mengi zaidi kuliko 
yaliyodhihiri kwako, je unahitaji chochote tukusaidie?” Kisha 

akamtolea nguo yake, akampa, pamoja nayo, dirham elfu moja. Yule 
mtu akaona haya akasema, “Nashuhudia kuwa wewe ni katika watoto 
wa Mtume wa Mwenyezi Mungu(saw).” Akiulizwa kwa nini humtukani 
anayekutukana, husema, “Yeye ameona mabaya yangu, lakini mimi 
sijaona kitu kibaya kwake hata nimtukane”. 

Alikuwa mkarimu sana. Alikuwa akibeba chakula mgongoni mwake 
usiku na kupeleka kwenye nyumba za wahitaji wa Madina bila ya wao 
kujua. Mara kwa mara alikuwa akisema kuwa sadaka ya siri inazima 
ghadhabu za Mola. Hata alipofariki ndio ikajulikana kuwa ni yeye 
ndiye aliyekuwa akipeleka chakula nyumba zaidi ya mia moja. Na 
alikuwa akikopesha au kumuazima mtu pesa husamehe. Kadhalika 
akimwombea mtu ikashindikana hutoa kwenye mali yake akamlipia au 
kumfidia. Pia alikuwa na huruma kwa wanyama na hampigi mnyama 
anayempanda kwenye safari yoyote. 

Pamoja na elimu ya kupambanua mema na mabaya, Mwenyezi Mungu 
alimpa vile vile elimu ladunniy, yaani elimu isiyochumwa kwa 
kusoma, bali itolewayo hiba na Mwenyezi Mungu kumpa mja wake 
amtakaye. Elimu hii hawaipati ila wacha Mungu wa kweli. Sayyidina 
Zainil Abidin(ra) anasema kwa mashairi: 

' ’’ ^ v w w 

U- jyj # 

%■ V * 

Hakika mimi naificha katika elimu yangu johari, 

Ili mjinga asije kuiona hiyo haki akafitinika. 

Na ametangulia kuyasema haya Abal Hasan, 

Kumwambia Al-Husain, na ndio wasiya wa Al-Hasan baada yake. 
Huenda johari moja tu ya elimu lau ningeitoa 

ningeambiwa wewe ni katika waabudu masanamu, 

Na waislamu wangehalalisha damu yangu 

wakiona kuwa kibaya mno wanacho kifanya ni kizuri. 

Na hii siyo ajabu kwani Bwana Mtume(saw) amesema kuwa yeye ni 
mji wa elimu na Sayyidna Aliy(ra) ni mlango wake, na bila ya shaka 
Imaam Aliy Zainil Abidina karithi kwa babu yake. 

Hoja ya kuficha elimu za ndani limepokewa hata na Sahaba Abu 
Hurayra, kuwa alipewa viriba viwili vya elimu, kimoja amekitoa kwa 
watu, na kiriba cha pili kama angekitoa wangemkata shingo yake. 

Sayyid Zainil Abidin(ra) alimdiriki babu yake, Sayyidina Aliy bin Abi 
Talib(kw) kwa miaka miwili, na ammi yake, Sayyidna Hasan(ra), kwa 
miaka 10, na baba yake, Sayyidna Husein(ra), kwa miaka 11. Aliweka 
darasa ndani ya msikiti wa Mtume(saw), na walichukua kwake elimu 
Tabiin wengi, miongoni mwao ni Bwana Said bin Musayyib, na Bwana 
Said bin Jubair. 

Amefariki mwaka wa 92 (riwaya mbili nyengine zinasema 93 na 94), 
tangu Hijra ya Mtume(saw) na alizikwa Baqii karibu na Ammi yake 
Sayyidna Hasan. Na yeye ndiye aliyeendeleza kizazi cha Sayyidna 
Husain. 

Imaam Muhammad Baaqir. 

Alizaliwa Madina siku ya Ijumaa tarehe tatu Safar mwaka wa 57. 
Aliitwa Baaqir kwa sababu alitoboa elimu, yaani alikuwa amezama na 
kupata sehemu kubwa ya elimu. Amepokea hadithi kwa babu zake 
Hasan na Husain, Bibi Aisha, Bibi Ummu Salamah, na masahaba Ibn 
Abbas, Ibn Umar, Abi Said, Jabir bin Abdallah, Samurah bin Jundub, 
Abdallah bin Ja’afar, baba yake, Bwana Sae’ed bin Musayyib na 
wengineo(ra). 

Katika wanafunzi wake ni pamoja na mtoto wake Ja’afar, ndugu yake 
Zayd, Ibrahim bin Ad-ham, Amru bin Diinar, Al-a’mash, Rabia’ Rayi, 
Ibn Jurayj, Awzaai’ na wengineo. Imaam Nasaai amemuhesabu Sayyid 
Muhammad Baaqir katika Mafuqahaa (wataalamu wa fani ya Fiq-hi) wa 
kitabiin. Imepokewa kuwa Khalifa Umar bin Abdul Aziz alipopewa 
uliwali wa Madina, alikuja kwake msikitini (kwani alikuwa na darasa), 
na kumwambia, “Nilikuwa nikijua kuwa uko sehemu hii wakati kama 
huu, na ilikuwa ni wajibu wangu kuja nyumbani kwako, isipokuwa ni 
pupa na shauku yangu kukutana na wewe na kusikiliza maneno yako”. 
Na alipoamrisha Khalifa Umar bin Abdul Aziz kuupanua msikiti, 
aliwafahamisha watu wake wafanye kazi kwa njia ambayo haitovunja 
darasa za Imaam Baaqir. 

Inatosha kuwa ni fakhari kwake kuwa Mtume(saw) amemtaja kama 
tulivyoona katika hadithi iliyopokewa na Sayyidna Jabir(ra). Na 
Sayyidna Jabir(ra) amesema, “Mwenyezi Mungu akanipa umri mrefu 
mpaka nikafikisha salamu za Mtume(saw) kwa Muhammad Baaqir 
kutoka kwa babu yake”. 

Sayyid Muhammad Baaqir alikuwa akiwapa chakula na mavazi ya 
kifakhari ndugu zake na watu wake. Na alikuwa akisema, “Hakuna 
jema duniani kama kuwaunga ndugu”. Alikuwa akitoa sadaka sana 
pamoja na kuwa na familia kubwa na hali yake ya wastani. 

Alikuwa akimpenda Sayyidna Abubakr Siddiik(ra), na akimsifia sana. 
Alikuwa akisema, “Asiye mtaja kuwa ni siddik basi Mwenyezi Mungu 

hawezi kusadikisha maneno yake”. Na alikuwa akisema, “Mimi niko 
mbali mno na mwenye kuwachukia masheikh wawili: Abu Bakr na 
Umar, na lau ningepata uongozi ningejikurubisha kwa Mwenyezi 
Mungu kwa damu za wanaowachukia (yaani kuwaua). Wallahi 
nawatanguliza na nawaombea maghfira. Sikumdiriki yeyote katika 
Ahlil bayt ila anawatanguliza”. Amesema Ibn Fudhayl, Imepokewa 
kutoka kwa Salim bin Abi Hafsa, “Nilimwuliza baba Ja’afar (yaani 
Muhammad Baqir) na mtoto wake, juu ya AbuBakr na Umar, akasema, 
“Ewe Salim! Watangulize na ukae mbali na adui zao, kwani walikuwa 
ni maimamu waongofu”. Amesema Al-Hafidh Dhahabi, “Isnadi ya 
maneno haya ni sahihi. Na Ibn Fudhayl na Salim ni mashia lakini ni 
wenye kuaminika”. 

Kuna khitilafu ya mwaka aliofariki kwa riwaya tatu, 114, 117 na 118H. 
Amezikwa Baqii kwa baba yake. Aliusia akafiniwe kwenye nguo 
aliyokuwa akiisalia. 

Imaam Jaafar Saadik: 


Mashuhuri kama Al-Saadik, yaani mkweli. Alizaliwa Madina, siku ya 
Jumatatu, 10 Rabiul-Awwal mwaka wa 80 (na riwaya nyengine 83) na 
akalelewa hapo. Mama yake ni Bibi Farwah bint Qasim bin 
Muhammad bin Abubakar Siddiik(ra). Na mama wa Farwah ni Bibi 
Asmaa bint Abdulrahman bin Abubakar Siddiik(ra). Hii ndiyo sababu 
alikuwa akisema amenizaa Siddiik mara mbili. 

Amepokea elimu kwa ammi yake Bwana Zayd, na babu yake kwa 
upande wa mama Bwana Qasim bin Muhammad, Bwana Urwah bin 
Zubayr, na maimamu Ataa, Naafi’, Zuhriy na wengineo. Na 
wamepokea kwake watoto wake Musa Al-Kaadhim, Aliy Uraydhiy, na 
maimamu Malik, Abi Hanifa, na Sufyani wawili (Sufyaan bin Uyayna 
na Sufyaan Thawry) na wengineo wengi. Amesema Imaam Abu 
Hanifa(ra), “Sijamuona mwenye Fiq-hi kuliko yeye”. Alitumwa Imaam 
Abu Hanifa na Mfalme Mansur amwandikie maswali magumu kabisa 
kwani watu wamefitinika naye. Akamwandikia maswali 40, akajibu 
kila swali kwa kusema nyie munasema hivi, watu wa Madina 
wanasema hivi na sisi tunasema hivi, mpaka akayamaliza maswali yote 
kwenye majlis moja. Aliwahi kumkataza Imaam Abi Hanifa na kufanya 
Qiyaas 1 na kumwambia wa kwanza aliye fanya Qiyaas ni Iblis. 
Akamjibu Imaam Abu Hanifa kwamba nafanya Qiyaas kwenye mas-ala 
yasiyo na nassi (ya Qur-ani au Hadithi). Akamwambia: Kama ni hivyo 
basi hamna tatizo (si vibaya). 

Imepokewa kwake Imam Jaafar Saadik kuwa amesema, “Ewe Salim! 
Mtu anamtukana babu yake? Abubakar(ra) ni babu yangu, na sitegemei 
shafaa (maombezi) ya Aliy(ra) ila nataraji mfano wake kwenye shafaa 
ya Abubakar(ra)”. Imepokewa pia kuwa alipotaka kuondoka Abbas Al- 
Hamadaani kutoka Madina, alimzuru Ja’afar bin Muhammad, (Ja’afar) 
akamwambia, “Nategemea kuwa wewe ni katika watu wema wa mji 


huu ni msingi miongoni mwa misingi ya elimu ya Fiq-hi, ambao ni mizani 
ya kulipima jambo au suala ambalo halina ufafanuzi ndani ya Qur-ani au hadithi na 
jambo au suala lililo tajwa ndani ya Qur-ani au Hadithi, kwa kulingana sababu 

wenu, basi wafikishie haya, kuwa mwenye kudai kuwa mimi ni Imaam 
ambaye ni lazima kufuatwa kwa kutiiwa basi mimi niko mbali na yeye, 
na mwenye kudai kuwa mimi ninajiweka mbali na Abubakar na Umar 
basi mimi ni mbali mno na yeye”. 

Alifariki siku ya Jumatatu kati kati ya Rajab mwaka 148 na akazikwa 
Baqii alipozikwa baba yake, babu yake na Sayyidna Hasan. 

Imaam Aliy Ureidhy: 

Alizaliwa Madina na kukulia hapo, na akasuhubiana na baba yake 
mpaka alipofariki akahamia Ureidh, maili 4 kutoka Madina na kufariki 
hapo, na kaburi lake ni mashuhuri. 

Ametajwa na Haafidh Dhahaby na Haafidh Ibn Hajar Asqalani na 
wengine. Amepokea kwa baba yake Ja’afar Saadik na ndugu yake 
Musa Al-Kaadhim, na Sufyaan Thawri na wengine. Wanafunzi wake ni 
pamoja na watoto wake Muhammad na Ahmad, Imaam Ahmad Al- 
Bazziy mwenye Qima, Salamah bin Shabiib, na Nasr bin Aliy 
Jahdhamiy na wengine wengi. Alipata umri mrefu mpaka wajukuu 
wakasoma kutoka kwa babu. Yeye ndiye mtoto wa mwisho wa baba 
yake na mwenye umri mrefu. 

Amefariki mwaka 220H. 

Imaam Muhammad bin Aliy: 

Alizaliwa Madina na akalelewa na baba yake na akakaa naye mpaka 
alipofariki ndipo akahamia Basra. Walimpenda watu wa Basra kutokana 
na tabia zake njema kabisa. Alikuwa mcha Mungu na karimu khasa 
kwenye kulisha chakula, mwenye kujitolea kwa aliye muhusu na asiye 
muhusu. Jambo jengine muhimu ni kuwa alikuwa mwenye kukubaliwa 
shafaa akimwombea mtu. 


146 



Imaam Isa Naqiib: 

Alisoma Fiq-hi na elimu nyengine za dini, na alikuwa mwenye ufasaha 
na mwenye kukubaliwa kwa watu mpaka wafalme. Alikuwa akiitwa 
macho bluu kwa sababu ya umanjano kwenye macho yake, na akiitwa 
pia Mrumi. Ama kuitwa Naqiib, ni kwa sababu alikuwa ni mdhamini, 
mwangalizi na kiongozi wa masharifu. Alikuwa akifuata madhehebu ya 
Sunni, na aqida yake ilikuwa ni ya kisunni. 

Amemtaja Bwana Ibn Uqbah kwenye kitabu chake Umdatul-Taalib. 
Amefariki Basra. 

WAASISIWA BA ALAWIY 

• Imaam Al-Muhaajir Ahmad bin Isa 

• Imaam Abdallah bin Ahmad bin Isa 

• Imaam Aliy bin Alawiy Khaali Qasam 

• Imaam Muhammad bin Aliy Saahib Mirbaat 

• Al-Faqiih Al-Muqaddam 

• Tasawwuf 

• Tariqa ya Aali Ba Alawiy 

Imaam Ahmad Al-Muhaajir ila Allah: 

Huyu ni Imamu mwenye kutegemewa, asiye na tamaa na ulimwengu na 
mwenye kudumu juu ya ibada. Alikuwa pia mtoaji waadhi na mwenye 
ulimi wa ufasaha. Hata alipotawala ndugu yake Bwana Muhammad bin 
Isa baadhi ya vitongoji vya Iraq alikuja akampa mawaidha makubwa, 
hakuwacha kumpa waadhi hadi akaacha utawala. Imaam Ahmad bin Isa 
alikuwa na cheo kikubwa na mali nyingi Iraq, lakini haikumshughulisha 
na ibada na kuwaongoza walio potea. 


Kuhamia kwao Hadhramout: 

Mtu wa kwanza kuhamia Hadhramout alikuwa ni Imaam Ahmad bin Isa 
na hapa tutaeleza sababu ya kuhamia Hadhramout. 

Iraq ilikuwa ni nchi ambayo imeendelea kielimu, si elimu tu za dini, 
bali lugha, falsafa, unajimu, hisabati na nyenginezo. Pamoja na 
kuendelea kielimu ilikuwa pia ni sehemu ambayo imejaa fitna, vita kila 
kukicha, na ugomvi wa kiitikadi na kifikra. 

Kilichozidisha zaidi ni kudhoofika kwa wafalme na kuzama kwao 
kwenye matamanio na kutojishughulisha na raia, hata vikadhihiri 
baadhi ya vikundi vya watu weusi ambavyo vilieneza ufisadi wa kila 
aina na kuwaua watu, kuwateka na kuwauza wanawake wa kiislamu 
kwa dirham mbili, wakavunja misikiti na wakachoma moto mji. 
Wakatawala Basra na baadhi ya miji iliyo karibu nayo. Mwaka wa 307 
kikadhihiri kikundi kibaya zaidi Qaraamita. Wakaingia Basra, wakaua, 
wakateka, wakaiba na wakahalalisha yaliyo haramu, hata baadhi ya 
wakazi walijitupa kwenye mito wakafa wengi. Na hawa walikuwa ni 
mabaki ya kikundi cha mwanzo, kwani waliposhindwa vita na watawala 
wa kibani Abbas, wakajikusanya chini ya uongozi mpya wa Qarmatiy, 
na asili yao ni Bahrain na fitna yao ilianza tangu mwaka 286. 

Hapa Imaam Ahmad bin Isa akaangalia kwa jicho la hekima, na kuona 
ni lazima kuhama kutoka Iraq, akitekeleza amri ya Mwenyezi Mungu 
inayosema: 

^ s * 

i , 0 * X 

“Basi kimbilieni kwa Mwenyezi Mungu” (Dhaariyaat:50) 

akawakusanya jamaa zake na ndugu zake, akawatolea waadhi na 
kuwafahamisha uharaka wa kuondoka duniani, na akawatia mapenzi ya 
kuitamani akhera na neema yake itakayo dumu. Na akawanasihi 
kuhama Iraq kutokana na fitina zilizodhihiri na akawaambia, ni lazima 
kuhama kutoka miji hii kwa sababu ya kuzuka humo bidaa na watu 
waovu. Wakaikubali ishara yake walioandikiwa uongofu, na 
wakajitayarisha na safari. Alimwacha mtoto wake Bwana Muhammad 
kusimamia mali zake naye alibaki hapo hapo Basra hadi akafariki na 
kizazi chake kiko huko. 

Imamu Al-Muhaajir akaanza safari yake mwaka wa 317 akiwa na watu 
kama 70. Katika waliohama pamoja naye ni mtoto wake Bwana 
Abdallah, watoto wawili wa ammi zake Bwana Muhammad bin 
Sulayman, babu wa masharifu wa kiahdal, na wa pili Bwana Ahmad 
Qudemi; babu wa masharifu wa Qudemi. Pia walitoka pamoja naye 
mtumishi wake Mukhaddam na huru wake wawili: Mukhtar na 
Shawiyh. Wakaelekea Madina, wakakaa huko mwaka mzima. Na 
mwaka huu yaani 317, Qaraamita walifika Makka na kueneza fitna 
yao. 

Katika mabaya waliyoyafanya Qaraamita ni kuvunja heshima ya 
Haramain, wakawaua mahujaji na wakawatupa kwenye kisima cha 
Zamzam; wakavunja majumba ya watu, wakaiba, na kuwateka 
wanawake na watoto, na wakachukua vilivyomo ndani ya Ka’aba 
miongoni mwa makandili, nguo na milango. Na kubwa zaidi wakalitoa 
jiwe jeusi na kuondoka nalo kwenda kwenye mji wao, wakitegemea 
kuwa watahamishia Hijja huko. Walijaribu kutoa miizab wasiweze. Na 
hawakusimama Arafa mwaka huo ila watu kidogo, na wengi walijificha 

kwenye majabali. Kisha mkubwa wao akapata ugonjwa mbaya, mpaka 
viungo vyake vikapuputika na akafa. Baada ya miaka 20 lile jiwe 
likarudishwa walipoona hawana njia ya kuhamisha Hijja iwe kwao. 

Tukiradi kwa Al-Muhaajir na watu wake, walihiji mwaka 318, pamoja 
na kukosa kuligusa Jiwe Jeusi, na wakaona hawawezi kukaa Haramain. 
Wakawa daima wanamwomba Mwenyezi Mungu awaonyeshe 
panapofaa kuishi katika miji. Kisha Mwenyezi Mungu akawapa maono 
ya moyo ( ilhaam ) kuwa Yemen ndio sehemu inayo faa, kwa kuwa ipo 
mbali na fitina na mitihani, pamoja na hadithi zilizo pokewa kutoka 
kwa Mtume(saw). Miongoni mwa hadithi hizo ni hizi zifuatazo: 

1. Zikizidi fitina basi juu yenu (kuhamia) Yaman. 

2. Juu yenu (kuhamia) Yaman zikizidi fitina, kwani watu wake ni 
marahimu na ardhi yake imebarikiwa na ibada ndani yake ina 
ujira mkubwa. 

3. Ewe Mwenyezi Mungu tubarikie kwenye Shaam yetu! Ewe 

Mwenyezi Mungu tubarikie kwenye Yaman yetu! 

Wakamwambia na Najd je? Mtume(saw) akaradia: Ewe 
Mwenyezi Mungu tubarikie kwenye Shaam yetu! Ewe 
Mwenyezi Mungu tubarikie kwenye Yaman yetu! 

Wakamwambia tena na Najd je? Akasema, “Huko kutakuwa na 
mitetemeko na fitina”. (Bukhari) 

4. Na imepokewa katika Sahiihain, kwamba Mtume(saw) aliashiria 
Yaman, na kusema Imani ipo hapa kwa sasa. 

5. Wamekuja watu wa Yaman wana mioyo safi, wana twaa (kutii) 
bora, Imani ina asili ya Yaman, fiq-hi ina asili ya Yaman, na 
hekima ina asili ya Yaman. (Bukhari na Muslim) 

6. Katika Bukhariy: Wamekujieni watu wa Yaman wenye vifua 
laini na nyoyo laini, Imani ina asili ya Yaman na hekima ina 
asili ya Yaman, na ufakhari na kiburi kiko kwa watu wa ngamia, 
na utulivu na heshima viko kwa watu wa mbuzi. 

7. Imani iko hapa, na akaashiria Yaman, na ukukutavu (uzito wa 
mioyo) uko kwa wapiga mbinja machungani na mashambani, 

kwenye asili ya mikia ya ngamia ambapo patakapo chomoza 
pembe za Sheitani wa Rabia na Mudhar. (Bukhari) 

Na hadithi nyengine nyingi zisizo kuwa hizi. Kuna vitabu vilivyo 
kusanya fadhila za Yemen, kama kitabu “Bahjatul-Zaman fi akhbaaril- 
Yaman ”, na “Qurratil-Uyuun fi akhbaaril-Yaman al-Maymun ”. 

Wakatoka Imaam Al-Muhaajir na watu wake kuelekea Yemen, Babu 
wa Ahdal akatua Waadiy Sihaam, na Babu wa Qudemi akatua Waadiy 
Surdud. Ama Imaam Al-Muhaajir akaendelea na safari na mtoto wake 
na watumishi wake wakihama mji hadi mji, hadi akafika Hadhramout. 
Mji wa kwanza alioshukia ulikuwa Hijrain. Hapo akatulia kidogo, 
akanunua ardhi, akanunua mitende. Baadaye akaamua kuhama na 
kumwachia huru wake Shawiyh, akafikia kitongoji cha Bani Jushayr. 
Hapo hakukaa sana, akaendelea hadi akafikia Waadiy Husayyisa na 
kufanya hapo kuwa makazi yake. Akanunua sehemu kubwa ya ardhi, 
akaishi hapo hadi kufariki na kuzikwa hapo. Hivi sasa sehemu hii 
inaitwa Shiib Ahmad, kwa jina lake Imaam Ahmad bin Isa. 

Hadhramout wakati alipokuja ilikuwa na masunni na maibadhi, ila 
maibadhi ndio walio kuwa na nguvu. Baadaye maibadhi walihama mji 
na kuelekea Oman. Yakaenea Hadhramout madhehebu ya Imaam 
Shafiy, na Aqida ya Sunna na Jamaa. Mabadiliko hayo yalitokea 
kutokana na kukubaliwa kwake na wakaazi wa sehemu hizo. Mwenyezi 
Mungu akajaalia kizazi chake kikasalimika na fitina za Iraq, za 
kuafikiana na mashia katika itikadi zao potofu. Wakawa watoto wake 
na kizazi chake ndio viongozi wa dini na nguzo za Hadhramout. Katika 
waliofanya kazi kubwa ya kuendeleza aqida ya Sunna ni Sheikh Salim 
Ba fadhl. Na baada yake akaendeleza harakati hizo Al-Faqiih Al- 
Muqaddam. 

Amefariki Imaam Ahmad bin Isa Al-Muhaajir mwaka 345 Hijriy, na 
kuzikwa Husayyisa, na kaburi lake ni maarufu na linakusudiwa kwa 
ziyara. 

Maneno ya baadhi ya Ba Alawy kuhusu Al-Muhaajir. 

Habiib Abdillah Haddad : “Watu wawili wana hisani kubwa juu ya Aali 
Ba Alawiy: Sheikh Ahmad bin Isa kwa kuwatoa kwenye bid-a na fitna, 
na Al-Faqiih Al-Muqaddam akawahifadhi na kubeba silaha na Ukabaila 
( U’muumiyya )”. 

Habiib Abdallah bin Umar bin Yahya : “Yeye ni mbora wa wote 
waliokuweko kwenye bonde (la Hadhramout) kwa elimu, matendo na 
ukaribu kwa Mtume(saw). Hakika himma ya Sayyid Ahmad bin Isa ni 
kuwa asirudi yeyote katika kizazi chake Iraq, na kama yupo basi 
hakudumu muda mrefu”. 

Ametaja pia Habiib Abdallah bin Umar bin Yahya kwamba Sayyid 
Ahmad bin Issa alikuwa na maisha ya raha na ufakhari hata akitaka 
mmoja wao kwenda kujisaidia, hukaa vijakazi wakimsubiri na vyetezo 
vilivyojaa udi na sandal na (manukato) mengine, yenye kima (thamani) 
ya diinar chungu nzima na hayo ni kwa mara moja tu. 

Imaam Abdallah bin Ahmad bin Isa. 


Huyu ndiye mtoto wa Al-Muhaajir aliyeendeleza kizazi chake katika 
miji ya Hadhramout. 

Alizaliwa Basra, na alisafiri na baba yake kuja Hadhramout. Akachukua 
elimu kwa baba yake na maulamaa walio kuweko wakati huo. Alipohiji 
akakutana na Sheikh Abu Talib Al-Makkiy mwandishi wa Quut al- 
Quluub, na akasoma kwake na kupata faida kubwa kielimu. 

Imaam Abdallah alikuwa ni mtu mwenye unyenyekevu mkubwa, hata 
alibadili jina lake na kujiita Ubaidillah (kijimja cha Allah) na likawa 
mashuhuri kwake kuliko la mwanzo. 

Baada ya kufariki baba yake alihamia Sumal, akaowa huko na kupata 
mtoto akamwita Jadiid. Na alikuwa na watoto wawili kabla wa mama 
mmoja, Basriy aliyezaliwa Basra, na Alawiy ambaye ndiye aliye- 
endeleza kizazi chake. Kizazi cha Bani Basriy na Bani Jadiid kilikatika 
wakati wa Al-Faqiih Al-Muqaddam pamoja na kuwa walitoka 
wanachuoni na wachamungu wengi sana katika kizazi chao. 

Watoto wake walikaa kidogo Sumal kisha wakahamia Bayt Jubayr na 
wakajenga msikiti wa Taqwa hapo, na walikuwa na kitongoji, sehemu 
inayoitwa Alawiyya. Masharifu hawa, pamoja na watoto wao na 
wajukuu wao, wakati wakikaa Bayt Jubayr, walikuwa wakiingia na 
kutoka mji wa Tariim. Walipendezewa na hali ya hewa ya mji wa 
Tarim, pamoja na ardhi yake na maji yake. Walivutiwa zaidi na kuona 
watu wa Tarim wameshughulika na kutafuta elimu na wenye fahamu 
nzuri. Hivyo wakaanza kuweka mahema yao na hatimaye kuhamia 
hapo. Mwanzo wa kuishi kwao Tariim ilikuwa mwaka 521. Wa 
mwanzo kuishi hapo ni Imaam Ali (Khaali Qasam) bin Alawiy bin 
Muhammad bin Alawiy bin Ubeydillah bin Ahmad bin Isa, pamoja na 
ndugu zake na jamaa zake kutoka Bani Basry na Bani Jadiid. 

Mji wa Tariim ulipata dua za Sayyidna Abu Bakr(ra). Baada ya kufariki 
kwa Mtume(saw), iliritadi miji mingi katika Bara Arabu. Miongoni 
mwa miji kidogo sana ambayo ilibaki juu ya Uislamu ni mji wa Tariim. 

Sayyidna Abubakar(ra) akauombea dua tatu: waongezeke watu wema 
ndani ya mji huo, Mwenyezi Mungu atie baraka kwenye maji yake, na 
usizimike moto wake hadi siku ya Kiyama. Moto uliokusudiwa hapa 
usizimike ni moto wa imani katika nyoyo za watu wa Tarim, kwamba 
imani zao zisiharibike hadi siku ya Kiama. Na dalili za qabuli ya dua 
yake iko wazi kwa kila mwenye imani na mapenzi ya kweli ya dini 
yake. 


Kuthibitishwa nasabu yao. 

Baada ya wajukuu wa Imaam Ahmad bin Isa kufanya maskani yao 
Hadhramout na kudhihiri kwa usharifu wao, baadhi ya watu wa 
Hadhramout walitaka wathibitishiwe nasabu yao kwa hoja za kisheria 
na dalili zilizoridhiwa. Akasafiri Imaam Ali bin Muhammad bin Jadiid, 
mwanachuoni mkubwa wa wakati huo na pia mjukuu wa Imaam Al- 
Muhaajir, kuelekea Iraq, akathibitisha nasabu yao na akachukua 
ushahidi wa watu 100 waadilifu waliokusudia kwenda Hijja mwaka ule. 
Kisha akaenda Makka na kuwashuhudisha watu wa Hadhramout 
waliokuja kuhiji mwaka huo. Mahujaji hawa waliporudi Hadhramout 
wakatoa ushahidi wao juu ya kuthibiti kwa nasabu ya Bani Ahmad na 
silsila yao kwa Mtume Muhammad(saw). 

Imaam Aliy bin Alawiy (Khaali Qasam). 

Kama tulivyotangulia kusema huyu ndiye wa kwanza katika Bani 
Alawy kuhamia Tariim. Alihamia mwaka 521 pamoja na ndugu zake 
na watoto wa ammi zake. 

Sababu ya kuitwa Khaali Qasam ni kuwa alinunua ardhi, akaotesha 
mitende mingi kwenye ardhi hiyo, na akaiita Qasam. Jina hili lilitokana 
na jina la ardhi yao iliyoko Basra. Akaotesha mitende, watu wakaanza 
kukaa na ukawa mji, alikuwa akienda Qasam wakati wa mavuno ya 
tende. 

Khaali Qasam alikuwa mwenye tabia njema kabisa, na mkarimu sana, 
khasa kwa aliyetoka nje ya mji kumkusudia yeye. Alikuwa pia 
mnyenyekevu wa kauli, matendo na mavazi; hajioni kuwa ana fadhila 
juu ya yeyote; na akikaa na watu hajulikani kama ni mwanachuoni ila 
akiingia kwenye utafiti wa mas-ala ya kielimu. 

Alifariki mwaka wa 527 na akazikwa Zanbal, makaburi ya masharifu 
hapo Tariim. 

Imaam Muhammad bin Aliy (Saahib Mirbaat). 

Huyu ni mtoto wa Imaam Aliy (Khaali Qasam), mashuhuri amejulikana 
kwa jina la Saahib Mirbaat. Mirbaat ni mji wa zamani wa dhafaar 
ambao yeye ndiye aliyeuamirisha, kuuendeleza na kueneza elimu. 
Alilelewa na baba yake, na alijitahidi kutafuta elimu hata akawa katika 
wanachuoni mashuhuri. Miongoni mwa wanafunzi wake ni watoto 
wake wanne, pamoja na Sheikh Salim bin Fadhl, Sheikh Ali bin Ahmed 
Ba Marwan, Qadhi Ahmad bin Muhammad Ba Isa, Sheikh Aliy bin 
Muhammad Al-Khatiib (Sahibul Wiil), Sheikh Ali bin Abdallah Al- 
Dhafaariy na Sheikh Sa’ad Diin Al-Dhafaariy. Baadhi ya hawa 
wanafunzi wa Saahib Mirbaat ndio waliokuja kuwa masheikh wa Al- 
Faqiih Al-Muqaddam kama tutakavyo kuja kuona. 

Saahib Mirbaat alikuwa mkarimu sana kwa ndugu zake, jamaa zake na 
wengine, hata walihesabu nyumba ambazo alikuwa akizitolea nafaka 
zikafika 120. Alikuwa akifikiwa na mgeni hujitahidi mno kumkirimu. 
Imepokewa kwamba alifikiwa na mgeni, na hakuwa na kitu, akaomba 
kwenye nyumba ambazo alikuwa akiwasaidia. Kikakusanyika maradufu 
ya alichokuwa akiwapa. Sehemu kubwa ya mali yake ilikuwa ni 
mitende iliyopo Bayt Jubayr. Mavuno yakizidi mahitaji yake hutoa 
sadaka. Imaam Muhammad bin Aliy alikuwa mtu mwenye kusafiri 
sana. Hakufika katika mji, ila waliukiri utukufu wake na walimkirimu 
kadiri walivyoweza. Alipofika katika mji wa Mirbaat akatua hapo, 
ikawa ndio sababu ya kuendelea kwa mji huo. Watu wa Mirbaat 
walipata faida nyingi za kielimu na maarifa kutoka kwake. Jina la 
Saahib Mirbaat amelipata kutokana na kazi yake aliyoifanya katika mji 
huo. Alifariki mwaka 561 na kuzikwa huko, na kaburi lake ni maarufu 
na linazuriwa hadi sasa. 

Saahib Mirbaat alipata watoto wanne: mabwana Alawiy, Aliy, Ahmad 
na Abdallah. Bwana Aliy akamzaa Al-Faqiih Al-Muqaddam. Kati ya 
hawa watoto wanne Bwana Aliy na Bwana Alawiy (mashuhuri kama 
Ammil-Faqiih) ndio walioendeleza kizazi cha Ba Alawiy, kwa hiyo 
sharifu yeyote wa Ba Alawiy aliyepo sasa ima ananasibika kwa Al- 
Faqiih Al-Muqaddam au Ammil Faqiih (Bwana Alawiy). 

Muhammad bin Aliy Ba Alawiy (Al-Faqiih Al- 
Muqaddam) 

Jina lake kamili ni Al-Faqiih Al-Muqaddam Muhammad bin Aliy bin 
Muhammad (Sahib Mirbaat) bin Aliy (Khaali Qasam) bin Alawiy bin 
Muhammad bin Alawiy bin Ubeydillah bin Ahmad (Al-Muhaajir) bin 
Isa bin Muhammad bin Aliy (Ureidhiy) bin Ja’afar (Saadik) bin 
Muhammad (Baaqir) bin Aliy (Zainil-Abidina) bin Husain bin Aliy bin 
Abi Talib(ra). Na Sayyidna Husain ni mtoto wa Sayyidatna Fatima bint 
Rasulillah Muhammad(saw). 

Alizaliwa Tariim mwaka 574H, akakulia hapo, akahifadhi Qur-ani na 
kusoma elimu kwa jitihada kubwa. Miongoni mwa masheikh zake ni 
Sheikh Abdallah bin AbdulRahman Ba-Ubaid, mwanachuoni 
mashuhuri na mwandishi wa kitabu Al-Ikmaal. Bwana huyu alikuwa 
haanzi darsa mpaka Al-Faqiih ahudhurie. Masheikh wake wengine ni 
Qadhi Ahmad bin Muhammad Ba-Isa, Sheikh Aliy bin Ahmad Ba- 
Marwan, Sheikh Muhammad bin Ahmad bin Abil-Hubb, Sayyid Aliy 
bin Muhammad Ba-Jadiid, Sayyid Salim bin Basriy bin Abdallah bin 
Basry bin Ubeidillah, Sheikh Muhammad bin Aliy Al-Khatib na ammi 
yake Sayyid Alawiy bin Muhammad Sahib Mirbaat. Pia alichukua 
elimu kwa Sheikh Sufyaan Al-Yamaniy, mwanachuoni mashuhuri 
alipozuru Tariim. Al-Faqiih alikuwa hodari sana, hata imepokewa 
sheikh wake Bwana Ba-Marwan alimwambia kuwa amefuzu shuruti 
zote za kuwa Imamu Mkuu. Aliwahi kuulizwa masuala 300 katika 
elimu tofauti akayajibu yote kwa jawabu bora kabisa na kuondoa 
mushkil wote. Nyumba yake ilikuwa wazi kwa mayatima, mafakiri na 
wajane, hata mkewe Bibi Zaynab akiitwa Ummul-Fuqaraa. Al-Faqiih 
akijiwa na mgeni humsogezea chakula kingi, na yeye akichukua baraka 
ya kile kinachobaki kwa kukila yeye. 

Al-Faqiih Al-Muqaddam ndiye marejeo ya Alawiyyin wote kwenye 
Tariqa. Yeye amepokea kwa Sheikh Abu Madyan Al-Tilmisaani kwa 
kupitia Sheikh AbdulRahman Muq-a’d na Sheikh Abdallah Saleh 
Maghribiy. Baada ya kuingia kwenye tariqa na kubadilisha mavazi 
yake, sheikh wake Ba Marwan alikasirika sana, akasema tulitarajia 

utakuwa kama Ibn Furik (Mwanachuoni maarufu katika Fiq-hi), 
ukachagua njia ya tasawwuf na ufakiri. Al-Faqiih akajibu: “Huo ufakiri 
ndio fakhari yangu na ndio ninao tumia kumshinda shetani na nafsi, na 
wala sitokaa mbali na nyie kwa kukupeni mgongo, wala sijapata badala 
yenu.” 

Wakati huo watu wa Hadhramout walikuwa wameshughulika zaidi na 
elimu za fiq-hi na hadithi za Mtume(saw), na hawakuwa wakijua tariqa 
za kisufi wala mwenye kueleza istilahi zao, na Al-Faqiih ndio akawa wa 
mwanzo kueneza katika pande hizo. Kutoka kwake wamepokea watu 
wengi. Waliokuwa mashuhuri kati yao ni Sheikh Abdallah bin 
Muhammad Ba-Abbaad na ndugu yake Abdul Rahman, Sheikh 
Abdallah bin Ibrahim Ba-Qushair, Sheikh Said bin Umar Bal-Haaf, 
Sheikh Ibrahim bin Yahya Ba-Fadhl, Sheikh Aliy bin Muhammad Al- 
Khatib na ndugu yake Ahmad, Sheikh Sa’ad bin Abdallah Akdar na 
watoto wake mwenyewe mabwana Alawiy, Abdallah, na Ahmad, na 
watoto wa Bwana Alawiy ambao ni mabwana Abdallah na Aliy na 
Sheikh Abubakar bin Ahmad. 

Amesema Imaam Sufyan Thawriy: Mwenye kupata sifa mbili tu katika 
hizi, kutakuwa hakuna bora kuliko yeye katika watu wa zama zake: 
Sharifu wa ki-Sunni, Faqih wa ki-Sufiy, na mwanachuoni Zaahid 
(mwenye kuupa nyongo/mgongo ulimwengu/asiye na tamaa na 
ulimwengu), Tajiri mwenye kunyenyekea, na Fakiri mwenye 
kushukuru. Na si tu sifa mbili bali zote amezipata Al-Faqiih Al- 
Muqaddam kama wanavyosema wanavyuoni waliomshuhudia. 

Na walikuwa masharifu wa wakati huo wanakuwa na silaha popote 
wanapokuwa kama walivyokuwa watu wengine wa sehemu hizo, Al- 
Faqiih akavunja tabia hiyo, akatupilia mbali upanga, na kizazi chake 
wakamfuata katika hilo. Kisa chake ni kama kifuatavyo: 

Kilipungua sana kizazi cha Al-Muhaajir wakati wake Al-Faqiih, hata 
hakubakia ila yeye Al-Faqiih, watoto wake na watoto wa ammi yake 
Alawiy. Idadi ya hawa wote haikuzidi hata kumi na kitu. Al-Faqiih na 
watu wake walikuwa wakibeba silaha kama ambavyo wanafanya watu 
wa sehemu hizo kwa ajili ya kujihami, na walikuwa wanakubaliwa kwa 
elimu, utajiri, uongozi na kusikika kwa maneno yao. Wakatia fitna 

baadhi ya watu kwa wafalme kuwa Alawiyyin wanataka kusimamisha 
dola yao kwani Tariim ilikuwa ni mji mkuu wa Hadhramout. Akaamua 
Al-Faqiih kuvunja tuhuma hiyo, na kwamba hawakuwa na haja ya 
kusimamisha dola yao tangu walipohamia Hadhramout, na haya 
yalitokea baada ya kufariki kwa Imaam Alawiy, ammi yake. Hivyo Al- 
Faqiih Al-Muqaddam akawaita viongozi wa mji na akasimama akatoa 
khutba na kuuliza, “Je dola inasimamishwa kwa nini?” Wakasema, 
“kwa upanga”. Naye akasema, “Mimi hapa nauweka chini upanga 
wangu (sitautumia tena) kuvunja hizi khabari za uongo”. Katika 
mahafali hii alihudhuria Sheikh Said Al-Amuudy. Al-Faqiih akampa 
upanga ule ukabakia kwake hadi akafariki. Kwenye riwaya nyengine 
kuwa alivunja upanga wake na kumwachia Sheikh Said. 

Fitna hii ilitokana na kuwa watoto wa Al-Muhaajir walikuwa 
wakikubaliwa na watu kwa wanayoyasema. Watawala wakawa 
wanaogopa wasije wakawapindua. Imepokewa kuwa ammi yake Al- 
Faqiih alikuwa akikubaliwa na watu kiasi ambacho angewaambia watu 
wampindue mfalme wangefanya hayo. Na mfalme alikuwa akijua hayo 
hata akapanga njama ya kumpa sumu. 

Amesema Al-Habiib Aliy bin Husain Al-Attaas katika kitabu chake 
Taajul-Aaraas : Kwa kuvunja upanga, Al-Faqiih amejiweka mbali, yeye 
na kizazi chake, na fitina ambazo Mtume(saw) alishazibashiria kwa 
Hadithi yake iliyopokelewa na Imam Muslim kama ifuatavyo: 
“Zitatokea fitina (kubwa), atakayekaa ni bora kuliko atakayesimama, na 
mwenye kusimama ni bora kuliko mwenye kwenda, na mwenye 
kwenda ni bora kuliko mwenye kukimbia, na mwenye kuirondea 
ataipata, na atakayeweza kuwa mbali nayo na ajilinde”. Kwenye 
riwaya nyengine: “Mwenye kulala ni bora kuliko aliyemacho, na aliye 
macho ni bora kuliko mwenye kusimama”. Akaendelea hadi akasema: 
“Atachukua upanga na kuvunja makali yake kwa jiwe”. Amesema 
Imaam Nawawiy kwenye sherehe ya Sahiih Muslim: “Ama neno lake 
Mtume(saw), “atakaye pata njia ya kuwa mbali nayo”, maana yake 
atakayeweza kupata sehemu akakaa mbali nayo (fitna hiyo) basi akae 
mbali nayo. Ama neno lake “mwenye kukaa ni bora kuliko 
aliyesimama”, linaonyesha hatari yake na umuhimu wa kukaa mbali 
nayo na kuikimbia, wala asijiingize kwa lolote, kwani shari yake na 

fitina yake itakuwa kwa kiasi cha kujiingiza ndani yake. Na ama neno 
lake “atachukua upanga wake na kuvunja makali yake kwa jiwe”, 
muradi wake ni kuvunja upanga kwa hakika hasa kwa maana ya 
dhaahiri ya hadithi, ili ajifungie mlango kwenye vita hivi, na imesemwa 
pia kuwa maana yake ni kuacha kupigana, na kauli ya mwanzo ndiyo 
sahihi zaidi. 

Al-Faqiih alikuwa mkarimu sana, alikuwa na mitende, na alikuwa 
akiweka mavuno yake yaliyo bora baada ya kutoa mahitaji yake 
kwenye mapipa makubwa 360 kwa ajili ya kutoa sadaka kila siku kwa 
mafakiri na wahitaji. Alikuwa pia mwenye jitihada sana kwenye ibada, 
akifunga mchana na kusimama usiku katika shiib Nueir, akisoma Qur- 
ani sana, kila akimaliza khitma huanza nyengine. 

Pamoja na utukufu wake, Al-Faqiih alikuwa mnyenyekevu sana, hata 
alikuwa akinunua samaki sokoni akimbeba mfukoni hadi nyumbani 
kwake. Alikuwa akijitahidi kila anachokifanya kiwe ni kwa mujibu wa 
Qur-ani na Sunna. Wala hakuweka alama fulani wala kuweka sharti 
maalum kwenye tariqa yake litakayoinasibisha na umashuhuri. Bali 
tariqa yake ilikuwa ni ufakiri wa uhakika na kudhalilika moja kwa moja 
kwa Mwenyezi Mungu. 

Na Al-Faqiih Al-Muqaddam amekiombea kizazi chake kwa dua tatu: 
Ya kwanza kuwa na mwendo mwema; ya pili Mwenyezi Mungu 
asiwatawalishie dhalimu juu yao atakayewaudhi; na ya tatu asife mmoja 
wao ila amesitirika. 

Amefariki Al-Faqiih Al-Muqaddam siku ya Ijumaa mwisho wa mwezi 
Muharram 653 H, akiwa na umri wa miaka 79, na kuzikwa Zanbal. 
Kaburi lake ni mashuhuri. 


Maneno ya Ba Alawiy kuhusu Al-Faqiih Al-Muqaddam. 

Amesema Sayyidna Abdul Rahman bin Muhammad Al-Saggaaf, 
“Hatumfadhilishi (Hatumtangulizi au hatumfanyi kuwa bora) yeyote 
juu ya Al-Faqiih Al-Muqaddam baada ya masahaba ila ambaye 
imepokewa nassi ya kufadhilishwa kwake, kama Uways Al-Qaraniy 

Mwenyezi Mungu awaridhie wote, na sisi pia aturidhie na atupe baraka 
zao”. 

Amesema Habiib Abdallah bin Umar bin Yahya, “Hakika Saada 
(mabwana viongozi) wetu wa Aali Ba Alawiy kabla ya Sayyidna Al- 
Faqiih Al-Muqaddam walikuwa wamejisitiri kwa kubeba silaha kwa 
mwendo wa masahaba(ra) kwa elimu na amali. Hawakudhihiri kwa 
kufuata umashuhuri, karama na kufuata tariqa ya kisufi ila wakati wa 
Sayyidna Al-Faqiih Al-Muqaddam na baada yake”. 

Tasawwuf: 


Amesema mwenye Mashrn “Hakika tariqa ya kufuata Sunna ndio njia 
iliyo nyooka na mfumo/taratibu iliyo simama sawasawa, na walikuwa 
Waislamu baada ya Mtume wa Mwenyezi Mungu-rehema na amani 
zimshukie-wakiwaita walio wabora miongoni mwao katika enzi zao 
kwa sifa ya usahaba, kwa sababu ya utukufu wake juu ya kila sifa na 
nasabu. Kisha wakawaita wale walio wadiriki hao kwa jina la Taabiin, 
kisha zilipo pita (zama) zilizo kuwa mbali na zama za utume na ukapita 
muda mkubwa (kitambo kirefu) na zikakhitalifiana rai, walipwekeka 
watu makhsusi katika Ahlil-sunna kwa matendo mema na hali njema na 
wakatangaa kwa jina la Suufiya na hiyo ndio ikawa nembo iendeleayo 
na khabari yakini. Na zimetofautiana ibara za Wanazuoni katika 
kuelezea ujuvyo (fasiri) wake (hiyo Tasawwuf) na kuondokea hapo 
ndio alisema Sheikh Abu Muhammad Al-Juwainiy: “Hakuswihi 
kuelezea juu ya sufiyya kwa sababu wao hawana mpaka maarufu” na 
ilivyo sahihi ni kuswihi kwake. Na maneno yaliyo mazuri mno katika 
kuizungumzia Tasawwuf ni yale yaliyo nenwa na Imaam Ghazaaliy- 
Mwenyezi Mungu amuwiye radhi: “Hiyo (Tasawwuf) ni kumuweka 
Mwenyezi Mungu moyoni peke yake na kukiona duni kila kisicho 
Yeye. Na ama fasiri yake kwa maana ya elimu, basi hiyo (Tasawwuf) ni 
elimu ya usuuli (misingi) ambayo kwayo hujulikanwa utengevu wa 
moyo na viungo vingine.” Na baadhi ya wahakiki mambo wamesema: 
Sufiy (Mwana Tasawwuf), ni mwanachuoni mtendea elimu yake kwa 
njia ya Ikhlaasi (kumtakasia matendo Mwenyezi Mungu) na wala 
hakuswihi mtu kwenda juu zaidi ya ujuvyo huu. Na amesema Al- 
Hafidh Suyuuty: "Na watu wengi wanadhania ya kwamba atakaye 
viendea vitabu vya usufi na akasoma kitu katika vitabu hivyo na 
akaandika na akasherehesha, huyo huitwa Sufiy (mwana Tasawwuf) na 
ilhali si hivyo. Hakika si vinginevyo, Tasawwuf ni elimu ya hali na 
wala si elimu ya maneno, nayo ni mtu kujipamba na tabia njema zilizo 
pokewa katika Sunna ya Mtume na ni kwa ajili hiyo ndio Wanazuoni 
wakasema: Tasawwuf ni elimu iliyo fungamanishwa na Hadithi na 
misingi ya dini, basi atakaye ishiba na akakitendea kile alicho kijua na 
itikadi yake ikawa ni sahihi, huyo ndio huwa Sufiy. Hivi huoni kwamba 
mmoia wao aliacha kula tikiti kwa tende kwa sababu tu haikuthibiti 

mbele yake namna ambavyo Mtume wa Mwenyezi Mungu alivyo lila, 
ijapo thibiti asili ya kuliwa kwake.” 


Maneno ya wanavyuoni juu ya Tasawwuf 

Sheikh Abul Qasim Al-Qushairiy(ra) amesema katika kitabu chake 
Ar-risaalatu Al-Qushairiyyah, 

“Fahamuni - Mwenyezi Mungu akurehemuni - ya kwamba Waislamu 
baada ya kifo cha Mtume(saw) hawakuunasibisha ubora wao katika 
zama zao na elimu zao, bali kwa usuhuba wao na Mtume wa 
Allah(saw). Kwani hakuna jina lililo bora zaidi ya hilo, ndiyo 
wakaitwa “Maswahaba”. Na wale walioishi zama za pili, 
wakasuhubiana na maswahaba wakaitwa kwa jina la “Taabiina”, nao 
wakaliona kuwa hilo ndilo jina tukufu mno; kisha wakaitwa wale 
waliokuja baada yao Wafuasi wa Taabiina - yaani “Taabii taabiina”. 
Baada ya hapo, watu wakakhitalifiana, na daraja zikatofautiana. Wale 
waliojishughulisha mno na dini wakaitwa “ Zuhaadi ” - yaani wapa 
nyongo Dunia, na “Ubbaad” - yaani wenye kuabudu sana. Kisha 
zikadhihiri bidaa na yakapatikana madai, na kila kikundi kikadai ya 
kwamba miongoni mwao wamo ma-Zuhaad. Hapo khawaasu katika 
Ahli Sunna, wale wenye kuzichunga nafsi zao wakazihifadhi nyoyo zao 
na vizuka vya mghafala, wakajitenga kwa jina la masufiy. Jina hilo 
likatangaa kwa mabwana wakubwa baada ya miaka mia mbili tangu 
Hijra.” 


Ibn Khaldun amesema, “Elimu hii - yaani Tasawwuf - ni miongoni 
mwa elimu za sheria zilizozuka katika Uislamu. Asili yake ni Salaf wa 
Umma ambao ni miongoni mwa maswahaba na Taabiina na waliokuja 
baada yao. Hii ni tariqa ya haki na uongofu. Msingi wake ni kushikilia 
ibada na kujitoa kabisa kwa ajili ya Mwenyezi Mungu Mtukufu na 
kujiepusha na starehe na mapambo ya Dunia. Hii maana yake ni kuvipa 
nyongo vile vinavyoendewa na watu walio wengi, yaani mali na vyeo; 
pia kujitenga na viumbe na kukaa faragha kwa ajili ya ibada. 

Mwenendo huu ulikuwa umeenea miongoni mwa maswahaba na Salaf. 
Katika karne ya pili watu walipoelemea sana katika kuitumikia dunia 
wengine wakajitenga na kuipa nyongo dunia; hawa wakaitwa Suufiya 
na Mutasawwifa.” 


Maruuf Al-Karkhy amesema, “Tassawuf ni kuzishika (kuzifuata) 
“hakika” (ni neno katika Istilahi za Tassawuf lenye maana ya 
kufunuliwa kuona uhakika wa mambo na hayo hupatikana baada ya 
kudumu juu ya ibada kwa muda mrefu) na kukupukwa na vile 
vilivyomo mikononi mwa viumbe. Sheikh Zakariya Al-Answaariy- 
Mwenyezi Mungu atunufaishe naye-amesema katika (Sherehe ya 
Risaalah): “Kwa sababu yule aliye mtambua Mwenyezi Mungu 
Mtukufu na akajua ya kwamba hakuna awezaye kudhuru wala 
kunufaisha, hakuna anaye weza kutoa au kuzuia asiye Yeye, na 
akajishughulisha na yale yanayo mkurubisha kwenye hakika 
(mambokweli), basi huko kunapelekea kukupukwa na vile vilivyomo 
mikononi mwa viumbe mpaka asimtegemee ila Mwenyezi Mungu 
Mtukufu.” 


Imaam Juneid Al-Baghdaadi 

“Hatukuitwaa Tassawuf kwa maneno matupu, lakini tumeipata kwa 
njaa, kukesha, kuiacha Dunia na kukata tulivyo vizoea na vizuri 
vipendwavyo”. 


Imaam Ghazaaliy 

“Jua ya kwamba Tassawuf ina mambo mawili; Kuwa na msimamo kwa 
Mwenyezi Mungu na kuwa mtulivu kwa viumbe, basi yule atakaye 
kuwa na msimamo kwa Mwenyezi Mungu na akawa na tabia njema 
kwa watu na akaamiliana nao kwa upole, huyo ndiye Sufiy. Na kuwa na 
msimamo kwa Mwenyezi Mungu: Ni mtu kulitoa fidia fungu la nafsi 
yake kwa ajili ya mtu mwingine. Na tabia njema: Ni kutowatendea kwa 

mapendeleo (matashi) ya nafsi yako bali huipeleka nafsi yako kulingana 
na mapendeleo yao maadam hayakhalifiani na sheria." 


Sheikh Umar Sahrawardiy 

“Mwanzo wa Tassawuf ni elimu, katikati yake ni amali na mwisho 
wake ni kipawa. Basi elimu hiyo ndio ifichuayo muradi (makusudio), 
na amali husaidia katika kutafuta na kipawa hufikisha kwenye lengo la 
mwisho.” 


Maneno ya Aali Ba Alawiy kuhusu Tasawwuf 

Aliulizwa Habiib Abdillah Haddaad - Mwenyezi Mungu amrehemu - 
kuhusu maana ya Suufi na Tasawwuf na nini akikifanya mtu huwa ni 
Suufi (Mwana Tasawwuf)? Akajibu: “Ama Sufiy ni kama walivyo 
sema baadhi ya wenye kumjua Mwenyezi Mungu (Aarifiina Billah ): 
(Kwamba) Sufiy ni yule aliye takasika na vunju (kadar- taka) na akajaa 
mazingatio na akajitoshea na viumbe kwa Mwenyezi Mungu Mtukufu 
na zikawa sawa mbele yake dhahabu na dongo la mfinyanzi. 

Na ama tassawuf nayo ni kama walivyo sema baadhi yao (hao wamjuao 
Mwenyezi Mungu): (ya kwamba) Tassawuf ni kujitoa kwenye kila tabia 
duni na kujiingiza kwenye kila tabia nzuri. 

Na imepatikana khilafu nyingi baina ya wana tariqa katika kuielezea 
Tassawuf ni nini na Sufiy ni nani. Na haya tuliyo yataja ndio katika 
maana bora na jumuishi mno. 

Basi yule ambaye yatakayo takasika matendo yake, kauli zake, nia zake 
na tabia zake, kutokana na taka za riyaa na akayasafisha na kila kitu 
kinacho mkasirisha Mola na akaenda kwa baatini na dhaahiri yake kwa 
Mwenyezi Mungu na kwenye twaa yake. (Akafanya hivyo) pamoja na 
kuvipa mgongo vyote visivyo Yeye na akayakata mambo yatakayo 
mshughulisha na kumkosesha faragha na jambo hili katika ahali, mali, 
matamanio, cheo na matamanio ya nafsi, na yote hayo yakakutanishwa 
na elimu (ujuzi) na kukifuata Kitabu (Qur-ani) na Sunna (Hadithi) na 

muongozo wa Salaf wema, basi huyo ndiye Sufiy aliye kamilika. Na 
Mwenyezi Mungu Mtukufu ndiye Mjuzi mno.” Mwishowakunukuu 

Amesema Habiib Aliy bin Hasan Al-Attaas wa Mash-had 

“Na hakika yake (Tassawuf) iko katika mambo mawili, nayo ni: Salama 
ya moyo na ukarimu wa nafsi. Mawalii hawakupata daraja walizo zipata 
kwa sababu ya swala wala swaumu nyingi, na hakika si vinginevyo 
waliyapata waliyo yapata kwa sababu ya salama ya nyoyo na ukarimu 
wa nafsi. 

Na muhimili wake - yaani Tassawuf - uko katika jambo moja, nalo ni 
tabia njema. Na wamesema: Tassawuf yote ni tabia njema, basi yule 
atakaye zidi kwako katika mizani ya tabia njema, huwa amezidi kwako 
katika Tassawuf. Na tabia njema imekusanywa katika mambo matatu, 
nayo ni: Kuzuia adha (maudhi), ukarimu wa kutoa na ukunjufu wa uso." 

Mwisho wa kunukuu 

Amesema Habiib Abdillah Haddaad-Mwenyezi Mungu amrehemu: 

“Tariqa za Tassawuf zijapo kuwa nyingi, zote hizo ni tariqa moja tu, 
nayo ni kupambana na nafsi na kujinasua na kila inacho kilingania 
(katika maovu, maasi na matamanio ya nafsi), na hilo ni jambo gumu”. 

Mwisho wa kunukuu 

Tariqa ya Aali Ba Alawiy: 

Katika kuzungumzia Tariqa ya Aali Ba Alawiy, Habiib Abdillah Al- 
Haddaad amesema, “Ama Tarika yetu kwa ujumla, haihitaji sherehe, 
kwani iko ndani ya Qur-ani na Sunna na kufuata waja wema walio 
tangulia, hakuna zaidi”. 

Habiib Abdul Rahman bin Abdallah Balfaqiih pale alipo ulizwa kuhusu 
wasifu wa Tariqa ya Aali Ba Alawiy, akasema: “Tariqa ya Aali Ba 
Alawiy ni katika tariqa za kisufi, na misingi yake ni kufuata Qur-ani na 
Sunna”. Mahala pengine alisema: “Maana yake ya dhaahiri, ni kujua na 
kutenda kwa mujibu wa elimu, na maana yake ya ndani ni kuelekea kwa 
Mwenyezi Mungu kwa ukweli kwa kutenda anayo yaridhia. Basi 
(Tariqa hii) imekusanya kila tabia njema, na kujizuia na kila sifa mbaya, 
na lengo lake ni kujikurubisha kwa Mwenyezi Mungu na kupata 
kufunguliwa kwa njia bora." 

Anamalizia kwa kusema: “Hakika wamekubaliana kumzuia muridi 
wakati anapo anza kutafuta kuhama tariqa moja hadi nyengine, na 
kutoka kwa sheikh mmoja hadi mwengine, kwani hilo linamdhuru kwa 
kutawanya himma yake na kuyatapanya yale aliyo yakusanya. Kwani 
moyo wake anapo anza ni sawa na jeraha, linadhurika kwa 
kuchanganya (madawa) na upepo, mpaka lipone na kukauka kwa 
mkono wa tabibu ambaye ameshikamana naye, na mwenye 
kumponyesha ambaye anaelewa dawa yake na uhakika wake”. 


Amesema Habiib Abdallah bin Umar bin Yahya: “Ufupi wa maneno 
katika kuielezea Tariqa hii, ni kwamba hiyo ni kuzigawa nyakati kwa 
kutenda amali njema, pamoja na ukamilifu wa kumfuata katika matendo 
hayo Bwana wa mabwana (Mtume (saw)). Na kuzifanya ziwe sawa kwa 
kuzitakasa na taka na maafa (yanayo weza kuzibatilisha) na 
kuutwahirisha moyo kutokana na kila tabia duni (mbaya) na kuupamba 
na kila tabia njema. Na kuwaonea huruma na sikitiko waja wa 
Mwenyezi Mungu, na kutoa upeo wa juhudi katika kuwafundisha na 
kuwaongoza kwenye yale ambayo umo ndani yake uokovu. Na 
kujiepusha na haramu na shubuhaati (mambo tatizi) na kufanya uchache 

wa yaliyo halali na matamanio na kuupatia faida muda wa umri kwa 
kujitenga (kwa ajili ya ibada)...Kwa hivyo basi, wasichanganyike na 
watu ila kwa ajili ya kujifunza na kufunza, na kwa ajili ya kuhudhuria 
swala za jamaa na Ijumaa na kumzuru kila aliye kipenzi na 
kuziamirisha ziara hizo kwa kudurusi elimu mbali mbali. Na kuwaunga 
jamaa na ndugu na kumtendea wema kila mtu na kuwa na tangamano 
jema. Na kuamrisha mema na kukataza maovu na kumsaidia mwenye 
shida, pamoja na kujilinda, kujiepusha na haramu, kuwa mnyenyekevu 
na kumuangalia Mzumbuzi (Mwenyezi Mungu Muumba pasina 
mithali) na kutekeleza ahadi, kuipa mgongo Dunia na kumtegemea 
Mwenyezi Mungu”. 


Habiib Aliy Habashy amesema kwenye moja ya kasida zake ambazo 
kuna wasiya kwa wote wanao mfuata: 

Na hiyo (tariqa) ni matendo yasiyo na taka 

na ni elimu, tabia (njema) na nyiradi nyingi. 


Habiib Ahmad bin Hasan Attas alipo ulizwa kuhusu Tariqa ya 
Alawiyya, alisema: “Ionekanavyo kwa nje ni Ghazaaliyya na undani 
wake ni Shaadhiliyya, yaani dhahiri yake (upande wa nje) ni kujivua na 
tabia mbaya na kujipamba na tabia njema, na batini yake (upande wa 
ndani) ni kushuhudia fadhila za Mwenyezi Mungu tangu khatua ya 
mwanzo”. Hii ina maana kwamba wanajitahidi kufanya amali za kheri, 
lakini hawazitegemei hizo amali, bali wanategemea fadhila za 
Mwenyezi Mungu. Na akasema tena: “(Tariqa hii) imefungika kwenye 
ubeti mmoja katika maneno ya Habiib Abdillah Haddaad: 

* Jj Jj 

4JJI Joslj <djl 

Na lazimiana na kitabu cha Mwenyezi Mungu na fuata sunna 

Na uwafuate Salaf, Mwenyezi Mungu akuongoze. 

Amesema Habiib Ahmad bin Abi bakr bin Sumeit: “Hakika tariqa ya 
Alawiyya imekusanya siri za tariqa zote za kiislamu, na 
imejitambulisha kwa sifa bora, kwani imejengwa kwa mapito ya 
shadhiliyya na walio enda mfano wa mwendo wao kwa uhakika wa 
kumtegemea Mwenyezi Mungu na kumpwekesha. Na mwenendo wa 
Ghazaaliy katika jitihada za kufanya ibada, na hakikuingia kitu cha 
kuibadilisha, bali watu wake (wanao ifuata) wamedumu juu yake 
pamoja na kupita zama, wakirithishana tabaka hadi tabaka mpaka 
ikafikia zama zetu”. 


Maana ya kuwa Dhahir ni Ghazaaliya na Batin ni Shadhiliyya 

Maana yake sio kwamba tariqa yao imenukulu tu mpangilio wa Imaam 
Ghazaliy au mpangilio wa Sayyid Abul Hasan, kwani Aali Ba Alawiy 
walikuwa na sifa hizi hata kabla ya kudhihiri maimamu hawa, ila ina 
maana ifuatayo: 

Dhahir ni Ghazaaliyya: Maana ni kuwa wanajitahidi kufanya amali za 
kheri kiasi cha uwezo wao kama ambavyo Imaam Ghazaliy alivyo eleza 
kwenye vitabu vyake khasa Ihyaa Uluumul-Din. 

Batin ni Shadhiliyya: Pamoja na jitihada wanazo fanya, hawategemei 
kuwa matendo ya kheri ndio yatawanyanyua daraja kwa Mwenyezi 
Mungu, bali ni fadhila zake Mwenyezi Mungu, na huo ndio msingi wa 
shadhiliyya kutokutegemea amali. 

Amesema Habiib Alawiy bin Tahir Al-Haddaad kwenye Uquudul-Al- 
almaas : “Fahamu kwamba uzuri mno wa tariqa ya shadhiliyya uko 
kwenye neno lao, kuona fadhila zote zinatoka kwa Mwenyezi Mungu, 
kulazimikiana na kushukuru na kuwa na ukweli kwenye utumwa (wa 
Mwenyezi Mungu). Kuepukana na vyeo vyote (vya kidunia), na kujijua 
kwa ajizi (ushindwa) na kutokutekeleza amri kwa jinsi inavyo takiwa, 
hii ndio jumla ya misingi yake.” 

Maneno ya Sheikh Yusuf Ismail Nabahaniy: 

Amesema Sheikh Yusuf bin Ismail Nabahaniy katika kitabu (Riyaadhul 
Jannah fi Adhkaaril-Kitaab wal-Sunna ) baada ya kumtaja Habiib 
Zaynil Abidina Jamalillayl; mkazi wa Madina Munawwara: “Hakika 
mabwana wetu wa Aali Ba Alawiy ambaye huyu mtukufu ni katika 
wao-Mwenyezi Mungu awaridhie-wamekongamana umma 
Muhammadiyya katika zama tofauti na miji tofauti kuwa ndio walio 
sahihi mno katika Ahlil bayt wa Mtume, kwa nasabu na wenye 
kuthibitika kwa asili sharifu (tukufu) na wenye elimu zaidi na wenye 
matendo (mema) zaidi, na wenye utukufu zaidi na wenye tabia njema 
zaidi. Na wote ni katika Ahlil Sunna na Jamaa juu ya madhehebu ya 
Imaam wetu Shafii-Mwenyezi Mungu amridhie, pamoja na wingi wao 
hawapungui watu laki moja, na pamoja na kuwa jirani kwenye mji wao, 
nao ni mji wa Hadhramout na Zaydiyya na Rawaafidh waliovuka 
mipaka katika Yaman. Na pamoja na kutawanyika kwao kwenye miji 
mingine, khasa India na wingi wa Shia miongoni mwao, hatujasikia 
kuwa mmoja wao ameacha madhehebu yake ya Ahlil Sunna na Jamaa, 
wakiwa na hifadhi ya Mwenyezi Mungu. Ama wanachuoni wao 
wakubwa na mawalii wao wema wenye siri na nuru katika zama hizi na 
zama zilizo tangulia ni wengi sana, na wenye nuru zaidi ya nyota za 
mbinguni kwa kila mwenye kuwafuata kwa uongofu, na hakuna 
mwenye shaka ya nasabu yao na wingi wa fadhila zao na yanayo 
watofautisha na wengine katika watu kwa baraka ya babu yao (Mtume)- 
juu yake rehema na amani, (hakuna mwenye shaka) ila yule ambaye ana 
sehemu ndogo katika Uislamu. Na hakika nimepitia baadhi ya vitabu 
vyao nikaona vyote ni uongofu, vinaondoa uchafu juu ya moyo. Na 
nimekutana na baadhi yao, nikakuta wana fadhila na tabia njema 
ambazo zinajulisha asili njema ziyada kwa waliyo nayo katika 
asili/nasabu tukufu na yanayo tuliza macho na kufurahisha moyo. Na 
nimeandikiana barua na baadhi yao nikaona katika ibara zao miongoni 
mwa upole na unyenyekevu na ubora wa kuandika na kuathirika 
ambayo haiwezekani muumini yeyote akayaona kisha asimpende 
mwenye kuyaandika, mapenzi ya ndani. Na chochote utakacho kitaja 
katika khabari zao, miongoni mwa sifa njema na maneno mazuri basi ni 
kidogo kuliko yaliyo beba moyo wangu kwa kuwatawalisha kwa wema 

na kuitakidi ukamilifu wao-Mwenyezi Mungu awaridhie na baki ya 
mabwana zetu wengine watukufu katika Ahlil-bayt. Na awafikishe wote 
katika wanayo yataraji katika kheri za duniani na akhera kwa jaha ya 
babu yao mbora wa viumbe-juu yake yeye na wao rehema na amani. Na 
aniruzuku fadhila zao kwa kupata radhi, kukubaliwa (na Mwenyezi 
Mungu amali njema nilizo tenda) na dua njema yenye kukubaliwa na 
ikikhitimishwa na Suratil-Faatiha basi ndio mwisho wa matarajio”. 


Maneno ya Sheikh Muhammad bin Ahmad Ba Jarfiil 

Alipo ulizwa kuhusu Sheikh Abu Bakr Al-Adaniy, alisema: “Hakika 
Ahlil bayt ni bora ya watu, na Aali Ba Alawiy ni bora ya Ahlil-bayt 
kwa kufuata kwao Sunna na kwa yale yaliyo kuwa mashuhuri kwao 
katika ibada, kuupa mgongo Dunia, ukarimu, na tabia njema. Na Sheikh 
Abu Bakr ni mbora wa Aali Ba Alawiy kwa kongamano la Wanazuoni 
basi yeye ndiye mbora wa watu wa zama zake.” 


Maneno ya Sheikh Ahmad (Shahiid) bin Abdallah Bafadhl 

Amesema Sheikh Ahmad (Shahiid) bin Abdallah bin Abdul Rahman 
Balhaaj Bafadhl-Mwenyezi Mungu amrehemu: "Hakika nimetembea 
miji mingi kama Makka ulio tukuzwa (na Mwenyezi Mungu), na 
Madina ulio pata sharafu (ya Mtume), na Yaman yenye utulivu na miji 
mengine. Na nimewaangalia mahujaji wengi ambao wanao kuja kwenye 
nyumba ya Mwenyezi Mungu tukufu kutoka pembe mbalimbali za miji 
na pande nyingine za mbali na nimemwuliza zaidi ya mmoja katika 
wanao tegemewa, sikukuta wala sikutajiwa katika masharifu mfano wa 
Aali Ba Alawiy, na tariqa yao kwenye istiqama, na kufuata Qur-ani na 
Sunna". 

BAADHI YA YIONGOZI WA AALI 
BA ALAWIY 

• Sheikh Abdallah Ba Alawiy 

• Sheikh Abdul Rahman Saggaaf 

• Sheikh Umar Mihdhaar 

• Sheikh Abdallah Aydaroos 

• Sheikh Abu Bakr Al-Adaniy 

• Sheikh Abu Bakr bin Salim 

• Al-Habiib Umar bin Abdul Rahman Al-Attaas 

• Al-Habiib Abdillah bin Alawiy Al-Haddaad 

• Al-Habiib Ahmad bin Zayn Al-Habashy 

• Al-Habiib Umar bin Saggaaf Al-Saafiy 

• Al-Habiib Ahmad bin Umar bin Sumeit 

• Al-Habiib Aydaroos bin Umar Al-Habashy 

• Al-Habiib Aliy bin Muhammad Al-Habashy 

• Al-Habiib Ahmad bin Hasan Al-Attaas 

• Al-Habiib Abdallah bin Umar Al-Shatiry 

Sheikh Abdallah bin As-a’d Al-Yaafi alipo andika kitabu chake 
Rawdhul Rayyaahiin katika kuelezea karama za mawalii na watu wema, 
akaulizwa mbona hujawataja watu wa Hadhramout, akasema: 
“Sikuwataja kutokana na wingi wao.” Na alimtuma mtoto wake Bwana 
Abdul-Rahman akawazuru, akawazuru mara ya kwanza na ya pili na 
alipo ulizwa alijibu kwa beti hizi mbili: 

£ hP 

1 i■ j '■,a... ij.lb LL ,< i —> ji —>^yA 

L> jc L !^ ls jZ o ja L 'i ^lSl ^ Ll l oe:..oli ^ 

Nimelipitia wangwa la hadhramout hali ya kuutolea salamu, 

Nikaulaki kwa bashasha, hali ya kutabasamu na ukunjufu wa kifua, 

Na nikakutana ndani yake na Wanachuoni wakubwa watukufu 

Wakubwa (Watukufu) ambao hakuna mfano wao si Mashariki wala 
Magharibi. 

Na kila akiulizwa, husema: “Nimewaona hawahesabiki kwa wingi na 
nuru zao zikiangaza.” 

Na huu ni uhakika hasa, na kwa nini wasiwe hivyo na wao 
wameombewa na Mtume wa Mwenyezi Mungu siku ya ndoa ya 
Sayyidatna Fatma kwa dua ya kuwa wawe wengi na wema ? Amesema 
Habiib Abdillah Haddaad: 

2 !| IsyJi ^cjdl j-»ll jdSdl 

Basi wao ni wengi wazuri walio ombewa 

na babu yao siku ya ndoa, basi zingatia. 

Na utawaona kila mtoto ameshikamana na tabia njema za baba yake na 
ana siri zake, na kila binti ameshikamana na tabia njema za mama yake 
na siri zake, basi vipi utaweza kuwahesabu na kuwajua, pamoja na tabia 
yao ya asili ya kujificha na kuwa na unyenyekevu mno ambayo 
inawafanya wasijulikane zaidi. 

Na wameelezwa baadhi yao katika vitabu vinavyo taja tarjama zao, 
kama Ghurar, Mashra ’ na vingine, hata amesema mwandishi maarufu 

Al-Amiir Shakiib Arsalan baada ya kukiona kitabu cha Mashra’ 
ambacho wengi wa walio fanyiwa tarjama wameanziwa na “amezaliwa 
Tariim na kuhifadhi Qur-ani Tukufu”, lau ningepata muda ningeandika 
kitabu nikakiita Al-Hijrul Kariim fii man wulida bitariim wa hafidhal 
Qur-ani Kariim ”. 

Basi hatuna uwezo wa kuwataja ila baadhi yao ambao wamefanya kazi 
kubwa katika kueneza elimu na kufanya da’awa na athari yao katika 
Hadhramout na miji mingine ambapo Alawiyyin wamehamia na 
kufanya makazi yao ni kubwa. 

Sheikh Abdallah bin Alawiy bin Al-Faqiih Al- 
Muqaddam: 

Amezaliwa mwaka 638 H, maarufu kama Sheikh Abdallah Ba Alawiy. 
Yeye ni wa mwanzo katika Aali Ba Alawiy kuitwa Sheikh. 

Alimdiriki babu yake Al-Faqiih Al-Muqaddam katika utoto wake, na 
akapata kuangaliwa na kulelewa naye. Alisoma Fiq-hi kwa Faqiih 
Ahmad bin Abdul-Rahman bin Alawiy (Ammil Faqiih) bin Muhammad 
Sahib Mirbat, Sheikh Abdallah bin Ibrahim Ba Qushair. Alisoma 
Tafsiri, Hadithi, Fiq-hi na Tasawwuf kwa babu yake Al-Faqiih na baba 
yake, na alijitahidi kwenye elimu za lugha. Kisha akaenda mji wa 
Ahwar na kuchukua elimu kwa Sheikh Umar bin Maymun ambaye ni 
mwanafunzi wa Sheikh Ahmad bin Al-Ja’ad. 

Alienda kuhiji mwaka 670 akiwa ana miaka 32, kisha akaenda Madina 
kumzuru babu yake na akakaa huko mwaka mmoja. Kisha akarudi 
Makka na kukaa miaka 8. Ikaenea baraka kwa watu wa Makka, hata 
walimwomba awaombee mvua, akawaombea na wakapata mvua na 
ukame na njaa vikaondoka. Sheikh Abdalla Ba Alawy alikuwa 
mashuhuri kwa kukubaliwa maombezi yake ya mvua tangu utotoni. 
Huko Makka alijitahidi kutafuta elimu hata akakusanya iliyo tawanyika 
kwa wengine. Jumla ya masheikh zake wanazidi elfu moja, na walimpa 
ruhusa ya kutoa fatwa na kusomesha (ijaaza). Kisha akazuru tena 
Madina na kukaa huko muda mrefu, baadaye akarudi Makka. Kwa 
mara nyengine tena walimwomba awaombee mvua, akawaombea na 
wakapata kwa baraka zake. Ukatangaa utajo wake kwenye miji na 
akatungiwa mashairi mengi ya kumsifia, na watu wa Haramain 
wakapata kusoma kwake, walio wakazi na wasio wakazi, khasa katika 
Tasawwuf na Usuul mbili. Alikuwa muda mwingi akiutumia alipokuwa 
Makka kwa ibada; usiku halali ila muda mdogo. 

Alipofariki ndugu yake Sheikh Aliy bin Alawiy huko Tariim, 
walimwandikia barua ya taaziya (wakimpa pole), na wakimhimiza 
arudi kwa kuwa anahitajika nyumbani kwao. Akaondoka Makka, na 
kupitia Zabiid, wakati huo ikiwa imesheheni wanachuoni, akachukua 

elimu kwa wanachuoni pamoja na watu kuchukua kwake. Kisha 
akaingia mji wa Taizz, akachukua kwa maulamaa wake na pia 
wakachukua kwake. Akatoa ijaza za Tariqa pamoja na yeye kuchukua 
kwao. 

Kisha akaenda mji wa Ahwar akakuta Sheikh wake Umar bin Maymun 
amefariki, na wameshamwosha na kumkafini, wanasubiri kumswalia. 
Alipofika yeye wakamtanguliza kuswalisha. Kabla ya kufa, 
alipoulizwa nani atashika nafasi yake Sheikh Umar aliwacha wasia 
kwamba, “Baada ya kuniosha na kunikafini, atakuja mtu mwenye sifa 
kadhaa, mtangulizeni kuswalisha, na yeye ndio atashika nafasi yangu”. 
Alipokuja Sheikh Abdallah Ba Alawiy na zile sifa zote 
wakamtanguliza, na baadaye wakataka akae kwao na ashike nafasi ya 
Sheikh. Yeye akatoa udhuru ila akapendekeza mtoto wa Sheikh Umar 
anafaa kushika nafasi ile. Akamtawalisha ile nafasi na kumwambia, 
“Jikaze vizuri kwani nimeamrishwa nikutawalishe nafasi hii”. 

Kisha akaelekea mji wa Tarim. Wakazi wa Tarim wakamkaribisha 
wakiwa na furaha kubwa na mji mzima ukachangamka kwa kurudi 
kwake. Akasomesha sheria na tasawwuf. Watu kutoka kila pembe 
wakaja kwake kusoma, na tabia zake zikawavutia waliokaribu na walio 
mbali. Akanyanyua cheo cha masheikh na wakakaa mbele yake watu 
wengi kwa ajili ya kuchukua elimu. Na hakuna uwezekano wa 
kuwahesabu kwa idadi ilivyo kubwa, lakini hapa tutawataja walio 
mashuhuri, miongoni mwao ni watoto wake watatu, mabwana Aliy, 
Muhammad na Ahmad, mtoto wa ndugu yake Sayyid Muhammad 
Mawla Dawila bin Aliy, mabwana Abu bakr na Alawiy watoto wa ami 
yake Ahmad, na Sayyid Muhammad mtoto wa Alawiy tuliye mtaja hivi 
punde, Sheikh Abdallah mtoto wa Sheikh wake Ahmad bin Abdul- 
Rahman, Sheikh Aliy bin Silm, Sheikh Fadhl bin Muhammad Ba Fadhl, 
Sheikh Abdallah bin Faqiih Fadhl, Sheikh Muhammad bin Abu Bakr 
Ba Abbaad, Sheikh Muhammad bin Aliy Ba Shuayb Al-Ansary, Sheikh 
Muhammad bin Aliy Al-Khatib, Sheikh Ahmad bin Aliy Al-Khatib, 
Sheikh Abdul-Rahman bin Muhammad Al-Khatib, Sheikh Umar 
Bawazir, Sheikh Muflih bin Abdallah bin Fahd, mtoto wa Sheikh wake 
Umar bin Maymun wa Ahwar, na Sheikh Ba Hamran. 

Sheikh Abdalla Ba Alawiy alikuwa mnyenyekevu sana, hata akichukia 
kuitwa Sheikh, pamoja na kwamba yeye ndiye wa kwanza kuitwa kwa 
jina hilo katika masharifu wa Ba Alawiy, kwani akijiona kuwa hajafikia 
daraja ya kuitwa hivyo. Alikuwa na watumwa na watumishi, wala 
hajikwezi juu yao, hula nao pamoja na baadhi ya wakati hata hula nao 
katika sahani moja akifuata mwenendo wa babu yake Mtume(saw). 

Ama kuupa kwake nyongo ulimwengu, basi ukarimu wake unatosha 
kuthibitisha hayo. Hata alikuwa na kitabu chenye majina ya watu 
ambao alikuwa anawagawiya nafaka miongoni mwa mafakiri na wapita 
njia. Pia alikuwa akiwapa masharifu wote walioko Tariim kwa kilicho 
bora kabisa. Walikuwa majirani zake wote wako chini ya hisani yake na 
wanaishi kwa ukarimu wake. Jirani mmoja alikoka moto kwa ajili ya 
kutengeneza mkate nao hawana unga, ila wamefanya tu makusudi kwa 
kuona haya na wingi wa hisani yake. Alipojua akawasema sana na 
kuwalaumu, hata akawa na tabia ya kuwauliza watoto wao. Walikuwa 
mafakiri na masikini wamefunga mahema nje ya nyumba yake, na 
wageni wakiwa ndani ya nyumba yake wameshukia. Imepokewa 
kwamba alishawahi kutoa mali yake yote ila kidogo tu kwa ajili ya 
familia yake. Walikuwa watu wa Tariim inawajia nafaka yao bila ya 
kujua nani anawaletea, mpaka alipokufa ndio ikajulikana kuwa ni yeye. 
Pia aliweka wakfu kwa ajili ya msikiti wa Ba Alawiy, mitende na ardhi, 
visima na chemchem. Kwa ajili ya wageni wanaoshukia msikitini hapo 
aliweka kiasi cha dinar 90,000. Vile vile akaweka wakfu ardhi na 
mitende kwa wanaochimba makaburi na kuwazika maiti. 

Sheikh Abdalla Ba Alawiy alimpa mwanafunzi wake Sheikh 
Muhammad bin Aliy Ba Shuayb Al-Ansariy ardhi kubwa akaotesha 
Sheikh Muhammad mitende mingi na hiyo sehemu ikaitwa Ba Shuayb. 
Utoaji wake ulikuwa ni mkubwa hawauwezi hata wafalme na 
akiwatanguliza wale anaowapa juu ya nafsi yake. Anasema mwanafunzi 
wake Sheikh Aliy bin Salim: Alijiwa Sheikh Abdallah Ba Alawiy na 
dinar 500 akazitoa zote na asibakize chochote kwa ajili ya familia yake. 
Kwa uhakika ukarimu wake ulikuwa wa kupigiwa mfano. 

Ama jitihada zake kwenye ibada wamesema hakutokea baada yake 
aliyekuwa na jitihada kama za kwake, ikiwa ni urithi kutoka kwa baba 

yake na babu yake. Alikuwa akienda kwenye majabali na mawandani, 
akiilazimisha nafsi yake ibada zilizo ngumu. Usiku alikuwa akizuru 
makaburi na misikiti, na alikuwa ni mwenye kulia na kusoma sana Qur- 
ani; vile vile alikuwa akiamrisha watoto wake na watu wake kusoma 
sana. Baadhi ya wacha Mungu wamesema, kuwa wengi katika kizazi 
chake wanafunguliwa kwenye kusoma Qur-ani, na kizazi cha ndugu 
yake Aliy bin Alawiy wanafunguliwa kwenye dhikri. Alikuwa mwenye 
kulia sana wakati wa kusoma Qur-ani, hata akapofuka macho, na 
huenda ukapita usiku mzima na yeye akilia. Na ilikuwa inapita siku 
yake nzima akiwa kwenye ibada, tangu wakati wa kula daku hadi baada 
ya Ishaa, halali ila kwa wa usingizi kidogo wa mchana. Amesema mtoto 
wa ndugu yake; Sheikh Mawla Dawila: “Sijaona kwenye safari zangu 
na kukaa kwangu mjini mfano wa ammi yangu Abdallah.” 

Ama karama zake, basi zilikuwa ni nyingi sana, pamoja na kwamba 
alikuwa akizificha kiasi anachoweza na akichukia kunasibishwa karama 
yoyote kwake yeye. 

Na alikuwa akipenda kazi ya kulima na akiifanya sana pamoja na 
kuhimiza watu wake, na kuwaambia kuwa kilimo ndio chumo bora. 
Maneno haya yameafikiwa na wanavyuoni wengi kuwa kilimo ni bora 
kuliko biashara kama yalivyo elezwa hayo kwenye Rawdha na Majmuu. 
Na katika hadithi iliyo pokewa na Muslim: “Hakuna mwislamu 
yeyote aliyeotesha chenye kuota ila huwa kwa kila mwenye kula ni 
sadaka kwake, na mwenye kunywa sadaka kwake, wala hakipungui 
kitu ila huwa ni sadaka kwake”. Na katika riwaya nyengine ya 
Muslim: “Haoteshi mwislamu chenye kuota, wala halimi chenye 
kulimwa akala mtu yeyote au mnyama au ndege ila huwa ni sadaka 
kwake hadi siku ya kiyama”. 

Alifariki siku ya Jumatano katikati ya Jamadil Uula mwaka wa 731 H, 
umri wake ukiwa 91 au 93. 

Sheikh Abdul-Rahman Saggaaf. 

Jina lake: Sheikh Abdul-Rahman Saggaaf bin Muhammad Mawla 
Dawila bin Aliy bin Alawiy bin Al-Faqiih Al-Muqaddam. 

Alizaliwa mwaka 739 Tariim, akahifadhi Qur-ani kwa Sheikh Ahmad 
bin Muhammad Al-Khatiib na akazifahamu vizuri elimu za Tajwiid na 
Qira-aat, kisha akashughulika na elimu zengine kwa himma kubwa; 
akasoma fiq-hi kwa maulamaa wengi; alishikamana na vitabu vya 
Imaam Ghazaliy na Imaam Abi Is-haaq Al-Shirazy, na akasoma sana 
Wajiiz na Muhadhab hata alikaribia kuvihifadhi, na alivisoma vitabu 
hivi kwa mwanachuoni bahari: Sheikh Muhammad bin Alawiy bin 
Ahmad bin Al-Faqiih. Kisha akaenda Ghayl akasoma kwa Faqiih 
Muhammad bin Sa’ad Ba Shkeil Ihyaa, Risaala ( Qushairiyya ), Awaarif 
na vingine, na akaenda kwa Sheikh Al-Islam Muhammad bin Abibakr 
Ba A’bbaad na kulazimiana naye, na yeye ndiye aliye nufaika naye 
zaidi. 

Alipewa ruhusa na masheikh zake kufundisha na kutoa ijaza, akawa 
anafundisha Hadithi, Fiq-hi katika misingi na matawi yake. Akajiwa na 
wanafunzi kutoka Mashariki na Magharibi, na akawa analetewa mas-ala 
ya fatwa kutoka baharini na nchi kavu na wakapata watu wengi sana 
faida za kielimu kutoka kwake. Wanafunzi wake ni wengi mno, lakini 
hapa tutawataja baadhi tu, miongoni mwao ni watoto wake, watoto wa 
ndugu yake mabwana Abuud na Hasan, mabwana Abu bakr na 
Muhammad watoto wa Alawiy Al-Sheibah, Sheikh Muhammad bin 
Hasan Jamalil-Layl, Sheikh Muhammad bin Aliy Mawla Aideed, 
Sheikh Ahmad bin Umar, Sheikh Sa’ad bin Aliy Mad-haj, Sheikh 
Muhammad bin Abdul-Rahman Al-Khatib na mtoto wake Abdul- 
Rahman, Sheikh Abdul-Rahim bin Aliy Al-Khatib, Sheikh Aliy bin 
Muhammad Al-Khatib, Sheikh Shuayb bin Abdallah Al-Khatib, Sheikh 
Ahmad bin Abi Bakr Ba Hirmiy, Sheikh Abdallah bin Faqiih Ibrahim 
Ba Hirmiy, Sheikh Abdallah bin Ahmad Al-Amoody, Sheikh Aliy bin 
Ahmad bin Aliy bin Muslim, Sheikh Abdallah bin Muhammad Ba 
Shuraahiil, Sheikh Muhammad bin Mua’fiy, Sheikh Abdallah bin Naafi 
Ba Mundhir, Sheikh Isa bin Umar bin Bahlul, Sheikh Ahmad bin Aliy 
Al-Hibaaniy, Sheikh Sa’ad bin Abdallah Ba Antar, Sheikh Muhammad 

bin Said Al-Maghribi, Sheikh Muhammad bin Ahmad Al-Umariy na 
wengine wengi. Darsa zake nyingi zilikuwa kwenye vitabu: Basit, 
Wasiit, Muhadhab na Muharrar, na wakati mwengine Wajiiz pia, na 
akimfundisha kila mwanafunzi kitu kinachomfaa. Alikuwa 
akiwahimiza sana wanafunzi wake kujitahidi kwenye matendo ya 
moyo, na alitaja siku moja ubora wa Fiq-hi, akaazimia mtoto wake 
Sheikh Umar Mihdhaar amalize umri wake kwenye Fiq-hi na awache 
elimu nyengine. Ilipo malizika darasa alimwita: “Ewe Umar! Jitahidi 
kwenye amali za moyo, mafaqihi wana kijinga cha moto na masufi 
(watu wa tasawwuf) wana kaa la moto na wakia moja ya amali ya ndani 
inalingana na buhaar (uzito mkubwa uliokuwa ukitumiwa zamani zaidi 
ya kilogramu 200) ya amali za nje.” 

Ama jitihada zake kwenye ibada, alikuwa akitoka thuluthi ya tatu ya 
mwisho ya usiku akienda kwenye Shiib Nueir na kusoma Qur-ani, na 
akizuru makaburi na kuswali kwenye misikiti yote ya Tariim kila usiku. 
Akiswali utadhani ni nguzo kwa urefu wa kisimamo chake, na 
hakikupungua kitu katika jitihada zake hata siku yake ya harusi. Vile 
vile alikuwa akienda kuzuru ziara ya Nabii Huud na kukaa huko karibu 
mwezi na kula chakula kidogo sana. 

Ama ukarimu wake, alikuwa akitoa sadaka kwa maelfu na maelfu. 
Aliotesha mitende mingi sana, na akisoma Sura ya Yasin kwenye kila 
mtende, na alipootesha mitende sehemu kubwa inayoitwa Ba Hubaishy 
aliwapa watoto wake (na wakati huo alikuwa na watoto 8 wa kiume, na 
6 wa kike) kwa sharti ya kusoma nyiradi na kumpelekea yeye thawabu 
baada ya kufa kwake. Alijenga misikiti kumi na akaiwekea idara ya 
wakfu, na akisema mitende hii yote haina sehemu kwenye moyo 
wangu, hata nikiambiwa kuwa haijatoa matunda yoyote nisinge 
huzunika. 

Na walimwita wanavyuoni Saggaaf, na wamesema kuwa ni kwa sababu 
ya kusitiri hali yake wasiijue watu kwani hakuwahi kudai hali wala 
maqamu yoyote, wala hakujinasibisha kwa elimu wala amali, na 
akichukia umashuhuri sana. Sababu nyengine ni kuwa amekuwa sakafu 
kwa mawalii wote katika zama zake, yaani yuko juu yao na yeye ndiye 
mkubwa wao. 

Katika maneno yake ya Hikma ni: “Asiye na uradi ni kama ngedere”, 
“Asiye talii (durusi) Adhkaar (kitabu cha Imaam Nawawiy) basi yeye si 
dhakar (mwanaume wa kweli)”, “Asiye soma Ihyaa hana haya”, “Asiye 
soma Muhadhab basi hakufahamu kanuni za madh-hab”, “Asiye na 
adabu basi yeye ni dubu”. Pia katika jumla ya maneno yake: “Watu 
wote ni mafakiri (wahitaji) wa elimu, na elimu inahitajia amali 
(matendo) na amali inahitajia akili na akili inahitajia tawfiiq 
(kuwezeshwa na Mwenyezi Mungu). Na kila elimu bila ya amali ni 
batili, na kila elimu na amali bila ya nia inapotea bure, na kila elimu, 
amali na nia bila ya sunna inarudishwa (haikubaliwi). Na kila elimu, 
amali, nia na sunna bila ya ucha Mungu ni hasara”. Na pia katika 
maneno yake: “Kuwa mtu wa zama zako, ukiona watu wake ni mbwa 
mwitu basi usiwe mbuzi watakutafuna, na ukiwaona mbuzi usiwe 
mbwa mwitu ukawa unawatafuna”. 

Na alikuwa na harufu nzuri, akiingia kwenye nyumba au akipita njiani 
hujulikana kuwa amepita yeye kwa harufu yake. Alipodhoofika mwisho 
wa umri wake alikuwa akimweka mtu akisoma Qur-ani na yeye 
husikiliza, na wakati mwengine husoma naye pamoja. Pamoja na hayo 
haimkuti swala ila yuko msikitini akiwa tayari na twahara yake. Na 
alikuwa daima anasikika akimtaja Mwenyezi Mungu kwa ulimi wake, 
na pia akimtaja kwa moyo wake, na kilikuwa kifua chake kinatoa sauti 
kwa kumtaja Mwenyezi Mungu na kuleta istighfaar. 

Alikuwa mashuhuri sana kwa karama, pamoja na kwamba zilikuwa 
hazimshughulishi na kufanya jitihada na kumtegemea Mwenyezi 
Mungu katika kila hali. 

Alifariki siku ya Alkhamisi zikiwa zimebakia siku saba kabla ya 
kumalizika kwa mwezi wa Sha’abani mwaka wa 819 H. Aliwacha 
watoto wa kiume 13 wote wakiwa mashuhuri kwa ucha Mungu. 

Sheikh Umar Mihdhaar bin Abdul Rahman Saggaaf 

Alizaliwa Tarim, na kulelewa na baba yake. Alianza kwa kuhifadhi 
Qur-ani, kisha akahifadhi Minhaaj Talibin na kuisoma kwa baba yake 
na wengine katika wanachuoni. Alikuwa na uwezo mkubwa sana wa 
kuhifadhi vitabu alivyovisoma. Alisoma Fiq-hi kwa Sheikh Abu Bakr 
bin Muhammad Balhaaj Ba Fadhl, na baadhi ya wacha Mungu wengine. 
Kisha akaenda Shihr, Yemen na Haramain na huko nako akasoma na 
kusuhubiana na wanachuoni wengi. Alishikamana sana na Minhaaji, 
Tanbiih, Ihyaa na Tafsir Sullamiy ambayo alikaribia kuihifadhi. 

Walisoma kwake watu wengi sana, walio mashuhuri ni mtoto wa ndugu 
yake Sheikh Abdallah Aydaroos na ndugu zake Sheikh Aliy na Sheikh 
Ahmad, Sheikh Ahmad bin Umar bin Aliy bin Umar bin Ahmad bin Al- 
Faqiih, Sheikh Husayn bin Faqiih Ahmad bin Alawiy. Sheikh 
Muhammad bin Abdallah bin Aliy, Sheikh Muhammad bin Aliy Ba 
Zughayfaan, Sheikh Ahmad bin Muhammad Ba A’bbaad, Sheikh Said 
bin Ahmad Ba Ghariib Al-Shihriy, Sheikh Abdallah bin Faqiih Aliy Ba 
Hirmiy na Sheikh Abu Bakr bin Abi Qubayl. Katika waliosoma kwake 
pia ni ndugu zake wadogo. 

Alikuwa na jitihada kubwa kwenye ibada, alikuwa akisubiri bila ya 
chakula siku nyingi na aliacha kula tende; akiulizwa anasema kuwa 
tende ni katika matamanio yake na ameiacha kwa ajili ya Mwenyezi 
Mungu. Chakula chake mara nyingi kilikuwa ni maziwa. 

Alikuwa mkarimu sana, akiwapa mahitaji nyumba nyingi sana za 
masharifu na akiwatanguliza kwa vyakula vizuri, hata walimlaumu 
baadhi ya watu kutokana na kutoa kwake sana, akasema (nayo ni aya ya 
Qur-ani), “Mlivyo navyo vitakwisha na vilivyoko kwa Mwenyezi 
Mungu ndivyo vitakavyo bakia”. (Nahl:96). 

Alikuwa pia mwenye kukubaliwa dua yake, alikuja mtu mmoja akiwa 
mgonjwa sana, akamwombea akapona pale pale. Alikuja mwanamke 
mwengine akiumwa na kichwa ambacho walishindwa madaktari 
kukiponyesha, akamwombea apate afya akapona. 

Alikuwa Sheikh Mihdhaar mwenye khofu kubwa ya Mwenyezi Mungu, 
alikuwa akisema: “Laiti ningelikuwa mbuzi kisha nikachinjwa na 
kuliwa, au nikawa mbwa nikafa na kugeuka kuwa mchanga”. Na katika 
maneno yake: “Nikivuta pumzi naogopa nisiweze kuchukua inayofuata, 
na nakula tonge nikihisi huenda nisiweze kulimeza (kabla ya kufikwa 
na mauti)” Alikuwa pia akisema: “Lau ningejua kuwa Mwenyezi 
Mungu amekubali tasbiih yangu moja, ningewalisha wakazi wa Tariim 
ngano na nyama”. 

Alikuwa Sheikh Mihdhaar ni kiongozi wa Alawiyyiin wakati wake, na 
mtu mwenye akili na kupangilia mambo yake vizuri. Aliweka 
mpangilio wa kutengeneza sehemu ya mapitio ya maji, na ada nyengine 
za maisha, na hayo si Tariim tu, bali hata miji ya pwani ambapo 
alikuwa akienda kama Shihr, Mukalla na Ghayl. Bali yeye mwenyewe 
alimiliki mashamba na maboti kwa ajili ya kuvua samaki, na faida yake 
ikawa inatumika kwa ajili ya maslahi ya elimu na da’awa, na 
kuwasaidia masikini na wasio na uwezo. Na aliweka hati/waraka ambao 
Aali Ba Alawiy walikubaliana kusimama juu ya haki, kuamrisha mema 
na kukataza mabaya, kumnusuru aliye dhulumiwa na kusimamia mali 
za wakfu za wazee wao na kuzitumia kwa njia inayotakiwa na 
kumkubali Sheikh Umar Mihdhaar kuwa kiongozi wao. Na hati/waraka 
huu ulitambuliwa hata na viongozi wa dola wa wakati huo. 

Amesema Habiib Ahmad bin Hasan Al-Attaas(ra), “Alipokuwa Sheikh 
Umar Al-Mihdhaar kiongozi wa masharifu wa Alawiyyiin 
aliwakusanya na kuwaambia, “Nakutakeni mufanye mambo matatu, la 
kwanza, mwenye kutaka kulima au kupanda awe na wanyama wawili, 
mmoja akifanya kazi mwengine anapumzika. La pili, mabinti wa 
matajiri wenu waolewe na watoto wa masikini wenu, na mabinti wa 
masikini wenu waolewe na watoto wa matajiri wenu. La tatu, 
mupunguze mahari yenu, iwe ni wakiya tano ya fedha iliyotakata”. 
Wakamwambia, “Hakika mahari ya Ahlil bayti ni dirhamu 500”. Na 
Sheikh Umar al-Mihdhaar akawajibu, “Ama sasa nataka muipunguze 
iwe kama ninavyokuambieni, na nakufahamisheni kuwa Bwana wa 
viumbe(saw) siku alipoenda Israi alifaradhiwa swala 50, hakuacha 
kurudi kwa Mola wake (akimwomba takhfifu) hadi akazifanya kuwa 5. 
Na mimi nakuombeni kupunguza mahari kutoka dirhamu 500 (ambayo 

kwa hisabu ya Hadhramout ni sawa na wakiya 500) yawe wakiya 5 
(sawa na dirham 5)”. Wakamwambia, “Tumekubali hayo”. 
Akawaombea waliotekeleza ahadi yao katika Alawiyyiin kuwa na 
kizazi kikubwa.” 

Alifariki siku ya Jumatatu tarehe 2, Dhul Qa’ada, mwaka 833 H, naye 
akiwa amesujudu kwenye swala ya Adhuhuri. 

Sheikh Abdallah Aydaroos bin Abi Bakr bin Abdul 
Rahman Saggaaf 

Yeye ndiye wa kwanza kuitwa Aydaroos, alizaliwa katika kumi la 
mwanzo la Dhul-Hijja, mwaka 811 H. Alizaliwa na kukulia katika mji 
wa Tariim. Alimuwahi babu yake Sheikh AbdulRahman Saggaaf. 
Alipofariki babu yake yeye Sheikh Abdulla Aydaroos alikuwa mtoto 
wa miaka 8. Alipofika umri wa miaka 10 alipata msiba mwengine wa 
kufiliwa na baba yake. Hapo akachukuliwa na kulelewa na ammi yake 
Sheikh Umar Mihdhaar na ambaye alimwozesha binti yake. 

Alipata elimu nyingi sana kwa ammi yake. Pia alisoma Fiq-hi kwa 
Sheikh Sa’ad bin Abdallah Ba Ubeid, Sheikh Abdallah Ba Harawah, 
Sheikh Ibrahim bin Muhammad Ba Hurmuz, na Sheikh Abdallah Ba 
Ghusheir. Alisoma Hadithi kutoka kwa masheikh mbali mbali wa 
Hadhramout. Vile vile alisoma Tasawwuf kwa Sheikh Muhammad bin 
Hasan Jamalillayl na kutoka kwa ammi zake mabwana Ahmad, Sheikh, 
Muhammad na Hasan. Alisoma elimu ya Kiarabu kwa Sheikh Ahmad 
bin Muhammad bin Abdallah Ba Fadhl, na elimu za Nahau na Sarufi 
kwa Sheikh Muhammad bin Aliy Ba Ammar na masheikh wengine. 
Sheikh Abdalla Aydaroos alionyesha uhodari mkubwa kwenye elimu 
tatu za sheria: Tafsiri, Hadithi na Fiq-hi. Katika jitihada zake 
alishikamana sana na vitabu: Tanbiih, Khulasah na Minhaj. Vitabu hivi 
alivisoma mara nyingi kisomo cha kutafuta undani na kuhakiki. 

Kuhusu jitihada zake kwenye ibada, mwenyewe amesema, “Nilikuwa 
nikisoma vitabu vya Tasawwuf na ninajijaribu kwa kutekeleza jitihada 
zao. Nilikuwa ninakaa na njaa sana”. Alikuwa akifunga sana na 
akifuturu kwa kula tende kidogo tu, hali chochote kingine. 

Alipofariki ammi yake Sheikh Umar Mihdhaar ambaye alikuwa 
kiongozi wa Aali Ba Alawiy, yeye alikuwa ana umri wa miaka 25. 
Masharifu wakaenda kwa Sheikh Muhammad bin Hasan Jamalillayl, 
aliyekuwa akiishi Rogha, kumuomba achukue nafasi ya Sheikh Umar 
Mihdhaar lakini akatoa udhuru. Wakamtaka awachagulie anayeona 
anafaa. Yeye akaswali swala ya Istikhara na akaona wa kutangulizwa ni 
Sheikh Abdallah Aydaroos. Sheikh Aydaroos akatoa udhuru kuwa yeye 

ni mdogo kwa umri na wako ammi zake. Lakini ammi zake wote 
wakasimama na kumhimiza ashike hiyo nafasi, na wakakubaliana 
kumfanya kiongozi wao. 

Hivyo akaanza kusomesha fani za Tafsiri, Hadithi, Fiq-hi na Tasawwuf. 
Miongoni mwa wanafunzi wake ni ndugu yake Sheikh Aliy, Sheikh 
Umar bin Abdul-Rahman Sahib Hamraa, Sheikh Abdallah bin Ahmad 
Ba Kathir, Sheikh Ahmad Qasam bin Alawiy Al-Shaiba, na Sheikh 
Muhammad bin Aliy Al-Afiif Al-Hijraaniy. Wengine ni watoto wake 
mabwana Abubakr, Husain, na Sheikh. Yile vile miongoni mwa 
masheikh wakubwa wa wakati huo, Sheikh Muhammad Aideed, Sheikh 
Sa’ad bin Aliy na Sheikh Abdallah bin Abdul-Rahman Ba Wazir, 
pamoja na utukufu wao, walikuwa ni wenye kuchukua elimu kutoka 
kwake. 

Katika jitihada zake Sheikh Abdalla Aydaroos alilazimiana sana na 
kusoma Ihyaa Uluumul-Din na kuitalii (kuidurusi) mpaka alikaribia 
kuihifadhi. Na aliwahimiza watu wake kuisoma, kuiandika na kuitalii. 
Katika jumla ya maneno yake, alikuwa akisema, “Waba’adu hatuna njia 
(ya kufuata) wala mfumo usiyokuwa Qur-ani na Sunna. Na hakika 
amesherehesha hayo yote kiongozi wa waandishi na baki ya 
Mujtahidiin Hujjatil-Islam Al-Ghazaliy, katika kitabu chake ambacho 
ni ajabu ya zama hizi, chenye utukufu mkubwa, chenye kuitwa Ihyaa 
Uluumul-Din, ambayo ni ibara (maelezo) ya Qur-ani na Sunna, na 
Tariqa na Hakika (kweli halisia)”. Katika maneno yake pia, alisema, 
“Juu yenu kushikamana na Qur-ani na Sunna mwanzoni na mwishoni, 
kwa dhaahiri (muonekanavyo na watu) na kwa siri (muonekanavyo na 
Mwenyezi Mungu), kwa kuizingatia na kuiitakidi. Na sherehe 
(ufafanuzi) ya Qur-ani na Sunna imeelezwa kwa ukamilifu kwenye 
kitabu cha Ihyaa Uluumul-Din!\ Vile vile alisema, “Lau Mwenyezi 
Mungu angewafufua maiti wasingeliwausia walio hai ila kwa yaliyomo 
ndani ya Ihyaa , \ “Ninashuhudia kwa uficho na kwa wazi kuwa mwenye 
kutalii Ihyaa atakuwa katika Mujtahidiin ”. 

Ama ukarimu wake alikuwa akitoa utoaji wa Wafalme na akinyenyekea 
unyenyekevu wa mtu asiye na kitu. Alikuwa akikaa na watu kwa 
kinachoafikiana nao, akikaa na mafakiri kwa kinachonasibiana nao, na 

akizungumza na wenye elimu kitaaluma. Alikuwa na tabia ya 
kumsikiliza anayezungumza naye, na akikabiliana naye mpaka kila 
mmoja akihisi kuwa yeye yuko karibu zaidi kwake. Walikuwa wafalme 
wakimwogopa kwa haiba yake na wananyenyekea kwake. Lakini 
pamoja na hayo alikuwa huwarai, akizungumza nao kwa upole, na hata 
akiwatukuza kwa ajili ya kukidhi haja za Waislamu na kupatanisha 
wagomvi. Pamoja na hayo alikuwa akiwatahadharisha watu wake 
wasimfuate katika suala la kuingiliana na watawala, bali hata kupita 
kwenye viwanja vyao. 

Sheikh Abdalla Aydaroos alifariki tarehe 12 Ramadhan 865 H akiwa na 
umri wa miaka 54 na alizikwa Zanbal, na kaburi lake ni maarufu. 

Sheikh Abubakar Al-Adany bin Abdallah Aydaroos 

Alizaliwa mwaka 851 H, na akalelewa na baba yake mpaka kufikia 
umri wa miaka 14 alipofariki baba yake. Alihifadhi Qur-ani kwa Sheikh 
Muhammad bin Aliy Ba Jahdab na Muallim Salim bin Nimeiriy. Ama 
Tasawwuf alichukua kwa baba yake na ammi zake Sheikh Aliy na 
Sheikh Ahmad na Sheikh wake Sa’ad bin Aliy Ba Mad-haj. Alisoma 
Fiq-hi kwa Sheikh Abdallah bin Abdul-Rahman Balhaaj Ba Fadhl na 
Sheikh Muhammad bin Abdul-Rahman Balfaqiih. Na alisoma fani 
nyingi zaidi kwa ammi yake Sheikh Aliy. 

Alikuwa akipenda sana kusoma Bidaayatul-Hidaaya, Minhaaj Al- 
Abidiin, Minhaaj Al-Talibin, Khulaasa na Umdah ya Ibn Naqiib na 
akiwahimiza watu wake kuvisoma vitabu hivi. Ama Ihyaa Uluumul-din 
alikuwa mwenye kuzama katika kukipenda, kukisoma, kukisikiliza na 
kukitalii, hata alijilazimisha kwa nadhiri kusoma kitu (katika Ihyaa) kila 
siku na alikusanya nakala nyingi za Ihyaa. 

Ama jitihada zake kwenye ibada, zilikuwa ni kubwa mno. Alikuwa 
akitoka usiku yeye na mtoto wa ammi yake Sheikh Abdul-Rahman bin 
Aliy kwenda kwenye boma la Nueir, kisha kila mmoja husoma juzuu 
kumi kwenye swala, na kurudi kabla ya alfajiri. Pia alijilazimisha kukaa 
macho usiku tangu utotoni mpaka ikawa tabia yake bila ya taklifu. 
Amesema mmoja katika watu wanaoaminiwa, “Nimemtumikia miaka 
30, sijawahi kumwona akilala zaidi ya masaa 3”. Hii peke yake ni 
karama kubwa, kwani alikuwa akila vyakula vizuri, akinywa maji sana, 
na akilalia kitanda cha kifakhari; aghalabu mwenye kuwa na tabia kama 
za kwake huwa ni mwenye kulala sana, lakini yeye hakuwa hivyo, bali 
alikikesha sana akidumu juu ya ibada. 

Sheikh Abubakar Al-Adany alikuwa ni mwenye kusafiri sana kwenda 
Shihr. Pia alikuwa akizuru kaburi la Nabii Huud(as) na akiwazuru 
wacha Mungu wengine kama Sheikh Said Al-Amoody, Sheikh 
Abdallah bin Muhammad Ba A’bbaad, Sheikh Abdallah Ba Qushair, 
Sheikh Muhammad bin Aliy Ba Shuayb na wengine. 

Alienda Haramain, na akaingia Aden na kuchukua elimu kwa Sheikh 
Abdallah bin Ahmad Ba Makhramah, na Sheikh Muhammad bin 

Ahmad Ba Fadhl. Pia alienda Zabiid na kuchukua kwa Sheikh Al- 
Islaam Ahmad bin Umar Al-Mazjad, na Sheikh Yahya bin Abi Bakr Al- 
Amiriy mtunzi wa kitabu Bahjatil-Mahaafil. Alipokwenda Hijja mwaka 
880 alichukua elimu kwa Al-Haafidh Muhammad bin Abdul-Rahman 
Sakhawiy. Wengi katika masheikh zake walimpa ijaza ya vitabu vyao 
na riwaya zao, na ruhusa ya kutoa fatwa na kufundisha. Na alikuwa na 
akili safi na utambuzi mzuri, na kusibu yaliyokuwa sawa, na muono wa 
ukweli ambao uliwashangaza sana masheikh zake. Na hayo 
yameshuhudiwa kwenye uzuri wa rai zake, maneno yake na matendo 
yake pamoja na umri wake mdogo. 

Aliporudi Tariim alikaa kwa ajili ya kufundisha na kutoa manufaa kwa 
watu. Wakasoma kwake watu wengi, miongoni mwao ni ndugu yake 
Sheikh Husain, mtoto wa ndugu yake Sheikh Abdallah bin Sheikh, 
Sheikh Abdallah bin Muhammad Ba Qushair, na wengine wengi katika 
makabila ya Aali Ba Fadhl, Aali Ba Hirmiy, Aali Khatib na Aali Ba 
Abbaad. Na katika waliosoma kwake ni pamoja na Al-Haafidh Jarullah 
bin Fahd, Sheikh Husain bin Siddiik Al-Ahdal, Sheikh Muhammad bin 
Ahmad Ba Jarfiil, na Sheikh Muhammad bin Umar Bahraq wa Aden. 

Sheikh Abubakar Al-Adany alikuwa mwenye kupitia vitabu vingi 
katika fani tofauti, na mwenye kutalii sana khasa vitabu vya Imaam 
Ghazaliy. Alikuwa pia hodari wa kusahilisha (kuwepesisha) ibara, 
akiulizwa suala gumu, hulieleza kwa njia bora hadi huondoka mushkili 
wake. 

Kitabia alikuwa ni mtu mwenye kutabasamu, akizungumza na watu 
kwa bashasha, na akipenda kuwalisha watu. Anapokula na watu 
alikuwa ni mwenye kuwasogezea vyakula vitamu na matunda mazuri 
mbele yao. Alikuwa ni mwenye huruma na mpole kwa mafakiri, 
mayatima na wajane na akiwaunga kwa kuwaneemesha kwa siri na 
dhahiri. Alikuwa pia ni mwenye kula vyakula vizuri na kuvaa mavazi 
ya thamani, akidhihirisha neema ya Mwenyezi Mungu na kutaraji 
kupewa ziada. Akifanya hivyo kwa kuyafanyia kazi maneno ya 
Mwenyezi Mungu, 

“Sema: Ni nani aliyeharimisha pambo la Mwenyezi Mungu 
alilowatolea waja wake, na vilivyo vizuri katika riziki”. (Araaf:32). 

Na neno Lake, 

“Enyi mlio amini! Kuleni vizuri tulivyokuruzukuni, na 
mumshukuru Mwenyezi Mungu”. (Baqarah:172) 

Na maneno ya Mtume(saw), 

“Hakika Mwenyezi Mungu anapenda kuona athari ya neema yake juu 
ya mja wake”. (Tirmidhiy, Ahmad) 

Na neno lake(saw), 

“Hakika Mwenyezi Mungu ni Mzuri anapenda uzuri”. (Muslim). 

Mwaka 888 alitoka tena kwenda kuhiji na kumzuru babu yake(saw), na 
alitembelea baadhi ya miji ya Yemen, kuzuru wacha Mungu na 
kuwanufaisha madhaifu (wanyonge). Kisha akaenda Aden akiwa njiani 
kuelekea Shihr, na ikawa kumekutana kuingia kwake na kufariki kwa 
Sheikh Umar bin Abdul-Rahman Sahibul Hamraa Taizz mwaka 889. 
Watu wakamkusudia kwa ajili ya kumpa pole na pia kumwomba akae 
kwao ili wapate manufaa kutoka kwake. Sheikh Abubakar Al-Adany 
alishabashiriwa kabla kuwa ataishi Aden. Hivyo yakawa 
aliyobashiriwa, yaani kuishi mji wa Aden. Alipokuwa Aden akawa ni 
mwenye kukusudiwa na wageni na wenyeji, ukatangaa umashuhuri 
wake na kuenea utajo wake. Pamoja na hayo hakuwa mwenye tamaa ya 
cheo. Alikuwa akisema, “Hatuna makusudio kwenye kudhihiri kwa 
watu lakini tumepewa haya kwa ajili ya kuwanufaisha (watu)”. Alikuwa 
pia akisema, “Mwenye kunibusu mkono huwa kama amenipiga kibao, 
na mwenye kunibusu mguu huwa kama amenitoa jicho”. Na katika 
maneno yake mengine akisema, “Laiti asingetujua mtu, wala 
tusingemjua mtu, laiti tusingezaliwa”. 

Alikuwa na cheo kikubwa na utukufu baina ya watu, na mwenye uwezo 
wa kutekeleza anacho kikusudia, mwenye elimu na mwenye kutenda 
kwa elimu yake, mkweli kwenye usemi, mwenye uangalifu katika 
upokezi wa riwaya. Mwenyezi Mungu alimkusanyia aina tofauti za 
elimu. Alikuwa mwenye kutenda kwa elimu yake, mkweli katika kauli 
zake, na mwenye uangalifu katika upokezi wa riwaya. Pia Mwenyezi 
Mungu alimpa haiba na kuheshimiwa na watu, akiogopewa na wafalme 

na viongozi hata wakawa wananyenyekea mbele yake na wakiwa tayari 
kutekeleza amri zake. Pamoja na hayo alikuwa mnyenyekevu, mwenye 
tabia njema kabisa na kupendwa na watu. Alikuwa akiuliza hali za watu 
wake, akienzi mapenzi yao, akimsamehe mwenye kukosea, na kuficha 
ghadhabu zake. Alikuwa akikidhi haja za watu, na kuzungumza nao 
kwa bashasha hata kila mmoja anahisi kuwa yuko karibu zaidi kwake 
kama ilivyo pokewa kwa Mtume(saw). Alikuwa pia mkarimu sana hasa 
kwenye kulisha chakula, na alikuwa akichinja kila siku kondoo 30 
katika mwezi wa Ramadhani kwa ajili ya karamu. Na siku ya Idi 
akiwavisha watumishi na watu wake mavazi ya fakhari, na kutoa mali 
nyingi kama sadaka. 

Vile vile alikuwa ni mwenye huruma kwa wenye kumkosea Mwenyezi 
Mungu na kuvunjika moyo, akiwatuliza na kuwafungulia mlango wa 
kumtarajia Mwenyezi Mungu kwa Msamaha Wake na ndio maana 
maneno yake mengi yako kwenye kuraghibisha (kuwavutia na 
kuwapendezeshea watu) na sio kutisha. Hata watu wake wakikosea kitu 
hawaambii kwa hasira bali kwa upole na kuwatoa kwenye mikono ya 
shetani kadri inavyomkinika. Alikuwa akiwavuta watu kwa mapenzi ya 
Mwenyezi Mungu, akiyafanyia kazi maneno ya Mtume(saw), 

“Fanyeni wepesi na musifanye uzito, na toeni bishara wala 
musiwakimbize (watu)”. (Muslim) 

Sheikh Abubakar Al-Adany alikuwa akisema, “Mioyo ikishatawaliwa 
na matamanio, kutisha hakuizidishii ila kuiweka mbali, basi kuivuta 
mioyo ni kwa kuwafungulia milango ya matarajio (ya Mwenyezi 
Mungu) na ndiko kutakakowavuta kusikiliza mawaidha”. Alikuwa pia 
akisema: “Nikimwona muumini amewafikishwa na Mwenyezi Mungu 
kutekeleza faradhi na kuacha maasi makubwa, huupa uhuru moyo 
wangu na yeye kwani amekuwa akitembea pamoja na msafara na miguu 
yake. Ama himma yangu iko kwenye kumtoa yule aliyezama kwenye 
maasi na mwenye kuingia katika kamba za shetani”. Na alikuwa 
akiwapa mazoezi ya kukaa macho usiku wafuasi wake na vijana ili 
kuwahifadhi na maasi akiwaambia kuwa yeye anapata kuliwazwa kwa 
kukaa nao. Na akawa akiwapa malipo kwa kukaa naye kila kukicha, na 
kumpa zaidi yule anayemkhofia zaidi kuzama kwenye maasi. Na 

alikuwa akiusia sana kuwa na dhana nzuri, kwani kunaonyesha kufaulu 
kwa mja, na kwamba mwenye dhana nzuri hutegemewa kuwa na 
mwisho mwema, na mwenye dhana nzuri hawezi kupata hasara hata 
kama akikosea. Na katika maneno yake alikuwa akisema, “Hawezi 
kujua kima cha johari ila mwenye kufanya kazi ya johari, na hawezi 
kumjua walii ila aliye walii, na vipi utamjua mtu ambaye anaghadhibika 
kama unavyoghadhibika na anakula kama unavyokula?' 

Alifariki siku ya Jumanne, 14 Shawwaal mwaka 914 H Aden na kaburi 
lake ni mashuhuri. 

Sheikh Abu bakr bin Salim. 

Jina lake: Sheikh Abu Bakr bin Salim bin Abdallah bin Abdul-Rahman 
bin Abdallah bin Abdul-Rahman Saggaaf mpaka kwa Mtume(saw). 

Alizaliwa siku ya Jumamosi 13 Jumadal Thani, mwaka 919 H Tariim, 
na alijitahidi sana katika suala zima la kutafuta elimu. Alisoma kwa 
Sheikh Umar bin Muhammad bin Ahmad Ba Sheiban, Sheikh Abdallah 
bin Muhammad bin Sahl Ba Qushair, Sheikh Umar bin Abdallah Ba 
Makhramah na Sheikh Ahmad bin Alawiy Ba Jahdab. Kisha akaenda 
Shibam na kulazimiana na Sheikh Ma’aruf Ba Jammaal na ndiye 
mwalimu wake mkubwa. 

Kisha akahamia Lasik, akafanya jitihada kubwa kwenye ibada na 
kuizoeza nafsi yake kwa kuswali usiku, kufunga, kutoa sadaka na 
unyenyekevu hadi akafunguliwa na Mwenyezi Mungu. 

Hapo tena akatoka na kuenda kuishi Inaat, na ndipo alipopata 
umashuhuri. Watu wengi kutoka sehemu mbali mbali walikuwa 
wanakuja Inaat kwa kumkusudia yeye. Hata imepokewa kuwa Inaat 
haikuwa mashuhuri kwa elimu, bali ilikuwa imejaa fitina na ugomvi 
baina ya makabila, mpaka alipohamia yeye mji wote ukabadilika. 
Mwenyezi Mungu akausafisha na fitina na ukapata heshima na 
umashuhuri kuliko miji mengine. 

Alipokuwa Inaat alikaa kusomesha na wakachukua elimu kwake watu 
wasio na hesabu, miongoni mwao ni watoto wake na Al-Habiib Ahmad 
bin Muhammad Al-Habashy Sahib Shiib, Al-Habiib Abdul-Rahman 
Jufriy wa Tariis, Habiib Muhammad bin Alawiy wa Mukayrubaat, Al- 
Habiib Abdul-Rahman Al-Biidh wa Shihr, Sayyid Yusuf Al-Faasy, 
Sheikh Hasan Ba Shuayb, Sheikh Muhammad bin Siraj diin. Aliandika 
pia vitabu zaidi ya vinne katika Tasawwuf. 

Alikuwa mkarimu sana, hata mali zake karibu zote zilitumika kwa ajili 
ya wahitaji, madhaifu na wageni. Wakawa wageni wanajaa kwake 
kutokana na ukarimu wake. Imepokewa kuwa ilikuwa ikitengenezwa 
kwake mikate 500 mchana na mfano wake usiku kwa wingi wa wanao 
kula kwake. Bali nyumbani kwake kulikuwa kukipikwa mara 3 kwa 

siku. Alikuwa akisema, “Anaye kuja Inaat ni mgeni wangu”. Na 
alikuwa hakerwi na mabedui wa Kiarabu bali huzungumza nao kwa 
upole na huwalingania kwa upole kuelekea kwenye haki. Akizungumza 
kwa uzuri na watu wake, hadi kila mmoja huhisi yuko karibu zaidi 
kwake. 

Alikuwa anajihadhari sana na kudhihirisha karama, pamoja na kwamba 
zilidhihiri sana kwake, lakini hakuwa mwenye kuzitegemea. Hii ni kwa 
sababu wacha Mungu wanaona kuwa lstiqaama (kusimama thabit 
katika haki) ndio karama kubwa kuliko zote. 

Alifariki siku ya Jumapili, siku tatu kabla ya kumalizika kwa mwezi wa 
Dhul-Hijja, mwaka 992H na kuzikwa Inaat. 

Al-Habiib Umar bin Abdul-Rahman Al-Attaas: 

Jina lake kamili ni Al-Habiib Umar bin Abdul-Rahman Al-Attaas bin 
Aqiil bin Salim bin Abdallah bin Abdul-Rahman bin Abdallah bin 
Abdul-Rahman Saggaaf mpaka kwa Mtume(saw). 

Alizaliwa mwanzoni mwa karne ya 11. Alipata upofu wa macho akiwa 
na umri mdogo. Mama yake akamchukua kwa mmoja wa wacha 
Mungu, naye akamwambia asihofu kwani mwanawe atakuwa na 
utukufu na umashuhuri mkubwa, na kizazi chake kitaongezeka na 
watapanda farasi kama Aali fulani. 

Alikuwa akija Tariim kutoka mjini kwake Lasik nyakati za usiku, 
akiswali katika kila msikiti rakaa mbili, na akijaza maji mahodhi ya 
misikiti. Alichukua elimu kwa Al-Habiib Muhammad bin Abdul- 
Rahman Al-Haadiy, Sheikh Umar bin Isa Ba Rakwah wa Ghurfa. 
Sheikh wake aliyepata kwake manufaa zaidi ni Sheikh Husain bin Abi 
Bakr bin Salim. Pia alisoma kwa ndugu yake Sheikh Al-Haamid bin 
Abi Bakr bin Salim. 

Kisha akahamia Huraydha na familia yake kwa ishara ya Sheikh wake 
Sheikh Husain. Baba yake akamfuata na kukaa naye. Alifariki baba 
yake baada ya siku chache na kuzikwa Huraydha. Habiib Umar Al- 
Attaas alikuwa akisita kwenda Huraydha kutokana na watu wake kuwa 
ni wagumu wa mioyo, lakini Sheikh wake akamhimiza kwenda, kwani 
makusudio yalikuwa ni mlingano wa Mwenyezi Mungu. Akaifanya 
kazi hiyo ya da’awa, na kuieneza Huraydha na kwenye vitongoji vilivyo 
karibu yake, akitoa mawaidha na kuwafundisha wakaazi wake elimu za 
dini. 

Alikuwa Habiib Umar ni mwenye unyenyekevu mkubwa, hata Habiib 
Abdillah Haddad, mwanafunzi wake, alikuwa akiomba Mwenyezi 
Mungu ampe unyenyekevu kama wake. Katika maneno mengine ya 
Habiib Abdillah Haddaad, “Huyu Sayyid (Umar) ni hoja tosha katika 
Istiqaama na kumtumikia Mwenyezi Mungu kwa ukweli, na kujiweka 
chini na unyenyekevu wa hali ya juu, lakini si kila mtu anayemjua”. 
Amesema tena Habiib Abdillah Haddaad(ra), “Hakika Umar bin Abdul 

Rahman Al-Attaas ameotesha mti wake juu ya unyenyekevu, yakaja 
matawi yake pia vivyo hivyo (akimaanisha watoto wake)”. 

Habiib Umar Al-Attaas alikuwa pia mwenye ukarimu sana kwa 
mafakiri na masikini, hana tamaa ya Dunia pamoja na cheo na 
umashuhuri alioupata. 

Katika wanafunzi wake ni Sheikh Ali bin Abdillah Ba Raas ambaye 
alianza kama mtumishi akichunga mbuzi, kisha akamsomesha hadi 
akafikia daraja kubwa ya elimu na akawa analingania da’awa na 
kusomesha fani chungu nzima. Wengine ni Habiib Abdillah Haddaad, 
Habiib Ahmad bin Hashim Al-Habashy, Habiib Isa bin Muhammad Al- 
Habashiy, Sheikh Abdallah bin Umar Ba Abbaad, na Sheikh 
Muhammad bin Ahmad Ba Shumuus wa Doan. 

Katika jumla ya maneno yake ya Hikma, “Angalia hali unayopenda 
mauti yakujie ukiwa juu yake, ulazimiane nayo, na hali ambayo 
unachukia mauti yasikufikie ukiwa juu yake, ujiepushe nayo”. Vile vile 
amesema, “Mwenye kumwombea kheri dhaalimu huaminika na shari 
yake”. Na, “Kufanya twaa pamoja na kula haramu ni sawa na kuteka 
maji kwa kutumia kapu”. Kadhalika amesema, “Uchache unao takiwa 
ni kusimamisha dhaahiri, na Mwenyezi Mungu ndiye anaye tawalia 
siri”. 

Kuhusu mji unaofaa mtu kukaa, amesema Habiib Umar bin Abdul 
Rahman Al-Attaas, "Mwenye kutaka ukaazi wa mji, basi asifanye 
makaazi yake ila kukiwa na vitu vitatu: iwe Sala za jamaa na Ijumaa 
zinaamirishwa katika misikiti yake, na iwe mikondo na mapitio ya maji 
yake ni yenye kuamirishwa, na wawe watoto wake (wa mji ule)ni na dini. Yakipatikana haya matatu kwenye mji, 
basi akae kwani kheri itaongezeka ndani yake". 


Alifariki Habiib Umar Attaas siku ya Al-khamisi tarehe 23 Rabiul 
Thani, mwaka 1072H, na kuzikwa Huraydha. 

Al-Habiib Abdillah Al-Haddaad: 


Jina lake kamili ni: Al-Habiib Abdillah bin Alawiy bin Muhammad bin 
Ahmad bin Abdallah bin Muhammad Al-Haddaad bin Alawiy bin 
Ahmad bin Abi Bakr bin Ahmad Masrafah bin Muhammad bin 
Abdallah bin Fagiih Ahmad bin Abdul-Rahman bin Alawiy (Ammil 
Faqiih) bin Muhammad Sahib Mirbaat mpaka kwa Mtume(saw). 
Alizaliwa Tariim siku ya Jumatatu, tarehe 5 Safar mwaka, 1044H. 
Alikosa macho yake akiwa na miaka minne baada ya kupata ugonjwa 
wa ndui (small pox). 


Alianza kwa kuhifadhi Our-ani kwa Sheikh Ahmad bin Muhammad 
Balhaaj. Kisha baba yake akamhimiza kuhifadhi Irshaad. Akawa 
Habiib Haddaad akimsikia Sayyid Sahl Al-Kabsh akiitaja Fig-hi kwa 
ubaya, akasema kumwambia, “Sitaki kusoma Fig-hi, ila nataka kusoma 
Bidaaya. Baba yake akamkubalia na akahifadhi kwa baba yake kwenye 
utangulizi mpaka pale anaposema Imaam Ghazaliy, “Wahaa Anaa 
ushiiru ilayka” (Na mimi ninakudokezea) ... Kisha akaenda kusoma 
kwa Faqiih Ba Jubair aliyekuwa akiwafundisha baadhi ya masharifu, 
akamwambia anataka kuhifadhi Bidaaya. Naye akamwambia, 
“Kuhifadhi Bidaaya ni ngumu, lakini kuna watu wanasoma Bidaaya, 
ukae uwasikilize, na uhifadhi Irshaad”. Anasema Habiib Haddaad, 
“Rai yake ikawafikiana na rai ya baba yangu”. Akasema Habiib 
Haddaad kumwambia Faqiih, “Kuhifadhi Irshaad ni ngumu”. 
Akamwambia, “Tutakuwekea mtu atakuwa anakuhifadhisha na 
anakusikiliza”. Akamkubalia kwa hilo. Habiib Abdillah Haddaad 
anasema baina yake na Imaam Ibn Hajar kuna watu wawili tu kwa 
kupitia sheikh huyu. Katika mambo ambayo yanashuhudia utukufu 
wake, na kuwa alikuja kuwa zaidi ya walimu wake, ni kwamba sheikh 
wake huyu, alisafiri na kwenda India. Aliporudi, ikiwa baada ya miaka 
kadhaa, akamwona Habiib Abdillah Haddaad amejaa kwa kila elimu, 
akaja kwake kumwomba asome kwake Ihyaa, na akamkubalia. 


Habiib Abdillah Haddaad alisoma kwa masheikh wengi sana wanao 
zidi mia, tutawataja hapa walio mashuhuri, nao ni Habiib Umar bin 
Abdul-Rahman Al-Attaas, Habiib Abdul-Rahman bin Sheikh Mawla 
Aideed, Habiib Sahl bin Muhammad Ba Hasan, na Habiib Agil bin 

Abdul-Rahman bin Muhammad bin Agil Al-Saggaaf. Na katika 
masheikh zake wa kuandikiana ni Habiib Muhammad bin Alawiy 
Saggaaf wa Makka. 


Kadhalika alikuwa ana marafiki wengi aliosoma nao, baadhi yao ni: 


Habiib Abdallah bin Ahmad Balfagiih, alikuwa akisoma naye 
Our-ani. Wakisoma robo ya Our-ani na kisha kuihifadhi. Na 
wakimaliza kusoma Our-ani wakati wa Dhuhaa wanaingia 
baadhi ya misikiti na kuswali rakaa 200. Amesema Habiib 
Abdallah Balfagiih, tulikuwa pamoja lakini Imaam Abdillah 
ametutangulia. 


Habiib Ahmad bin Umar Al-Hindawaan, ambaye anamtaja 
Habiib Abdillah Haddaad kuwa walikuwa pamoja na 
kulazimiana, kila mmoja akimliwaza mwenziwe wakati 
wameshughulika kutafuta elimu kwa Sayyid Al-Faqiih Abdul- 
Rahman Baharun. Amesema Habiib Ahmad, kuwa yeye 
(Haddaad) amefikia daraja ya Ijtihaad na si mfuasi tu. 
Walipokutana kwenye ziyara ya Nabii Huud, Habiib Abdillah 
Haddaad alimwambia, “Tunategemea dua zako kwani wewe 
ndio upanga (Hindawaan)”. Akasema Habiib Ahmad bin Umar, 
“Wewe ndio tunategemea dua zako, hausilihi Upanga ila kwa 
muhunzi (Haddaad).” 


Habiib Ahmad bin Hashim, ambaye anasema walikuwa kitu 
kimoja kwa hali ya juu hapo mwanzoni katika kutafuta elimu, 
na pia wakati wa kukusanyika (pamoja tukitafuta elimu) kwa 
Sayyid Umar bin Abdul-Rahman Al-Attaas. Na katika maneno 
mengine anasema, “Wakati tukishughulika (kutafuta elimu) kwa 
Sayyid Umar bin Abdul-Rahman Al-Attaas alifunguliwa 
Sayyidiy Abdillah kabla yangu”. 


Habiib Aliy bin Abdallah Al-Aydaroos wa India alisoma na 
Habiib Abdillah Haddaad alipokuwa Tariim na alifunga naye 
udugu wa kidini. Wakisoma vitabu vya dini sehemu kubwa ya 
usiku. Hata Habiib Aliy bin Abdallah Aydaroos anasema: “Enyi 
watu! Mukiridhia au mukikasirika, ametutangulia Sayyid 

Abdillah Haddaad”. 


Habiib Abdillah Haddaad alikuwa akihimiza kusoma vitabu vyenye 
manufaa. Na katika maneno yake: “Nguzo za dini kwetu na misingi 
yake ni minne: Bukhariy kwa upande wa Hadithi, Baghawiy kwenye 
Tafsiri, Minhaaj kwenye Fiq-hi; na katika vitabu ambavyo 
vimekusanya ni Ihyaa Uluumul-din”. Na hivi ndivyo vitabu vilivyo 
kuwa vikisomwa sana kwake khasa IZIhyaa; vingine ni Minhaaj Al- 
Aabidiin, Arbain Al-asl vyote vya Imaam Ghazaliy, Risaala 
Oushairiyya, na Sherhe ya Hikam ya Ibn Abbaad. Katika maneno yake, 
“Kwanza mtu afahamu lafdhi, kisha maana, kisha atende (kwa ile 
elimu)”. Alimwambia mtu aliyekuwa akisoma Minhaaj Al-Abidiin, 
“Vitu hivi havidhihiri ila kwa kukariri na kuzingatia, kisha kuvitumia, 
basi utalii mara moja, mara mbili au zaidi, kisha zingatia, kisha utende, 
ukiwa hufanyi hivyo itakuwa sawasawa na mtu ambaye anajua dawa na 
yeye ni mgonjwa lakini haitumii”. Na alikuwa Habiib Haddaad akitalii 
sana vitabu. Alikuwa akisema, “Umri wetu wote umeisha katika 
kusikiliza vitabu, na haikumalizika kiu yetu (kwenye vitabu) kama vile 
hatujawahi kuvisikia”. 


Amesema Habiib Ahmad bin Zayn: “Sikuona wala kusikia kitabu 
chochote katika fani yoyote na nikampelekea au nikamtajia (Habiib 
Haddaad) ila nilimkuta kuwa ana khabari nacho au keshawahi kukisikia 
kwa jitihada yake ya kutafuta vitabu na kuvipitia”. Amesema Habiib 
Haddaad, “Sisi hatukuwa na tamaa ya kufundisha lakini alikuja mtu 
mmoja kutoka katika Aali Ba Fadhl akasema nataka baraka zako kwa 
kusoma kwako Riyaadh Saalihiin, kisha akaja Sayyid Hasan Al-Jufriy 
akasema nataka kusoma Awaarif, akataka Fagiih Bajubair kusoma 
kwenye Hizbul Barr, kisha kisomo kikaendelea. Tulipoona watu 
wamekuwa wengi tukawapangia muda.” Ama wanafunzi wake ni wengi 
mno; miongoni mwao ni watoto wake, Habiib Ahmad bin Zayn Al- 
Habashy, Habiib Muhammad bin Zayn bin Sumeit, Habiib Umar bin 
Abdul-Rahman Al-Baar (wa kwanza), mwanachuoni mkubwa Habiib 
Abdul-Rahman bin Abdallah Bal Fagiih, na Habiib Muhammad bin 
Umar bin Taha Al-Saggaaf. 

Ama Jitihada zake kwenye ibada, tumeshaona kuwa alikuwa akiswali 
raka 200 baada ya kutoka darasani. Na hizi jitihada alizianza tangu 
utotoni. Bibi yake mzaa baba Bibi Salmaa bint Umar bin Ahmad, 
alikuwa akimwambia ajihurumie kwa kumwona akifanya jitihada sana 
kwenye ibada. Na wazazi wake pia walikuwa wakimwambia hayo hayo. 
Katika baadhi ya maneno yake, anasema, “Nilikuwa nikiwacha baadhi 
ya jitihada wakati wangu wa mwanzo kwa sababu ya wazee wangu 
nilipokuwa naona huruma yao juu yangu”. 


Habiib Haddaad pia anasema, “Mwanzoni tulikuwa tunaenda kwenye 
miji kuzuru waja wema na kuzuru waliokwisha kufa. Tulikuwa tukizuru 
Shiib Mukhaddam ambamo wako maimamu wawili Ahmad bin Isa na 
Ahmad bin Muhammad Al-Habashy. Na huenda ziyara ikawa kwa 
miguu na pia tukiwa tumefunga swaumu”. Alikuwa pia usiku 
akitembelea misikiti yote ya Tariim na kuswali ndani yake. Mtumishi 
wake anasema hata baadhi ya misikiti ambayo ilikuwa haiswaliwi 
tukienda, na alikuwa akinipanda begani ili aruke ukuta aende kuswali 
ndani. Kuna baadhi ya misikiti akienda kuswali ambayo ni ya udongo 
na hata watu hawajui kuwa ni msikiti. Habiib Haddaad mwanzoni 
alikuwa akijifungia katika Zawiya ya Msikiti wa Hujayra (msikiti 
uliokuwa chini ya uangalizi wa wazee wake, ambao uko nyuma ya 
msikiti wa Mihdhaar), akifanya ibada sana, na hata akigongewa mlango 
na mtu hafungui. 


Habiib Abdillah alijenga sehemu yake ya Al-Haawiy mwaka 1074 na 
kuhamia 1099, na ikawa ndio makazi yake na makazi ya watoto wake 
na watu wake. Wakawa watu wanakuja kwake kusoma, kuchukua 
kwake faida za kidini na kuhudhuria vikao vyake. Amesema Habiib 
Muhammad bin Sumeit, “Baina ya kujenga Hawi na kufariki Habiib 
Haddaad ni kama miaka 48”. 


Mwaka 1079 alitoka Habiib Abdillah Haddaad kwa ajili ya Hijja, 
wakampokea watu wa Haramain mapokezi makubwa, na ikasadifu 
Arafa kuwa Ijumaa. Pia Habiib Abdillah Haddaad aliswalisha ndani ya 
Haram ya Makka, mwezi wa Muharram mwaka 1080 na kusoma Sura 
ya Sajda na Insaan. Kisha akaenda kumzuru Mtume(saw). Huko 

Madina hakuweza kulala kwa sababu ya shauku ya Mtume(saw). 
Oasida yake maarufu imeandikwa ndani ya chumba cha Mtume(saw). 


Mwenyezi Mungu amemjaalia Habiib Abdillah kuwa ni zawadi kwa 
watu wa zama zake na watakao kuja baada yake, kwani alikuja na njia 
ya kulingania iliyo nyepesi kabisa. Vile vile ameandika vitabu 
vilivyopata umashuhuri. Akalingania kwa ulimi wake, matendo yake, 
na kalamu yake. Alikubalika sana hapa duniani; na alikuwa mashuhuri 
kwenye maisha yake na baada ya kufa kwake kama kiongozi wa wenye 
kulingania na kutoa mwongozo. Miongoni mwa vitabu vyake ni: 
Nasaaih Diiniya, Risaalatul-Muawana, Da'watul-Taammah, 
Risaalatul-Mudhaakara na Sabiilul-Iddikaar. Katika jumla ya maneno 
yake, ni kauli yake, “Hakuna kitu anachohitajia mwenye kutafuta njia 
(ya kumfikia Mwenyezi Mungu) ila tumekiweka kwenye vitabu vyetu. 
Anayehitaji kitu katika hayo atakikuta ndani yake”. Habiib Abdallah 
bin Umar bin Yahya amesema, “Mwenye kutaka kuijua tariga ya Saada 
wetu Aali Ba Alawiy basi atalii vitabu vya Sayyidna Habiib Abdillah 
Haddaad Ba Alawiy, kwani tariqa yao ni Our-ani na Sunna na ukamilifu 
wa kumfuata Mtume wa Mwenyezi Mungu(saw) katika maneno yote na 
vitendo vyote. Habiib Abdillah Haddaad ameielezea kwa njia nyepesi 
kwani yeye ndiye mujaddid wa Tariga yao”. 


Alikuwa na nyiradi za kila aina na zimetangaa duniani zikisomwa 
Mashariki na Magharibi, mashuhuri zaidi ikiwa ni raatib (Raatibul- 
Haddaad) yake na wirdullatiif. Baadhi ya nyiradi zake zimekusanywa 
kwenye kitabu Wasilatul-Ibaad. Pia ana diwani ambayo imekusanya 
elimu, mawaidha na dua, na hachoki mtu kwa kuisoma. Oasida zake 
zinasomwa sehemu mbali mbali duniani, ikiwa ni pamoja na 
Hadhramout, Indonesia, Misri, Syria na Afrika Mashariki. 


Alikuwa na tabia njema kabisa, akimtakia kila mwislamu kheri, na 
haamki asubuhi wala kuchwewa na jua ila akiwa msafi wa moyo kwa 
watu wote. Hata alikuwa akisema kuwa hizi mali na kila nilichonacho 
ni kwa ajili ya kutoa, na kuwakirimu wenye haja na wanaostahiki. 
Alikuwa pia akisema, “Haki zetu tunasamehe, ama haki za Mwenyezi 
Mungu hatuwezi kusamehe”. Alikuwa pia akisema: “Tunawasikia watu 
wakila chakula chetu na wanatutukana, lakini sisi hatuathiriki kwa hayo 

wala hayatuhuzunishi bali tunawaombea”. Alikuwa pia akisema: “Sisi 
hatumruhusu mtu atusifie wala hatupendi tutajwe ila kuwa ni Ahlil- 
bayt, tumeshikamana na elimu, na tuna utambuzi wa watu wa 
Tasawwuf na sisi hatutaki kudhihirika (kujionyesha)”. Katika maneno 
yake mengine anasema: “Tariga yetu ni kama tariga ya Sheikh Umar 
Al-Attaas, mtu akitupa (zawadi) ya kitu huwa tunakaa kimya na 
hatumwombi, na wakija watoto wake kudai mali yake tunawaachia 
wao, watu wangapi wametuusia (tupewe) vitu hatukuvichukua, bali 
tumewagawia warithi wao”. 


Ama khofu yake kwa Mwenyezi Mungu, alikuwa hasikii aya, hadithi za 
Mtume(saw) au maneno ya Salaf yenye kujaza khofu ya Allah ila hulia 
sana, na hawezi kujizuia mpaka ndevu zake zinajaa machozi. Aliwahi 
kusomewa kitabu chake Sabiil Iddikaar akalia sana na uso wake 
ukabadilika rangi na kuwa mwekundu, kilipomalizika akasema, “Hizi ni 
sifa za Peponi tuko wapi sisi na (sifa) hizi? Matarajio yetu ni kuwa 
mbali na moto hata kama ikiwa juu ya uzio mrefu (mnyanyuko-Aaraaf) 
baina ya pepo na moto.” 


Alikuwa Habiib Haddaad akimpa mtu kazi ya kufanya, humwongezea 
ujira wake zaidi ya alivyokuwa akitarajia. Hata akisema, “Sisi 
tunakusudia kuwa afanye kibarua kwa ajili ya Mwenyezi Mungu, na 
sisi tunampa ujira kwa ajili ya Mwenyezi Mungu”. Alimwambia mtu 
ambaye anashughulikia mashamba yake, “Tahadhari na kuwafukuza 
watu shambani kwangu kwa kutumia nguvu, akija mtu kuchukua kitu, 
umfahamishe tu kuwa ni mazao yetu, akichukua kutokana na kuwa na 
haja, basi mali zetu na vyote tunavyo vimiliki ni kwa ajili ya kutoa na 
kuwakirimu wenye haja na wanao stahiki. Na ikiwa kuja kwake ni kwa 
kutumia nguvu na kudhalilisha, basi kitendo chake kitamletea madhara 
mwenyewe, ima kwa haraka (sasa hivi/pale pale) au kwa baadaye”. 


Alikuwa akikaa na wageni wake na wanaomzuru akizungumza nao kwa 
bashasha, na huwaita kwa majina yao na akiwaliwaza. Akizungumza na 
watu kwa kadiri ya akili zao, na akimweka kila mtu kwenye daraja 
yake. Akikaa na mafakiri kwa furaha, akiwauliza haja zao na akijitahidi 
kuzikidhi kiasi cha uwezo wake. Alikuwa Habiib Haddaad akidumu 
kwenye vikao vyake juu ya kusoma elimu na kukumbushana elimu za 

dini, na kuwazuia wanaokaa naye wasizungumze mambo ya haramu, 
kama kusengenya na kufitini watu, wala maneno ya dunia, akisema, 
“Tabia yangu inachukia kuzungumzia mambo ya kidunia tangu zamani, 
na inachukia kujionyesha na kujikalifisha kwa watu”. Akisema pia, 
“Musiniombe ushauri kwenye mambo ya kidunia, wala musinitajie 
...inabidi iwe ni mambo ya akhera tu ...dunia ashauriwe mwengine 
asiyekuwa sisi”. Aliandikiwa na mmoja katika wanaompenda, kuwa 
mukiwa na haja au kitu chochote, mutuambie kwani sisi tuko kwenye 
utumishi wenu. Habiib Haddaad hakufurahi kwa maneno haya, na 
kusema, “Kwani sisi wafanya biashara hata tuwahitajie, sisi hatuna haja 
ya chochote kutoka kwao ila wamche Mwenyezi Mungu na watekeleze 
yaliyowalazimu katika haki za Mwenyezi Mungu na haki za waja wake. 
Hii ndio haja tunayo taka kwao”. Habiib Haddaad alikuwa akiwaangalia 
sana mayatima na wajane, akiwapa wanayohitaji kwenye maisha yao. 


Habiib Haddaad alijenga misikiti mingi, miongoni mwayo ni msikiti wa 
Awwaabiin hapo Nuwaydira, msikiti wa Abraar hapo Sibayr, msikiti 
wa Fat-hi hapo Haawi, msikiti wa Ba Alawiy Seiyun, na msikiti wa 
Abdaal Shibaam. 


Amesema Habiib Ahmad bin Hasan Al-Attaas-Mwenyezi Mungu 
amrehemu: "Mfuateni Habiib Abdillah Haddaad na wengine katika 
Salaf, na mujue kuwa hakuna aliyekuja na mfano wa aliyo kuja nayo 
Habib Abdillah katika elimu yake, mwendo wake, ulimi wake na 
kalamu yake". 


Amesema Habiib Ahmad bin Hasan Al-Attaas(ra), "Lazimianeni na 
kutalii vitabu vya Salaf Alawiyyiin na hakuna chenye kunufaisha 
kwenye kuongoza na kulingania kwa Mwenyezi Mungu zaidi ya hivyo. 
Na ambao katika Salaf hawazungumzi naibu wao amekuwa kalamu, ila 
Al-Habiib Abdillah bin Alawiy Haddaad kwani yeye amekusanya 
kulingania kwa mdomo, kalamu na nyendo". 


Amesema Habiib Ahmad bin Hasan Al-Attaas(ra) baada ya kutaja 
vitabu vilivyotungwa na Habiib Abdillah Haddaad, “Ama Al-Habiib 
Abdillah Al-Haddaad katika kuandika ibara na kufikisha na kuongoza, 
hakuna katika Salaf mfano wake, Mwenyezi Mungu amemkusanyia 

mdomo, kalamu na mwendo. Na yeye anazungumzia uimamu makhsusi 
kwenye Ahlil bayti,na kwenye Alawiyyiin hakuna aliye khusishwa kwa 
haya matatu na akayakusanya ila Al-Habiib Abdillah. Na pamoja na 
hayo Amemfanya kupendwa na viumbe. Je umesikia mtu ambaye 
anakimbia maneno ya Habiib Abdillah (yaani hayataki na kuwa mbali 
nayo) ila ambaye hana raghba ya kheri. Na kila siku yanaimbwa 
maneno yake (gasida zake) na zinafahamika upya maana zake.” 


Habiib Abdillah Haddaad alifariki usiku wa kuamkia Jumanne, tarehe 7 
Dhul-Oa'ada mwaka 1103H. Na imepokewa kwamba katika ugonjwa 
wake wa mauti akiitaja sana hadithi ya Mtume(saw) iliyo mwishoni 
mwa Bukhariy, “Maneno mawili yaliyo mepesi kwenye ulimi, mazito 
kwenye mizani, yanayo pendwa mno kwa Rahmani; Subhanallah 
wa bihamdihi, Subhanallah Al-adhiim”. 

Al-Habiib Ahmad bin Zayn Al-Habashy: 


Jina lake: Habiib Ahmad bin Zayn bin Alawiy bin Ahmad (Saahib 
Shiib) bin Muhammad bin Alawiy bin Abi Bakr Al-Habashy (Kwa 
sababu ya kukaa sana Habasha) bin Aliy bin Ahmad bin Muhammad 
(Asadullah) bin Hasan bin Aliy bin Al-Fagiih Al-Mugaddam mpaka 
kwa Mtume(saw)-rehema na amani zimshukie. 


Alizaliwa mwanzoni mwa mwaka 1069H Ghurfa na akalelewa huko na 
baba yake, akahifadhi Our-ani, na alijitahidi tangu utotoni kutafuta 
elimu. Wakati wake Ghurfa haikuwa na wanachuoni wengi, akawa 
anakwenda kwa miguu kwenye miji ya karibu kama Shibam, Tariis, na 
Seiyun. Hata Tariim alikuwa akienda kwa miguu pamoja na mtumishi 
wake na wanabeba tende tu, kama chakula chao usiku na mchana. Huko 
Tariim mwanzoni alisoma kwa Habiib Abdallah bin Ahmad Balfagiih 
kabla ya kujuana na Habiib Abdillah Haddaad. Alipofika kwa Habiib 
Abdillah Haddaad alitua kwake moja kwa moja, akasoma na kupata 
baraka zake, na kufuata ushauri wake hadi akashika mahala pake na 
wanafunzi wengi wa Habiib Haddaad wakaja kwake kusoma. Alisoma 
kwa Habiib Haddaad karibu miaka 40. Katika masheikh zake wengine 
ni Habiib Ahmad bin Umar Al-Hindawaan na Habiib Ahmad bin 
Hashim Al-Habashy. Masheikh zake wote walikuwa wakimpenda kwa 
jitihada yake kubwa, utambuzi wake na uhodari wake. Hata mara moja 
kwenye ziyara ya Nabii Huud(ra), Habiib Ahmad Al-Hindawaan 
alimwona Habiib Ahmad bin Zayn akiwa na bashasha na furaha na 
jamaa zake, akaitamka hadithi ya Mtume(saw), “Hakika Mwenyezi 
Mungu ana watu wenye pupa ya kutenda kheri katika viumbe wake, 
anawahuyisha kwenye afya na anawafisha kwenye afya”. (Tabraaniy), 
na nataraji wewe uko katika wao.’ 


Jitihada zake kwenye ibada zilianzia alipokuwa akitembea kwa miguu 
kwenda mji hadi mji kutafuta elimu. Alikuwa pia akizuru sana 
waliokwisha tangulia, akizuru Nabii Huud, Inaat na Bayt Jubair. Ama 
Tariim alikuwa akizuru Zanbal na akipenda kutembelea misikiti na 
sehemu walizokuwa wakifanya ibada Salaf wema walio tangulia. 
Alikaa sana Tarim akisoma kwa Habiib Haddaad. Mama yake 

alikwenda kulalamika kuwa mtoto wake anakaa sana Tariim na 
kwamba anapata taabu (kwa kumkosa). Habiib Haddaad akamwambia 
awe anakaa Tariim siku 3 tu katika mwezi. Hili lilimsumbua sana 
Habiib Ahmad bin Zayn lakini akawa hana njia ya kufanya. Pia 
alikuwa akizuru sana Mash-had ya Handhalah iliyopo Buur, khasa 
akiweko Habiib Ahmad bin Hashim, na huenda hadi nyumbani kwake. 
Alikuwa pia akizuru Seiyun na Shibam akizuru misikiti yake na 
makaburi yake. 


Habiib Ahmad bin Zayn alijenga misikiti mingi, hata Habiib Haddaad 
akimwita baba wa misikiti. Katika misikiti hiyo ni: Ba Alawiy na 
Rawdha iliyopo Ghurfa, Bahaa uliyoko Khal-i” Rashid, pamoja na 
kujenga misikiti katika vitongoji vingi miongoni mwake ni Jawha, Shiib 
Shuhooh, Jawad, Kharaabah, Ardha na Oaarah. Pia aliamirisha kwa 
kurekebisha majengo kwenye misikiti ya Ma’roof uliopo Shibaam, 
Masjid Rushd mkubwa, na masjid bin Ahmad uliopo Shibam. Alikuwa 
akiwaamrisha wakazi wake kuswali Ijumaa hata kama hawajatimia 
idadi watu 40, akiwa na makusudio ya kudhihirisha na kutangaza dini. 


Alikuwa Habiib Ahmad akienda mji wowote au sehemu, hukusanyika 
watu wengi kwa ajili yake, na lazima mkusanyiko huo uwe ima na 
dhikri, au maulidi, au kusoma elimu au kutoa mawaidha kwani yeye 
alikuwa hachoki kusomesha hadi mwisho wa umri wake. 


Habiib Ahmad bin Zayn alikuwa akichunga sana wakati wake kwa 
kuhakikisha haupiti bure ila anafanya jambo la kheir ima kuswali, 
kusoma Our-ani, kusoma elimu, kuamrisha mema na kukataza mabaya 
au kulingania watu kwa Mwenyezi Mungu. Katika nyiradi zake 
alikuwa akileta kalima ya tawhiid, yaani Laa ilaaha illa-Llahu, mara 
70,000 kila siku. Na hasikii kitu chochote cha fadhila katika matendo ya 
Mtume(saw) au ya waja wema walio tangulia ila hudumu juu yake. 
Wakati alipokuwa mtu mzima na akawa hawezi kusimama, akipata 
ukunjufu kidogo tu huswali kwa kusimama akitaka radhi za Mwenyezi 
Mungu. Hata kwenye utu uzima wake alikuwa hawachi kufanya mambo 
ya kheir na kuamka usiku akisoma Our-ani mahala pake anapo lala na 
kusoma nyiradi. 

Habiib Ahmad bin Zayn aliipa nyongo sana dunia na hakuwa na tamaa 
ya chochote katika maisha yake yote. Alikuwa hapendi kuzungumza 
mambo ya kidunia wala kuzungumzwa mbele yake. Aliwahi kumjia 
mtu mwenye ugonjwa na kutaka aombewe Mungu ili apone. Mtu huyo 
alisema kumwambia Habiib Ahmad bin Zayn, “nikipona nitakupa nusu 
ya mali yangu”. Habiib Ahmad akamwangalia kwa hasira, kisha 
akasema, “Mwangalieni huyu mpumbavu, anatutajia mali, anahisi sisi 
tunaiona mali (kuwa ni kitu cha utukufu)? Au ina kima chochote mbele 
yetu”. (Kisha akamwelekea) na kumwambia, “Wewe unataka 
tusikuombee dua wala tusikurehemu kwa maneno yako uliyotuambia”. 
Mtu mmoja katika wanao soma alikwenda na kukaa kwake siku 3, 
hakuwahi kumsikia akitaja Dunia katika kikao chake chochote.Na 
alikuwa akitoa zaka hutoa mara mbili au mara tatu zaidi, na akisema: 
Mali yetu yote ni kwa ajili ya Mwenyezi Mungu. 


Katika kisa chengine, alikuja mtu mwenye mali, akataka amchukue 
kuhiji na abebe yeye masurufu yote, lakini Habiib Ahmad akatoa 
udhuru wa kutokwenda. Yule mtu akamwuliza cha kumnunulia katika 
nguo au vingine. Habiib Ahmad bin Zayn akamwandikia kuwa hahitaji 
chochote ila maji ya Zamzam. 


Alikuwa hana tamaa ya cheo, wala umashuhuri alioupata haukumzuia 
na tabia yake ya kusema haki kwa yeyote, wala hawatukuzi wenye 
vyeo. Ama madhalimu huwaambia wazi bila ya kuogopa. Alikuwa 
kiongozi mmoja akimwandikia na alikuwa dhalimu. Katika baadhi 
aliyoandika Habiib Ahmad ni haya: “Wala usidhani Mwenyezi 
Mungu ameghafilika na wanayo yafanya madhaalimu. Hakika 
Yeye anawaakhirisha tu mpaka siku yatapokodoka macho yao”. 
(Ibrahim: 42). 


Akichukua kibarua humlipa zaidi ya alivyokubaliana naye, khasa ikiwa 
kwenye jambo la kheri kama kujenga msikiti au kuandika kitabu. Hata 
amesikika mara nyingi akisema, “Mwenye kumchukua kibarua katika 
kazi yoyote kisha akashindana naye kwenye malipo kwa ujira ulio 
mdogo kuliko kazi yake hata kama akiridhia, ni dhulma, basi atanabahi 
na hayo”. Hata siku moja alifanya kazi mtu mmoja ya kuhamisha 

udongo kwenye baadhi ya misikiti yake, akauliza huwa analipwa kiasi 
gani, wakamtajia, akawaambia, “mlipeni mara mbili yake”. 


Alikuwa pia akiwakirimu wageni khasa wakiwa ni watafutaji elimu au 
mafakiri na huwalisha chakula na kuzungumza nao kwa bashasha 
wakikaa siku kidogo au siku zaidi. Alikuwa pia akiwakirimu masharifu 
walio toka Tariim wakija kumzuru, pia wanafunzi wa Sheikh wake 
Habiib Haddaad. 


Alipokuwa Ghurfa alikuwa anafanya karamu kubwa kubwa khasa 
kwenye mwezi wa Ramadhani, na wakihudhuria watu wengi wa mjini 
na wa nje. Akijiwa na mgeni ghafla huwa hajikalifishi na humwekea 
kile alichonacho. Ama watu wa serikali na watu wa mashamba ambao 
makusudio yao ni Dunia tu, hukaa nao kwa tabia njema na huzungumza 
nao kwa uzuri lakini hawawekei karamu kama za wageni wa elimu. 


Alikuwa na pupa sana ya kuwarejesha watu kwenye haki. Pamoja na 
kujua hali za watu na tabia zao, alikuwa hawataji kwa majina bali 
huzungumza kwa upole na huruma na kuwalingania kwa njia bora 
kabisa kama ambavyo Mtume(saw) alivyokuwa akifanya. Ila kwenye 
baadhi ya wakati ikimshika ghera ya kidini na baya likafanyika kwa 
wazi, huwa hakuna wa kuweza kumzuia yeye na kusema na kukemea 
kwa ukali kabisa. Alikuja kwake mmoja wa masharifu akitaka 
aombewe asiadhibiwe kwa adhabu ya kisheria, akamwambia, “Vipi 
itaniwia mimi kufanya hayo? Na upanga wa sheria uko kwenye bega 
langu (au shingo yangu)?” 


Habiib Ahmad bin Zayn alikuwa ni mtu mwenye subira, asiye na 
haraka kuwaapiza watu, bali husamehe na hawalipi ila kwa jema. 
Alipokuwa Ghurfa na kupata umashuhuri waliudhiwa walionasibika na 
yeye kwa kutukanwa na kupigwa. Akaja mtu mmoja mwenye cheo 
serikalini na kumshauri kuwa waadhibiwe wale waliofanya mabaya, 
akamkataza kata kata, na hakutaja tena kadhia hiyo. Hata wafuasi wake 
akiwahimiza kuwa wenye subira na kusamehe. Mmoja katika masharifu 
aliudhiwa na baadhi ya viongozi kwenye suala la mali yake hata 
akapata taabu sana. Yule sharifu akaja Ghurfa msikitini kwa Habiib 
Ahmad na kutaka kumwapiza yule kiongozi. Pale pale akatokezea 
Habiib Ahmad na kumwambia, “sema: Ewe Mwenyezi Mungu 

mwongoe, Ewe Mwenyezi Mungu mtengeneze, Ewe Mwenyezi Mungu 
nikinge na shari yake, lakini usimwapize.” 


Alifariki Alasiri tarehe 19 Shaaban, mwaka 1114H na kuzikwa hapo 
hapo Khal-i' Raashid (sasa hivi maarufu kama Hawta). 

Al-Habiib Umar bin Saggaaf Al-Saafiy Al-Saggaaf 


Jina lake: Al-Habiib Umar bin Saggaaf bin Muhammad bin Umar bin 
Taha bin Umar bin Taha bin Umar Al-Saafiy bin Abdul-Rahman bin 
Muhammad bin Aliy bin Abdul-Rahman Saggaaf mpaka kwa 
Mtume(saw). 


Alizaliwa Seiyun mwaka 1154, na kulelewa na baba yake na babu yake 
kwa mama yake Habiib Aliy bin Abdallah Saggaaf aliyemdiriki na 
kuchukua elimu kwa Habiib Haddaad. Katika masheikh zake wengine 
ni Habiib Hasan bin Aliy Al-Jufry wa Tariis, Habiib Muhammad bin 
Zayn bin Sumeit, Habiib Ja'afar bin Ahmad bin Zayn Al-Habashy, 
Habiib Hasan bin Abdillah Haddaad, Habiib Aydaroos bin Abdul- 
Rahman bin Abdallah Balfaqiih, na Habiib Hamid bin Umar. 


Ama wanafunzi wake ni wengi mno, baadhi yao ni watoto wake, ndugu 
zake Muhammad, Hasan na Alawiy, na Habiib Saggaaf bin Muhammad 
bin Aydaroos Al-Jufriy, Habiib Tahir bin Husain bin Tahir, Habiib 
Ahmad bin Umar bin Sumeit, Habiib Hasan bin Saleh Al-Jufriy, Habiib 
Muhammad bin Ahmad bin Ja’afar Al-Habashy, Habiib Abdallah bin 
Husain bin Tahir, Sheikh Abdallah bin Sumayr na Sheikh Abdallah Ba 
Sawdan. 


Ama kuhusu asili ya kuhamia kwa wajukuu wa Habiib Taha bin Umar 
Saggaf Seiyun na kufanya makazi yao hapo, tunanukuu maneno ya 
Habiib Ahmad bin Hasan Al-Attaas-Mwenyezi Mungu amrehemu, 
amesema: “Sultan Badr aliwaomba masharifu wa Tariim wakati wake 
wamhamishe mmoja wa watoto wao aje akae Seiyun. Wakamwambia 
Habiib Taha bin Umar bin Taha aende Seiyun, akawapa shuruti tatu (ili 
akubali kuhamia Seiyun, yaani wamwombee yapatikane mambo haya 
matatu), wasiache kuwa katika watoto wake wanavyuoni 40, iwe 
msikiti wake na uwanja wake sehemu ya Tariim na ipate utukufu wake 
(wa Tariim), na isipungue safu za wenye kuswali msikitini kwake na 
safu tatu, wakamkubalia na akaenda Seiyun.” 


Alijaaliwa kuwa na akili pevu na utambuzi wa hali ya juu tangu utotoni; 
aliandika mashairi kabla hajafikia umri wa miaka 7. Alikuwa 
akizungumza na masheikh zake na akifanya bahthi (tafiti za mas-ala) 

pamoja nao naye akiwa na umri mdogo sana. Hata baba yake 
alimnyang'anya kitabu cha ibn Al-Mugriy na kukichana kwa kuona 
umri wake ni mdogo na atapatwa na kijicho kwa uhodari wake. 


Alisimama kwenye kazi ya kufundisha na Da'awa. Wamechukua elimu 
kwake wanafunzi wengi. Alikuwa na darsa za kila siku katika fani za 
Fig-hi, Hadithi na Tafsiri, pamoja na umahiri wake kwenye elimu za ala 
kama Nahau, Sarufi, lugha na mashairi. Ama Tasawwuf kilikuwa ndio 
chakula chake; akidumu juu ya vitabu vyake kama Risaala, Awaarif, 
Lataaif Minan, na vitabu vya Habiib Haddaad. Habiib Aydaroos bin 
Umar Al-Habashy amesema kwamba masheikh wengi wa wakati wake 
wamenasibika na yeye, kwani alikusanya elimu ya hadithi na tasawwuf. 
Kisha akaendelea kusema, “Hata wakawa wakisomesha darasa au 
wakiandika kitabu na kusema amesema sheikh wetu, hawamkusudii 
mwengine ila yeye (Habiib Umar bin Saggaaf)”. 


Habiib Umar alikuwa ana jitihada kubwa kwenye ibada, pamoja na 
kushughulika kwake na kusomesha, na ndiye aliyekuwa Imaam wa 
msikiti wa Taha wakati wake. Alikuwa akizungumza na watu kwa 
wema, mwenye subira kubwa, na huruma juu ya watu pamoja na 
umaarufu alioupata. 


Alihamia Suum (mji baina ya Seiyun na Tariis) mwisho wa umri wake 
na kuuamirisha mji huo, ambao ulishaachwa na kuwa kituo cha 
majambazi. Mji ukachangamka kwa kuja kwake, mashamba yakamea 
mazao, na nyumba zikajengwa. 


Habiib Ahmad bin Hasan Al-Attaas-Mwenyezi Mungu amrehemu, 
aliwahi kumtaja Habiib Umar bin Saggaaf Al-Saafiy akasema: “Yeye 
ndiye sheikh wa Muta-akhhiriina, wote wamechukua kwake; kama 
Habiib Hasan bin Saleh Al-Bahr, Habiib Tahir bin Husain, Habiib 
Abdallah bin Husain, Habiib Ahmad bin Umar bin Sumeit, Habiib 
Hadun bin Hud Al-Attaas, Habiib Umar Al-Baar wa mwisho, na mfano 
wao katika watu wa zama zao. Na alipo ingia Doan alipata umashuhuri 
mkubwa sana, na zikakusanyika zawadi za watu wa Doan kofia 500, 
shali na blanketi mizigo (twika) mitatu. Nikamwuliza mtoto wake 
Sayyidiiy Al-Habiib Sheikh bin Umar kwa yaliyo tajwa, akakiri hayo, 
na kusema: Nilikuwa na baba yangu kwenye kuingia kwake Doan, na 

baada ya kufika Seiyun kwa siku tatu, alimwomba mama yangu shali 
kwa ajili ya watoto wadogo, akasema Sayyidiy baba yangu, tumeshatoa 
vyote tulivyo vipata, lau ungetuambia kabla tungekupa.” 


Alifariki usiku wa kuamkia Jumatatu tarehe 20 Shawwaal, mwaka 
1216, na alibebwa juu ya migongo ya watu toka Suum akisindikizwa na 
halaiki ya watu hadi Seiyun alikozikwa. 

Al-Habiib Ahmad bin Umar bin Sumeit 


Jina lake: Al-Habiib Ahmad bin Umar bin Zayn bin Alawiy bin Abdul- 
Rahman bin Abdallah bin Muhammad Sumeit bin Aliy bin Abdul- 
Rahman bin Ahmad bin Alawiy bin Fagiih Ahmad bin Abdul-Rahman 
bin Alawiy (Ammil Faqiih) bin Muhammad Sahib Mirbaat mpaka kwa 
Mtume(saw). 


Alizaliwa mwaka 1177, na akasoma kwa baba yake Habiib Umar 
ambaye alimdiriki Habiib Abdillah Haddaad, kwani alipofariki Habiib 
Haddaad alikuwa na umri wa miaka 12. Katika jumla ya vitabu 
alivyosoma Habiib Ahmad kwa baba yake ni pamoja na Zhyaa, vitabu 
vya Habiib Haddaad, vitabu vya Habiib Ahmad bin Zayn, na vitabu vya 
ammi yake Habiib Muhammad bin Zayn, na vingine katika fani nyingi 
sana. Baada ya baba yake kufariki alilazimiana na Habiib Haamid bin 
Umar Haamid aliyepata maisha marefu. Na huyu na baba yake ndio 
masheikh zake wakubwa. Wengine aliosoma kwao ni Habiib Umar bin 
Saggaaf, Habiib Ahmad bin Hasan Al-Haddaad, Habiib Umar bin 
Abdul-Rahman Al-Baar wa pili, na mtoto wa ammi yake Habiib Abdul- 
Rahman bin Muhammad bin Zayn. 


Mtu wa mwanzo kuhamia Shibam katika Bin Sumeit ni ammi yake 
Habiib Muhammad bin Zayn kwa ishara ya Habiib Ahmad bin Zayn 
Al-Habashy. Habiib Ahmad bin Zayn alimwambia, “Tumesikia kuwa 
Habiib Umar Al-Attaas amesema, hakika watu wa Shibam wakimjua 
walii watakuwa juu yake kama nzi wanavyokuwa juu ya asali. Na sisi 
hatuna shaka na wewe, tunataka kujaribu kwa (kukupeleka) wewe ... 
Makusudio yetu ukae Shibam unufaike na sisi. Na watu wanufaike na 
maneno yako, kama alivyosema Sheikh wetu Abdillah, chukua kwetu 
na uwaidhi watu”. Akatekeleza amri ya Sheikh wake, akafanya kazi ya 
da’awa na watu wakanufaika na yeye, hata Sheikh wake akamwambia, 
“Hakika kukaa kwako kwenye mji huu ni rehema ya Mwenyezi Mungu, 
na kabla yako hakudhihiri (kwenye mji huu) yeyote katika watu wa 
Tasawwuf ila alipata maudhi. Hawakusalimu (amri) watu wake ila kwa 
Habiib Abdillah Haddaad. Na sisi tuko juu ya nyayo zake, na wewe uko 
juu ya nyayo zetu”. Habiib Muhammad bin Zayn alifanya kazi kubwa 

ya kufundisha fani za kila aina na akaandika vitabu vingi vyenye faida 
kubwa. 


Na Habiib Ahmad bin Umar alifanya kazi kubwa ya kulingania kwa 
Mwenyezi Mungu. Bali alipokuwa akiifanya kazi hiyo alichukua ahadi 
kwa wanafunzi wake kuifanya kazi hiyo na kuwaambia kuwa ni kitendo 
bora kuliko vingine. Na akija mwanafunzi wake kumzuru mara ya pili 
humwuliza matendo aliyoyafanya katika Da'awa. Habiib Ahmad bin 
Umar aliombwa na mtu ruhusa kusafiri. Akamwambia, “Hamna ruhusa 
kusafiri ila ukiwa na nia ya kulingania kwa Mwenyezi Mungu”. 
Aliweka utaratibu wa kusoma Sura ya Faatiha na Tashahhud baada ya 
adhana kwa sauti ili watu wajue na kuhifadhi. Akiwawekea watu muda 
maalumu wa kuwasomesha, na watu wa mashamba akiwapa siku yao 
ambayo huja kwake kusoma. Habiib Ahmad bin Umar aliwahi 
kuambiwa, usijikalifishe sana kwenye kulingania kwa Mwenyezi 
Mungu, akasema kuwaambia, “Masahaba wamejitolea mali zao na roho 
zao kwa ajili ya kuliweka juu neno la Mwenyezi Mungu, vipi mimi 
nisijikalifishe? Na mimi zaidi (nafanya nini? si) nazungumza kwa ulimi 
wangu!” Habiib Ahmad bin Umar hakuishia hapo, akawa anaeneza 
vitabu vidogo kwa ajili ya kusomesha na kuhifadhi, akiwahimiza 
wanavyuoni kuandika vitabu vyenye manufaa na kuvieneza kwa watu. 


Katika vitabu ambavyo alikuwa akivihimiza ni Fat-hur Rahman cha 
Sheikh Ibn Ziyaad Al-Zabiidy, hata kikawa kinasomwa baada swala 
khasa asubuhi na alasiri, na wakati wa kunyanyua jeneza, na kwenye 
vikao vinavyo somwa maulidi, watu wote wakisoma kwa sauti moja, 
hata kilitangaa kwa watu kuwa ni uandishi wake kutokana na 
kukihimiza sana. Hata aliwahi kuuliza, “Akija Mtume(saw) akamwona 
mtu mmoja anasoma maulidi na mwengine anasoma Fat-hur Rahman 
atakaa kwa nani?” Akajibu mtu mmoja, “Atakaa kwa mwenye kusoma 
Fat-hur Rahman”. Akasema, “Basi juu yako kuanza na kilicho na 
umuhimu zaidi kabla ya chenye umuhimu, na weka pupa katika 
kuutumia wakati wako kwenye kutafuta elimu yenye manufaa.” 


Habiib Ahmad alikuwa akihimiza sana kuwasomesha mabinti wakiwa 
wadogo, na kuwasomesha akina mama; na husema, “Mke ni waziri, 
akitengenea watatengenea watoto wa kiume na wa kike, bila ya hivyo 

wataharibika wote”. Katika maneno yake anasema: “Afya ya kweli 
wakiwa familia yako wanataka uwasomeshe, na wanakung’ang’ania, na 
wanashtaki kwa wengine kwa kutokuwasomesha”. Katika maneno yake 
amesema, “Akina mama na wenziwao wanasema kwa ulimi wa hali (si 
kwa maneno) kumwambia mwenye nyumba akitaka kutoka kwa ajili ya 
kumzuru walii au kikao cha elimu ambacho sio wajibu, ukiwachilia 
mbali kikao cha porojo, “Je, inakuwia utoke na ilhali sisi hatujui sheria 
za Kuslamu na wala hukai kutufundisha? Unajuaje, pengine mauti 
yatakuja kwa ghafla kwako au kwetu, na sisi tumejingika. 
Tutakukamata siku ya Kiyama tukikushtaki kwa Mwenyezi Mungu 
tukisema, “Ewe Mwenyezi Mungu tuchukulie haki yetu kutoka kwake, 
kwani alitudhulumu hakutufundisha sheria za Kiislamu!”” 


Hakuishia hapo tu Habiib Ahmad bin Umar bali alipangilia masuala ya 
uchumi, akawa anamwekea kila mwenye mali mtu aliye fukara ili 
amkopeshe na wagawane faida. Pia alikuwa akiomba dua sana na 
kuwahimiza watu kuomba wapate kiongozi wa nchi aliye mwadilifu, na 
akisikitika sana kwa kukosekana kwake. 


Pamoja na kwamba hakuandika vitabu, lakini alihimiza wengi kuandika 
na yeye ndiye sababu kubwa ya kuvieneza, katika vitabu vilivyo 
andikwa kwa sababu yake ni: 


e Simtul-Iqyaan sherhe ya Riyadhatul-Sibyaan kilichoandikwa na 
Sheikh Abdallah Ba Sawdan. 


e Kaafiy Al-talib ufupisho wa Silatil-Aqaarib, asili ni ya Imaam 
Ibn Hajar, ufupisho ni wa Sheikh Abdallah bin Sumayr. 


e Mudhaakaratul-Tulaab fi gawaaid Al-Iraab cha Sheikh 
Muhammad bin Abi Bakr mashuhuri kama Bakkaar katika 
nahau. 


e Khutba ya Habiib Tahir, na sherhe yake ya Sheikh Abdallah Ba 
Sawdaan, na utungo wake ya Sheikh Ahmad bin Umar Ba 
Dhiib. 

e Safina Najaa cha Sheikh Salim bin Abdallah bin Sumayr 

Imepokewa kutoka kwa Habiib Ahmad bin Hasan Al-Attaas alipopita 
Shibaam chini ya baadhi ya nyumba, alimsikia bibi mmoja akiendesha 
jiwe la kusaga huku akisoma alichohifadhi katika Fat-hur Rahman na 
kuisoma hadithi ya Jibriil mashuhuri iliyopokewa kutoka kwa Sayyidna 
Umar, akasimama akisikiliza na huku akiwa amepata mazingatio 
makubwa hadi akatokwa na machozi na kusema, “Amali yako uliifanya 
kwa ajili ya Mwenyezi Mungu, ewe Ahmad bin Umar! Umemtoa Jibril 
mbinguni juu mpaka kwa huyu mama aliyekaa juu ya jiwe la kusaga.” 


Amesema Habiib Ahmad bin Hasan Al-Attaas-Mwenyezi Mungu 
amrehemu-kumwambia Habiib Ahmad bin Abu Bakr bin Sumeit, baada 
ya kumuusia yeye na wenzake kufanya kazi ya kulingania kwa 
Mwenyezi Mungu: “Je hamjasikia mfano wa wazi kuambiwa ambaye 
anataka kufundisha au kukumbusha, kwani wewe ni Ibn Sumeit ?. 
Jambo linalo onyesha kuwa kulingania kwa Mwenyezi Mungu ndio 
kazi yao kubwa, na Habiib Ahmad bin Umar bin Sumeit ameeneza 
bendera za kulingania kwa Mwenyezi Mungu na akajaalia kuwa na 
kichwa, miguu na mikono.” 


Amesema Habiib Ahmad bin Hasan(ra), “alikuja Shibaam Habiib Tahir 
bin Husain bin Tahir(ra), Habiib Ahmad bin Umar bin Sumeit 
akamwambia, “Muradi wetu ni kuwa uwakumbushe watu baada ya 
(swala ya) Ijumaa”. Akaiandika khutba yake mashuhuri kabla ya 
kuswali Ijumaa na baada ya swala akapanda mimbarini na kuisoma. 


Na kwenye maneno mengine ya Habiib Ahmad bin Hasan, “alipita mara 
moja mmoja wa masharifu kumpitia Habiib Ahmad bin Umar, 
akamuuliza, “Unakwenda wapi”. Akamwambia nakwenda kuzuru 
pande za Kibla (Kaskazini). Akamwambia ukiwa unaenda kufanya 
ulinganiaji wa Mwenyezi Mungu na kufundisha watu basi sawa, ama 
sivyo hamna ruhusa (kwenda). Akasema yule sharifu nitalingania kwa 
Mwenyezi Mungu na nitafundisha watu. Akampa ruhusa na akalingania 
kwa Mwenyezi Mungu na kufundisha watu na akapata kabuli. Na 
ulingano wa Mwenyezi Mungu ulikuwa umelala (Habiib Ahmad bin 
Umar) akauamsha ukawa unaenda kwa miguu yake na mikono yake.” 

Habiib Alawiy bin Shihaab amesema, “Amesema mmoja katika wenye 
maarifa ya Mwenyezi Mungu, Da'awa ya Habiib Ahmad bin Umar 
imegonga masikioni (kwa watu) zaidi ya Da’°wa ya Imaam Haddaad.” 


Habiib Ahmad bin Umar alikuwa na wanafunzi wengi walioenea kila 
sehemu Hadhramout, bali imepokewa kuwa hakuna mwenye wanafunzi 
wengi na ambaye wakati wake wanavyuoni wote walimkubali kama 
Habiib Ahmad bin Umar bin Sumeit. Katika wanafunzi wake ni 
wanavyuoni 7 wenye jina la Abdallah nao ni: Sheikh Abdallah Ba 
Sawdan, Habiib Abdallah bin Aliy bin Shihaab, Habiib Abdallah bin 
Husain Balfagiih, Habiib Abdallah bin Husayn bin Tahir, Habiib 
Abdallah bin Umar bin Yahya, Sheikh Abdallah bin Sa'ad bin Sumayr, 
na Habiib Abdallah bin Abi Bakr Aydeed. Wengine ni Habiib Hasan 
bin Saleh Al-Bahr, Sheikh Ahmad bin Umar Ba Dhiib, Habiib Muhsin 
bin Alawiy Saggaaf, na Habiib Aydaroos bin Umar Al-Habashy. 


Alifariki Habiib Ahmad bin Umar bin Sumeit siku ya Jumatano tarehe 
17 Dhul-Oa'ada, mwaka 1257H na kuzikwa Jarb Haysam, makaburi 
maarufu Shibam. 

Al-Habiib Aydaroos bin Umar Al-Habashy 


Jina lake: Al-Habiib Aydaroos bin Umar bin Aydaroos bin Abdul- 
Rahman bin Isa bin Muhammad bin Ahmad (Saahib Shiib) bin 
Muhammad bin Alawiy bin Abi Bakr Habashy, bin Aliy bin Ahmad bin 
Muhammad Asadullah bin Hasan Turabi, bin Aliy bin Al-Fagiih 
Mugaddam mpaka kwa Mtume-rehema na amani zimshukie. 


Alizaliwa Ghurfa, siku ya Ijumaa tarehe 23 Muharram 1237H. 
Akalelewa na baba yake na ammi yake Habiib Muhammad bin 
Aydaroos. Akasoma kwa ammi yake Our-ani na agida za dharura 
(lazima kila mtu kuzijua). Alipo fariki ammi yake naye akiwa na miaka 
10, akasoma kwa baba yake vitabu vya mwanzo katika fani za Fig-hi na 
Nahau. Tangu utotoni ammi yake alikuwa akimchukua kuhudhuria 
darsa za Habiib Ahmad bin Umar bin Sumeit. Habiib Aydaroos alisafiri 
kwenda sehemu mbali mbali za Hadhramout kutafuta elimu. 
Alipokwenda Hijja alikutana na wanachuoni ambao alichukua kwao 
elimu. Masheikh zake ni wengi mno wanazidi 100, na amewataja 
baadhi yao kwenye kitabu Zgdi! Yawaagit. Miongoni mwao ni hawa 
watatu tuliowataja mwanzo, wengine ni: Habiib Muhammad bin 
Ahmad bin Ja'afar Al-Habashy, Habiib Hasan bin Saleh Al-Bahry, 
Habiib Abdallah bin Husain bin Tahir, Habiib Aliy bin Umar Saggaaf, 
Habiib Abdallah bin Aliy bin Shihaab, Habiib Ahmad bin Aliy Al- 
Juneid, Habiib Abdallah bin Husain Balfagiih, na Sheikh Abdallah Ba 
Sawdaan. 


Na wanafunzi wake pia ni wengi sana, tutawataja hapa baadhi yao tu: 
watoto wake, Habiib Salim bin Taha Al-Habashy, Habiib Ubeydillah 
bin Muhsin Saggaaf, Habiib Sheikhan bin Muhammad Al-Habashy, 
Sheikh Umar bin Awadh Sheibaan, Sheikh Hasan bin Awadh 
Mukhaddam, Habiib Abdallah bin Hasan Al-Bahry, Habiib Ahmad bin 
Hasan Al-Attaas na Habiib Aliy bin Muhammad Al-Habashy. 


Habiib Aydaroos ndio marejeo ya watu wa Hadhramout kwenye 
Isnaad, bali ni marejeo ya dunia nzima wakati wake kama walivyo 
thibitisha hayo wanachuoni wenye kutegemewa. Alifanya kazi kubwa 
ya kuhifadhi mlolongo wa elimu hadi kwa Mtume(saw) na akaandika 

vitabu ambavyo aliweka wazi humo sanad yake na sanad ya masheikh 
zake. Katika jumla ya vitabu hivyo ni Zgdil Yawaagiit, na Uguud La- 
aal, pamoja na kwamba aliandika vitabu kwenye fani nyengine pia. 


Habiib Aydaroos alikuwa ana tabia njema kabisa, alikuwa mwenye 
huruma kwa madhaifu, hata akienda kwenye ziyara ya Nabii Huud(as) 
huwa anakwenda pole pole kwa ajili ya kuwa sawa na wasio na uwezo 
na madhaifu. Hata akisafiri kwenda sehemu mbali mbali kama Tariim 
na Seiyun pamoja na utu uzima wake ni kwa sababu watu wanufaike na 
yeye, kwani ilikuwa ni wajibu wao ndio waje kumzuru, lakini yeye 
anakwenda kwao ili wapate manufaa na wapate kumfuata tabia zake 
njema na wapate baraka zake. 


Alikuwa Habiib Aydaroos akijiwa na watu wenye umashuhuri na 
uongozi huwakirimu sana na hujitahidi kuwawekea vyakula vizuri, 
akaambiwa kwa nini munakalifisha nafsi zenu katika kuwalisha watu 
chakula kizuri wakati yanawatosha hata maji ya nyumbani kwenu, na 
hawa (wanao kuja kwenu) hawana makusudio ila kuwazuru na 
kuwaangalieni na inatosha hiyo kuwa ni ikraamu yao? Akasema 
(Habiib Aydaroos)-Mwenyezi Mungu amwie radhi, “Hakika watu wa 
zama hizi wamezoea chakula kizuri na hawawezi kukinai bila yake 
(chakula kizuri)”. Anasema Habiib Ubeydillah bin Muhsin Al-Saggaaf 
mwenye kukusanya maneno yake: “Amehofia (Habiib Aydaroos) kwa 
kutokukinai kwao kwa alichonacho katika vyakula vya chini (ikiwa ina 
maana anawalisha chakula kizuri kuliko anacho kula mwenyewe), na 
ikawa ni sababu ya kuharibika nia zao njema kwa Al-Habiib, 
wakapungukiwa na baraka ambazo wangezipata kwa Al-Habiib. Na 
hilo si ajabu kwa watu wa zama hizi kutokana na upungufu wa elimu 
yao. kwani Al-Habiib-Mwenyezi Mungu amwie radhi-hata kama watu 
wa zama hizi wamekubaliana kwa kumtukuza na kumuenzi na kuwa na 
dhana nzuri sana juu yake, lakini tabia zao zimewazidia, wala si ajabu 
kwao kumili kwenye matamanio na dalili yake utamwona mmoja wao 
ukimwuliza juu ya ziyara yake kwa Al-Habiib kitu cha kwanza 
atakacho kwambia ni chakula alichokipata kwake kabla ya kukupa 
khabari ya faida alizo pata ambazo kwa ajili yake ndio anazuriwa. Kwa 
hili ndio utaelewa kuwa kufanya karamu kama hivi kwa Sayyidna 
(Habiib Aydaroos) ni kutokana na kuwa na rehema juu yao ili wapate 

baraka kamili. Kama watu wagumu wa nyoyo na tabia katika Waarabu 
ambao Mtume(saw) akiwakaribisha kwa vitu vya kidunia mpaka ikawa 
mmoja wao anasema: Nilikuja kwako na hakuna niliyekuwa namchukia 
juu ya ardhi zaidi yako, na hivi sasa hakuna aliyejuu ya ardhi ninaye 
mpenda zaidi yako au kwa maana kama hii. Na hii ni kwa ikramu na 
kuhimili maudhi yao, na kwa ajili hii ndio wakaingia kwenye dini ya 
Mwenyezi Mungu vikundi kwa vikundi, na Sayyidna ana sehemu 
kubwa ya urithi wa Mtume(saw)-rehema na amani zimshukie.” Mwisho wa 


kunukuu. 


Aliwahi kuambiwa Habiib Aydaroos, hatujakusikieni mukimwamrisha 
wala kumkataza mtu maalumu wakati munajua anayofanya, kama 
walivyokuwa wakifanya wenye mwendo huu, akasema: “Hakika watu 
zama hizi tabia zao zimewashinda. Huenda ukimwamrisha mmoja wao 
au kumkataza kwa kumkusudia ataona uzito (wala hatokufuata), hata 
kama kabla ya hapo alikuwa akiahidi nafsi yake kuwa atafuata anayo 
ambiwa na kuacha aliyo katazwa.” Na ndio maana Al-Habiib alikuwa 
akiamrisha na kukataza kwa jumla, na imepokewa kutoka kwa 
Mtume(saw) akisema: “Vipi watu wanafanya hili ...vipi watu 
wanawacha lile?” 


Habiib Aydaroos alipata maudhi ya kila aina aliyoyapata kwa wakaazi 
wa mji wake Ghurfa, hata alitaka kuhama kwa maudhi aliyo pata lakini 
akaona bora asubiri na ataraji ujira kwa Mwenyezi Mungu. Habiib 
Aydaroos alipata umashuhuri mkubwa hadi wakawa wanamwonea 
hasadi na wakamchukia, mwisho wakaishia na kutumia uchawi, lakini 
yeye hakuwaapiza wala kuwaombea mabaya akimtegemea Mwenyezi 
Mungu kwa yote. 


Alifariki Jumatatu Tarehe 9 Rajab 1314H, baada ya kuhimili athari ya 
uchawi aliofanyiwa kwa muda mrefu na alizikwa Ghurfa. 

Al-Habiib Aliy bin Muhammad Al-Habashy 


Jina lake: Al-Habiib Aliy bin Muhammad bin Husain bin Abdallah bin 
Sheikh bin Abdallah bin Muhammad bin Husain bin Ahmad Saahib 
Shiib bin Muhammad bin Alawiy bin Abi Bakr Al-Habashy bin Aliy 
bin Ahmad bin Muhammad (Asadullah) bin Hasan (Turaabiy) bin Aliy 
bin Al-Fagiih Al-Mugaddam mpaka kwa Mtume(saw)-rehema na amani 
zimshukie. 


Alizaliwa Oasam siku ya Ijumaa tarehe 24 Shawwaal 1259H, baba yake 
na mama yake wote walifanya kazi ya Da'awa. Baba yake ni 
mwanachuoni aliyefanya kazi ya kusomesha na kulingania Dini ya 
Mwenyezi Mungu. Alienda miji tofauti ndani ya Hadhramout akiwa 
hana kazi yoyote zaidi ya kulingania Dini, kumfundisha asiyejua na 
kumwongoza asiye na elimu. Masheikh zake ni wengi zaidi ya mia, kati 
yao ni Habiib Abdallah bin Husain bin Tahir na ndugu yake Habiib 
Tahir, Habiib Ahmad bin Umar bin Sumeit na wengine. Habiib 
Muhammad bin Husain alikubaliana na Habiib Abdallah bin Umar bin 
Yahya na Habiib Muhsin bin Alawiy Saggaaf na wakaandikishana pia 
kuwa “watajitahidi kwa kiasi cha uwezo wao kuwalingania ndugu zao 
katika masharifu na wengine (wasio masharifu) khasa kwenye wangwa 
wa Hadhramout, na kwamba watawahimiza kushikamana na elimu na 
matendo (yaliyolingana na elimu), na (kufanya) yale yaliyohimizwa na 
sheria tukufu, miongoni mwa matendo mema ...” Baadaye Habiib 
Muhammad bin Husain alihamia Makka na kushika wadhifa wa umufti 
na kufariki huko. Amesema Habiib Abdallah bin Husain bin Tahir: 
"Muhammad bin Husain ametekeleza kwa ukweli mlinganio wa 
Mwenyezi Mungu, Mtume-rehema na amani zimshukie- atamlipa 
kwenye watoto wake na watoto wa watoto wake, watakuwa mafagihi 
wote". 


Na kisa cha kuolewa mama yake Habiib Aliy, ni kuwa Habiib 
Muhammad bin Husain alienda Shibam akakutana na Habiib Ahmad 
bin Umar bin Sumeit na Habiib Umar bin Muhammad bin Sumeit 
akawauliza, “Je, muna mwalimu wa kike tunamhitaji afundishe kina 
mama?” Wakajibu, “Ndio”. Je, unahitaji mwanamke wa kisharifu aliye 
mwalimu?” Akasema, “Ndio”. Mama yake Habiib Aliy Habashy 

alihama na familia yake na kuja Shibam wakapata kusoma chini ya 
uangalizi wa Habiib Ahmad bin Umar. Habiib Ahmad bin Umar 
akaenda kwa Habiib Husain bin Ahmad bin Al-Haadiy Al-Jufriy (babu 
yake Habiib Aliy upande wa mama) na kumwambia, “Amekuja sharifu 
mwanachuoni mwenye utukufu anamtaka binti yako Alawiyya 
amchukue, na apate kufundisha kina mama.” Akakubali, wakamwuliza 
mahari, akasema kama ilivyo kawaida ya Ba Alawiy. Hawakuwa 
wenye uwezo, hata gharama za harusi, wala nguo walikuwa hawana, 
kila mmoja mwenye mapenzi ya masharifu akapeleka alichonacho. Hata 
chakula cha usiku watu walijitolea na kupeleka nyumbani kwao. 
Ikafanyika harusi usiku ule ule; na siku ya pili Habiib Muhammad bin 
Husain akampandisha ahli yake juu ya kipando huku akimwendesha. 
Wakafika Tariba, na alikuwa Habiib Muhammad bin Husain ana wake 
wawili kabla yake. Akaanza Habaaba na kazi ya kufundisha kina mama. 
Akamkuta bibi mmoja aliyekaribia siku zake za mwisho, hajawahi 
kuswali maisha yake, akamfundisha. Hazikupita siku tatu ila kulikuwa 
na safu nne za kina mama wanaswali nyuma yake. Baada ya siku 
kadhaa Habiib Muhammad bin Husain akampelekea khabari Habiib 
Ahmad bin Umar maendeleo ya Habaaba kusomesha kina mama. 
Habiib Ahmad bin Umar akamwambia mmoja wa watu wa Shibam, 
“Panda mimbarini na wasomee barua watu”. Baada ya kupanda 
mimbarini na kuisoma, akasimama Habiib Ahmad bin Umar akasema, 
“Enyi watu wa Shibaam! Mulisema binti wa Al-Haadiy hakupata wa 
kumsindikiza, wallahi amesindikizwa na malaika”. 


Habiib Aliy aliwadiriki Habiib Abdallah bin Husain bin Tahir na Habiib 
Hasan bin Saleh Al-Bahry na kusoma kwao. Alisoma pia kwa Habiib 
Muhsin bin Alawiy Saggaaf, Sheikh Muhammad bin Abdallah Al- 
Khatiib Ba Rajaa, Habiib Aydaroos bin Umar Al-Habashy, Sayyid 
Ahmad bin Zayniy Dahlaan wa Makka na Habiib Umar bin Abi Bakr 
Al-Jufriy wa Madina na masheikh wengine wengi. Ama masheikh zake 
wakubwa alio pata kwao faida zaidi ni wawili; baba yake na Habiib 
Abu Bakr bin Abdallah Al-Attaas. Habiib Aliy Habashy alikuwa na 
jitihada kubwa ya kusoma elimu na kutalii, alikuwa akitalii pamoja na 
kaka yake Habiib Husain sherehe 12 za kitabu cha Minhaaj! 

Habiib Aliy Habashy alihamia Seiyun na kuanzisha darasa na kueneza 
elimu na Da'awa. Msikiti wa kwanza aliokuwa na darasa ulikuwa ni 
msikiti wa Hanbal. Darasa zake zilikuwa kwenye fani za lugha khasa 
Nahau (kwani yeye anahesabika kuwa ndio aliyehuisha Nahau 
Hadhramout kwa kuifundisha na kuitangaza), Fig-hi, Hadiith na 
Tasawwuf. Mwenyezi Mungu akajaalia kabuli na wakawa 
wanahudhuria watu wengi. Pamoja na kufundisha alikuwa ni mtoaji 
mawaidha yenye kuathiri sana, na watu walikuwa wakilia sana na 
kutubia kwenye vikao vyake, hata mmoja wa wanafunzi wake anasema 
kuwa waadhi wake ulikuwa kama waadhi wa Sheikh Abdul-Kadir 
Jelaniy, kwani ulikuwa unakamua mioyo na kutoa machozi kutoka 
ndani kabisa ya macho. Alikaa karibu miaka 30 kwenye msikiti wa 
Hanbal akieneza elimu, dhikri na mafundisho ya dini. 


Kisha akaanzisha Ribaat yake ambayo ndiyo ribaat ya kwanza 
Hadhramout nzima, na tunukuu maneno yake kwenye kuianzisha, 
“Niliazimia kujenga ribaat nikiwa na 30 girsh (aina ya pesa ya zama 
hizo yenye thamani haba), nikamwambia rafiki yangu mpenzi Ahmad 
bin Aliy Makaarim na Ahmad bin Umar Hassaan, tunataka tusimamishe 
nembo ya elimu mjini kwetu, tusimamishe sura na Mwenyezi Mungu 
atasimamisha uhakika (ma'naa). Ninaazimia kujenga ribaat kwa ajili ya 
wenye kutafuta elimu, na tutawasimamia kwa nafaka kila atakayekaa 
ndani yake. Nikaanza kuijenga na khabari zikaenea kwa watu. Wakaona 
ajabu na hali yangu. Wakasema, “Ali Habashy hana kitu (hohehahe) na 
nini uwezo wake wa kujenga ribaat'. Mwenyezi Mungu akanisaidia, 
mara akatokea mfanyabiashara wa mji akaleta 500 girsh, na akasema 
huu ni mchango wangu kwenye kujenga ribaat. Tulipo maliza kujenga 
ribaat, akaja ndugu yangu Hasan bin Ahmad Al-Aydaroos, akasema: 
Ewe Aliy! Lau ukiweza kutoa nafaka kwa wanaokaa ribaat miezi miwili 
tu inatutosha fakhari kwa walio tangulia, nikamwambia inshallah 
tutasimamia nafaka zao miaka mingi.” 


Akajenga pia msikiti wake Riyaadh na kujenga makazi yake karibu nao. 
Mwenyezi Mungu akajaalia kabuli na wakatoka wanavyuoni kutoka 
kwenye ribaat hiyo na wakaeneza elimu Hadhramout nzima, bali na 
sehemu zengine, na wakasimamia kufanya kazi ya Da'awa. Jina lake 

likatangaa Dunia nzima kwa kazi kubwa aliyoifanya ya Da'awa na 
kueneza elimu. 


Habiib Aliy Habashy alikuwa mkarimu kupita wakarimu wa zama zake 
na inatosha kuwa alilisha mji wa Seiyun mzima na miji iliyo karibu 
naye kwa muda wa miezi mitatu wakati ulipokumbwa na njaa. Na 
hufungua milango ya nyumba yake, akiwalisha usiku na mchana 
pamoja na kuwafundisha yaliyo muhimu katika dini. Mwenyezi Mungu 
alimjaalia ukarimu mkubwa, katika wakati mmoja anakuwa na watu 
zaidi ya 50 nyumbani kwake ukiondoa wageni, walioko Ribaat zaidi ya 
watu sabini, wanaofanya kazi kwenye mashamba yake zaidi ya watu 60, 
na wote akiwalisha, wala hakuwahi kuchukua deni kwa mtu yeyote, 
wala hakukuwa na mtu mwenye kuwa na hisani juu yake (mfadhili), 
bali yeye ndiye aliyekuwa akiwafanyia hisani. Iliwahi kuhesabiwa 
katika miezi miwili na nusu vitu alivyotumia katika chakula vikafika 
gunia 20 za mchele, gunia 20 za ngano, gunia 20 za mahindi, na mapipa 
makubwa ya samli manne. Ama sukari aliyokuwa akitumia kwenye 
chai haikuweza kukadiriwa. 


Habiib Aliy Habashy pia alianzisha maulidi ya Al-khamisi ya mwisho 
ya Rabiul-Awwal kila mwaka, ambayo ilipata kabuli kubwa na kuenea 
umashuhuri wake dunia nzima, hata watawala wakaogopa na kufanya 
kila njia kuifunga kwa ajili ya wingi wa watu wanaohudhuria na 
karamu kubwa isiyo na mfano Hadhramout. Na maulidi haya yalikuwa 
mashuhuri kwa mawaidha yaliyotoka kwake na baadhi ya wanavyuoni 
wengine maarufu wa Hadhramout kama Habiib Abdallah bin 
Muhammad Al-Habashy na Habiib Haamid bin Ahmad Al-Mihdhaar, 
na watu kuwa na unyenyekevu mkubwa, kutokwa na machozi na 
kutubia kwa ukweli, na ukunjufu wa moyo anaouhisi mwenye 
kuhudhuria. Na sasa hata baada ya miaka kadhaa tukihudhuria maulidi 
hayo Seiyun tunashuhudia waliohudhuria wakiwa na utulivu wa hali ya 
juu, wamenyenyekea, wakiwa wameinamisha vichwa vyao chini 
wakilia kwa kukumbuka makosa yao. 


Al-Habiib Aliy Habashy alipata bahati ya kupendwa na watu sana 
kutoka kila sehemu, hata akisema, “Hiki ni kitu kutoka kwa Mwenyezi 

Mungu Aliyetukuka, Aliyejaalia mahaba ya fagiir (yaani mwenyewe) 
kwenye mioyo ya watu. Watu wanatamani wapate magamu kama haya 
(ya kwangu) na wako tayari kuyanunua kwa mali nyingi, lakini fagiri 
(yaani mwenyewe) yuko mbali kabisa na hayo, wala sipendi watu 
wanitukuze, wala waelekee kwangu, lakini hiki ni kitu alichokitaka 
Mwenyezi Mungu, siwezi kurudisha amri ya Mwenyezi Mungu”. 


Alifariki adhuhuri ya tarehe 20 Rabiul-Thani 1333H na kuzikwa Seiyun 
karibu na msikiti wake. 

Al-Habiib Ahmad bin Hasan Al-Attaas 


Jina lake: Al-Habiib Ahmad bin Hasan bin Abdallah bin Aliy bin 
Abdallah bin Muhammad bin Muhsin bin Husain bin Umar bin Abdul- 
Rahman Al-Attaas bin Aqiil bin Salim bin Abdallah bin Abdul-Rahman 
bin Abdallah bin Abdul-Rahman Saggaaf mpaka kwa Mtume-rehema 
na amani zimshukie. 


Alizaliwa Huraydha mwezi wa Ramadhani 1257H, akapoteza macho 
yake katika umri mdogo. Mwenyezi Mungu Akambarikia macho ya 
ndani na kupata hifadhi ya ajabu kwa kila alichokisikia katika elimu. 
Alianza kwa kuhifadhi baadhi ya sura za Qur-ani kwa babu yake Habiib 
Abdallah bin Aliy. Kisha babu yake akampeleka kwa Sheikh Faraj bin 
Umar bin Sabaah, ambaye alikuwa ni Haafidh, na mcha Mungu sana, 
alisuhubiana na Habiib Haadun bin Huud Al-Attaas na alikaa kwake 
Mash-had karibu miaka 8, ama Huraydha alikaa miaka 56 akifanya kazi 
ya kufundisha Our-ani. Mwalimu huyu alikuwa akimpenda mno Habiib 
Ahmad bin Hasan, na wakiondoka watoto wote humwamrisha akariri 
darasa mara 40. 


Katika masheikh zake wa mwanzo kabisa ni Habiib Saleh bin Abdallah 
bin Ahmad Al-Attaas bali ndiye mlezi wake katika dini na ndiye 
aliyemfungua fahamu yake na moyo wake. Anasema alipokuwa na umri 
wa miaka 5, akicheza na tope siku ya Ijumaa akaja Habiib Saleh na 
kumwambia, “Nenda kajitayarishe uvae juba lako uje kuswali Ijumaa, 
na kumsomea aya: "Na anaye tukuza ibada za Mwenyezi Mungu, 
basi hayo ni katika unyenyekevu wa nyoyo''. (Hajj:32). Habiib 
Ahmad Al-Attaas anasema ndio mara ya kwanza kuisikia Our-ani na 
akaihifadhi. Amesoma kwa sheikh wake huyu vitabu vingi vya awali, 
pamoja na Ihyaa, lidhaah Asraar Uloomul-Mugarrabiin, Risaalatul- 
Oushairiyya, Mukhtasar Al-Adhkaar ya Bahrag, na Shifaa ya Oadhi 
Iyaadh. 


Sheikh wake wa pili alikuwa ni Habiib Abu Bakr bin Abdallah bin 
Talib Al-Attaas, alisoma kwake baada ya Qur-ani; Riyaadhatul-Sibyaan 
ya Ramliy, Hadiyyatul-Siddiiq ya Habiib Abdallah bin Husain bin 
Tahir, na sehemu ya mwanzo ya Jamiul-Saghiir. Na yeye ndiye 

aliyemwashiria kusoma kwa Habiib Muhammad bin Aliy bin Saggaaf 
aliyehamia Huraydha kutoka Seiyun kwa ajili ya kufundisha elimu. 


Sheikh wake wa tatu ni Sayyid Ahmad bin Zayniy Dahlan ambaye 
alikutana naye alipo safiri kwenda Hijja mwaka 1274 ambaye 
alimhimiza kubaki Makka na kutafuta elimu. Yeye ndiye 
aliyemsimamia mambo yake alipokuwa Makka, na akimtanguliza juu 
ya wanafunzi wake wengine. Akasoma Tajwiid kwa Sayyid Aliy bin 
Ibrahim Al-Samannuudi kwa ishara ya sheikh wake Sayyid Dahlan. 
Kisha akasoma na kuhifadhi vitabu kuanzia vya mwanzo hadi vikubwa 
kwenye fani nyingi sana kwa Sayyid Ahmad bin Zayniy Dahlan na 
akaonyesha uhodari mkubwa, mpaka sheikh wake akamtaka ashike 
nafasi yake Makka ya kufundisha na utoaji fatwa. Lakini akatoa udhuru 
na kutaka arudi kwao baada ya kukaa Makka kwa miaka mitano, kwa 
kuwa watu wake wanamuhitaji. Sayyid Ahmad Dahlaan alikuwa akitoa 
maelezo marefu na kusherehesha darasa akihudhuria Habiib Ahmad bin 
Hasan kuliko akiwa hayupo, na akimwashiria Habiib Ahmad bin Hasan 
kuwa atakuwa kiongozi wa maulamaa wote katika zama zake bali 
atakuwa marejeo yao wote. Hata Habiib Umar bin Hasan Al-Haddaad 
amesema, kwamba Habiib Ahmad bin Hasan Al-Attaas angekaa Makka 
angepata umashuhuri kama wa Ibn Hajar Al-Haitamiy, lakini (babu 
yake) Habiib Umar bin Abdul-Rahman alikuwa hapendi umashuhuri. 
Sayyid Ahmad Zayniy Dahlaan ni mjukuu wa Sheikh Abdul-Kadir 
Jelaniy, na baba yake alikuwa ni mtu mwenye kupenda wacha Mungu 
na mwenye itikadi nao, na alimchukua mtoto wake akiwa mdogo na 
kumpeleka kwa Habiib Muhammad bin Talib Al-Mihdhaar amwombee. 
Hata Habiib Abubakr Al-Ataas anasema kwamba Sayyid Ahmad Zayn 
alipata sana dua za Aali Ba Alawiy. Alikuwa pia akiwapenda Ahlil bayt 
na khasa Aali Ba Alawiy pamoja, na akiwakumbusha mwenendo wa 
wazee wao katika tabia njema na kushikamana na elimu na matendo 
(yanayoeandana na elimu). Hata akisema: “Hawa ni Ahlil-bayt 
wakipata manufaa watanufaisha na wengine”. 


Habiib Ahmad bin Hasan Al-Attaas anawahesabu masheikh zake 
wakubwa kuwa ni wanne, hawa watatu na Habiib Ahmad bin 
Muhammad Al-Mihdhaar wa Guwayrah. Pia alikuwa na masheikh 
wengine wengi sana ambao alichukua elimu kwao, miongoni mwao ni 

Habiib Muhammad bin Husain Al-Habashy, Habiib Umar bin Abdallah 
Al-Jufriy wa Madina, Sheikh Muhammad bin Muhammad Al-Azb, 
Habiib Fadhil bin Alawiy bin Sahl wakati akiwepo Makka (baadaye 
alihamia Uturuki), Habiib Muhsin bin Alawiy Al-Saggaaf na Habiib 
Aydaroos bin Umar Al-Habashy. 


Habiib Ahmad Al-Attaas alifanya kazi kubwa sana ya Da'awa na 
kueneza elimu kwenye mji wake bali na Hadhramout nzima. Yeye 
pamoja na ndugu yake Habiib Aliy Habashy walikubaliwa na 
Hadhramout nzima kwa elimu na kulingania kwa Mwenyezi Mungu. 
Katika Da'awa yake hasa kwenye mashamba alikuwa akiwafanyia 
wepesi sana kwenye masuala ya dini. Mwenyezi Mungu alimjaalia 
elimu yenye ukunjufu sana. Na hiyo ni kutokana na hifdhi yake ya 
ajabu, kusoma vitabu vingi sana kuliko Sheikh yeyote aliyeko 
Hadhramout, pamoja na utambuzi na elimu ya zawadi (ilmu ladunniy) 
aliyopewa na Mwenyezi Mungu. Amesema Habiib Ahmad bin Hasan 
Al-Attaas(ra), “Nilipoingia Hudaydah nilikutana na Qadhi Muhammad 
Muhsin, kadhi wa mji ule na alikuwa karibu anahifadhi Tuhfah kwa 
moyo. Tukaanza kukumbushana, na ulimi wangu ukafunguka kwa 
baadhi ya elimu zisizo na mipaka maalum akasema Qadhi, 
“Subhanallah! Nyie masharifu wa Alawiyiin anakuja kwenu mtu 
mkubwa na anarejea akiwa mdogo, anakuja kwenu mwanachuoni 
anarudi mjinga (akiwa ana maana kuwa anajikuta yuko mbele ya mtu 
ambaye ana elimu kubwa sana kuliko ya kwake hadi yule mtu anajihisi 
kuwa hajui kitu)”. Nikasema, “Yasikughuri uliyoyasikia, na haya 
hayakutokea ila kwa niya yako njema Mwenyezi Mungu ndio 
kayatamkisha haya kwa ulimi wangu”. 


Alikuwa akikusanya vitabu vya kila aina, akisomewa usiku na mchana 
kwenye maisha yake yote, akiwa nyumbani au safarini, na maktaba 
yake ilikuwa ndio maktaba kubwa kuliko zote hapo Hadhramout katika 
wakati (zama) wake. 


Habiib Ahmad pia alikuwa ni kiongozi wa kabila lake, bali kiongozi 
mwenye kukubalika Huraydha na miji iliyo kuwa karibu naye. Alifanya 
kazi kubwa ya usuluhishi ukitokea ugomvi, na fitina baina ya makabila, 
hata alikuwa akitoa mali zake kwa ajili ya usuluhishi. Na neno lake 

lilikuwa linakubaliwa na wote, hata kwa viongozi wa dola. Cheo hicho 
hakikumshughulisha. Aliendelea kusomesha na kufanya Da'awa kwa 
muda wa zaidi ya miaka 50. Hata alikuwa akisema, “Sisi hatuyapendi 
haya (uongozi wa watu), lakini tunafanya kazi za wazee wetu”. 


Wanafunzi wake ni wengi mno, kwani kama tulivyosema zaidi ya 
miaka 50 tangu aliporudi kutoka Haramain alikuwa akifanya kazi ya 
kusomesha na Da'awa. Baadhi yao ni: Habiib Abdallah bin Alawiy Al- 
Attaas, Habiib Ahmad bin Abdul-Rahman Saggaaf, Habiib Abdallah 
bin Tahir Al-Haddaad na ndugu yake Alawiy, Habiib Abdallah Shatiry, 
Sheikh Muhammad bin Awadh Ba Fadhil, Sheikh Umar bin Abi Bakr 
Ba Juneid, Habiib Mustafa bin Ahmad Al-Mihdhaar, Habiib Ahmad bin 
Sumeit na mtoto wake Habiib Umar na wengine wengi. Katika 
wanafunzi wake wa kuandikiana ni Sheikh Yusuf bin Ismail Al- 
Nabahaniy. 


Habiib Ahmad Al-Attaas alikulia juu ya tabia njema na twaa (utii) ya 
Mwenyezi Mungu tangu utotoni. Hakuwa mwenye hasira, 
akiwachukulia kwa upole watu wa mashamba anaokaa nao, ilhali wengi 
wao wakiwa na tabia nzito ambazo zinahitaji subira kubwa. Hata mara 
moja alisuluhisha katika kesi moja, wakamsingizia kuwa hakufanya 
haki, na kumsema kwa maneno ambayo hayalingani na cheo chake. 
Pamoja na kwamba hafanyi usuluhishi hadi wamemkubali wagomvi 
wote, na akaitaja ile kadhia mbele yao na wao wakakubali yale 
aliyoyasema. Juu ya hayo yote akiambiwa kuwa fulani anakutajeni kwa 
ubaya, akijibu kuwa sisi hatuhisi chochote. Hata akisema kuwa sisi 
hatumtaki mtu kwa ajili ya haki zetu, na kama tuna haki yoyote huwa 
tunasamehe. Sisi tunataka wajue tu haki za Mwenyezi Mungu. Hata 
ilikuwa kawaida yake, akinunua kitu kama shamba, akaja mtu na 
akadai, anamkinaisha, na huenda akanunua shamba au mitende mara 
mbili au tatu kwa ajili ya kukata shina la uhasama. 


Ama ukarimu, basi nyumba ya Habiib Ahmad Al-Attaas ilikuwa wazi 
kwa ajili ya wageni na wote wanaopita au kutua Huraydha. Ukarimu 
wake ulikuwa ni wa hali ya juu, pamoja na kuwa yeye mwenyewe akila 
chakula kidogo sana. Chakula chake zaidi kilikuwa ni mkate wa hamira 
na kahawa. Anasema, “Nilimwomba Mwenyezi Mungu ajaalie nyama 

kwangu kama kitambaa, na mwanamke kama ukuta, kwa kuwa 
nilikuwa nina matamanio sana ya vitu hivyo, na Mwenyezi Mungu 
akanikubalia dua yangu.” Hata aliwahi kulaumiwa na baadhi ya jamaa 
zake kwa kutoa sana pamoja na kwamba yeye si mwenye uwezo 
mkubwa. Akasema, “Mimi sijali hata kama nikitoa vyote nilivyonavyo 
katika siku moja.” Akijiwa na wageni hujitahidi sana kuwakirimu, 
pamoja na kuwaangalia vipando vyao, na kuwapa zawadi kubwa kubwa 
za nguo, na kuwasaidia kwa kiasi anachoweza. Alikuwa akisema, “Sisi 
hatuoni uzito kwa mgeni hata kama akikaa mwaka, kinachotupa taabu 
ni kuwa nao muda wote, ama kumlisha na kumkabili kwa wema si 
gumu hata kidogo.” Alikuwa akiletewa zawadi zinazo mkhusu yeye tu, 
katika nguo za kifakhari. Alikuwa huzivaa kidogo kisha huzitoa kwa 
wahitaji wala hajali thamani yake. Alikuwa akichukua kibarua humlipa 
zaidi ya matarajio yake na zaidi ya kazi yake. Sadaka zake nyingi huwa 
za siri, akiwapa wahitaji wakati wakimsalimia bila ya kujua mtu. 


Jitihada zake kwenye ibada zilikuwa adimu sana. Akipunguza kula 
chakula hadi akija Sheikh wake Habiib Saleh Al-Attaas na kumsimamia 
hadi ale tende anazo mletea. Akifanya ibada usiku na mchana na 
nyiradi zake haziwachi pamoja na kushughulika kwake kwenye 
kufundisha, kutoa waadhi na kusuluhisha baina ya watu. Alikuwa na 
visimamo viwili usiku, kimoja katikati ya usiku na kingine karibu na 
alfajiri. Na akifika mji wowote huwa anaenda kuswali kwenye misikiti 
yote ili apate baraka za waliopata kuswali kabla kwenye misikiti ile. Na 
kama kuna madrasa huenda kwao, akawapa zawadi watoto na walimu 
wao, bali ilikuwa kila mwezi au miezi miwili huja nyumbani kwake 
wanafunzi wa vyuo na walimu wao. Yeye huwakirimu na kuwaamrisha 
walimu wao wawalakinie Swala watoto na huwahimiza washikamane 
na elimu na matendo ya kheri. 


Alipohiji mara ya pili baada ya kufariki kwa Sayyid Ahmad Dahlan, 
alipata makaribisho makubwa na kukubaliwa na wanavyuoni wa 
Haramain na wasiokuwa wakaazi kwa ujuzi na ucha Mungu aliokuwa 
nao. 


Katika maneno yake ya mwisho: “Allah Allah kwenye mgeni 
(mumfanyie wema), Allah Allah kwenye mgeni (mumfanyie wema), 

musifanye takliif (musijilazimishe mazito) kwa ajili ya mgeni wala 
musikae nyuma kwake, na hakuna ambacho kitakwenda kinyume 
kwenu”. 


Alifariki Huraydha tarehe 6 Rajab 1334, na kuzikwa kwenye Ouba la 
babu yake Habiib Umar bin Abdul-Rahman Al-Attaas. 

Al-Habiib Abdallah Shatiry 


Jina lake: Al-Habiib Abdallah bin Umar bin Ahmad bin Umar bin 
Ahmad bin Umar bin Ahmad bin Aliy bin Husain bin Muhammad bin 
Ahmad bin Umar bin Alawiy Shatiry, bin Aliy bin Ahmad bin 
Muhammad (Asadullah) bin Hasan (Turaabiy) bin Aliy bin Al-Fagiih 
Al-Mugaddam mpaka kwa Mtume(saw). 


Alizaliwa Tariim mwezi wa Ramadhan 1290. Alianza kusoma Tariim 
kwa Sheikh Muhammad bin Sulaiman Ba Hirmiy na mtoto wake 
Sheikh Abdul-Rahman, kisha akajiunga na madrasa iliyopo kwenye 
Oubba ya Sheikh Abdallah bin Sheikh Aydaroos, wasimamizi wake 
wakiwa Habiib Ahmad bin Muhammad Al-Kaaf na Habiib Sheikh bin 
Aydaroos bin Muhammad Al-Aydaroos. Akasoma kwao vitabu vya 
mwanzo kwenye fani za Fig-hi na Tasawwuf na kuhifadhi Our-ani. 
Kisha akalazimiana na Habiib Abdul-Rahman bin Muhammad Mash- 
hoor ambaye ndiye sheikh wake mkubwa. Masheikh zake wengine ni 
Habiib Alawiy bin Abdul-Rahman Mash-hoor, Habiib Abdallah bin 
Aydaroos bin Alawiy Al-Aydaroos, Habiib Aydaroos bin Umar Al- 
Habashy na Habiib Ahmad bin Hasan Al-Attaas. Alienda kwa Habiib 
Aliy bin Muhammad Al-Habashy akasoma kwake kwenye ribaat yake 
kama alivyosoma kwa masheikh wengine hapo Seiyun. 


Mwaka 1310 alienda Makka kutafuta elimu akasoma kwa wanavyuoni 
wengi akiwemo Habiib Husain bin Muhammad Al-Habashy, Sheikh 
Muhammad Said Ba Busail, Sayyid Abu Bakr Shataa, Sheikh Umar bin 
Abu Bakr Ba Juneid na Sheikh Said Al-Yamaniy. Alifanya jitihada 
kubwa alipokuwa Makka; halali zaidi ya masaa 2, na usiku na mchana 
akihudhuria darsa 13 kwenye fani mbali mbali kama Tafsiri, Hadiith, 
Fig-hi, Balaagha, Mantig, na Oira-aat. 


Alirudi Tariim mwaka 1314H baada ya kuhimizwa na baba yake, kwani 
yeye bado alitaka kuendelea kusoma na hakutosheka na alichokipata, 
lakini akawa hana njia. Hapo Tariim akasimamia Ribaat, akisomesha 
bila ya kuchoka pamoja na kupangilia masomo na kuisimamia kwa 
muda wa miaka 50. Hakutoka nje ya Tariim ila kwa ajili ya ziyara za 
Da'awa nazo zikiwa ndani ya Hadhramout hadi alipofariki. Hakika 

watu wa kila aina walipata manufaa kwa kusomesha kwake, na watu 
walitoka kila pembe ya Dunia kuja kusoma kwake; hivyo alipata 
wanafunzi wengi sana. Anasema mtoto wake Habiib Muhammad 
Mahdiy, kuwa walihesabu vijana waliosoma Ribaat tangu kuanzishwa 
hadi kufariki kwake wakafikia 13,000 na huenda wanafunzi wake 
wakazidi kuliko hawa. Hata Habiib Mustafa Al-Mihdhaar anasema 
elimu ya Shatiry imeenea kila sehemu. Habiib Abdallah bin Muhsin Al- 
Attaas wa Boogoor (Indonesia) anasema, Abdallah bin Umar Shatiry 
atafufuliwa umma peke yake, yeye na wanafunzi wake. Na maneno 
haya yanatiliwa nguvu na Hadithi ya Mtume(saw) aliyoyapokea 
Bayhaqiy na Abu Ya'aliy: “Je, nisikufahamishe karimu kuliko aliye 
karimu, Mwenyezi Mungu ndiye karimu kuliko aliye karimu, na 
mimi ni mkarimu kuliko watoto wa Adam wote, na mkarimu zaidi 
baada yangu ni mtu aliyefundisha elimu, ikaenea elimu yake, 
atafufuliwa siku ya Kiyama umma peke yake”. 


Baadhi ya darasa zake ni kama ifuatavyo: 


e Darasa ya Ribaat baada ya Alfajiri, baada ya Adhuhuri, na baada 
ya Magharibi, hizi hazikukatika kwenye maisha yake yote ila 
kwa udhuru wa kisheria. 


e Siku ya Jumatano na Jumamosi, darasa za jumla baada ya 
Ishraag. 


e Darasa ya Fig-hi kwa watu makhsusi baada ya darasa ya jumla 
siku ya Jumatano na Jumamosi. 


e Darasa ya Bayaan asubuhi siku ya Jumapili na Jumanne. 
e Darasa ya Tafsiri msikiti wa Mihdhaar mwezi wa Ramadhan. 


Alikuwa akihudhuria darasa na wakati hana hali nzuri ya kiafya, na 
akisema, “Tunahudhuria na huku tukiumwa na kichwa na maumivu 
yetu tukitegemea tupate shifaa kwa kusikia elimu.” Hapendi wanafunzi 
wapoteze wakati wao, hata akipata uzito mkubwa akiwaita wanafunzi 
wake nyumbani. Hata mara moja alisema, “Musifikirie watoto wangu 
kuwa hatuna watu wanaotutaka tuhudhurie sana majalisi yao ya raha 
wakiwa na vyombo vya chai. Lakini sisi tunawacha hayo na 


235 


tunatanguliza kukutumikieni nyinyi, tukiwa na pupa ya kukunufaisheni 
na kukupeni faida.” 


Alikuwa pia akienda kwenye vyuo vingine vya Tariim, akihudhuria 
vikao vya kutahini vijana na wakati mwengine akasimamia mwenyewe. 
Alikuwa hachoki kuwapa nasaha na kuwahimiza kufuata nyayo za watu 
wema waliotangulia. Wakati mwengine akisafiri na kwenda Inaat na 
kukaa wiki au wiki mbili akieneza elimu na kuangalia vyuo 
vinavyoendelea. Alikuwa akiwaambia wanaomsaidia kufundisha, 
“Mshukuruni Mwenyezi Mungu enyi watoto wangu, Ambaye 
amekuleteeni wanafunzi hawa kutoka sehemu za mbali, basi 
wasimamieni na jitoleeni kwa kiasi munacho weza katika 
kuwafundisha, kwani lau mmoja wenu angeambiwa nenda ewe fulani 
mji fulani au fulani ukafundishe, ingekuwa taabu kwake.” 


Habiib Abdulla Shatiry alikuwa na tabia njema kabisa: mpole, 
mnyenyekevu na mwenye kuituhumu nafsi yake, wala hamdharau mtu, 
mkweli kwa wanavyuoni wenzake akiwapa hadhi yao wanayostahiki, 
hata akihudhuria darasa zao kwa heshima na utulivu. Alikuwa pia ni 
mwenye kusema ukweli pale inapohitajika, akisikia mtu amefanya kitu 
ambacho si kizuri, na akawa ni mwenye cheo au mali, basi humwendea 
nyumbani kwake na humnasihi akiwa naye peke yao. 


Na katika tabia zake njema, alikuwa akiwaulizia wanafunzi wake, 
kuwaangalia na kuwarai kwa hali ya juu kabisa pamoja na kusubiri juu 
yao. Akiona aliyekosea humwita na kumkosoa kwa faragha, likikaririka 
lile kosa na akawa hasikii hapo humkanya mbele za wengine. Alikuwa 
akiwapenda sana wanafunzi, na akija Tariim katika wacha Mungu, 
humwomba azuru Ribat, huwakusanya wanafunzi wake, ili awatizame 
na awanasihi kwa yenye kusababisha kufaulu kwao. Alikuwa husema, 
“Unaonaje kama hawa wote wakawa wanavyuoni wenye kutenda kwa 
elimu yao, wenye kulingania kwa Mwenyezi Mungu, vipi itakuwa 
furaha ya Mustafa (Mtume(saw)) kwao? Na vipi watawanufaisha 
Umma Muhammadiyya?” Alikuwa akifurahi sana kumwona 
mwanafunzi akijitahidi kwenye utafuta elimu, akizungumza naye kwa 
mapenzi, akimwuliza maswali na kufanya naye utafiti wa mas-ala, hata 
akisema wakija wanafunzi wawili, mmoja na zawadi ya riali 1,000 

lakini hana raghba na kusoma, na mwengine hakuja na kitu, lakini 
mwenye raghba kamili ya kusoma kwa jitihada zake zote, angekuwa 
amefurahi zaidi na huyu mwenye raghba kuliko yule aliye kuja na 
zawadi. Na akiwa na shughuli yoyote ya harusi au karamu huwaalika 
wanafunzi wake, na akitaka wawe kwenye chumba chenye masharifu 
na masheikh. Alikuwa akiwaulizia wale wasiohudhuria darasa, na 
huenda kwenye vyumba vyao kujua hali zao. Mara nyingi wakimwona 
anakuja na kuwaamsha wale waliolala kwa ajili ya swala ya Alfajiri. 
Waliomwona wanasema alikuwa akiwachukulia wanafunzi wake kama 
watoto wake, bali zaidi ya watoto wake. Akisikiliza mashtaka yao, huyu 
akitaka kitabu, huyu akimwomba ushauri, hata akichelewa sana kurudi 
nyumbani kwake kwa sababu ya wanafunzi, akiwa na subira kamili juu 
yao. 


Alikuwa Habiib Abdallah Shatiry akiwakataza wanafunzi wake kwenda 
kwenye chumba cha mwengine bila ya kutaka faida ya kielimu, na 
husema, “Hakika nyie ni wenye kuondoka (kurudi nyumbani kwenu 
mukimaliza masomo), na radi zenu zikiwa juu ya mabega yenu, na 
familia zenu zinawahitajia, basi inatakiwa muhifadhi nyakati zenu, na 
kuutumia kwenye (kitu) kitakacho waletea manufaa”. 


Katika mwisho wa umri wake, alikuwa baada ya swala ya Alfajiri kila 
siku ila Jumanne, Al-khamisi na Ijumaa, huzungukia daira za darasa, 
ambazo zilikuwa karibu 9 au 10, na akiuliza walimu kama wamefika. 
Akiwa hajafika yeyote, hukaa yeye kwenye ile daira na kumtuma mtu 
kwenda kumwita mwalimu yule. Akishakuja huenda kwenye daira 
anayoichagua na kuwauliza wanachosoma, na kuuliza maswali kwenye 
somo lao, na hufanya nao utafiti na uchambuzi wa mas-ala kwenye 
kitabu wanachokisoma, mpaka anakuwa na uhakika kuwa wameelewa 
wanachokisoma; kisha huwahimiza na kuwatia mapenzi ya kutamani 
kusoma na wanafunzi huathirika na maneno yake. Na kila daira 
hutamani akae kwao Sheikh wao huyu, ili ajue maendeleo yao; na kila 
mwanafunzi hutaka kuonekana hodari kuliko mwenziwe. Hapo ndipo 
wanapofanya jitihada kwenye kutalii wakipata ladha ya kusoma na 
usiku na mchana huifanya moja, na ikawa hakai mtu Ribat miaka 3 tu, 
ila amehifadhi vitabu vingi kwenye fani tofauti. 

Kwa kuwa hamna njia ya kuwataja wanafunzi wake wote, hapa tutataja 
baadhi ya walio mashuhuri ambao na wao pia wamefanya kazi ya 
kusomesha: 


e Habiib Alawiy bin Abdallah bin Shihaab, ndiye aliyeshika 
nafasi yake kusomesha Ribaat hadi akafariki. 


e Habiib Hasan bin Ismail Al-Haamid, mwasisi wa Ribaat ya 
Inaat. 


e Habiib Abdallah bin Abdul-Rahman Aal Sheikh, mwasisi wa 
Ribaat ya Shihr. 


e Habiib Aliy bin Tahir bin Yahya, mwasisi wa ma'ahadi ya dini 
Ghayl Ba Waziir. 


e Habiib Muhammad bin Abdallah Al-Haddaar mwasisi wa 
Ribaat ya Baydhaa. 


e Sheikh Mahfuudh bin Salim bin Uthman ambaye alilazimiana 
na Ribaat kwa miaka 60. 


e Habiib Ahmad bin Umar Shatiry mwenye Yaaqut Nafiis aliye 
kiandika kwa ishara ya Sheikh wake huyu. 


e Habiib Muhammad bin Salim bin Hafiidh, aliye andika vitabu 
vingi vyenye manufaa na mwenye kushughulika na elimu 
maisha yake yote. 


Ama jitihada zake kwenye ibada, Habiib Abdallah Shatiry alikuwa 
akitoka katikati ya usiku akitembelea misikiti ya Salaf, akifanya ibada, 
kisha hurudi nyumbani bila ya kujulikana na mtu. Bali nyakati zake 
zote, ikiwa si kusomesha au kutoa waadhi, au kusuluhisha watu huwa 
yumo kwenye ibada. Na jinsi alivyokuwa ameshikamana na ibada 
aliwahi kusema anatamani mtu ashike sehemu yake amfanyie kazi yake 
(ya kufundisha na kulingania) na yeye apate faragha ya kufanya ibada 
tu. Ama mwezi wa Ramadhani humwachia mtu asimamie Ribaat na 
yeye hudumu juu ya ibada tu. 


Habiib Abdallah Shatiry alisifiwa na masheikh zake na marafiki zake 
waliosoma naye. Imepokewa kuwa alikuwa akitembea Habiib Ahmad 

bin Hasan Al-Attaas, akakutana na Habiib Abdallah Shatiry, akauliza 
nani, akajibu Abdallah Shatiry, akasema Habiib Ahmad bin Hasan, 
“Makaribisho mema yenye wasaa kwa mwanachuoni wa Tariim na 
Imaam wa Tariim na Khatibu wa Tariim.” Mwengine ni Habiib Saleh 
bin Abdallah Al-Haamid wa Nisaab, alisema kwenye barua aliyo 
mtumia Habiib Abdallah, “Na mumetuomba dua na kukuangalieni, basi 
wewe ewe mtoto wangu ni wajibu juu yetu kukuombea na kukuangalia 
kwa kusimama kwenye wadhifa huu, tunategemea kwako utafikia 
daraja tukufu, na Al-Habiib mkubwa(saw) atafurahi kwa kueneza 
Da'awa yake, na waja wema waliotangulia wote watafurahi”. 


Alifariki tarehe 29 Jamaadal-Uula 1361H, na akazikwa Zanbal kwenye 
miguu ya mama yake, kama alivyousia. 

AALI BA ALAWIY AFRIKA 
MASHARIKI 


e Kuingia Uislamu Afrika Mashariki 

e Makabila ya Ba Alawiy yaliyopo Afrika Mashariki 
e Al-Habiib Saleh bin Alawiy Jamalillayl 

e Al-Habiib Ahmad bin Abu Bakr bin Sumeit 

e Al-Habiib Umar bin Ahmad bin Sumeit 

e Sanad ya Aali Ba Alawiy 

Kuingia Uislamu Afrika Mashariki. 


Kwa hakika Uislamu uliingia Afrika Mashariki katika zama za mwanzo 
kabisa, lakini kutokana na kukosekana marejeo kauli zimegongana. 
Riwaya moja inasema kuwa Uislamu uliingia Afrika Mashariki kabla 
ya kufika Madina. Kauli ya pili inasema Uislamu ulifika Afrika 
Mashariki wakati wa ukhalifa wa Sayyidna Uthman. Kauli ya tatu 
inasema kuwa Uislamu uliingia Afrika Mashariki kwenye karne ya tatu 
kwa kupitia watu wa Shirazi. La muhimu ni kuwa Uislamu uliingia 
Afrika Mashariki kwenye karne za mwanzo, na kabla sana ya kuja dini 
ya kikristo au dini yoyote ile. 


La pili ni kuwa waliohamia Afrika Mashariki walikuwa ni vikundi 
vitatu: Washirazi, hawa ndio wa mwanzo kabisa na ndio waliotawala 
Kilwa na sehemu nyingine. Kikundi cha pili kilikuwa ni watu wa 
Hadhramout. Kikundi cha tatu kilikuwa ni wa-Omani ambao walitawala 
Zanzibar na sehemu kubwa ya Afrika Mashariki. 


Anasema Sayyid AbdulOadir Juneid, kwenye kitabu chake, “Al-Islaam 
wal-Yamaniyyunal-Hadhaarim bi Sharg Afriigiyya”, “Watu hawa wa 
Hadharimiy (wenyeji wa mji wa Hadharamout-Yemen) hawakuja 
kwenye miji hii (ya Afrika Mashariki) kwa ajili ya kutafuta ufalme, 
utawala au uongozi. Katu si hivyo, lakini wao walikuja wakiwa 
wamechukua bendera ya Uislamu, wakiwalingania watu kwenye 
Uislamu. Vile vile walikuja kwa ajili ya kufanya biashara halali ambayo 
itawapatia riziki halali. Hao ndio watu walio-iinua bendera ya Uislamu 
katika miji hii katika viza vya usiku na siku ngumu kwa misukosuko na 
shida. Hakika walisafiri safari zenye kuchosha na wakakumbana na 
magumu yenye kutia machungu kwa silaha ya azma zisizojua kuchoka 
wala kukimwa bila ya kutupia jicho utupu wa njia (mapori) na umbali 
wa kutoka eneo moja hadi jingine. Bila ya kuangalia uwepo wa vyombo 
vya usafiri, kwani hakukuwa na magari wala ndege ambazo 
wangelizitumia kwa kusafiria, wala hakukuwa na barabara za lami 
(kama ilivyo leo) kama ambavyo hazikuwepo taa za barabarani. Mtu 
(katika wao) alitembea kwa miguu umbali wa maili ndefu akivuka 


mkeka/jamvi akilipata, akila anachokipata na kilichowepesika. 

Unapoingia usiku, husimama akauhuisha kwa kumuabudu Mola wake 
Mlezi na kwa kusoma Our-ani na kuandika (vitabu). Hali ilikuwa hivyo 
mpaka Uislamu ukakita mizizi katika nchi hizi na Bara lenye kiza 
likawa limefunikwa na mafundisho ya Uislamu kwa maongozi yake. Na 
mji wa Zanzibar ukawa ni welekeya wa wanafunzi wageni kutoka nchi 
mbali mbali za Kiafrika, kuanzia Msumbiji, Zaire na Malawi na ukawa 
ni chimbuko la mionzi ya nuru, uongofu na elimu iliyo zizagazia nchi 
za jirani yake. 


Na vivyo hivyo ulikuwa mji wa Lamu nchini Kenya ni kimbilio wa 
watafuta elimu kutoka Somalia, Barawa na Maarika na maeneo ya 
ukanda huo. Kwa hivyo basi miji miwili hii; Zanzibar na Lamu imepata 
utukufu katika kueneza ustaarabu wa Kislamu Afrika Mashariki na 
pwani zake. Katika uenezaji wa elimu na utapanyi wa mahubiri ya 
Uislamu, miji ya Zanzibar na Lamu ilishirikiana na Visiwa vya Comoro 
ambavyo imechimbuka humo nuru ya Uislamu, mafundisho yake, 
miongozo yake na maelekezo yake. Yote hayo yamepatikana kupitia 
fadhila za wahubiri hao wa Kihadhaarimi katika Alawiyyina na wasio 
Alawiyyina. Yalihitimu kupitia mikono yao mamilioni ya wakaazi wa 
nchi hizi na wakawa ni mifano ya elimu, maarifa na adabu tukufu na 
tabia njema za kiislamu. Baadhi yao walikuwa na tunzi nyingi katika 
elimu mbali mbali. Kupitia tunzi zao hizo wakawa na athari kubwa 
katika ulimwengu wa Kiislamu. Wengi katika Waafrika wakahifadhi 
kitabu cha Mwenyezi Mungu, Our-ani Tukufu, kupitia juhudi zao.” 


Mwisho wa kunukuu. 

Makabila Ya Ba Alawiy yaliyopo Afrika Mashariki. 


Aal Sheikh Abi Bakr bin Salim: 
Tumeshaona tarjama ya Sheikh Abu Bakr bin Salim, na ikitajwa Aal 
Sheikh kwenye Ba Alawiy basi makusudio ni yeye. 


Watu wa Hadhramout walifika Afrika Mashariki kupitia Somalia na 
Uhabeshi. Na katika makabila ya mwanzo kufika yalikuwa ni Aal 
Sheikh na Aal Jamalillayl. 


Aal Sheikh Abi Bakr bin Salim walitua kwanza Pate, mji ulio karibu na 
Lamu. Wa mwanzo kuhama alikuwa Sayyid Ahmad bin Abi Bakr bin 
Abdallah bin Sheikhaan bin Husein bin Sheikh Abi Bakr. Mwengine 
katika Aal Sheikh ni Sayyid Saleh bin Muhammad bin Muhammad bin 
Ahmad bin Husein bin Sheikh Abi Bakr aliyepata kizazi kikubwa 
kwenye visiwa vya Comoro. Matumbo haya mawili yameenea sehemu 
mbali mbali za Afrika Mashariki. 


Tumbo la tatu ni la Sayyid Aliy bin Sheikh Abi Bakr. Wengi wa hawa 
wako kwenye visiwa vya Comoro wakiwa wamehamia kutoka Pate. 
Katika walio mashuhuri kwenye zama zetu kwa elimu, ucha Mungu na 
kulingania Dini ya Mwenyezi Mungu ni Sayyid Muhammad Ma’roof 
bin Sheikh Ahmad bin Abi Bakr bin Ahmad bin Abi Bakr bin Abdallah 
bin Salim bin Ahmad bin Abdallah bin Aliy bin Sheikh Abi Bakr. Huyu 
alikuwa mcha mungu mkubwa na aliyefanya kazi kubwa ya Da'awa. 
Yeye ndiye aliyeeneza tariga ya Shadhiliyya Afrika Mashariki. 


Wengine walio maarufu katika tumbo la Sayyid Aliy bin Sheikh Abu 
Bakr ni: 


e Sayyid Ahmad bin Husain bin Saleh bin Abibakr bin Ahmad bin 
Abibakr mpaka mwisho wa nasabu. Huyu alikuwa mcha mungu 
mwenye kudumu juu ya nyiradi nyingi. Yeye ndiye aliyeweka 
utaratibu wa kuisoma Ratibul Attaas baada ya sala ya alasiri 
siku ya Alkhamisi hapo Msikiti Jibril, Unguja. 


e Sayyid Haamid bin Mansab bin Aliy Aal Sheikh, ambaye 
alikuwa mwanachuoni mkubwa aliyeendeleza kusomesha fani 
mbali mbali za elimu za Dini misikitini Unguja na kufanya 

Da’wa. Bwana huyu alikuwa pia hodari wa lugha ya Kiingereza 
na akiifundisha kwenye baadhi ya shule Unguja. Alifariki akiwa 
anasomesha darasa ya Tafsiri ya Qur’ani, ndani ya Msikiti Gofu, 
Unguja. Msikiti Gofu ni Msikiti wenye historia kubwa ya elimu 
za Dini na ucha Mungu katika ardhi ya Zanzibar. Wanavyuoni 
wengi wakubwa wa Zanzibar wamepitia hapo. Mtoto wake 
Sayyid Ahmad Haamid Mansab naye pia alikuwa mwanachuoni, 
aliyesoma Ribat ya Tariim takriban miaka 10, na baada ya 
kurudi akadumu juu ya kusomesha Dini Unguja hadi kufariki 
kwake. 


Sayyid Umar bin Abdallah bin Sheikh Ahmad maarufu kama 
Mwinyi Baraka-mwanachuoni na mlinganiaji mkubwa wa dini. 
Alikuwa mahiri wa lugha nyingi kama Kiingereza na Kifaransa, 
na akizitumia kwenye kutoa waadhi ziyada ya Kiarabu, 
Kiswahili na Kingazija. Aliwahi kuwa mwalimu mkuu wa 
Muslim Academy Unguja, na alishika nyadhifa mbali mbali za 
kiserikali Ngazija. 


Katika masharifu wa Aal Sheikh ambao pia walifanya kazi kubwa 
ya kufundisha na Da'awa ni Sayyid Haadiy bin Ahmad bin Abdillah 
Al-Haddaar Aal Sheikh, aliyekuja kutoka Inaat, akafundisha 
Mombasa, kisha akawa kadhi Pemba na baadaye akahamia Ngazija 
(Comoro) wakati wa ukaazi wa Habiib Umar bin Sumeit huko. 
Aliendelea na kufundisha huko Comoro na baadaye akahamia Abu 
Dhabi, Umoja wa Falme za Kiarabu (UAE) na kufariki huko. 


Aal Jamalillayl 


Asili ya Jamalillayl ni Sheikh Muhammad bin Hasan bin Muhammad 
Asadullah bin Hasan Turaabiy bin Aliy bin Al-Faqiih Al-Muqaddam. 
Na sababu ya kuitwa Jamalillayl ni kuwa alikuwa akihuyisha usiku kwa 


Masharifu wa Jamalillayl walihamia Pate kutoka Shihr kwenye karne 
ya Kumi Hijriy, na kutoka hapo ndipo wakatangaa Afrika Mashariki. 
Tumbo lililokuwa mashuhuri ni la Aal Abdul Rahman bin Ahmad bin 

Abdallah bin Sheikh Muhammad Jamalillayl, na hawa wako wengi 
Ngazija na Kenya. Katika wa mwanzo kuhamia Afrika Mashariki ni 
Sayyid Harun bin Ahmad bin Abdul Rahman (tuliye mtaja hivi punde). 
Sayyid Abdul Kadir Junied ametaja tumbo la pili ambalo ni la Aal 
Ahmad bin Abdallah Ba Hassan bin Muhammad bin Salim bin Ahmad 
bin Abdul Rahman bin Aliy bin Sheikh Muhammad Jamalillayl, lakini 
amesema kuwa hawajulikani, huenda wakawepo lakini hawajijui kuwa 
ni masharifu. 


Katika waliokuwa mashuhuri ni Sayyid Abul-Hasan (wa kwanza 
mashuhuri kama Mwinyi Ba Hasan) bin Ahmad bin Abdallah (Lulu) 
Jamalillayl aliyezikwa Ngazija, na Habiib Saleh bin Alwiy Jamalillayl 
ambaye alihamia Lamu, Kenya kutoka Ngazija. Na wote wawili 
wamefanya kazi kubwa ya kueneza elimu na kulingania kwa Mwenyezi 
Mungu. Wengine ni Sayyid Abul Hassan (wa pili) bin Ahmad 
Jamalillayl bin Abul Hasan (wa kwanza) mwanafunzi wa Habiib 
Ahmad bin Sumeit na Sheikh Said bin Dahman ambaye alifanya kazi 
kubwa ya kueneza elimu Zanzibar. Bwana huyu alikuwa mwanachuoni 
mkubwa na mwenye elimu ya Taarikh (Historia), na katika wanafunzi 
wake ni Sayyid Umar Abdallah (Mwinyi Baraka). 


Wengine katika Jamallilayl ni Sayyid Abdul Fattaah bin Ahmad ndugu 
wa Abul Hasan, Sayyid Muhammad bin Alawiy bin Ahmad, Sayyid 
Mustafa bin Ja'afar, Sayyid Hasan bin Muhammad bin Hasan, na 
Sayyid Alawiy bin Abdul Wahhaab bin Abul Hasan. 


Aal Aideed: 


Aal Aideed ni wajukuu wa Sheikh Muhammad bin Aliy bin 
Muhammad bin Abdallah bin Fagiih Ahmad bin Abdul Rahman bin 
Alawiy Ammil Fagih, aliye kuwa mashuhuri kama Mawla Aideed kwa 
sababu ya kufanya makazi yake Aideed na watu wakamfuata na 
ukaamirishwa kama kitongoji na kizazi chake kikachukua jina hilo. 


Sayyid Abdul Kadir Juneid ametaja kuwa wako wengi Ngazija na 
Kenya ila haijahifadhiwa nasabu yao. 

Katika walio mashuhuri ni Sayyid Muhammad bin Adnan bin Hamzah 
Aideed, aliyehamia Unguja kutoka Ngazija na kusoma kwa Habiib 
Umar bin Sumeit, Sheikh Sulayman bin Muhammad Al-Alawiy na 
masheikh wengine Unguja. Maisha yake yote yalikuwa kwenye kusoma 
na kufundisha tangu alipokuwa Unguja, na baadaye Morogoro na Dar- 
es-salaam ambapo alifariki tarehe 23 Rabiul Thani 1426. 


Aal Ba Fagiih 


Aal Ba Fagiih ni tumbo katika matumbo ya Aal Aideed tuliowataja 
kabla kwa kupitia watoto wake Sayyid Abdallah Al-A'yun Al-Nassaakh 
na Sayyid Alawiy. 


Katika walio mashuhuri ni Sayyid Muhammad bin Alawiy bin Umar 
bin Ibrahim bin Ahmad Ba Fagiih. Mwengine ni Sayyid Abdillah bin 
Aliy bin Ahmad bin Ibrahim bin Ahmad bin Alawiy bin Abdul Rahman 
bin Aliy bin Sulayman bin Ahmad bin Abdallah Al-A'yun Al-Nassaakh 
bin Muhammad (Mawla Aideed) bin Aliy bin Muhammad bin Abdallah 
bin Faqiih Ahmad bin Abdul Rahman bin Alawiy Ammil Faqiih 
aliyekuwa mwenye istiqaama na akitajwa kwa wema na Habiib Umar 
bin Sumeit. 


Aal Ba Faraj 


Aal Ba Faraj ni wajukuu wa Sayyid Faraj bin Ahmad Masrafah bin 
Muhammad bin Abdallah bin Faqiih Ahmad bin Abdul Rahman bin 
Alawiy Ammil Fagqiih. 


Ametaja Sayyid AbdulQadir kuwa hakuna anayejulikana kwenye kabila 
hili. 


Aal Saggaaf 


Hawa ni wajukuu wa Sheikh Abdul Rahman Saggaaf ambaye tarjama 
yake imeshatangulia kwenye viongozi wa Ba Alawiy. 

Wako matumbo matatu Afrika Mashariki: 


Aal Baytiy, wajukuu wa Sayyid Abu Bakr bin Ibrahim bin 
Abdul Rahman Saggaaf, katika walio maarufu ni Sayyid Muhsin 
bin Muhammad bin Alawiy bin Abdallah bin Muhammad bin 
Abdallah bin Salim Al-Baytiy 


Aal Sheikh bin Ismail bin Ibrahim Saggaaf, hawa hawajulikani 
kama alivyotaja Sayyid Abdul Kadir Juneid. 


Aal Al-Wahat, nao ni wajukuu wa Sayyid Hasan (Sahibul- 
Wahat) bin Sheikh Aliy bin Abi Bakr Sakaraan bin Abdul 
Rahman Saggaaf. Katika wa mwanzo kuja Siyu (Kenya) ni 
Sayyid Husain bin Muhammad Al-Majdhub bin Umar bin 
Hasan (Sahibul-Wahat) bin Sheikh Aliy. Katika walio maarufu 
ni Sayyid Abdul Rahman bin Ahmad bin Muhammad Al- 
Saggaaf aliyezaliwa Siyu na kutafuta elimu hapo na kuwa 
mahiri kwenye Fig-hi, Nahau, Sarufi, Tafsiri na Hadiith. Kisha 
akahamia Unguja na kusoma kwa wanachuoni hapo. Alipata 
kuwa kadhi Unguja na Mombasa, pamoja na kueneza elimu kwa 
kusomesha na kulingania. Mwengine aliye mashuhuri ni Sayyid 
Ja'afar bin Zayn Al-Wahat Al-Saggaaf aliyezikwa karibu na 
msikiti wa Ijumaa Malindi, alikuwa ni mcha mungu na mwenye 
kudumu juu ya ibada. Na katika aliye maarufu kwa kukirimu 
wageni ni Sayyid Abdallah bin Hashim bin Zayn bin 
Muhammad bin Ja'afar bin Ahmad bin Muhammad bin Abdallah 
bin Aliy bin Hasan bin Sheikh Aliy bin Abi Bakr aliyezaliwa 
Somalia na kufariki Dar-es-salaam. 


Aal Nadhiiry 

Aal Nadhiiry ni wajukuu wa Sayyid Muhammad Al-Nadhiir bin 
Abdallah bin Umar (ibn Sanhajiyya, mama yake alikuwa ni wa kabila la 
Sanhajiya kutoka Himyar na ndio maana jina hili likawa mashuhuri 
kwake, na pia anajulikana kama ahmarul-uyuun) bin Abdul Rahman 
(mwenye msikiti wa Babutainah) bin Ahmad bin Alawiy bin Fagiih 

Ahmad bin Abdul Rahman bin Alawiy Ammil Fagiih. Sababu ya 
kuitwa Nadhiir ni kwa sababu ya uzuri wake uliopindukia. 


Wengi katika masharifu hawa wako Somalia na ametaja Sayyid Abdul 
Kadir kuwa wako baadhi yao Ngazija lakini hawajulikani. 


Ama tumbo lililokuwa Unguja ni Oullateni, na hawa walihama kutoka 
Barawa (Somalia), babu yao aliitwa Oullateni kwa sababu ya ukarimu 
wake usio na kifani. Katika walio mashuhuri ni Sayyid Umar bin 
Muhammad Oullateni bin Mudh-hir bin Abi Bakr bin Aliy bin Abi Bakr 
bin Muhammad bin Abi Bakr bin Ahmad bin Muhammad Al-Nadhiiry 
mpaka mwisho wa nasabu. Bwana huyu aliipokea Tariga ya Oaadiriyya 
kutoka kwa Sheikh Uweis wa Barawa, Somalia na alifanya kazi kubwa 
ya kuieneza Afrika Mashariki. Alikuwa mcha mungu na mwenye 
kudumu juu ya nyiradi. Kila mwaka inafanyika ziyara mfungo saba 
kwenye kuba lake. Alipata watoto mabwana Muhammad, Ahmad, Abu 
Bakr Shibly na Aliy. 


Aal bin Sumeit 


Kabila hili ni wajukuu wa Sayyid Muhammad Sumeit bin Aliy bin 
Abdul Rahman bin Ahmad bin Alawiy bin Faqiih Ahmad bin Abdul 
Rahman bin Alawiy Ammil Fagiih kama tunavyotaja kwenye tarjama 
ya Habiib Ahmad bin Umar bin Sumeit. 


Katika walio hamia Unguja ni Habiib Zayn bin Ahmad bin Sumeit 
aliyezikwa Kiponda Unguja na kaburi lake ni maarufu. 


Na katika waliohamia Ngazija ni Habiib Abubakr bin Abdallah bin 
Abdul Rahman bin Muhammad bin Zayn bin Sumeit aliye-eneza elimu 
na kufanya kazi kubwa ya Da'awa Afrika Mashariki, yeye na mtoto 
wake Habiib Ahmad na mjukuu wake Habiib Umar. Mwengine aliye 
kuja Dar-es-salaam ni Sayyid Muhammad bin Abdallah bin Tahir bin 
Sumeit aliyekuwa Imamu wa msikiti wa Ijumaa, Kitumbini Dar-es- 
salaam. Bwana huyu alihama Tanzania baada ya uhuru na kuelekea 
Kenya. 

Aal Masiliy 


Hawa ni wajukuu wa Sayyid Abdallah Masily bin Muhammad bin 
Alawiy Al-Shaybah bin Abdallah bin Aliy bin Sheikh Abdallah Ba 
Alawiy. Masiiliy ni kila sehemu inayopita mkondo wa maji ya mvua na 
huenda babu yao aliishi sehemu kama hiyo na likamkaa jina hilo. 


Ametaja Habiib Ahmad bin Sumeit kama ilivyonukuliwa na Sayyid 
Abdul Kadir kuwa ni katika masharifu wa mwanzo kutoka Hadhramout 
tangu karne ya kumi Hijriy. 


Wengi walioko Afrika Mashariki wanapitia kwa Sayyid Aliy bin 
Ahmad bin Abdallah Al-Masiily, na wako zaidi visiwa vya Comoros 
khasa Hinzwani, na pia Pemba, Unguja, Dar-es-salaam na Kenya. 
Katika aliowataja Sayyid Abdul Kadir ni Sayyid Ahmad bin Abdul 
Rahman bin Aydaroos bin Abdul Rahman bin Aydaroos bin Sultan 
Alawiy bin Abi Bakr bin Aliy bin Abi Bakr Al-Masiily bin Ahmad bin 
Sheikh bin Abi Bakr bin Aydaroos bin Aliy bin Ahmad aliyewahi 
kushika wadhifa wa uwaziri kwenye Serikali ya Unguja. 


Aal Shatiriy 


Hawa ni wajukuu wa Sayyid Alawiy Al-Shaatiriy bin Aliy bin Qaadhi 
Ahmad bin Muhammad Asadullah bin Hasan Turaabiy bin Aliy bin Al- 
Faqiih Al-Muqaddam. Na sababu ya kuitwa Shaatiriy ni kuwa 
aligawana mali yake nusu kwa nusu na ndugu yake Sayyid Abu Bakr 
Al-Habashy. 


Hawa waliingia Afrika Mashariki kupitia Uhabeshi na wako Lamu, 
Mombasa na Unguja. Ametaja Sayyid Saleh bin Muhammad 
Jamalillayl kwenye kitabu chake cha Riyaadh kuwa katika wanavyuoni 
wa Lamu ni Sayyid Alawiy bin Abi Bakr bin Abdallah Al-Shatiriy na 
mtoto wake Sayyid Abu Bakr, na Sayyid Muhammad bin Abi Bakr bin 
Abdallah Al-Shatiriy. Na katika walio mashuhuri Lamu ni Sayyid 
Abdallah bin Muhammad bin Sheikhan bin Abdallah bin Sheikhan bin 

Umar bin Aydaroos bin Abdallah bin Umar bin Alawiy bin Aydaroos 
bin Umar bin Muhammad bin Alawiy Shatiriy. 


Na ametaja Sayyid AbdulOadir kuwa wako Aal Shatiry Mafia lakini 
nasabu zao hazijahifadhiwa. 


Ama Aal Shatiry waliopo Unguja wametoka Barawa, na katika walio 
fika Unguja ni Sayyid Muhammad Shatiry pamoja na mtoto wake 
Sayyid Abdallah, kisha Sayyid Muhammad akapata mtoto mwengine 
Sayyid Habiib, na wote wawili walisoma Unguja kwa wanavyuoni wa 
huko na kupata sehemu kubwa ya elimu. Sayyid Habiib alipata 
umashuhuri kwa elimu ya mirathi na akawa ndio marejeo kwa elimu 
hiyo Unguja, na wote wawili walipata kizazi kikubwa Unguja, 
amefariki Sayyid Abdallah mwaka 1379 na Sayyid Habiib 1385H. 


Aal Bunumay 


Kabila hili ni wajukuu wa Sayyid Abu Numay bin Abdallah bin Sheikh 
bin Aliy bin Abdallah Watab bin Muhammad Al-Munaffir bin Abdallah 
bin Muhammad bin Sheikh Abdallah Ba Alawiy. Na wako masharifu 
wa Kibunumay waliotawala Hijaaz ambao ni kizazi cha Sayyidna 
Hasan na huenda upande mmoja ukawa umechukua jina la mwenzake 
kwa kutabaruku. 


Masharifu hawa walitua Kenya na Unguja. Katika walio mashuhuri 
Kenya ni Sayyid Abdallah bin Hamiid bin Mahmud bin Hamiid bin 
Mahmud bin Ahmad bin Mahmud bin Abdul Rahman bin Mahmud 
Mawla Tawiila bin Muhammad bin Abu Numay. 


Ama Sayyid Ahmad bin Alawiy alitua Lamu, kisha alipopata mtoto 
Alawiy akahamia Unguja na akaishi muda mrefu na kufariki Unguja 
mwaka 1374. Sayyid Alawiy bin Ahmad bin Alawiy akapata watoto 
wengi mkubwa wao akiwa Sayyid Muhammad ambaye ndiye mwenye 
kushika magamu ya Habiib Umar bin Sumeit Ngazija. Amemwoa 
mjukuu wake Habiib Umar, Mwenyezi Mungu ampe umri mrefu na 
atunufaishe na yeye. 

Katika matumbo ya Bunamay liko tumbo linaitwa Aal Shatiriy na ni 
wajukuu wa Sayyid Abu Bakr bin Abdul Rahman bin Mahmud bin 
Muhammad bin Abu Numay, na hawa asili yao ni mji wa Fuwwah 
karibu na Shihr, na wako wengi Afrika Mashariki. 


Aal Attaas 


Mtu wa kwanza kuitwa Attaas ni Sayyid Abdul Rahman bin Aqiil bin 
Salim bin Abdallah bin Abdul Rahman Saggaaf. Baadaye jina la Attaas 
likawa mashuhuri kwa mtoto wake Habiib Umar tuliye itaja tarjama 
yake kwenye viongozi wa Ba Alawiy. 


Hawa ni katika masharifu waliohamia Afrika Mashariki kutoka 
Hadhramout, katika walio mashuhuri Kenya ni Sayyid Umar bin 
Ahmad bin Saleh bin Muhammad bin Aliy bin Muhsin bin Husain bin 
Umar bin Abdul Rahman Al-Attaas. 


Katika walio mashuhuri Tanzania ni Sayyid Umar bin Salim bin Umar 
bin Salim Al-Attaas, naye ni mjukuu wa Sayyid Umar bin Salim Al- 
Attaas mwenye ziyara Shihr, naye ndiye mwasisi wa msikiti wa Ijumaa 
Dar-es-salaam na amezikwa karibu na msikiti huo. Yeye alikuwa ni 
mwenye kuheshimiwa na serikali ya Ujerumani wakati wa utawala wao. 
Ama mtoto wake Sayyid Salim alikuwa ndiye msuluhishi wa kesi za 
Waislamu, lakini huyu hakuishi sana ila alihamia Kenya. 


Aal Aydaroos 


Wa mwanzo kuitwa Aydaroos kama tulivyoona ni Sheikh Abdallah Al- 
Aydaroos bin Abi Bakr Sakaraan bin Abdul Rahman Saggaaf, na kizazi 
chake kikarithi jina hilo. 


Katika waliohamia Afrika Mashariki kutoka Hadhramout ni Sayyid 
Muhsin bin Alawiy bin Husain bin Ahmad bin Umar bin Ahmad bin 
Abdul Rahman bin Muhammad bin Abdul Rahman bin Ahmad bin 
Husain bin Abdallah Al-Aydaroos. Huyu alifanya makazi yake 
Kilimanjaro na Moshi, akawa amesimama kulingania Dini na kuongoza 

watu katika mwenendo na tabia nzuri za kislamu. Walisilimu watu 
wengi sana katika mikono yake. Alijenga misikiti mitatu kwa ajili ya 
wakaazi wa miji hiyo katika mwaka 1913 (Miiladiya). Serikali ya 
Kijerumani iliyokuwa ikitawala Tanganyika wakati huo ilipanga njama 
ya kumwua, akakimbia na kuondoka. 


Aal Basukutah 


Aal Basukutah ni wajukuu wa Sayyid Hasan bin Ahmad Masrafah bin 
Muhammad bin Abdallah bin Fagiih Ahmad bin Abdul Rahman bin 
Alawiy Ammil Fagiih. Na lakabu ya Ba Sukutah huenda aliipata kwa 
kupenda kukaa kimya na kuwa mchache wa kuzungumza. 


Ametaja Sayyid AbdulOadir Juneid kuwa wako idadi kubwa Kenya 
wanaonasibika na Sayyid Ibrahim bin Muhammad Hamduun bin Hasan 
Ba Sukutah. 


Aal Habashy 


Aal Al-Habashy ni wajukuu wa Sayyid Abu Bakr Al-Habashy bin Aliy 
bin Oaadhi Ahmad bin Muhammad Asadullah bin Hasan Turaabiy bin 
Aliy bin Al-Fagiih Al-Mugaddam. Tumetaja tarjama ya baadhi yao 
hapa juu kwenye sehemu ya viongozi. 


Katika walio mashuhuri Lamu ni Sayyid Salim bin Husain bin Alawiy 
bin Salim bin Talib bin Abdallah bin Muhammad bin Isa bin 
Muhammad bin Ahmad Sahibul-Shiib. Na huyu Habiib Isa bin 
Muhammad ni katika wanafunzi wa Habiib Umar bin Abdul Rahman 
Al-Attaas. Bwana huyu Sayyid Salim alikuwa ni katika wanachuoni 
mashuhuri huko Lamu. Amesoma pamoja na Sayyid Ahmad Badawiy 
bin Saleh Jamalillayl, na walikuwa na udugu wa kidini baina yao. 
Amefariki Sayyid Salim huko huko Lamu. 

Aal Haddaad 


Aal Haddaad ni katika kizazi cha Sayyid Ahmad bin Abu Bakr bin 
Ahmad Masrafah bin Muhammad bin Abdallah bin Fagiih Ahmad bin 
Abdul Rahman bin Alawiy Ammi! Fagiih. 


Katika waliozuru Unguja wakati wa Habiib Ahmad bin Sumeit ni 
Habiib Alawiy bin Tahir Al-Haddaad (katika wanafunzi wa Habiib 
Ahmad bin Hasan Al-Attaas.) 


Ama aliyefanya kazi kubwa ya Da'awa katika Aal Al-Haddaad ni 
Habiib Ahmad Mash-hoor bin Taha bin Aliy bin Abdallah bin Taha bin 
Abdallah bin Taha bin Umar (nduguye Habiib Abdillah Haddaad) bin 
Alawiy bin Muhammad bin Abdallah bin Muhammad bin Alawiy bin 
Ahmad Al-Haddaad. Alihamia Kenya kwenye ujana wake akamdiriki 
Habiib Saleh bin Alawiy Jamalillayl. Habiib Ahmad Mash-hoor 
alishikamana sana na Habiib Umar bin Sumeit. Alifanya kazi kubwa ya 
kusomesha na kulingania Dini (kufanya Da’wa). Ameacha athari kubwa 
Afrika Mashariki. Pamoja na kujishughulisha na biashara kwa ajili ya 
kutafuta riziki ya halali, Habiib Ahmad Mash-hoor alitembelea miji 
mingi ya Kenya kwa ajili ya Da'awa. Alifika hadi Uganda na Zaire na 
walisilimu mkononi mwake maelfu ya wakristo na wasio na dini. 
Habiib Ahmad Mash-hoor alifariki Jeddah mwaka 1416H na kuzikwa 
Makka. 


Aal Al-Baar 


Aal Al-Baar ni wajukuu wa Sayyid Aliy bin Aliy bin Alawiy bin 
Ahmad bin Al-Fagiih Al-Mugaddam, na ameitwa hivyo kwa sababu ya 
kumtii sana baba yake. 


Sayyid Abdul Oadir ametaja kuwa wako idadi kubwa Kenya. 
Walihamia Kenya kutoka Uhabeshi, ila nasabu yao haijahifadhiwa. 

Aal Al-Biidh 

Aal Al-Biidh ni wajukuu wa Sayyid Ahmad bin Abdul Rahman bin 
Husain bin Aliy bin Muhammad bin Ahmad bin Al-Faqiih Al- 
Muqaddam, na huenda akawa amepata jina hilo kwa ajili ya kufunga 
siku nyeupe (13,14 na 15) ambazo ni Sunna kuzifunga kila mwezi. 


Kabila hili lilihamia Kenya kutoka Shihr, na katika walio mashuhuri ni 
Sayyid Abdallah bin Said bin Salim Al-Biidh na mtoto wake Sayyid 
Said aliyeanzisha chuo cha Ghannaa Mambrui kilichotoa idadi kubwa 
ya wanafunzi. Baada ya kufariki kwake, chuo hiki kimeendelezwa na 
mtoto wake Sayyid Muhammad bin Said bin Abdallah Al-Biidh 
aliyeshika maqamu yake. Pamoja na kusomesha hapo chuoni, Sayyid 
Muhammad Al-Biidh amekuwa akifanya kazi kubwa ya Da'awa katika 
nchi zote za Afrika Mashariki. Sayyid Muhammad Al-Biidh amefariki 
23 Safar 1434H. 


Aal Musawa 


Aal Al-Musawa ni wajukuu wa Sayyid Ahmad Al-Musaawa bin 
Muhammad Muqlaf bin Ahmad bin Abu Bakr Sakaraan bin Abdul 
Rahman Saggaaf. 


Waliohamia Afrika Mashariki ni katika tumbo la Sayyid Ahmad bin 
Abibakr Sakaraan, kwani liko kabila jingine linaitwa Al-Musawa 
wanaonasibika na Sayyid Husain bin Abdul Rahman Saggaaf. Katika 
walio mashuhuri Tanga, Tanzania ni Sayyid Hashim bin AbdulQadir 
bin Husain bin Ahmad Al-Musawa bin Muhammad bin Abdul Rahman 
bin Muhammad bin Husain bin AbdulQadir bin Husain bin Ibrahim bin 
Ahmad bin Muhammad bin Ahmad bin Abibakr Sakaraan. Aliyehama 
kuja Afrika Mashariki ni baba yake Sayyid AbdulQadir bin Husain. 
Sayyid Hashim alipata watoto Husain, Ahmad, Muhammad na 
AbdulQadir na wote wamesoma elimu ya dini na nasabu yao 
imehifadhiwa. 

Aal Al-Juneid 


Aal Juneid ni wajukuu wa Sayyid Abu Bakr Al-Juneid bin Umar bin 
Abdallah bin Harun bin Hasan bin Aliy bin Muhammad Jamalillayl. 
Hawa wanatoka katika tumbo la Jamalillayl. Pia wanaitwa Ba Harun 
kwa kuwatofautisha na Al-Juneid Al-Akhdhar. Al-Juneid walipewa jina 
hili kwa ajili ya kutabaruku na Imaam Juneid bin Muhammad kiongozi 
wa Masufi, kama ambavyo ndugu yake Aliy alipewa jina la Al-Sariy 
kwa kutabaruku na Imaam Al-Sariy Al-Sagatiy. Kwenye Ba Alawiy pia 
kuna kabila la bin Sahl na babu yao alipewa jina hilo kwa kutabaruku 
na Imaam Sahl Al-Tustariy. Hii inaonyesha jinsi Ba Alawiy 
walivyowapenda na kushikamana na watu wa Tasawwuf. 


Katika waliofika Tanzania ni Sayyid AbdulOadir bin AbdulRahman bin 
Umar bin AbdulRahman (Al-Saggaaf) bin Ahmad bin Aliy bin Harun 
bin Aliy bin Juneid bin Aliy bin Abibakr Al-Juneid. Bwana huyu 
alizaliwa na kusoma Tariim kwenye Ribaat kisha akahamia Uganda 
kwa ajili ya kufundisha na kulingania Dini ya Mwenyezi Mungu. 
Lakini hakupata utulivu wa ukaazi Uganda. Alipokuwa anarudi 
Hadhramovt alipitia Dar-es-salaam, Tanzania ili apate kumzuru ndugu 
yake Sayyid Saleh aliyekuwa mkaazi wa hapo. Mwenyezi Mungu 
akajaalia aendelee kukaa Dar-es-salaam mpaka mwisho wa umri wake 
kwa ajili ya kusomesha na kulingania Dini. Hapa Daressalaam, Sayyid 
AbdulOadir alifungua madrasa, akawa imamu wa msikiti wa Ijumaa 
Kitumbini na kuweka darasa msikitini hapo na nyumbani kwake kwa 
muda wa zaidi ya miaka 40 hadi alipofariki dunia katika mwezi wa 
Rabiul Thani 1427H. Pamoja na kufundisha Sayyid AbdulOKadir 
alihuyisha Tariqa ya Ba Alawiy na kuwa kiongozi bora kwa 
kuwahimiza watu kuifuata na kuonyesha mfano mzuri wa tabia njema. 
Aliwahimiza masharifu kuhifadhi nasabu yao tukufu na alisimamia 
kuithibitisha na kuwapatia baadhi yao vitambulisho vya uthibitisho. Pia 
aliweka darasa ya kusoma vitabu vya Ba Alawiy kwenye msikiti wa 
Rawdha kuwakumbusha mwenendo wa wazee wao, na hakuchoka 
kuwakumbusha wanaojinasibisha na Alawiyyiin tabia zao na 
mwenendo wao mtukufu. 

Aal Al-Ahdal 


Katika masharifu walio mashuhuri ambao si katika Ba Alawiy ni 
masharifu wa Al-Ahdal. Mabwana hawa asili yao ni mji wa Zabiid na 
Maraawia na kama tulivyoona kuwa Imamu Ahmad bin Isa alisafiri na 
babu wa Ahdal ambaye alitua Waadiy Sihaam. 


Katika wa mwanzo kuhamia Mogadishu kutoka Marakah ni Sayyid 
Hasan bin Husain na wa mwanzo kuhamia Lamu kutoka Marakah ni 
Sayyid Aliy bin Abibakr bin Muhammad bin Hasan bin Husain bin 
Muhammad bin Aliy bin Ja'afar bin Abibakr bin Aliy bin Abibakr bin 
Abil Oasim bin Muhammad Al-Rumhiy. Wako idadi kubwa katika mji 
wa Lamu. Kuna matumbo kama saba, mashuhuri kati yao ni walii 
mkubwa Sayyid Muhammad bin Adnan bin Abibakr bin Ahmad bin 
Abibakr bin Hasan bin Aliy Al-Waliy Al-Zaahid. Bwana huyu 
amefariki na kuzikwa Lamu mwaka 1382H. 


Makabila mengine aliyotaja Sayyid AbdulOadir Juneid ni Aal Ridaai', 
Aal Radiiniy, na Aal Rifaai’. 


Na huenda yakawepo makabila mengine ambayo hatujayataja. 
Makusudio ni kukumbushana kuwa waliohamia Afrika Mashariki ni 
wengi katika Aal Ba Alawiy, na walifanya kazi kubwa ya kulingania 
Dini ya Mwenyezi Mungu na kueneza elimu kwa wakaazi wake. 

Al-Habiib Saleh bin Alawiy Jamalillayl 


Jina lake kamili: Al-Habiib Saleh bin Alawiy bin Abdallah bin Hasan 
bin Ahmad bin Abdallah Tuyuur bin Ahmad bin Harun bin Ahmad bin 
Abdul Rahman bin Ahmad bin Abdallah bin Sheikh Muhammad 
(Jamalillayl) bin Hasan (Al-Muallim) bin Muhammad (Asadullah) bin 
Hasan (Turabi) bin Aliy bin Al-Fagiih Al-Mugaddam mpaka kwa 
Mtume(saw). 


Alizaliwa Ngazija mwaka 1269H, na akaanza kutafuta elimu kwa baba 
yake na wengine. Katika mwaka 1287H, alipokuwa na umri wa miaka 
18, alisafiri kwenda Lamu kwa ajili ya matibabu. Huko Lamu 
alitanguliwa na ammi yake Al-Habiib Aliy bin Abdallah. Hapo 
alimuomba ruhusa baba yake aendelee kuishi Lamu. Akasoma kwa 
wanavyuoni waliokuweko hapo, wakiwemo Ammi yake Habiib Aliy 
bin Abdallah, Habiib Abu Bakr bin Abdul Rahman Aal Sheikh 
(maarufu kama Mwinyi Mansabu), Sheikh Aliy bin Muhammad Al- 
Muawiy, Habiib Alawiy bin Abu Bakr Shatiry, Sheikh Abu Bakr Al- 
Muawiy, na Sayyid Ahdal bin Abu Bakr Al-Ahdal. 


Baada ya kufuzu kwenye masomo yake, Habiib Saleh alifanya kazi ya 
kufundisha na kulingania Dini ya Mwenyezi Mungu na kusomesha 
darasa usiku na mchana bila ya kuchoka. Akapewa ardhi na sheikh 
wake Mwinyi Mansabu, akajenga msikiti na akauita Riyaadh. Hili ni 
jina la mwalimu wake wa kuandikiana Habiib Aliy Habashy. Hapo 
Riyaadh, Habib Saleh alianzisha Maulidi ya kila mwaka katika usiku 
wa kuamkia Ijumaa ya mwisho ya Rabiul-Awwal ikiwafikiana na siku 
anayofanya Habiib Aliy Habashy. 


Bila shaka Habiib Saleh aliijenga Riyaadh kwa ucha Mungu kwani 
Mwenyezi Mungu alimtilia baraka wakatoka humo wanavyuoni wengi 
walioeneza elimu Afrika Mashariki, na waliofanya kazi kubwa ya 
ulinganiaji Dini ya Mwenyezi Mungu. 


Habiib Saleh alipata watoto zaidi ya kumi. Aliyeendeleza kizazi chake 
ni Habiib Ahmad Badawiy. Ama Habiib Aidaroos (maarufu kama 
Mwinyi Aidaroos) alipata watoto wa kike tu. Habiib Ahmad Badawiy 
akapata watoto na wajukuu, wengi wao wakiwa wacha Mungu na 

wenye kusimamia kazi za wazee wao za kufundisha na kueneza 
mlingano wa Mwenyezi Mungu. 


Wanafunzi wa Habiib Saleh ni wengi sana, kwani alifanya kazi ya 
kufundisha umri wake wote. Wachache kati ya hao ni watoto wake 
Habiib Ahmad Badawiy na Habiib Aydaroos, Sheikh Abdallah Ba 
Kathiir, Sheikh Muhammad bin Aliy Mua’wiy, Sheikh Salim Juma’an, 
Sheikh Ali bin Hasan, na Sheikh Abdullatiif bin Uthman. Hawa wawili 
wa mwisho ni wakaazi wa Ngazija (Comoro). 


Habiib Saleh alikuwa ni mtu mwenye unyenyekevu sana, akivaa nguo 
duni na akifagia msikiti, hata ambaye hamjui hawezi kumtambua ila 
akiambiwa. 


Amefariki Habiib Saleh Lamu tarehe 2 Muharram 1354H akiwa na 
umri wa miaka 85, akazikwa jirani na Ammi yake Habiib Aliy bin 
Abdallah Jamalillayl. 

Al-Habiib Ahmad bin Sumeit 


Jina lake kamili: Al-Habiib Ahmad bin Abu Bakr bin Abdallah bin 
Abdulrahman bin Muhammad bin Zayn bin Alawiy bin AbdulRahman 
bin Abdallah bin Muhammad Sumeit bin Aliy bin AbdulRahman bin 
Ahmad bin Alawiy bin Faqiih Ahmad bin AbdulRahman bin Alawiy 
(Ammil Faqiih) bin Muhammad Sahib Mirbaat mpaka kwa 
Mtume(saw). 


Wa kwanza kuhamia Afrika Mashariki ni baba yake Habiib Abu Bakr 
bin Abdallah, aliyehamia Unguja na kukaa muda mkubwa. Alikuwa 
analazimiana na msikiti wa Mzaham na kushika ukadhi Unguja. 
Baadaye alihamia Ngazija na kufariki huko. Katika jumla ya vitabu 
alivyo andika ni Tiryaagul-Naafi minal-amaa sherehe ya kitabu cha 
Babu Maa jaa’. 


Alizaliwa Habiib Ahmad bin Sumeit Ngazija siku ya Al-khamisi, 
mwezi 5 Rajab 1277H. Kwa hakika alibashiriwa baba yake na Habiib 
Ahmad bin Umar bin Sumeit kuwa atapata mtoto mwenye baka jeusi 
kwenye shavu lake, akawa baba yake kila akizaliwa mtoto anaangalia 
alama hiyo, hadi akaikuta kwa Habiib Ahmad, akampa jina la Ahmad 
kwa kutabaruku na aliyempa bishara Habiib Ahmad bin Umar. Habiib 
Ahmad bin Sumeit alianza kusoma Ngazija kwa Habiib Abul-Hasan 
(wa kwanza), na masheikh wengine. Kisha alisafiri kwenda 
Hadhramout akiwa na umri wa miaka 17 kwa ishara ya baba yake kabla 
ya kufariki. Akatafuta elimu akiwa ameshukia kwa Ammi zake Shibam. 
Kisha akisafiri kwenda sehemu nyengine za Hadhramout kama Tariim, 
Seiyun, Hawta, na Ghurfa. Katika masheikh zake ni Habiib Aydaroos 
bin Umar Al-Habashy, Habiib Aliy bin Muhammad Al-Habashy, 
Habiib Ahmad bin Hasan Al-Attaas, Habiib Ubeydillah bin Muhsin Al- 
Saggaaf, Habiib AbdulRahman Mash-hoor, Habiib Abdallah bin 
Muhammad Al-Habashy wa Hawta, Habiib Sheikhan bin Muhammad 
Al-Habashy wa Ghurfa na Habiib Ahmad bin Muhammad Al-Mihdhaar 
wa Doan. Katika masheikh zake wa Misri ni Sayyid Muhammad Al- 
Kayaaliy Al-Halaby na Sheikh Muhammad Al-Anbaabiy, na Unguja 
alisoma Mantig kwa Sayyid Abdul Husain Al-Mar'ashy Al-Tustariy. 

Baada ya kuenda mji mmoja hadi mwengine akitafuta elimu, Habiib 
Ahmad bin Sumeit alirudi Ngazija (Comoro), akaoa na kuanza kazi ya 
kusomesha na kulingania Dini ya Mwenyezi Mungu. Mfalme Barghash 
wa Zanzibar alipopata habari zake akamtaka aende Zanzibar na 
kuchukua uongozi wa Dini kama Kadhi Mkuu wa Zanzibar. Hivyo 
akaenda huko na akadumu kwenye ukadhi kwa miaka 3. 


Mwaka 1303H alisafiri na kwenda Uturuki na kukaa huko karibu miezi 
sita, na alikutana na Habiib Fadhil bin Alawiy bin Sahl na kuchukuwa 
kwake elimu. Katika muda huo alitunukiwa nishani na Mfalme Abdul 
Majid wa Uturuki. Alizuru pia Misri na Haramain na kukutana na 
wanavyuoni na wacha Mungu wengi. Kisha akarudi Unguja na kupewa 
Ukadhi Mkuu kwa mara ya pili. 


Pamoja na ukadhi alifanya kazi ya Da'awa na kuandika vitabu. Elimu 
yake na ulinganiaji dini wake ulienea Afrika Mashariki. Sayyid 
AbdulOadir Juneid amesema kuwa hakuna mwenye kushika kalamu au 
wino katika Afrika Mashariki ila amenasibika kwake moja kwa moja au 
kupitia wasita (watu walio kati). 


Na Habiib Ahmad bin Sumeit, pamoja na kufanya kazi ya ukadhi na 
kushughulika na uandishi, hayo hayakumzuia kufanya Da'awa. 
Akahuyisha tariga ya Ba Alawiy kwa upole na njia iliyo bora hadi 
mlingano wake ukaenea kwa wakaazi wa Afrika Mashariki. Alikuwa 
Habiib Ahmad bin Sumeit mwenye huruma kwa watu, akibeba maudhi 
yao kwa subira kubwa na hakabiliani nao ila kwa hekima na busara 
kubwa, akifuata nyendo za Mtume(saw). Hata mara moja mtoto wake 
alighadhibika kwa maudhi anayoyapata kwa watu, akamwambia, “ewe 
mtoto wangu hakika tariga yetu ni subira na kuhimili, na baki ya umri 
wetu ni mtukufu mno kwa kuutumia katika kumjibu huyu na huyu”. 
Hata mara moja mwanafunzi wake alijibizana na mtu kwa sababu ya 
kumsema vibaya sheikh wake, akamwita Habiib Ahmad mwanafunzi 
wake na kumwambia, “ukimsikia ananisema kwa chochote usimjibu, 
umwachilie mbali kwani hii ndio hali yake kwa miaka 25 na sijawahi 
kumjibu”. Na pamoja na yote hayo akikutana naye hukabiliana naye 
kwa bashasha. Hata mara moja shekhe huyu alipata deni kubwa akawa 
hana uwezo wa kulipa, Habiib Ahmad akamtumia mtu anunue vitabu 

vyake ili ampatie pesa za kulipa madeni yake, na baada ya muda 
akamrudishia vitabu vyake, na hayo yote aliyafanya bila ya kumjulisha 
kuwa ni yeye ndiye aliyemsaidia, na haya aliyafanya pamoja na 
kwamba shekhe huyu alikuwa akimtaja Habiib Ahmad kwa ubaya. 


Mara moja alikutana na sheikh mmoja akamsema kwa maneno mabaya 
hata mwanafunzi aliyekuwa naye akawa anahisi anachomwa na mkuki 
tumboni mwake, lakini Habiib Ahmad hakumjibu kwa lolote ila kwa 
kusema, ahsante sheikh fulani. Kisha baada ya muda Habiib Ahmad 
akamwita yule mwanafunzi wake, na kumwambia twende tukamwombe 
msamaha sheikh fulani, alipofika kwake, yule sheikh akamwangukia 
miguuni na kumwomba msamaha huku akilia. Alipo haditihiwa kisa 
hiki mtoto wake Habiib Umar akasoma ubeti ulio na maana ifuatayo: 


Tukiwa wagonjwa tunakujieni kukuzuruni, 
Na mukikosea tunakuja kwenu tukitoa udhuru. 


Katika wakati wa uongozi wake Habbib Ahmad kama Kadhi Mkuu wa 
Zanzibar palitokea maradhi ya ndui (Small Pox) na ikawa watu wengi 
wanakufa. Madaktari walitangaza dharura ya kuchanja kwa wakaazi 
wote wa Zanzibar. Watu wakakataa kuchanja kabisa. Serikali ikajaribu 
kila hila isiweze kuwalazimisha. Serikali ya kikoloni ya Uingereza 
ikachukua hatua mbili muhimu. Kwanza ilitoa amri ya kuzuia 
mikusanyiko yote ya watu. Ilipoona watu bado wanaendelea kufa kwa 
wingi ikapitisha sheria (decree) ya muda yakuzuia mikusanyiko katika 
Sala za Ijumaa na Jamaa. Ilipotolewa amri hiyo Habiib Ahmad bin 
Sumeit, akiwa kama Kadhi Mkuu wa Zanzibar na kiongozi wa 
waislamu Zanzibar na Afrika ya Mashariki, akaenda kwa Mtawala wa 
Kiingereza (British Resident) na kumtaka Serikali yake ifute amri ile ya 
watu kutohudhuria Sala za Jamaa na Ijumaa kwani ni amri ambayo 
waislamu watalazimika kuiasi. Amri ile ikafutwa, lakini Serikali 
ikamtaka msaada yeye Habiib Ahmad katika kumaliza tatizo liliopo la 
maradhi yanayosababisha maafa makubwa nchini. Viongozi wakamtaka 
Habiib Ahmad achanje mbele za watu kwa kujua kuwa watu 
watamfuata, naye akakubali kwa ajili ya maslahi ya watu. Viongozi wa 
Serikali wakamleta na gari akachanjwa mbele za halaiki ya watu wengi. 
Watu walipomwona tu kuwa amechanja, na wao wakajitokeza kuchanja 

na kusema, kama ameridhia Habiib Ahmad bin Abubakr, basi na sisi 
kama yeye (tumeridhia). Watu wakachanjwa na, kwa namna hiyo, 
Serikali ikaweza kuyadhibiti maradhi ya Small Pox na kuyashinda. 


Hekaya hii inaonyesha mambo matatu; la kwanza ni kuwa Habiib 
Ahmad bin Sumeit alikuwa ni mtu aliyekubaliwa na kupendwa sana na 
watu wa Zanzibar alikokuweko (na katika nchi jirani za Afrika ya 
Mashariki) kama kiongozi wao, na alikuwa akisikilizwa na watu wote 
na kutiiwa amri zake. Hii ni kwa sababu watu wametosheka juu ya 
elimu yake, ucha Mungu wake, na mapenzi na mustakbali mzuri 
alionao kwa watu wake. Hivyo watu walikuwa wanamsikiliza na 
kumtii bila maswali yoyote. 


La pili ni kuwa Habiib Ahmad bin Sumeit alikuwa akiongoza watu kwa 
kutumia hekima za Qur’ani na Sunna. Alichofanya ili kuwafanya watu 
wachanje ni kufuata hekima ya Mtume(saw) pale alipozuiliwa kuingia 
Makka yeye na Masahaba wake na ikabidi wanyama wao 
waliowachukuwa kuwachinja katika Hijja, wawachinje hapo hapo 
Hudaybiyya. Masahaba walishagoma kuchinja pale wakitaka 
kupambana na Makureshi wa Makka na kuingia Makka kwenda kuhiji 
kama wanavyofanya Waarabu wengine. Waliamini kuwa hiyo ni haki 
yao na hawakuwa tayari kuikosa warudi Madina baada ya safari ndefu 
kutoka Madina hadi pale nje kidogo ya Makka. Lakini walipomuona 
Mtume(saw) mwenyewe amechinja, hawakuwa na jinsi. Hekima hiyo 
iliwafanya watekeleze amri waliotakiwa, na warudi Madina, bila ya 
kuingia Makka. Hivyo Habiib Ahmad bin Sumeit alikopia hekima hiyo 
ya Mtume(saw) akachanja yeye, na ndipo na watu wa Zanzibar 
wakakubali kuchanjwa. 


La tatu ni kuwa Habiib Ahmad bin Sumeit alikuwa anakubaliwa na 
kuheshimiwa siyo tu na watu wa kawaida bali hata na Masheikh 
wengine wote nchini na, kwa sababu hiyo, akiheshimiwa na Viongozi 
wa Serikali. Hii ndio sababu waliona hakuna njia ya kupitisha hukumu 
yao baada ya kukataliwa na watu ila kwa kumtumia Habiib Ahmad bin 
Sumeit, pamoja na kwamba ni suala lenye manufaa kwa wakaazi wake. 
Hivyo, elimu ya kiwango cha juu kabisa, hekima kubwa, ucha Mungu, 
na tabia njema na mustakbali mzuri kwa watu vilimwezesha Habiib 

Ahmad bin Sumeit kuwakusanya waislamu wote Afrika Mashariki 
kuwa na umoja ule hasa unaotakiwa katika Our'ani chini ya kiongozi 
mmoja, yeye. 


Habiib Ahmad bin Sumeit alikuwa ana uhusiano mzuri na watawala. 
Makusudio yake hayakuwa kwa ajili ya manufaa ya nafsi yake bali kwa 
ajili ya raia. Akawa anawaalika kwenye shamba lake na akiwapa 
chakula na vinywaji vizuri, na akisema kuwa hafanyi kwa ajili ya nafsi 
yake, bali wakubali maombezi (shafaa) yake kwa ajili ya watu, kwani 
wao wametawala miji hii. Hakupambana nao kwa silaha, bali aliwazidi 
kwa hekima, na wakawa wanafuata mashauri yake. 


Habiib Ahmad bin Sumeit alipendwa na masheikh zake, wanafunzi 
wenzake, na watu wa zama zake khasa wakaazi wa Hadhramout. 
Walimtaka sana abaki Shibaam afanye kazi ya kufundisha na Da'awa 
kwa kufahamu uwezo wake na nia yake bora kwenye kazi yake. Hata 
Habiib Sheikh bin Muhammad Al-Habashy alimwambia Habiib Umar, 
“ni kidogo sana mfano wa baba yako, na Hadhramout inamhitajia 
sana”. Habiib Aliy Habashy amesema: “Mwenyezi Mungu akiitakia 
Shibam uhai atamleta humo Ahmad bin Abi Bakr”. Vile vile Habiib 
Abdallah bin Aydaroos Al-Ayadaroos amesema kumwambia Habiib 
Umar, “na baba yako tunajifakharisha naye na Hadhramout inamhitajia. 
Muradi wetu ni kuwa aje achimbe chemchem ndani yake”. Na 
alipotajwa Habiib Ahmad bin Sumeit mbele ya Habiib Umar bin 
Abdallah Al-Habashy, akasema: “Je, hakuna hila yoyote ya kuamsha 
azma yake ya kutoka (Afrika na kuja Hadhramout)? Kwani 
Hadhramout inamhitajia sana, na pwani (ya Afrika Mashariki) 
haimstahiki kumpata Habiib huyu, hata kama anapata daraja kubwa 
kwa kusubiri juu ya watu wake”. 


Habiib Umar alipokutana na Habiib Umar bin Hamid Saggaaf, 
alimwambia, “Baba yako si mwenye kutafuta sana (elimu), lakini elimu 
zake nyingi ni kwa njia ya kufunguliwa (na Mwenyezi Mungu), na 
Habiib Aliy bin Muhammad (Al-Habashy) anamtaja na kumsifia sana.” 
Na alipotajwa kwa ammi yake Habiib Taahir bin Abdallah bin Sumeit, 
akasema, “Hakuzaliwa kwenye Aali Muhammad bin Zayn (bin Sumeit) 
mfano wake, na ana elimu (za ziada) ambazo hazipo kwa wazee wake.” 

Habiib Ahmad bin Sumeit alipata wanafunzi wengi sana, miongoni 
mwao ni mtoto wake Habiib Umar, Sheikh Said bin Dahman, Sheikh 
Muhsin bin Aliy Barwaniy na wengine. Mwanafunzi wake mkubwa 
alikuwa Sheikh Abdallah Bakathiir ambaye alihamia Zanzibar kutoka 
Lamu. 


Sheikh Abdalla Bakathiir alidumu juu ya kufundisha na kueneza elimu 
hapo Ukutani na Msikiti Gofu kwa wanafunzi kutoka nchi mbali mbali 
Afrika ya Mashariki hadi kufariki kwake. Yalikuweko mapenzi 
makubwa sana baina ya Sheikh Abdallah Bakathiir na sheikh wake 
Habiib Ahmad bin Sumeit. Alipofariki Sheikh Abdallah mwezi 14 
Shaaban, 1343H, Habiib Ahmad hakuwa na raha wala utulivu na 
akafariki miezi miwili baada yake. Alifariki Sheikh Abdallah Bakathir 
mwezi 14 Shaaban 1343, na Habiib Ahmad bin Sumeit mwezi 13 
Shawwaal mwaka huo huo. 


Alipofariki Habiib Ahmad bin Sumeit serikali walitaka kufanya mazishi 
rasmi (ya Kiserikali). Waliwapanga askari nje ya nyumba yake, lakini 
wakashindwa kutekeleza kutokana na wingi wa watu na msongomano 
kwa ajili ya kulibeba jeneza lake. Kila mtu akitaka jeneza liwe juu ya 
bega lake. Na jeneza halikufika msikiti mkubwa wa Ijumaa wa Malindi 
ila ulijaa msikiti ndani na nje, hata juu ya sakafu, na njia zikafungwa. 
Watu waliomsalia walikuwa wengi mpaka hawakuweza kunyanyua 
mikono yao kwa ajili ya swala kutokana kukamatana mabega yao. 
Walisimama pamoja waislamu wa madhehebu tofauti wakiswalishwa 
na Sheikh Pate, Habiib Abu Bakr bin Ahmad Aal Sheikh. Habiib 
Ahmad alizikwa nje ya msikiti wa Ijumaa Malindi. 

Al-Habiib Umar bin Ahmad bin Sumeit 


Huyu ni mtoto wa Habiib Ahmad bin Sumeit. Alizaliwa Habiib Umar 
Itsandaa-Ngazija, mwisho wa Dhil Hijja mwaka 1303H. Akalelewa na 
mama yake, kwani baba yake alikuwa Unguja. 


Alipofikia umri wa miaka 6, alisafirishwa kupelekwa Unguja kwa baba 
yake. Alipofika umri wa miaka 8 alisafirishwa na baba yake kupelekwa 
Hadhramout apate kusoma. Akashukia Shibam kwa ammi ya baba 
yake Habiib Tahir bin Abdallah bin Sumeit na mtoto wake Habiib 
Abdallah. Akaenda sehemu mbali mbali za Hadhramout kama Tarim, 
Seiyun, Hawta na Ghurfa kwa ajili ya kusoma. Masheikh zake ni wengi 
sana, miongoni mwao ni Habiib Aydaroos bin Umar Al-Habashy, 
Habiib Aliy bin Muhammad Al-Habashy, Habiib Ahmad bin Hasan Al- 
Attaas, Habiib Abdallah bin Hasan bin Saleh Al-Bahr, Habiib Umar bin 
Muhammad Al-Haddaad, Habiib Tahir bin Abdallah bin Sumeit na 
mtoto wake Habiib Abdallah, Habiib Ubeydillah bin Muhsin Al- 
Saggaaf, Habiib Abdul Rahman bin Muhammad Mash-hoor na mtoto 
wake Habiib Aliy, Habiib Ahmad bin Abdul Rahman Saggaaf, Habiib 
Muhammad bin Salim Al-Sariy, Habiib Ahmad Al-Juneid bin Ahmad 
Al-Juneid, Sheikh Abu Bakr bin Ahmad Al-Khatiib, Sheikh Hasan bin 
Awadh Mukhaddam, Habiib Abdallah Shatiry, Habiib Salim bin 
Hafiidh, Habiib Abdul Bariy bin Sheikh Al-Aydaroos, Habiib Mustafa 
bin Ahmad Al-Mihdhaar. Na miongoni mwa masheikh zake wa 
Haramain (Makka na Madina), ni pamoja na Sheikh Umar bin Abi Bakr 
Ba Juneid, Sheikh Umar Hamdaan Al-Mahrisiy, na Habiib Husain bin 
Muhammad Al-Habashy. Baadaye akarudi Unguja akasoma kwa baba 
yake na baadhi ya masheikh, akiwemo Sheikh Abdallah Ba Kathiir, 
Sheikh Said bin Dahman na Habiib Saleh Jamalillayl wa Lamu. 


Kisha alihamia Ngazija kwa ajili ya kusomesha na kutafuta riziki ya 
halali, hadi alipo fariki baba yake mwaka 1343H, Habiib Umar akaenda 
Unguja kwa ajili ya kuangalia urithi wa baba yake. Kabla ya kwenda 
alimkabidhi duka lake na mali zake mmoja katika ndugu zake baada ya 
kuandikiana naye. Huko Unguja akakuta hali imebadilika na baba yake 
amewacha madeni. Habiib Umar akalipa madeni yote na na 
kushughulikia mambo yote mengine. Alipomaliza kutekeleza wajibu 

wake kwa marehemu baba yake akarudi Ngazija. Yule aliyemwachia 
mali zake alikataa kumrudishia. Habiib Umar akamwomba amrudishie 
kadiri ya madeni ya watu tu, lakini pia akakataa. Bali yule mtu 
akamtishia kuwa atamwua Habiib Umar. Kwa kitisho chake hicho, 
akakamatwa na kuhukumiwa kwenda jela miaka 5. Habiib Umar 
akaenda Serikalini na kuomba asamehewe. Akashurutiwa atie saini 
kuwa likimtokea lolote serikali haitahusika. Habiib Umar akatia saini na 
kuachiwa mdaiwa wake. 


Alipoona kuwa ana madeni ya watu na Ngazija imeshakuwa sehemu 
ngumu ya kuishi, akasafiri kwenda Madagascar kwa ajili ya kutafuta 
riziki na ili apate kulipa madeni. Alipata mtihani mkubwa huko kwani 
alikuwa akilala msikitini, na hakuwa na familia yake. 


Baada ya miaka 10 ya mitihani, Al-Habiib akamwomba Mwenyezi 
Mungu ampe faraja, dua yake ilikubaliwa kwani aliitwa na Mfalme wa 
Zanzibar na kupewa ukadhi wa Pemba. Huo ulikuwa mwaka 1355. 
Alifanya kazi hiyo kwa miaka 2. Kisha alihamishiwa Unguja kuendelea 
na Ukadhi. Mwaka wa 1362 akateuliwa kuwa Kadhi Mkuu wa 
Zanzibar. 


Habiib Umar alikuwa mtu wa ajabu katika nafasi yake ya ukadhi na 
aliacha gumzo kubwa miongoni mwa masheikh wa Zanzibar hadi 
miaka hii ya sasa. Tisa kwa kumi ya hukumu za Habiib Umar zilikuwa 
ni usuluhishi. Kila waliokwenda kwake wakiwa na uhasama, 
waliondoka kwake wameshapatana, wenye furaha, na wako radhi kila 
mmoja kwa mwenziwe, yaani hawana kinyongo tena. Katika kazi 
kubwa aliyoifanya akiwa kadhi, ni kuanzisha idara ya kusimamia 
wakfu, kwani kulikuwa na baadhi ya misikiti haina wakfu, na mingine 
ina wakfu, akazikusanya zote chini ya idara moja na kusimamia mapato 
na matumizi kwa misikiti yote. Misikiti ikaamirishwa, iliyobomoka 
ikatengenezwa na masurufu yakatumika kwa njia bora kabisa. 


Nyakati za likizo zake Habiib Umar alifanya safari nyingi kwenda 
Haramain (Makka na Madina), na Hadhramout kuwazuru ndugu zake 
na kupata baraka za wazee wake na masheikh zake. Al-Habiib pia 
alizuru Misri na kupata bahati ya kushuhudia athari za Mtume(saw) 
alipokwenda Mash-had ya Sayyidna Husain. 

Uadilifu aliodumisha akiwa Kadhi Mkuu wa Zanzibar 
haukuwafurahisha watu wote. Baadhi ya wenye tamaa za kidunia 
walipata uzito mkubwa, wakawa wanaanzisha chokochoko na kueneza 
fitina. Baadhi ya watu, kutokana na kutokuridhia hukumu ya Uislamu, 
wakawa wanakata rufaa katika Mahkama kuu ya Serikali wakiwa 
hawana woga wa ghadhabu za Mwenyezi Mungu. Al-Habiib akaona ni 
bora aache wadhifa huo, na mwaka 1379H akajiuzulu. Tukizingatia 
hatua hiyo tutafahamu kuwa uamuzi huo ulihitaji ucha Mungu mkubwa 
sana. Bila shaka haikubaliki kuwa na mahakama nyengine juu ya 
Qur’ani na Sunna. 


Baada ya kujiuzulu ukadhi, akaendelea kukaa Unguja, akifanya kazi ya 
kusomesha na kulingania Dini ya Mwenyezi Mungu. Alikuwa na darasa 
msikiti wa Ijumaa Malindi baada ya Alasiri akisomesha kitabu cha 
“Fat-hul-mui'in”. Darsa hiyo ilikuwa ikihudhuriwa na watu wengi sana. 
Kati ya waliokuwa wakihudhuria walikuwemo viongozi wa Serikali, 
matajiri na wafanya biashara. Ilimdhihirikia kuwa wengi wa watu hao 
hawakuwa wakifahamu na kunufaika ipasavyo na darasa iliyokuwa 
ikiendelea pale kutokana kiwango kidogo mno cha elimu zao za Dini. 
Al-Habiib akatumia hekima ya kuwaita vijana wadogo wachache na 
akawa anawasomesha kitabu cha Safiinatul Najaa, kabla ya kuanza 
darsa hasa ya wakubwa. Hiyo ilikuwa ni hekima ili hao viongozi na 
matajiri wapate kujua hukumu za udhu, swala na nyenginezo. Al- 
Habiib pia alikuwa na darasa nyengine msikitini na nyumbani kwake. 


Habiib Umar alikuwa na ucha Mungu ambao mfano wake 
haukuonekana katika ardhi ya Zanzibar. Aliwaathiri wengi sana kwa 
ucha Mungu wake. Aliwacha athari nyingi na mapenzi makubwa 
miongoni mwa waislamu wa Zanzibar na alikubalika kuwa ndiye 
kiongozi wa waislamu wa Zanzibar na Afrika ya Mashariki hata baada 
ya kujiuzulu Ukadhi Mkuu. Heshima yake haikuanguka. 


Al-Habiib alihama Unguja mwaka 1385H, mwaka mmoja baada ya 
Mapinduzi ya Zanzibar, na kuelekea Shihr, Yemen. Huko akajenga 
nyumba yake, na kuendelea na kazi yake ya Da’awa na vikao vya kheri. 
Mwaka 1387H alihamia Ngazija, baada ya kuombwa na wakaazi wake 
arudi kwao alikozaliwa, kwani wanamhitajia zaidi, na wana haki zaidi 

ya kufaidika na yeye. Huko Comoro alijenga nyumba yake katika mji 
wa Itsandaa. Watu kutoka nchi mbali mbali walikuwa wanakwenda 
Comoro kumkusudia, Zikaenea baraka zake kwa watu wake, na akabaki 
Ngazija hadi kufariki kwake. 


Alikuwa Al-Habiib ni mwenye tabia bora kabisa, mpole mwenye 
huruma juu ya kila mwislamu. Njia yake ya Da'awa ilikuwa ni ya 
kubashiri na sio kutisha au kuogopesha. Akiwazidishia watu dhana 
nzuri kwa Mwenyezi Mungu na kuwabashiria fadhila za Mwenyezi 
Mungu na rehema zake. Hata ikawa mwenye huzuni huondoka kwake 
akiwa moyo wake umejaa uchangamfu, furaha, kumtegemea Mwenyezi 
Mungu na kumtaraji. Muda wote Al-Habiib alikuwa anaifanyia kazi 
hadithi ya Mtume(saw) inayosema, “Wabashirieni (wapeni khabari 
njema watu) wala musiwakimbize (kwa kuwatisha kwenu)”. 


Katika maisha yake Al-Habiib aliipa nyongo sana dunia. Alionesha kwa 
vitendo kuwa dunia haina thamani yoyote mbele yake. Chochote 
alichokipata alikitumia kwenye njia za kheri. Yeye mwenyewe, nafsi 
yake, alikuwa na nyumba ya kupanga. Lakini wageni wake aliwajengea 
majumba ya kifakhari yakiwa na mabustani nje ya mji kwa ajili ya 
kuwakirimu na kuwafurahisha. 


Al-Habiib pia alikuwa akiwapa moyo wanaosoma. Wakimaliza kitabu 
huwafanyia karamu kubwa kwenye sehemu za matembezi na 
akiwaalika wanavyuoni wahudhurie. Yote hayo alikuwa akifanya kwa 
gharama zake, kwa ajili ya kuitukuza elimu na kuwapa moyo 
wanaosoma waendelee na kazi hiyo tukufu. Alipoondoka Zanzibar 
aliacha nyumba na mashamba yake na hakushughulika na mali hiyo 
tena, wala kuiuliza, bali aliridhia hukumu ya Mwenyezi Mungu. 
Alipokuwa Ngazija na kupata pesa hakutumia kitu kwa ajili ya nafsi 
yake, bali aliweka mahodhi kwa ajili ya kutoa huduma ya maji safi kwa 
wakaazi wake na kuweka sadaka ya kudumu. Akiwasaidia mafakiri na 
wahitaji, na misaada yake ilienea kila alipokaa bali aliifikisha hadi 
Hadhramout kwa ndugu na jamaa zake. Al-Habiib pia alikuwa ni mtu 
mwenye subira sana juu ya mitihani aliyoipata katika kila hali. 
Hamwombei dua mbaya yeyote mwenye kumkosea bali husamehe na 
kumfanyia wema akifuata mwenendo wa Mtume(saw). 

Al-Habiib Umar alijaaliwa kupata mapenzi makubwa katika mioyo ya 
watu, na kupata kabuli kubwa. Hii inaonyesha mapenzi ya Mwenyezi 
Mungu na Mtume(saw) wake juu yake, kwani amesema Mtume(saw): 
“Hakika Mwenyezi Mungu akimpenda mja humwita Jibriil na 
kumwambia mimi nampenda fulani basi umpende na wewe. 
Anasema: kisha hupendwa na Jibriil, kisha hunadiwa mbinguni, 
atasema, hakika Mwenyezi Mungu anampenda fulani, basi 
mpendeni, watampenda watu wa mbinguni, kisha huwekewa kabuli 
ardhini ...” 


Alifariki Al-Habiib Itsandaa usiku wa kuamkia Jumanne tarehe 9 Safar 
1396H ikiwafikiana na tarehe 10 Feb 1976M, akiwa na umri ulio 
karibia miaka 93. Akasindikizwa na halaiki ya watu na kuzikwa 
kwenye kuba la babu yake Habiib Abubakr bin Abdallah bin Sumeit. 

Sanad ya Aali Ba Alawiy: 


Sanad ya wakaazi wengi wa Afrika Mashariki imepitia kwa Habiib 
Umar bin Sumeit ambaye tumemtaja hapa juu, na yeye amechukua kwa 
baba yake Habiib Ahmad bin Sumeit ambaye amechukua kwa 
masheikh wa Hadhramout kama ambavyo silsila inavyoonyesha hapa 


chini. 


Njia ya Sanad kupitia kwa wazee hadi kwa Mtume(saw). 


Al-Habiib Umar bin Ahmad bin Sumeit anaitaja sanad yake kwenye 
kitabu "Hadiyyatul Ikhwaan" 


“Na wa kwanza na wa mwisho tuliyechukua kwake ni 


bwana wangu na baraka yangu, baba (yangu) Allama Ahmad 
bin Abi Bakr bin Abdallah bin Sumeit naye 


kwa walio katika zama zake, wa mwisho wao akiwa maimamu 
wawili Outb wawili, Aliy bin Muhammad bin Husain Al- 
Habashy na Ahmad bin Hasan bin Abdillah Al-Attaas, 


na wao kwa walio katika zama zao wa mwisho wao Imaam, Al- 
Outb Aydaroos bin Umar Al-Habashy, 


naye kwa maimamu wawili Abdallah bin Husain bin Tahir na 
Hasan bin Saleh Al-Bahr na walio katika zama zao, 


kwa maimamu wawili Ahmad bin Umar bin Sumeit na 
AbdulRahman bin Alawiy Mawlal-Butaihaa na walio katika 
zama zao, 


kwa maimamu wawili Haamid bin Umar Haamid na Aliy bin 
Sheikh bin Shihaabul-Diin na walio katika zama zao, 


kwa Imaam Hasan bin Abdillah Al-Haddaad na aliye kwenye 
zama zake, 


kwa Imaam Abdillah bin Alawiy Al-Haddaad na aliye kwenye 
zama zake, 

kwa Imaam Umar bin AbdulRahman Al-Attaas na aliye kwenye 
zama zake, 


kwa Imaam Husain bin Sheikh Abu Bakr bin Saalim na aliye 
kwenye zama zake, 


kwa Sheikh Abu Bakr bin Saalim na aliye kwenye zama zake, 


kwa Imaam Sheikh Shihaabul-Diin bin AbdulRahman na aliye 
kwenye zama zake, 


kwa baba yake Imaam AbdulRahman bin Aliy na Sheikh Abu 
Bakr Al-Aydaroos na walio kwenye zama zao, 


kwa Imaam Sheikh Abdallah Aydaroos na ndugu yake Sheikh 
Aliy bin Abu Bakr, 


kwa baba yao Imaam Sheikh Au Bakr Sakaraan na ammi yao 
Imaam Sheikh Umar Al-Mihdhaar na walio katika zama zao 


kwa baba yao Sheikh AbdulRahman Al-Saggaaf na aliye 
kwenye zama zake, 


kwa baba yake Imaam Sheikh Muhammad bin Aliy Mawla 
Dawiila na aliye kwenye zama zake, 


kwa maimamu wawili masheikh wawili Abdallah na Aliy 
watoto wa Alawiy bin Al-Fagiih na walio katika zama zao, 


kwa baba yao Imaam Sheikh Alawiy bin Al-Faqiih Al- 
Mugaddam na aliye kwenye zama zake, 


kwa baba yake Imaam, Sayyidna Al-Faqiih Al-Muqaddam 
Muhammad bin Aliy na aliye kwenye zama zake, 


kwa baba yake Sheikh Aliy bin Muhammad na aliye kwenye 
zama zake, 


kwa (baba yake) Imaam Sheikh Muhammad Saahib Mirbaat, 
kwa baba yake Sheikh Aliy Khaali Oasam 

e kwa baba yake Sheikh Alawiy bin Muhammad, 

e kwa baba yake Sheikh Muhammad bin Alawiy, 

e kwa baba yake Imaam Alawiy bin Ubeydillah, 

e kwa baba yake Imaam Ubeydillah bin bin Ahmad, 

e kwa baba yake Imaam Al-Muhaajir ila Allah Ahmad bin Isa, 
e kwa baba yake Imaam Isa bin Muhammad, 

e kwa baba yake Imaam Muhammad bin Aliy, 

e kwa baba yake Imaam Aliy Ureidhiy, 


e kwa kaka yake Imaam Musa Al-Kaadhim, na wote wawili kwa 
kwa baba yao Imaam Ja'far Saadik, 


e kwa Imaam Muhammad Al-Baagir, 
e kwa baba yake Imaam Zaynil Abidina Aliy bin Husain, 
e kwa baba yake Sayyidna Imaam Husain Al-Sibti, 


e kwa baba yake Sayyidna Amirul Muuminina Aliy bin Abi 
Talib-Mwenyezi Mungu autukuze uso wake-, na pia kwa mama 
yake Fatima Al-Zahraa-Radhi za Mwenyezi Mungu ziwe juu 
yao wote-, 


e kwa Mtume(saw) —Rehema na amani zimshukie- 
e kwa Jibriil mwaminifu 


e kwa Mwenyezi Mungu aliyetukuka na kutakasika.” 


Na Sayyid AbdulOadir Juneid ametengeneza na kupanga sanad hii, nasi 
tunaweka mchoro uliofanana na sanad aliyoiandika. 

Sayyidna Sayyidna 
Aliy bin Husain 
Abi Talib 


Al-Fagiih Al- 
Mugaddam 


Abu Bakr 
Sakraan 


AkHabiib 
Abdallah bin 
Husain Bal 
Faqiih 


Al-Habiib 
Abdallah bin 
Husain bin 
Tahir 


AkHabiib 
Abdallah bin 


Umar Shatiry, 

Njia ya pili ya sanad 


Njia ya pili ya sanad ni kutoka kwa Al-Fagiih ikipitia kwa Sheikh Abu 
Madyan kwa wasita wa Sheikh AbdulRahman Al-Mug-a'd na Sheikh 
Abdallah Saleh Al-Maghribiy. 


l. 
WA 


Al-Fagiih Al-Mugaddam Muhammad bin Aliy Ba Alawiy 


Sheikh Abu Madyan Shua’yb bin Abil-Hasan Al-Tilmisaniy Al- 
Maghribiy 


3. Sheikh Abu Ya-‘zaa Al-Maghribiy 


Sheikh Aliy bin Harazim au ibn Hirzihim 


5. Sheikh Abubakr Muhammad bin Abdillah bin Al-Arabiy Al- 


Maa’ firiy 


Al-Imaam Abi Hamid Muhammad bin Muhammad Al-Ghazaliy 
Al-Tuusiy 


Imaam Al-Haramain Abdul Malik bin Muhammad Al-Juwayniy 


Imaam Muhammad bin Abdallah bin Yusuf bin Abdillah Al- 
Juwayniy 


Imaam Abu Talib Al-Makkiy Muhammad bin Aliy bin Atiyya 
Al-Haarithiy mwandishi wa Quut Al-Quluub 


. Imaam Abubakr Shibliy 

. Imaam Abul-Qasim Juneid bin Muhammad 

. Imaam Abil Hasan Al-Sariy bin Al-Mughallis Al-Saqatiy 
. Imaam Ma'roof Al-Karkhy 

. Imaam Al-Habiib Al-Ajamiy 

. Imaam Al-Hasan Al-Basriy 

. Sayyidna Aliy bin Abi Talib 


. Mtume(saw) Muhammad-rehema na amani zimshukie. 

Riwaya nyengine ni kutoka kwa Imaam Al-Ma’roof Al-Karkhy 
amechukua kutoka kwa Imaam Aliy Ridhaa, nae kutoka kwa baba yake 
Imaam Musa Al-Kaadhim, nae kutoka kwa baba yake Imaam Ja'afar 
Saadik. Nae kutoka kwa baba yake Imaam Muhammad Al-Baagir, nae 
kutoka kwa baba yake Imaam Aliy Zainil Abidina, nae kutoka kwa 
baba yake Sayyidna Husain, nae kutoka kwa baba yake Sayyidna Aliy 
bin Abi Talib, nae kutoka kwa Mtume wa Mwenyezi Mungu-rehema na 
amani zimshukie. 


MWISHO WA SEHEMU YA KWANZA 

